
Prolog 

NAJBOLJI SRPSKI DOMAĆIN 


Kada se za nekoga kaže da je nadživeo čitav jedan vek, pretpostavlja se da je 
pomalo umoran od prohujalih vremena. U slučaju hotela «Moskva», koji kao 
svedok bumih vremena stoji nasred Beograda, ta pretpostavka ne važi. Ovo 
zdanje ostalo je večni mladić svetskog hotelijerstva. 

Ovaj arhitektonski dragulj ruske secesije i spomenik srpske kulture, kada je 
izgrađen, izmenio je fizionomiju Beograda i postao sastajalište beogradskih 
umetnika, balkanske i svetske elite. Građen je kao internacionalna palata, čiji 
su vlasnici bili Rusi i Srbi, Rusi i Mađari, Srbi, Dalmatinci, Nemci, 
Jugosloveni. A danas su Srbi i Amerikanci. 

Otvorio ga je 1908. lično srpski kralj Petar I Karađorđević, a njegovi stalni 
gosti bili su prestolonaslednik Aleksandar Karađorđević, srpski premijeri 
Nikola Pašić, Dragoslav Marković i Zoran Đinđić. A u palatu su svraćali 
Tito, Sukamo, Gadafi, Brežnjev i Milošević. Jer, u drugoj polovina prošlog 
veka ova beogradska crvena kuća bila je i konačište svetskih državnika, 
kako onih koji su dolazili na samite nesvrstanih zemalja, tako i onih koji su 
stigli da odaju poslednju počast nekadašnjem doživotnom jugoslovenskom 
predsedniku ili poslednjem srpskom voždu. 

«Moskva» je u međuvremenu bila i utočište ličnosti sa naprednim 
mišljenjem. Nih smo kasnije prepoznavali kao disidente ili kao opozicionare. 
Između ostalih bili su to Milovan Đilas, Vlado Dapčević, Dobrica Ćosić, 

Vuk Drašković... 

Zidovi palate «Moskva» svedoci su storijskih zbivanja ne samo u Srbiji već 
i na Balkanu i Evropi. U njegovim odajama mnogi politički misionari i 
izveštači pisali su istoriju ovog dela sveta. 

Sagrađen u okviru velike palate «Rosija», pre tačno sto godina, hotel 
«Moskva» nadživeo je osam državnih tvorevina: Kraljevinu Srbiju, 
Kraljevinu Srba, Hrvata i Slovenaca, Kraljevinu Jugoslaviju, Federalnu 
Demokratsku Jugoslaviju, FNRJ, SFRJ, SRJ, državnu zajednicu Srbiju i 
Crnu Goru. I opet je uvaženi žitelj Srbije. 

Za vek svog postojanja ova beogradska plata ugostila je 36 miliona 
posetilaca i primila oko četiri miliona ljudi sa svih krajeva sveta. Zato se, s 
pravom, za «Moskvu» može reći da je od svih balkanskih hotela najveći i 
najgostoljubiviji srpski domaćin. 



Beograd 6. septembar 2007. 


Priređivači: Marko i Dušan Lopušina 


I poglavlje 

BOŽIĆ U BEOGRADU 

U Beogradu i Kraljevini Srbiji, pre jednog veka, narod je dočekivao Božić 
po svojim kućama, a Mali Božić u kafani. Kao u svim patrijarhalnim 
društvima, i u Srbiji 1906. nije poklanjana posebna pažnja novogodišnjim 
praznicima. Pod uticajem strujanja iz Evrope, i Srbi su početkom 20. veka 
počeli da prihvataju doček prvog novogodišnjeg dana mimo rituala koji su 
važili za Mali Božić. Hronike kažu da su i te evropske novotarije prihvatali 
tako što su im davali i svoja, lokalna obeležja. Prema svedočenjima 
hroničara, dešavalo se da ugledni građanini, sa rezervisanim mestima u 
otmenoj kafani, ponesu od kuće sušeno meso, i ne libeći se okoline, iznesu 
to na kafanski sto. 

Srpske kafane nudile su, zavisno od renomea, različite programe za svoje 
goste u novogodišnjoj noći. One otmenije priređivale su balove, na kojima 
se birala i "kraljica zabave", ali i varijete i filmske predstave. Najpopularniji 
film u Srbiji 1906. svakako je bio "Krunisanje kralja Petra I", pa je vrlo 
često i deceniju kasnije prikazivan i u prostorijama palate “Rosija”. Film je 
sačuvan i predstavlja najstariji filmski materijal snimljen u Srbiji. 

Političke prilike u Kraljevini Srbiji početkom 1906. bile su naizgled stabilne. 
Ustavna monarhija, uspostavljena dovođenjem na presto Petra I 
Karađorđevića posle majskog prevrata 1903, već nakon dve i po godine 
funkcionisanja garantovala je demokratski razvoj zemlje. Najjača politička 
snaga u zemlji bili su radikali. Kralj je gotovo redovno mandat za sastav 
vlade poveravao njihovom lideru Nikoli Pašiću. Srbija je uživala naklonost 
ruskog dvora, dok su diplomatski odnosi sa velesilom, kao što je Velika 
Britanija, tek obnovljeni. 

HAN „VELIKA SRBIJA“ 

Te 1906. godine Igor Rahmanjinov komponuje svoju drugu simfoniju, slavni 
pisac Karduči dobija Nobelovu nagradu za poeziju, a u Beogradu počinje da 
niče velelepna palata. U centru srpske prestonice, na samo stotinak metara 
od kraljevskog dvora, na Terazijama je počelo da se pokazuje najveće 
privatno zdanje u Srbiji, koje je na svojim zidovima imalo napis: Palata 
“Rosija”. 



Gradnja palate je otpočeta u proleće 1904. na uglu Kralj Milanove i 
Balkanske ulice, na imanju gospodina Svetozara Vukadinovića, koje je 
otkupljeno za 865. 000 dinara. 

Nekada je na tom prostoru iznad Zelenog venca i na Terazijskom trgu bila 
močvara, koja je isušena, pa je krajem 19. veka gradska vlast jeftino prodala 
trgovcu Bošku Tadiću. Gospodin Tadić je sa suprugom Stanom na uglu dve 
ulice, početkom 20. veka, podigao običnu zgradu na sprat, koja se protezala 
od Balkanske ulice do Terazija. 

U to vreme terazijski plato je bio mala pijaca. Na njoj su zemunski piljari i 
seljaci iz okoline grada prodavali voće i povrće. Trg je bio senkovit, jer su se 
pored česme nalazili i veliki kestenovi, tako da su pijačari u njihovoj 
hladovini mogli da sede leti po čitav dan. Dole niz Prizrensku ulicu stizalo 
se na pijacu Zeleni venac, na kojoj su se okupljali i kirijaši i konjušari, koji 
su u grad dovozili namirnice i stoku. 

Kako je zabeležio Dimitrije C. Đorđević, hroničar starog Beograda, kuću 
Boška Tadića, posle njegove smrti nasledila je gazdarica Stana Boškova, 
kako su je zvali Beograđani. Ali, ona je ubrzo prodala kuću, pa su njeni novi 
vlasnici postali kafedžije Bogosav i Miloš Marjanović. Kao vispreni 
poslovni ljudi, braća Marjanović su kuću pretvorili u han, odnosno u kafanu 
i konačište za putnike namernike i trgovce, koji su poslom dolazili u 
prestonicu. 

- U prizemlju zgrade, na uglu sa strane Terazija, bila je velika bakalska 
radnja sa delikatesima, koju je držao trgovac Dimitrije V. Đorđević. Kod 
njega su se okupljali stari varošani Đorđe Vajfert, fabrikant, Sreta 
Veličković, trgovac, lekar dr Holec, Mata Optrkić, potpukovnik, Marko 
Dubrovčanin i mnogi drugi ugledni Beograđani. U sredini pročelja bila je 
mala duvandžinica, koju je držao Pera Simkin, a dole do Balkanske ulice, 
bila je kafana «Velika Srbija» - piše hroničar lista «Politika». 

U opštinskim knjigama grada Beograda pisalo je da je kafana «Velika 
Srbija» zavedena na adresi: Kvart terazijski, ulica Kralja Milanova, broj 24. 
Pored nje nalazila se kafana «Balkan», preko puta, kafana «Tunel» u 
Balkanskoj ulici, broj 25 i kafana «Zeleni venac», 200 metara niže, prema 
obali reke Save. 

Vlasnik kafane Bogosav Marjanović je bio markantna ličnost, jer je nosio 
podužu crnu bradu. Rođen je u srezu ariljskom, ali kad je pukla Nevesinjska 
puška 1875. pristupio je ustanicima Goluba Babića i junački se borio. Kao 
došljak u Beogradu bavio se kafedžisanjem i brzo stekao kapital, kojim je sa 
bratom Milošem kupio zdanje na Terazijama. Kad je otvorio kafanu, ime joj 
je dao po kafanskom društvu «Velika Srbija», koje je osnovano u 
Balkanskoj ulici i čiji su članovi bili Marjanovićevi redovni gosti. 




Како је pisao Branislav Nušić, hroničar beogradskih zbivanja, pravi kum je 
bio Stanislav Kaćanski, koji je dao ime hanu i kafani «Velika Srbija», jer su 
tu dolazila, kako je pisao Nušić, «srpska gospoda da piju bermet i da se 
napajaju rodoljubljem». To svedoči da se u kafani dosta govorilo o politici i 
prilikama u Srbiji. 

U kafanu «Velika Srbija» stalno je, pored Nušića, dolazio i Stevan Sremac. 
Niški pisac voleo je vino, flautu i kafanske pevačice. Kada je primljen u 
Srpsku akademiju nauka, novinari su ga lepo opisivali: 

«Vazda čist, ruke, kosa, lice. Pazio je na odelo, na kroj. Kravatu je nosio 
meku i svilenu. Cipele šiljaste. Svi su se u kafani divili tim cipelama. Sešir 
mek i nakrivljen na stranu. Pažljivo je savijao cigaretu. Podsmevao se 
onome ko je nosio zdepasto skrojen kaput, rečima: „Izgleda kao žandarm u 
civilu!» 

Stevan Sremac je bio beskrajno duhovit, pa je jednom u kafani zadirkivao 
profesora Aleksandra Belića, koji je bio kratkovid. Uvek kad je ručao 
profesor se saginjao do tanjira, a Sremac bi ga pitao: 

- Sta radite profesore? 

- Ručam gospodine Stevane! 

- A ja pomislio da opravljate sat! 

Zbog svog kafanskog i noćnog života, koji je provodio u «Velikoj Srbiji», 
Stevan Sremac nije voleo da kao delovođa u gimnaziji radi pre podne, 
govoreći «da sam ranoranilac, bio bih pekar ili krojač, a ne profesor.» 
Smatra se da je svoja dela sam Sremac i zapisivao u ovoj kafani, jer je uvek 
sa sobom nosio beležnicu i u nju unosio životne dogodovštine, misli, nove i 
nepoznate pojmove, kao i srpske šale i doskočice. 

Gostionica «Velika Srbija» je bila čista, prostrana, sa sjajnom kuhinjom, ali 
tih prvih godina 20. veka i sa neobičnim pravilom da gazda Bogosav 
samovoljno menja cenu turske kafe. Dešavalo se tako, piše hroničar 
Dimitrije V. Đorđević, da je kafa u «Velikoj Srbiji», pre podne bila 10 para, 
a popodne čak 15 para. Kada bi gosti, poslovni ljudi, trgovci, piljari, pijačari 
sa Zelenog venca, kočijaši i gradska gospoda pitali gazdu Bogosava šta se 
dešava, on bi odgovarao: 

- Otidite u kuhinju i vidite kakva sve jela kuvam i besplatno dajem izbeglom 
narodu iz Bosne i Hercegovine. Taj narod nema para ni za hleb, a kamo li za 
porciju pasulja, pa ti ako nećeš za njih da daš 5 para, nemoj - bio je 
kategoričan gazda Bogosav Marjanović. 

U njegovu kafanu dolazili su vrlo često i gradski svirači i pevači. Jedan od 
njih, Andra Vukašinović iz pevačkog društva «Kornelije», pio je odlično 
knjaževačko vino i rekao gazda Bogosavu: 




- Vino mi se toliko dopalo, da bih da ga pijem i posle moje smrti. Molim te, 
zali jednu flašu vina smolom. Odmah ću da je platim, pa kad čuješ da sam 
umro, da su me popovi opevali, ti donesi tu flašu vina i spusti u moj grob. 

Da li daješ reč gazda Bogosave? - pitao ga je Andra Vukašinović. 

- Dajem reč ! - odgovorio je Bogosav Marjanović, i održao je. 

Na spratu bivše kuće trgovca Boška Tadića i njegove žene Stane nalazili su 
se privatni stanovi, ali i oni za izdavanje. U tim sobama živeli su gospoda 
Mitar Vranković i Nikola Vučković. Međutim, najneobičniji stanar hana 
«Velika Srbija» bila je doktorka Marija Zibold. Kako je pisala «Politika» 
1902, gospođa Zibold je bila poznata na celom Balkanu kao odličan lekar, 
ali i kao neobična dama, kratko ošišane kose sa muškim filcanim šeširom. 

PALATA «ROSIJA» 

Braća Bogosav i Miloš Marjanović su han preprodali gospodi Mitru 
Vrankoviću i Nikoli Vučkoviću, prestoničkim trgovcima, a ovi su ga prodali 
gospodinu Svetozaru Vukadinoviću, uglednom direktoru Srpskog 
brodarskog društva. Prva ideja gospodina Vukadinovića je bila da han 
«Velika Srbija» pretvori u svoju porodičnu kuću, ali zbog događaja u samom 
Beogradu, to nije ostvareno. Otuda i pitanje kako se došlo do ideje da se 
umesto porodične kuće Vukadinovića izgradi palata “Rosija”? 

Kako je ta ideja otelotvorena, vrlo detaljno je 1908. pisao beogradski dnevni 
list “Politika”: 

„ Srbiju je još od 1902. potresao poslovni rat između Srpskog brodarskog 
društva i austrijskog Parobrodskog društva. Cela Srbija, obuzeta jednom 
vrstom patriotske groznice, pratila je tu borbu i učestvovala u njoj. Direktor 
Srpskog brodarskog društva bio je tada g. Svetozar Vukadinović, koji je 
1902. dobio otkaz, jer nije s austrijskim društvom napravio mir. Gospodin 
Svetozar Vukadinović ne spada u onu vrstu ljudi koja skrši ruke i pogne 
glavu, kad ih kakav udar zadesi. Voljan da radi, on tada dođe na ideju da 
dovede neko rusko osiguravajuće društvo u Srbiju. Kad, veli, toliko 
belosvetskog društva može biti u Srbiji, zašto ne bi moglo biti i jedno rusko? 
I on ode u Rusiju da traži jedno takvo društvo. Ali, to nije bio lak posao. 

Rusi su u trgovačkim poslovima vrlo konzervativni; Srbija zbog toga uopšte 
ne izgleda kao pogodna za kakve velike poslove. Uz to je g. Vukadinović 
bio potpuno nepoznat čovek za njih. Teškoće su dakle bile toliko velike da 
nije bilo nikakvog izgleda za uspeh i ipak - ipak je Vukadinović uspeo. 
Glavni direktor društva «Rosija» Roman Ivanovič Poicl shvatio je 
Vukadinovićevu ideju i pristao na nju. Vukadinović se tada preko Odese 
krete nazad za Beograd da spremi sve što je potrebno za rad.“ 



Како su zapisali reporteri ovog beogradskog dnevnika, Vukadinović je u 
Odesi saznao za atentat na kralja Milana, te da će on kao saučesnik u 
atentatu biti uhapšen, čim lađa dodirne srpsku obalu. Ne gubeći ni trenutka 
vremena, Vukadinović je tada izašao na mađarsku obalu i odatle otišao 
železnicom u Zemun. Tako je ceo Vukadinovićev plan morao biti odložen. 
Svetozar Vukadinović je bio sin zemunskog prote Jevtimija Jevte 
Vukadinovića, velikog srpskog nacionaliste. Rođen je 1860. u Novom Sadu, 
u porodici sa puno dece, pa je Svetozarevo školovanje bilo teško i 
mukotrpno. Posle realke zaposlio se kao činovnik u Dunavskom 
parobrodskom društvu, ali je iskazavši energičnost i spremnost da uči posao, 
napredovao i postao šef parobrodske stanice u Dubravici. U to vreme, 
krajem 19. veka, društvo je imalo samo dva broda «Deligrad» i «Mačvu». 
Dugo bi Vukadinović ostao u Dubravci da nije u Beogradu osnovano 
Srpsko brodarsko društvo, čiji je predsednik bio Dimitrije Ćirković, a 
sekretar Milan Milošević. Gospodin Svetozar Vukadinović je izabran za 
prvog direktora Srpskog brodarskog društva. Za Vukadinovića se govorilo 
da je bio skroman čovek, ali vatreni rodoljub, koji je radio na negovanju 
srpskih veza sa braćom Rusima. 

Beogradski reporter Dimitrije C. Đorđević otkrio je tek 1938. radoznalim 
čitaocima «Politike» prave razloge Vukadinovićevog napuštanja Srpskog 
brodarskog društva i Srbije: 

« Kad je kralj Milan Obrenović pravio brodom «Deligrad» izlet do 
Golubačkog grada, sa njim su po službenoj dužnosti bili i Dimitrije Ćirković 
i Svetozar Vukadinović. Tom prilikom došlo je do rasprave i nesuglasica 
oko carinskog rata sa Bečom i Svetozar Vukadinović je kralju Milanu 
Obrenoviću dao ostavku. Zbog toga je bio prinuđen da se ukloni iz Srbije. 
Bio je u Rusiji kao emigrant sve do promene režima». 

Dok je bio u emigraciji, živeo je u Novom Sadu i Zemunu, čekajući priliku 
da se vrati u Srbiju. Kako je «Politika» pisala: 

„ Tek mnogo docnije, kad se u Srbiji opet sve prevmulo, Vukadinović se s 
ostalim emigrantima vrati 1904. u Beograd i opet otpoče da radi na svom 
planu - pisala je «Politika» - Gazda Svetozar Vukadininović je od trgovca 
Nikole Vučkovića otkupio han «Velika Srbija» i odlučio da tu podigne 
veličanstvenu poslovnu palatu. Taj početak bio je mnogo težak. U Srbiji ima 
mnogo osiguravajućih društava, tako da je izgledalo da nema mnogo terena 
za rad. Ali je Vukadinović svoj posao tako organizovao da je «Rosija» 
odmah počela da suzbija sva strana društva. Direktor Roman IvanoviČ Poicl 
bio je time vrlo zadovoljan. 

Jednoga dana Vukadinović ode u Petrograd, pa mu reče da po srpskom 
zakonu svako strano osiguravajuće društvo mora imati ili kauciju, ili 



nepovratno imanje od 200.000 dinara u Beogradu. Zato bi, veli, trebalo u 
Beogradu napraviti jednu lepu kuću. 

- Koliko bi takva kuća trebalo da košta? - upita direktor Poicl. 

- Milion dinara - odgovori Vukadinović. 

- Mi u Rusiji, gospodine, računamo samo na rublje. Neka košta milion 
rubalja - odgovori mu Roman Ivanovič Poicl, smejući se - pisala je 
«Politika», čiji je autor zabeležio da je tako «rođena palata «Rosija». 

DRŽAVNI ARHITEKTA 

Palata «Rosija» je namerno po planu vlasnika i graditelja smeštena na tada 
elitnom delu prestonice, pored Starog dvora i pored kuće Alekse 
Krsmanovića. Kako reče jedan arhitekta, ta zgrada je od samog početka 
isijavala kosmopolitizam u svakoj svojoj cigli. 

Konkurs za zgradu osiguravajućeg društva "Rosija" u Beogradu bio je 
raspisan 1905. 

- Zahtevi konkursa bili su složeni - osim kancelarijskog prostora u zgradu je 
trebalo smestiti i veliki hotel, kafanu, restoran i radnje. Članovi žirija bili su 
dvojica arhitekata iz Petrograda, čuveni bečki arhitekta Oto Vagner i 
beogradski arhitekti Andra Stevanović i Nikola Nestorović. Prvu nagradu na 
konkursu, na predlog Vagnera i ruskih kolega, dobio je zagrebački arhitekta 
Viktor Kovačić (1874-1924), dok je Ilkić, za koga su se zalagale njegove 
beogradske kolege Stevanović i Nestorović, dobio drugu nagradu - priča 
Draginja Maskareli, istoričar umetnosti. 

Ipak, direkcija osiguravajućeg društva "Rosija" odlučila se za Ilkićev 
projekat. Ilkić je potom pozvan u Petrograd gde je rad na projektu nastavljen 
u saradnji sa ruskim arhitektima. Od projekta prema kome je podignut hotel 
“Moskva” u Beogradu sačuvani su u Muzeju grada Beograda podužni presek 
i osnova prizemlja. Smatralo se da su u Petrogradu Ilkićevi planovi donekle 
izmenjeni, a da je izrađen potpuno novi projekat za fasade. Do sada nije 
skrenuta pažnja na podatak da se na sačuvanom crtežu podužnog preseka 
zgrade nalazi potpis projektanta. 

- Crtež je kao projektant potpisao petrogradski arhitekta Pavel Karlovič 
Bergštreser (1851- 1920.), “šef-arhitekt” osiguravajućeg društva “Rosija”, 
dok je Ilkić isti crtež potpisao kao odgovorno lice “za ispravnost izvršenja i 
konstrukcije”. Nažalost, u ovom trenutku nije nam poznat dokumentami 
materijal na osnovu koga bi se mogla utvrditi sličnost i razlike između 
izvedenog Bergštreserovog projekta i llkićevog prvobitnog konkursnog 
rešenja. Ilkićev put u Petrograd, fasade objekta oblikovane u duhu 
petrogradske secesije, kao i činjenica da je Begrštreser potpisao sačuvani 



crtež podužnog preseka kao projektant, u velikoj meri ukazuju na presudan 
uticaj petrogradske sredine na formiranje konačnog izgleda hotela "Moskva" 
u Beogradu - smatra profesorka Draginja Maskareli, koja je autor naučne 
studije o palati “Rosija” i njenim arhitektonskim i umetničkim dometima. 
Kako kaže Draginja Maskareli, hotel “Moskva” se u naučnoj literaturi vodi 
kao jedno od značajnijih dela beogradskog arhitekte Jovana Ilkića (1857- 
1917.). Međutim, Ilkićev udeo u projektovanju i podizanju hotela "Moskva" 
samo je delimično razjašnjen. 

Jovan Ilkić je bio dvorski arhitekta, Zemunac koji je znatno uticao na razvoj 
arhitekture u Srbiji u poslednjoj četvrtini XIX i početkom XX veka. Rođen 
je 1857. u trgovačkoj porodici u Zemunu, gde je završio osnovnu školu i 
nižu gimnaziju. U Beču je završio realnu gimnaziju, a zatim se upisao na 
studije arhitekutre kod Teofila Hanzena na Akademiji lepih umetnosti. 
Diplomirao je 1883. Do avgusta iste godine bio je zaposlen u Hanzenovom 
birou za građenje Parlamenta u Beču, a zatim je došao u Srbiju, na poziv 
kralja Milana Obrenovića, da dovrši radove na uređenju Starog dvora. Po 
dolasku u Srbiju zaposlio se u Ministarstvu građevina kao kontraktualni 
inženjer od 1883. do 1899. i kao redovni inženjer od 1900. do 1910. 

U Mađarsku je otišao 1910. i tokom 1911. i 1912. radio je na izgradnji 
kompleksa fabrike ,,Pelman“ u Budimpešti. U Beograd se vratio 1912. 
Smatra se da je kao izuzetno plodan graditelj uspeo da ostvari stotinak 
projekata. 

Sam Ilkić je u to vreme ostvario u Beogradu niz dela u stilu secesije od kojih 
većina danas ne postoji - kuću Pere Velimirovića u Resavskoj 25 (1908.), 
kuću na Terazijama br.3 (oko 1905.), kuću Milana J. Ristića na uglu ulica 
Beogradske i Krunske (oko 1905.) i kuću Mihaila Jovanovića na uglu ulica 
Kralja Milana 25 i Resavske (1905). Nije sačuvano ni poznato Ilkićevo delo 
u stilu secesije - vila “Terapija” u Vrnjačkoj Banji. Projektovao je i Dom 
Društva svetog Save u Cara Dušana 13 (1889.), Narodnu skupštinu (1902- 
1936), crkvu sv. Trojice u Paraćinu (1894.), zgrade Načelstva i Suda u 
Valjevu (početak XX veka), zvonik i priprata stare crkve sv. Duha u 
Kragujevcu (1907.) 

Jovan Ilkić je bio oženjen Paulinom-Paulom Kneper iz Beča. Imali su sinove 
Pavla i Đorđa-Đuru i ćerke Angelinu, Jelisavetu-Elu i Jovanku. Njihov sin 
Pavle bio je, takođe, arhitekta koji je dovršio zdanje Narodne skupštine u 
Beogradu, započeto prema očevom projektu. Ilkić je umro 1917. 

U isto vreme podignute su zgrada osiguravajućeg društva “Rosija” u 
Petrogradu i u Rigi. Zgrada u Petrogradu (1905-1907.) izvedena je prema 
projektu građevinskog inženjera Aleksandra Aleksandroviča Gimpela 



(1859-1922.) i arhitekte Vasilija Viktoroviča Iljaševa (1873-1943.) u 
karakterističnom stilu sevemoruskog romantizma, sa rustičnim delovima 
fasade i gotičkim elementima. Sličnih stilskih karakteristika je i palata 
osiguravajućeg društva “Rosija” u Rigi (1906.), koju je projektovao 
petrogradski arhitekta Nikolaj Mihailovič Proskurnjin (1863-1942.). 

U saradnji sa Proskumjinom, Bergštreser, projektant beogradske “Moskve”, 
realizovao je najpoznatiji objekat za koji se vezuje njegovo ime - zgradu 
Petrogradskog trezora (1896/97) koju Proskumjin potpisuje kao arhitekta , a 
Bergštreser kao građevinski inženjer. Nešto ranije izgrađena su dva 
apartmanska kompleksa osiguravajućeg društva “Rosija” u Moskvi - na trgu 
Lubjanka (1898.), po projektu arhitekte Aleksandra Vasiljeviča Ivanova 
(1845.-posle 1917.) i na Kristoprudnji bulevaru (1899-1902.), po projektu 
Proskurnjina. 

- Prepoznatljive secesijske fasade beogradskog hotela “Moskva” teško se 
mogu povezati sa bilo kojim od navedenih objekata osiguravajućeg društva 
“Rosija” - kaže Draginja Maskareli. 

Za vreme zidanja došla su u Beograd dvojica ruskih arhitekata, g. Pavle 
Karlović Bargštrever i g. Vladislav Stanisavljević Karpovać. Definitivni 
projekat uradili su i odobrili ruski arhitekti. Ovaj projekat se nalazi u Muzeju 
grada Beograda, pri arhivi Građevisnkog odbora. Zaveden je pod brojem 
1072. Tu je i pismo Osiguravajućeg društva «Rosija», koje od Suda opštine 
Beograd 17. decembra 1907. traži komisiju za prijem nove zgrade palate 
«Rosija». Već 18. decembra 1907. Građevinski odbor daje pismeno 
mišljenje da je «zgrada ispravna za javnu upotrebu». 

LEPOTA SECESIJE 

- Mesto na kome je započeta gradnja palate bilo je najlepše na terazijskom 
platou. Izdignuto na savskoj i dunavskoj padini, mesto se videlo i sa austro- 
ugarske strane. Međutim, ta lepota bila je vrlo brzo zagorčana teškoćama 
oko izgradnje temelja za palatu - pisao je hroničar Dimitrije C. Đorđević. 
Naime, pokazalo se da je tlo jako teško za kopanje, jer se ispod nekadašnjeg 
hana «Velika Srbija» nalazio debeo sloj nepropustljive ilovače i izvor 
podzemne vode. I što se dublje kopalo, bilo je sve teže i sve skuplje. 

Kada su radovi počeli u martu 1905. veliki broj Beograđana je dolazio da 
gleda temelje budućeg zdanja na Terazijskom trgu. U temelj su postavljene 
82 drvene grede duge po 5 metara i debele po 30 sanitimetara, zatim 30 
vagona varenog gvožđa u šipkama, dugim do 9 metara, 10 vagona tvrdog 
ripanjskog granita i kamena. Preko svega toga postavljena je betonska ploča 
debela 2,2 metra. A na toj ploči nazidana je palata «Rosija». 



Zidanje ciglama otpočelo je tek u proleće 1906. Zamišljeno je da palata, koja 
je tada bila na adresi Ulica Kralja Milana 24, ima poslovni deo, u kome će 
raditi administracije Osiguravajućeg društva «Rosija» i hotel sa kafanom, 
koje bi davali u zakup. Radove na hotelu izvodio je građevinar Karlo Knol 
sa zidarima iz Crne Trave. Nadzorni inženjer bio je arhitekt g. Jovan Ilkić. 
Palata je građena timski. Radovima za armirani beton rukovodio je arhitekta 
Matija Snajder. 

Još tokom gradnje hotela «Moskva» 1905. «Srpski tehnički list» je pisao da 
će to biti moderna građevina, u kojoj se prvi put u Srbiji primenjuje tzv. 
leopold sistem zidanja. Uostalom, u knjizi «Secesija u Evropi», koja je 
objavljena u Nemačkoj, nalazi se i prikaz palate «Rosija», odnosno hotela 
«Moskva» kao jednog od evropski vrlo značajnog arhitektonskog dela. 
Graditelj je bio Karlo Knol, čovek koji je uveo modernu gradnju u Srbiju. 
Novo u arhitekturi Beograda od vremena Kneza Mihaila, koji je zaslužan za 
njegov urbanizam, bile su baš asimetrične građevine sa uticajem 
vizantijskog građenja, ali i sa preuzimanjem morfologije i strukture novih 
stilova. 

- Jedna od tih je i porodična kuća građevinara Karla Knola u Bulevaru 
Despota Stefana 45. Knol, graditelj velikog broja stambenih, privatnih 
zgrada, izgradio je novu palatu Prometne banke na uglu ulica Knjeginje 
Ljubice i Knez Mihajlove, zgrade Dimitrija Milosavljevića, trgovca, u ulici 
Kralja Petra, zgrade u Dositejevoj ulici kao i fabriku belog rublja Sretena 
Božinovića. Ono što Karla Knola proslavlja kao graditelja - kaže Vera 
Kojić, beogradski ekspert za arhitektonsko nasleđe - jeste, sigurno hotel 
«Moskva», koji je i danas jedan od zaštitnih znakova starog Beograda i 
secesije u njemu. 

Karlo Knol je uradio vijugave linije, floralne ornamente, asimetričnu 
konstrukciju, vitke prozore, erkere koji izdužuju zidno platno i nezaobilazne 
ženske maske orjentalne inspiracije. Sve su to obeležja evropske secesije 
koja svoje prve korake započinje delima zanatlija u metalnim ukrasnim 
ogradama ferforžeima, vratima, posebno gvozdenim gelenderima 
unutrašnjih stepeništa da bi se prenela na dekoraciju fasade. 

Građen kao upravno-administrativna palata Osiguravajućeg društva "Rosija" 
iz Petrograda, hotel "Moskva" na Terazijama u Beogradu podignut je pod 
krov 1906. Na krovu ovog ruskog zdanja postavljeno je 14.000 crepova. 

Već tada se mogla sagledati sva njegova raskošna arhitektonska i fasadna 
lepota. 

- U arhitekturu Beograda zgrada osiguravajućeg društva “Rosija” unela je 
niz novina: materijale, kompozicione sheme, dekoraciju, kao i odsustvo 
svakog klasičnog ornamenta. Secesijska arhitektura novih linija i oblika, 



obložna keramika sa ornamentima od fajansa i prizemlje obloženo poliranim 
pločama od crvenog švedskog granita predstavljali su najveće tehničko 
dostignuće onovreremenoj beogradskoj arhitekturi i označili su prihvatanje 
secesijskih postavki o upotrebi novih, plemenitijih i sjajnijih materijala. 
Jednostavni korpus dobio je trostrane rizalite koji vertikalno razuđuju 
fasade. 

Zidna platna oslobođena su horizontalnih podeonih venaca, plastike oko 
otvora, dezena i pilastara, čime je umnogome afirmisana i tendencija ka 
bezornamentalnoj modernoj arhitekturi. Fundiranje na slabom, klizavom 
terenu i svi konstruktivni radovi od armiranog betona izvedeni su po sistemu 
“Luitpold i Snajder” iz Stutgarta. 

Hromatika fasade, prisutna do tada samo na zgradi Uprave fondova iz 1903. 
došla je ovde do punog izražaja. Ovome treba dodati i umetničku obradu 
bronzanih vrata, izloga i kapija, kao i bogato ukrašene enterijere sa 
secesijskim nameštajem - opisuje Draginja Maskareli. 

Kako je beogradska «Politika» pisala, temelj palate je zidan od beton-arme, 
tj. od cementa u vezi sa gvozdenim šipkama i pločama, tako da je klizanje 
zgrade na terenu potpuno onemogućeno. I svi zidovi kuće pravljeni su na isti 
način. Gvožđe je, uopšte, vrlo mnogo upotrebljavano. Težina svih tragera, 
koji su upotrebljeni, iznosi 360.000 kilograma ili 360 vagona. Jedan jedini 
trager težak je 15.000 kila. 

„Zgrada je zidana u čistom imper-stilu. Cokl je izrađen od najboljeg srpskog 
ripanjskog granita, a sav parter do prvog sprata obložen je pravim švedskim 
crvenim granitom. Cokl i taj švedski granit koštali su preko 150.000 dinara. 
Spoljni zidovi od prvog sprata pa do krova obloženi su fino izrađenim 
žućkastim pločicama od mijodike, a ukrašeni su omamentima zelene boje, 
takođe, od mijodike i od bronziranog bakra» - pisala je «Politika» u svom 
tekstu «Palata «Rosija». 

Palata je imala glavni ulaz sa ulice Kralja Milana, parter i još četiri sprata, a 
drugi ulaz za hotel sa Balkanske ulice, partera, jedan polusprat i nad ovim 
četiri sprata i još tri pomoćna ulaza. A u temeljima ima dva izvora pitke 
vode i 14 prelivnih bunara. 

Njegova unutrašnjost je bila lepo uređena. Svi stolarski poslovi su bili od 
najfinije izrade. Ceo nameštaj je od trešnjevog cveta. A naročito su 
skupocena bila teška hrastova vrata na pet glavnih ulaza. Ceo kafanski i 
hotelski nameštaj kupilo je samo društvo, prema naročitim crtežima i 
planovima, i platilo je za sve to pravo 250.000 dinara. Prozora je bilo 420 u 
ukupnoj vrednosti od 50.000 dinara“. 

Hroničar «Politike» je još zapisao: 



« Svega odelenja u celoj zgradi ima 219. Stepenika ima dva: jedan iz Kralj 
Milanove, a jedan iz Balkanske ulice. Oba su od granita. Uz oba se nalaze i 
dve električne dizalice - lifta. Cela zgrada ima svoje naročito osvetlenje, 
centralno grejanje i parna kupatila. Zidovi beli, lusteri raskošno okićeni sa 
ukupno 400 sijalica (8.000 sveća). Sami lusteri koštaju 80.000 dinara. 
Električna centrala nalazi se u podrumu. Ona ima 80 konjskih snaga. Cela 
instalacija koštala je 200.000 dinara. Sa ulice Kralja Milana ima u parteru 
dva dućana, a na prvom spratu nalazi se kancelarija društva «Rosija». Više 
kancelarije, na ostalim spratovima nalaze se stanovi za izdavanje, a ceo ugao 
u parteru i sve spratove sa Balkanske ulice nalazi se kafana, restoracija i 
hotel. Kafana «Rosija» je nešto što se kod nas još nije videlo. Tako nešto 
teško je naći i u najvećim zapadno-evropskim varošima.» 

NAJSKUPLJA RUSKA KUĆA 

- Iz kafane vode stepenice na polusprat u Balkanskoj ulici. Tu se nalazi 
restoracija. Pored tih stepenica nalazi se galerija za muziku. Druge stepenice, 
koje vode na niže od kafane, vode u bilijarsku salu, gde će biti 2 bilijara i 
stolovi za igranje karata. Celokupna zgrada košta preko 2 miliona zlatnih 
srpskih dinara. Carina za materijal i ostalo plaćena je 200.000 dinara» - 
objavila je «Politika» 1908. godine, dan pre otvaranja palate «Rosija». 

Palata «Rosija» se okrenuta prema reci Savi i vojvođanskoj ravnici videla 
čak sa zemunske strane i iz sremskih naselja, iz Austro-Ugarske. 

Autor eseja o beogradskim simbolima Slobodan - Giša Bogunović je 
jednom prilikom napomenuo da je terazijski hotel "Moskva" svojom 
pojavom, istaknutim položajem na Terazijama i opštim izgledom, u svesti 
ondašnjih građana ponajmanje budio predstavu o običnoj uslužnoj građevini, 
jednoj od mnogih "za smeštaj gostiju i putnika". 

- Siroko ostakljenog visokog prizemlja, velelepno osvetljen venecijanskim 
polijelejima, obložen crvenim mermerom iznutra, a spolja, u duhu ruske i 
bečke secesije, švedskim granitom, mađarskim zelenim "žolnai" pločicama i 
majolikom, hotel je ponajmanje bio slika svoje funkcije, a ponajviše oličenje 
velegradske naprednosti, veličine i raskoši. Nasuprot svom niskom 
susedstvu, "kao pelikan u divljini", kako ga je metaforom tada opisala Lena 
Jovičić, hotel "Moskva" je bio svakojako, ne samo estetski, superioran. I 
delovao je gotovo nadrealno: izdanak hoch Evrope u susedstvu palanačkih 
prizemnica, usred komunalnog nereda i zaostalih urbanističkih prilika. 
Trideset godina po izgradnji, otuda, bila je to najčešće fotografisana zgrada 
predratnog Beograda, a njena predstava na anzihtskartama imala je snagu 
simbola, moćna da odmeni svaku panoramu i vedutu prestonice - zapisao je 



Giša Bogunović. 

Ovo zdanje dugo je bilo jedan od najčešćih motiva na razglednicama 
Beograda, a predstavljalo je i jedno od karakterističnih obeležja siluete 
grada. 

- Hotel “Moskva”, objekat po kome se raspoznaje grad. Pojavio se na pragu 
20. veka kao znak napretka Beograda i njegovog stremljenja ka savremenom 
svetu - zapisao je arhitektonski stručnjak Željko Skalamera. 

Kada je 1908. palata bila gotova, Osiguravajuće društvo «Rosija» je odmah 
smestilo svoje kancelarije u nju. List «Politika» je 8. januara 1908. zabeležio 
planove novog direktora palate «Rosija»: 

„ Osiguravajuće društvo «Rosija» preselilo se sa kancelarijom u svoju palatu 
u Kralja Milana 37, na prvi sprat. Sa pouzdane strane doznajemo da će se 
uskoro u Beogradu osnovati jedna banka sa povećim kapitalom, pod 
nazivom «Rusko-srpska» banka. Organizacija banke poverena je g. 

Svetozaru Vukadinoviću, direktoru društva «Rosija». 

Po mišljenju ruskih stručnjaka, beogradska palata «Rosija» spada u najlepše 
kuće koje to društvo ima. Ujedno palata u Beogradu bila je i simbolični 
odraz ruske privredne, ali i političke i vojne moći. Jer, u gornjem delu 
glavne fasade smeštena je reljefna kompozicija "Glorifikacija Rusije", 
izvedena u majolici, koja oličava privrednu i pomorsku moć Rusije. Tu je i 
lik svemoćnog Neptuna, boga mora, koji vlada svetovima“. 

Prema rečima Gordane Gordić, istoričara umetnosti, dugogodišnjeg eksperta 
Zavoda za zaštitu spomenika kulture grada Beograda, ova palata je jedan od 
najznačajnijih spomenika kulture u prestonici. 

- Fasadu hotela su projektovale sanktpeterburške arhitekte, a kalupi se i 
danas čuvaju u mađarskoj fabrici u Pečuju koja ih je izradila. Kada je 
završena gradnja palate 1908. prema mišljenju savremenika, to je bilo zdanje 
monumentalnog stila po kom se prepoznavao, i po kom se i danas 
prepoznaje Beograd. 

Prema njenim rečima, na smotrama dela ruske arhitekture ova izložba je 
dobila brojne nagrade i zlatnu medalju i predstavljena je u mnogim 
gradovima Rusije, pa je i ruska javnost mogla da se upozna sa palatom 
«Rosija». 

Ovo rusko osiguravajuće društvo je pre jednog veka kao vlasnik imalo 24 
poslovne palate po raznim mestima u Rusiji. Jedna takva kuća u Moskvi 
koštala je 12 i po miliona dinara, pa je palata «Rosija» u Beogradu bila, 
pisala je «Politika» - najskuplja i najlepša ruska kuća na celom Balkanskom 
poluostrvu. 

- Unoseći toliki kapital u Srbiju, direktor Roman Ivanovič Poicl i Svetozar 
Vukadinović učinili su više za poslovne veze između Srbije i Rusije, no 



toliki diplomatski predstavnici ruski i naši. Uostalom, to je tek početak. 
Gospodin Vukadinović osniva sad jednu veliku Rusko-srpsku banku u 
Beogradu, koja će, pomoću ogromnog kapitala koji mu stavljaju na 
raspoloženje Rusi, igrati važnu ulogu u celokupnoj srpskoj spoljnoj i 
unutrašnjoj trgovini. Ta banka ima zadatak da zasnuje i organizuje što tešnje 
trgovinske veze sa velikom ruskom imeperijom - zaključio je hroničar lista 
«Beogradske novine» u zimu 10. januara 1908. 

Za zasluge u razvoju srpsko-ruskih odnosa, ali i za podizanje velelepne 
palate i hotela «Moskva», Svetozar Vukadinović, direktor beogradske filijale 
društva «Rosije», odlikovan je već u februaru 1908. ordenom Svetog Save 
trećeg stepena. Umro je posle teške i duge bolesti 21. novembra 1910. Na 
dan sahrane Svetozara Vukadinovića 22. novembra, Osiguravajuće društvo 
«Rosija» je na svojoj palati istaklo crnu zastavu i od svog direktora se 
oprostilo velikim tekstom u «Politici» i porukom: 

«Bog da mu dušu prosti!» 

II poglavlje 

SKROMNA SVEČANOST 

Očigledno je da je izgradnja palate «Rosija» bila velika ruska privredna, ali i 
politička investicija u Srbiju, što nije baš bilo po volji velikim silama. Zato 
su vlasti u Srbiji, pa i sam monarh Petar I Karađorđević, izbegavale da 
pompezno i javno otvore palatu «Rosija» za javnost. Ta svečanost je 
izvedena iz dva dela da ne bi imala isključivi politički značaj. 

Na pravoslavnu Novu godinu, 14. januara 1908.godine, uz svirku dvorskog 
orkestra kralj Petar I Karađorđević je otvorio palatu «Rosija» sa kafanom 
«Moskva». 

U arhivi Narodne biblioteke Srbije pronašli smo beogradski «Večernji list», 
koji je 15. januara 1908. objavio sledeću, danas istorijsku vest: 

« Juče pre podne posetilo je Njegovo kraljevsko veličanstvo Kralj u pratnji 
svojih ađutanata novu palatu Društva «Rosija». Njegovo kraljevsko 
veličanstvo dočekali su pri glavnom ulazu direktor beogradske filijale 
Društva g. Svetozar Vukadinović i društveni arhitekt g. Vladislav Karlović 
iz Beograda. Njegovo veličanstvo pregledalo je sa interesovanjem sve 
prostorije, kako hotel, tako kafanu, restoran, stanove i kancelarije društvene. 

I izrazilo je svoje puno priznanje i dopadanje, poželevši Društvu «Rosija» 
svaki uspeh». 

Izveštaj dnevnog lista «Politika» bio je 15. januara 1908. mnogo skromniji: 



„ Kralj posetio novu zgradu društva «Rosije». On je obišao restoran, sva 
odeljenja i kancelariju pomenutog društva“. 

Kralj Petar Karađorđević se na vratima hotela pozdravio sa direktorom 
gospodinom Svetozarom Vukadinovićem. Poljubili su se tri puta u obraz. A 
svečanosti su prisustvovale i vladike Srpske pravoslavne crkve, koje su 
osveštale prostorije palate. Svečano otvaranje je obavljeno činom kucanja 
kristalnih čaša sa specijalnim ruskim šampanjskim vinom. 

A «Beogradske novine» su 15. januara 1908. pod naslovom «Kralj u domu 
«Rosija», objavile: 

« NJ.V. Kralj pohodio je danas pre podne i razgledao je sve prostorije nove 
palate ruskog osiguravajućeg društva «Rosije», koja staje 2 miliona dinara, a 
koja je podignuta na predlog i na zauzimanje njenog vrednog direktora 
Svetozara Vukadinovića. Kralj je sa velikom pažnjom obišao i pregledao sve 
prostorije i izrazio svoje dopadanje na svemu što je video. Palata «Rosija» 
zaista je pravi ukras srpske prestonice». 

Svečano otvaranje i veselje obavljeni su, međutim, 17. januara 1908. uz 
koncert Kraljeve garde. Za to je i bio dat oglas u beogradskim novinama, 
koji je glasio: 

«Otvaranje gostionice «Moskva»: 

Sutra i prekosutra 17. i 18. ovog meseca sviraće u palati društva «Rosiji» u 
prostorijama gostionice «Moskva» muzika kraljeve garde. Početak u 6 
časova uveče. Ulaznice staju 1 dinar od osobe, a mogu se dobiti u knjižari g. 
Mite Stajića, S. Cvijanovića i E. Ajhštata. Pri ulazu se ulaznice moraju 
pokazati. Da bi za posetioce bilo dovoljno mesta, izdaće se samo onoliko 
ulaznica koliko ima sedišta, a sedišta neće biti numerisana». 

Povodom otvaranja plate «Rosija», 17. januara 1908. ,održan je i svečani 
prijemom, sa početkom u 20 sati. I taj događaju su novine zabeležile, pa je 
«Večernji list» pisao: 

« Gostionica «Moskva» je bila puna gostiju, toliko da nije bilo mesta, iako 
se na ulazu plaćalo 1 dinar». 

Kralj i njegov sin su u to vreme bili veoma cenjene i poštovane ličnosti u 
Srbiji i Evropi. Petar Karađorđević je rođen je 11. juna 1844. u Beogradu 
kao peto dete kneza Aleksandra i kneginje Perside. Skolovao se u Beogradu 
i Ženevi, a u Parizu je završio vojnu školu Sen-Sir, a kao poručnik i višu 
vojnu školu u Mecu. Bio je član Legije stranaca. Borio se na strani 
Francuske u francusko-pruskom ratu, i učestvovao je u bosansko- 
hercegovačkom ustanku pod imenom Petar Mrkonjić, kada je bezuspešno 
nudio svoju saradnju knezu Milanu Obrenoviću. 

Oženio se kneginjom Zorkom, ćerkom kneza Nikole sa kojom je imao 
petoro dece: Jelenu, Milenu, Đorđa, Andreju i Aleksandra. Tokom 1897. 



kraljević Petar je bio u Rusiji kod cara Nikolaja II Romanova i ojačao veze 
Beograda i Moskve. Na srpski presto je stupio u svojoj pedesetdevetoj 
godini, kao zreo i izgrađen čovek. 

Dok su u Srbiji za vreme poslednjeg Obrenovića besnele najžučnije 
unutrašnje rasprave i borbe, Kralj Petar je četovao po Krajini. Posle Majskog 
prevrata 1903. godine, u kome je ubijen poslednji vladar iz dinastije 
Obrenovića, poslanici Narodne skupština proglasila su ga Kraljem. Petar 
Karađorđević je bio Kralj Srbije od 2. juna 1903. do oslobođenja 1914. 

Već u prvim godinama njegove vladavine, Austrija je tražila svaku zgodu da 
napadne Srbiju, pošto je Srbija pod vladavinom Kralja Petra u svojoj politici 
okrenula leđa Austriji. Sve oči troimenog naroda bile su okrenute prema 
Kralju Petru sa verom i nadom da ce još pod njegovom vladavinom biti 
ujedinjeni svi Srbi, Hrvati i Slovenci. Kulturno jedinstvo Srba, Hrvata i 
Slovenaca već u prvim danima njegovog kraljevanja bilo je ostvareno. Na 
raznim kongresima i skupovima srpskih, hrvatskih i slovenačkih 
intelektualaca javno je manifestovana ideja jedinstva. Najpre se između 
Srbije i Austrije zametne carinski rat, u kom je Austrija težila da Srbiju 
ekonomski upropasti. Posle toga dolazi do aneksije Bosne i Hercegovine 
1908. Tom prilikom umalo što nije došlo do krvavog razračunavanja. 

Kralj Kraljevine Srba, Hrvata i Slovenaca bio je od 1. decembra 1918. U 
sećanju celog svog naroda kralj Petar I Karađordjević je ostao zapamćen kao 
omiljeni i pravedni vladar. Umro 16. avgusta 1921. u Beogradu od upale 
pluća. Sahranjen je u porodičnoj grobnici na Oplencu u Topoli. 

Aleksandar Karađorđević je bio drugi sin kralja Petra. Rođen je 16. 
decembra 1888. na Cetinju. Kum na krštenju bio mu je, preko izaslanika, 
ruski car Nikolaj II Romanov. Detinjstvo je proveo u Crnoj Gori, a osnovnu 
školu završio u Ženevi. Dalje školovanje nastavio je u vojnoj školi u 
Petrogradu, a potom u Beogradu, po dolasku kralja Petra I na srpski presto 
1903. godine. 

Sudbinski preokret u životu mladog princa Aleksandra nastupio je 1909., 
kada se njegov stariji brat, princ Đorđe, odrekao prava nasledstva prestola. 
Kao prestolonaslednik, princ Aleksandar je pristupio reorganizaciji vojske, 
pripremajući je za konačan obračun sa Turskom. Učestvovao je u 
Balkanskim ratovima, kao nominalni komandant Prve armije. Godine 1914. 
je postao regent Srbije, a u Prvom svetskom ratu je bio vrhovni komandant 
srpske vojske. Kako je iz Prvog svetskog rata Srbija izašla kao jedna od 
pobedničih zemalja, regent Aleksandar Karađorđević je iskoristio povoljnu 
političku situaciju na Balkanu i u Evropi, i 1. decembra 1918. nedaleko od 
hotela, u kući Alekse Krsmanovića, proglasio ujedinjenje Srba, Hrvata i 
Slovenaca u zajednicku Kraljevinu SHS. 



U zemlji su tada postojale dve jake političke struje: jednu je predvodio 
Nikola Pašić sa radikalima, a drugu regent Aleksandar. Obe struje su se 
slagale oko centralističkog uređenja zemlje, ali su bile suprotstavljenih 
mišljenja o tome ko će vladati zemljom. Pašićeva struja se zalagala za 
ustavnu i parlamentamu monarhiju, a Aleksandar je težio da učvrsti svoju 
ličnu vlast. Godine 1921., 28. juna, donet je Vidovdanski ustav, kojim je 
Aleksandar dobio široka ovlašćenja u upravi i zakonodavstvu. Iste godine, u 
avgustu, umro je kralj Petar i Aleksandar je stupio na presto. 

Priča se da je čak kralj Aleksandar Karađorđević u «Moskvi» pio ruski čaj, 
pred put u Marselj, gde je od fašističke ruke ubijen 1934. Posle atentata, 
kralja Aleksandra Karađorđevića je nasledio njegov najstariji sin Petar. 

UKRASBEOGRADA 

Kao i njegov otac Petar I Karađorđević, i kralj Aleksandar je za života često 
dolazio u palatu “Rosija” i na zabave u hotel “Moskva”. Odmah posle 
svečanosti oko otvaranja palate «Rosija», kafana «Moskva», koja je bila 
celom dužinom u prizemlju prema Terazijama, počela je sa radom. 
«Beogradske novine» su objavile oglas hotela u kome se nudi kompletan 
ručak ili večera za samo dva dinara. Na jelovniku su za ručak bila supa, 
konsome ili bela riba sa majonezom, pečenja, testa, sir i kafa, a za večeru 
ribe sa tartar sosom, biftek gamiran, testa, sir i kafa. A od pića, nudila su se 
najbolja strana vina, odlično karlovačko belo i ,,burgunac“. Točilo se i 
«plzensko» pivo i minhenski «španen». 

- Palata «Rosija» je ukras Beograda i ponos našeg hotelijerstva - izjavio je 
prvi gost, Beograđanin, koji je kročio u kafanu ovog hotela. 

U gostionici «Moskva» 1908. je svirala bečka muzika, što ponekad pijanim 
gostima nije bilo po volji. Tako je, 3. februara ,trojac zagrejanih električara, 
koji je iz restorana hotela «Palas» doveo svoju muziku, napravio džumbus i 
napao bečki orkestar. Lično direktor palate «Moskva» gospodin Svetozar 
Vukadinović je morao da interveniše i da sprečava da se ovaj incident ne 
pretvori u veliku tuču. 

U kafani se svirao i američki džez, pa je sala uvek bila puna. U prvi mah u 
kafani je, 13. aprila 1908., svirao orkestar “dobro izvežbanih srpskih 
Cigana”. To je, pisale su novine, činio “gostioničar po volji gostiju, koji 
hoće srpsku muziku”. Kako Cigani, međutim, nisu zadovoljili goste, bili su 
zamenjeni. 

Od juna u kafani je svirala vojna muzika. Dirigovao je kapelnik Rendl. 

A kada je uprava hotela odlučila da, 4. jula 1908., otvori prvu terasu na 
terazijskom trotoaru, Beograđani su to sa oduševljenom propratili. Oko 



stolova na terasi su postavljene saksije sa cvećem. A zbog gužve, 
“postavljena je i metalna ograda, da ne može preko reda da se ulazi u 
kavanu”. 


Na muzičkoj sceni gosti su bili i članovi orkestra Srpskog narodnog 
pozorišta, koji su svirali svake večeri od 7 do 9 sati najbolje srpske, 
slovenske i klasične komade. Na programu štampanom 6. jula 1908. pisalo 
je, da se izvode dela Cirera, Verdija, Krala, Čižeka, Morena, Rosinija, 
Čajkovskog, Toska i Marikovića. I to valcer “Brdska deca”, uvertira 
“Navukodonosor”, polka “Kukavica i ševa”, potpuri “Gusle”, valcer 


“Lepojka iz Venecije”, uvertira “Italijanka u Alžiru”, 


“Evgenije Onjegin”, 


velika fanstazija, “Ruska parada” i brza polka “Odvali”. Svirani su i Mocart, 

V 

Straus, Kremer, Jenko i Berliot. 


Svoj oproštajni koncert umetnici Srpskog narodnog pozorišta izveli su 8. 
avgusta pod upravom gospodina Ružičke, kada su svirane samo srpske i 
slovenske kompozicije. 

U ovom prostoru je dugo godina svirala Internacionalna muzička kapela 
Paula Vajsa, pa su dame koristile igranke da prikažu tadašnji terazijski šik. 
Čuveni rumunski kapelnik Mihajlo Marijani je sa svojom trupom svirao 
tokom jeseni za ljubitelje lepe muzike. U takvom ambijentu maturanti Prve 
beogradske gimnazije iz 1888. godine proslavili su dve decenije od 
diplomiranja. A opštinske delovođe iz čitave Srbije su održale svoju 
Godišnju skupštinu udruženja delovođa i izabrale novu upravu. 

Kao veoma modemu ponudu hotel “Moskva” u palati “Rosija” je nudio 
posetiocima srpske, ruske, bugarske, češke, nemačke, engleske, italijanske i 
francuske listove, “po umerenoj ceni”. 

Zato su “Beogradske novine” 3. juna 1908. zapisale: 

“ Gledali smo tu živu sliku. Velike zasluge za taj veliki prekoret ima 
društveni direktor Vukadinović. I tako jedva jednom dobismo parče 
kafanske Evrope u Beogradu”. 

Drugi incident je izbio mesec dana kasnije, kada se hotel «Imperijal» 
pobunio zašto se kafana «Moskva» oglašava da služi čuveno Dreherovo 
pivo, kada za njega nema licencu. Čak se i fabrika piva iz Pešte pobunila, ali 
se ispostavilo, da je to bila samo reakcija hotela «Imperijal» na žestoku 
konkurenciju iz kafane «Moskva». 

- Gostionica «Moskva» je Beograđanima i gostima nudila rusku 
impresivnost, ali uz kapuciner i atmosferu bečko-peštanskih restorana i 
kafana. U njoj su se zato Balkanci osećali podjednako i Evropljanima. Zato 
se i govorilo da je «Moskva» hotel i gostionica sa šarmom, u koji ne treba 
sumnjati - svedoči arhitekta Aleksandar Milenković u svom eseju koji je 
nazvao «Saga o jednom hotelu». 



Iz oglasa 1907. godine, kada je reklamiran i novi hotel “Moskva”, vidi se da 
su cene smeštaja bile “3 dinara, pa na više”. Hotel “Moskva” je 1908. imao 
40 soba. 

Prvi znameniti hotelski gosti su bili ruski knez Lav Lovanov Rostovski sa 
suprugom, a zatim i Rajna Karastojanova, poznata operska diva iz Bugarske. 
Knez Rostovski je bio ruski ambasador u Crnoj Gori i veliki poštovalac 
srpskog naroda i dinastije Karađorđević. Dok je operska pevačica 
Rajna Karastojanova bila svetski priznata primadona. Bugarska umetnica je 
u Beograd stigla jutamjim vozom, 3. marta 1908., u pratnji svog muža 
Dimitrija. Gošću je dočekao Pera A. Đorđević, član Srpskog novinarskog 
udruženja, koje je bilo njen zvanični domaćin. Kako su velegradske novine 
zabeležile, « gospođa Rajna Karastojanova, poznata operska pevačica, je sa 
svojim mužem odsela u hotel «Moskva». 

Sledeći gosti hotela bili su turski carinski činovnici, koji su pristigli vozom 
iz Soluna. Njih su dočekali turski ambasador g. Azarijan i ministar spoljnih 
poslova g. Milenković, koji su bili i domaćini svečanog banketa u hotelu 
«Moskva», na kome je učestvovalo mnogo ministara i diplomata. Posebno 
veliko interesovanje Beograđana izazvalo je gostovanje francuskog 
izaslanika gospodina De Fransa, kome je narod, dok je odsedao u hotelu, 
ispod prozora klicao: «Živela Francuska!». A De Frans je odgovarao: 

«Živeli Srbi!» 

RUSKO-SRPSKI KLUB 

Već 31. januara 1908. u palatu su počeli da se useljavaju i prvi poslovni 
stanari. Kako su «Beogradske novine» pisale, tog dana su u palati osveštene 
prostorije novog stana Rusko-srpskog kluba, čiji je domaćin bio gospodin 
Svetozar Vukadinović. 

«Prisustvovali su svi članovi kluba, sa predsednikom gospodinom Grujićem, 
ruski poslanik g. V. Sergijev sa sinom i mnogi odlični gosti, koji su posle 
osvećenja posluženi» - javljale su «Beogradske novine». 

Naredne jeseni Rusko-srpski klub je u hotelu otvorio školu za praktično 
izučavanje ruskog jezika. Skola je imala dva kursa, za početnike i za čistu 
konverzaciju. Prijave za upis primao je lično domaćin kluba g. Vukadinović. 
A kada je ruski ambasador V. Sergejev u februaru 1910. preminuo u 
Beogradu, ovaj Rusko-srpski klub mu je u Voznesenskoj crkvi priredio 
parastos. Na parastosu su pored rukovodilaca kluba, prisustvovali i premijer 
Nikola Pašić, sprski ministri, i diplomatski kor. 

Za prestolonaslednika Aleksandra Karađorđevića, Rusko-srpski klub je bio 
jako značajan za razvoj odnosa sa zvaničnom Moskvom. Zato je budući 




srpski kralj već u martu 1910. posetio Rusko-srpski klub i ali i Rusko 
osiguravajuće društvo i predsednika Svetozara Vukadinovića. Razgovaralo 
se o mogućnostima svih oblika saradnje sa Rusijom, kako na kultumom tako 
i na ekonomskom planu. 

Bila je to ujedno i prilika da čelnici Srpskog olimpijskog kluba, tek 
osnovanog, pozovu prestolonaslednika da bude počasni predsednik ove 
sportske asocijacije. Tada je i napravljen dogovor da general Nikodije 
Stevanović poseti u decembru mesecu Aleksandra Karađorđevića u Belom 
dvoru. 

Još tokom 1908. Osiguravajuće društvo «Rosija» je u svojoj palati izdavalo 
pod zakup četiri velika stana, sa po pet velikih soba, predsobljem, sobom za 
mlađe, špajzom, kuhinjom i kupatilom. I jedan veliki dućan. U oglasu u 
«Večernjim novostima», 8. februara, naglašeno je da «zgrada ima sopstveno 
električno osvetljenje, električnu dizalicu (lift) i centralno grejanje». 
«Građanska banka» iz Beograda otvorila je u palati kancelarije za bankarske 
transakcije. A Dunavsko kolo jahača «Knez Mihajlo» uzelo je pod zakup 
dva velika stana da u njima održi redovni godišnji zbor. Predsedavao je 
pukovnik M. Božanović, koji je pročitao izveštaj sa puno lepih rezultata i 
uspeha. Blagajnik je izvestio da je kolo zaradilo profit od 27.000 dinara. Na 
izborima u novu upravu su ušli g. Milorad Drašković, narodni poslanik, g. 
Miloš Lukićević, sekretar Ministarstva narodne privrede i major M. Savatić, 
industrijalac. 

I beogradski odbor Srpske narodne odbrane imao je svoju prostoriju u 
hotelu. U njoj je sredinom oktobra 1908. SNO organizovala sjajan banket u 
čast gospodina Cijeza, poslanika rimskog parlamenta i gospodina Mičelija, 
rektora univerziteta Sekola. Domaćini banketa su bili g. Ljubomir 
Jovanović, predsednik Skupštine SNO, prota Đurić i đeneral Boža Janković. 
U drugoj godini svog rada palata «Rosija» je dala u zakup hotel i kafanu 
«Moskva» konzorcijumu poslovnih ljudi iz Mehansko-kafanske zadruge. Na 
čelu ove zadruge bio je gospodin Danilo Guteša zajedno sa gospodinom 
Aleksandrom Dimitrijevićem. A glavni zakupac hotela i kafane je bio 
gospodin Luka Đelović. 

Ova gospoda su od hotela napravili najluksuznije i najkomfornije zdanje u 
Beogradu. Te 1910. godine, na primer, vrhunski francuski kuvari radili su u 
hotelu «Moskva» kao najamni radnici. Oni su pripremili sjajan banket za 
Konferenciju jugoslovenskih umetnika društva «Lada». 

A već naredne 1911. u «Moskvi» je svake večeri koncertovala muzička 
družina Frajta i Buzini. Ne zna se da li zbog odlične muzike ili sjajnog 
Vajfertovog piva ili najsolidnijih cena u gradu, tek kafana je bila prepuna, pa 
je usred leta zakupac morao da poveća broj sijalica i potrošnju struje. 



Tada је palata «Rosija» već bila prvi beogradski tržni centar, jer su u njoj 
svoje lokale imali Natalija Mesaroš, konfekcionar, koja je nudila žensku 
garderobu, gospođa Vera, koja je prodavala amerikanske cipele, i francuski 
«Direktorat», koji je držao butik venčanica, šalova, tašni, grudnjaka i 
midera. 

III poglavlje 

EPICENTAR BALKANA 

Zgrada hotela “Moskva” nalazi se u centru srpske prestonice, i u stotoj 
godini svoga postojanja, privlači pažnju građana i gostiju Beograda kao 
jedan od arhitektonskih i istorijskih simbola grada i zemlje Srbije. Istoričari 
tvrde da se hotel, koji je smešten na Terazijama i koji ima dve adrese, nalazi 
u epicentru Balkanskoj poluostrva. Prva adresa Balkanska ulica broj 1, je 
zvanični geografski centar Balkana, a druga adresa Terazije broj 20, je 
politički centar nekadašnje Jugoslavije i današnje Srbije. 

Beograd, grad veoma bume istorije, jedan je od najstarijih u Evropi. A 
Terazije, koje obuhvataju područje od Sremske ulice do ulice Kralja Milana, 
su najpoznatiji beogradski trg. 

O postanku imena Terazije istoričar i književnik Milan Đ. Milićević beleži: 

„ Uvodeći vodu u varoš Beograd, Turci su duž zidanog vodovoda, koji 
uzima vodu iz mokroluških izvora, na izvesnim daljinama zidali kule, na 
koje su vodovodnim cevima izvodili vodu da bi ona dobila viši skok za svoj 
dalji tok. Jedna od takvih kula bila je postavljena na mestu gde je sada 
Terazijska česma. Pošto su Turci te kule zvali terazije za vodu, ovaj trg je 
dobio naziv Terazije”. 

Sve do polovine šezdesetih godina 19. veka na Terazijama su se nalazile, 
uglavnom, prizemne i jednospratne zgrade. Godine 1860. vodovodna kula je 
uklonjena i na njenom mestu je postavljena Terazijska česma u znak sećanja 
na kneza Miloša. Rad je kamenoresca Franca Lorana. Na sve četiri strane 
česme uklesani su inicijali Miloša Obrenovića i godina njegovog povratka 
na vlast. 

Prilikom preuređivanja Terazija, 1911. česma je premeštena na Topčider, da 
bi 1975. bila vraćena na prvobitno mesto. Kada je u decembru 1967. ispod 
Terazija napravljen pešački prolaz, u koji su se uselile prodavnice, hotel 
«Moskva» je dobio nov put, kojim su Beograđani i gosti prestonice mogli 
lakše da se probijaju kroz saobraćajne gužve i dođu do hotela, restorana i 
kafane. A ako prođete iza hotela "Moskva", odmah desno, ulazite u strmu 
Balkansku ulicu, koja će vas odvesti do Nemanjine ulice i Savskog trga, na 



kome se nalaze železnička i autobuska stanica. Ako se spustite niz parkić iza 
hotela "Moskva", stići ćete do garaže i ugledati interesantne šarene kroviće 
Zelene pijace. Tako je «Moskva» opet bila centar svih kretanja i zbivanja u 
Beogradu. Godine 2003. česma je očišćena, a plato na kome se ona nalazi, 
kompletno rekonstruisan. 

Krajem 19. i u prvoj polovini 20. veka Terazije su bile i centar društvenog 
života Beograda, jer su najpoznatiji hoteli, kafane i trgovinske radnje tu bili 
smešteni. Na svoj osoben način najčitaniji srpski pisac 21. veka Milorad 
Pavić opisao je ovaj trg u svojoj priči, kojoj je dao ime “Terazije”. 

Sa dozovolom autora objavljujemo odlomak, koji opisuje atmosferu na trgu i 
u hotelu: 

“ ... Htedoh da siđem u podzemniprolaz, ali dok si se ujeo za jezik, on je bio 
pun vode i ja, umesto da se sklonim u njega, moradoh brzo napolje. Tada se 
nađoh na drugoj strani trga kod hotela «Moskva». Kapi su dobovale po 
automobilima u prolazu, a potom se stuštilo takvo nevreme da se mlaz iz lule 
na terazijskoj česmi nije razaznavao u vodi kiše. Odjednom je sve opustelo 
kao u svitanje i jedino sam ja ostao sklonjen pod jednim velikim stablom kraj 
česme. Bujica sa Terazija slivala se poput vodopada niz padine ka reci. Mali 
park, zajedno sa stepeništima, sa klupama i rastinjem bio je poplavljen tako 
da se nije videlo gde su staze, a gde travnjaci. Tamo, u dnu parka, uz jedan 
stub sa svetiljkom na vrhu, stajala je u vodi do kolena Olja Ivanjicki, mahala 
rukavicom i vikala mi nešto kroz kišu, i to bi dopiralo do mene kad bi vetar 
procepio vodeni mlaz. 

- Poznajete li ovo mesto ? - vikala je ona. 

- Molim vas, govorite mi kuda da pođem da bih došla do stepenica. Ne mogu 
da se orijentišem. Vi odozgo imate boljipregled!... 

Shvatio sam šta trazj od mene i počeo da joj dovikujem uputstva, a ona je, 
slušajući me, polako krenula. Najpre sam joj rekao da skrene levo od 
svetiljke, jer pred njom se nalazio travnati breg klizav, pod vodom. Ona me 
je poslušala i krenula levo, ali joj je voda odnela jednu cipelu čim je 
zakoračila naviše. Jednu crvenu cipelu sa potpeticom poput drške na vinskoj 
čaši. Ta cipela je poletela niz mutnu maticu, zaustavila se na jednoj 
rešetkastoj ogradici i tu se počela okretati kao točak na vodenici. 

Olja Ivanjicki je nastavila dalje ne obraćajući pažnju na to. Nalazila se kod 
levog kraka stepeništa. Doviknuo sam joj da se uhvati za šiblje i polako se 
počela uspinjati stepenik po stepenik, ali se šiblje povremeno lomilo, ona je 
gubila ravnotežu i vraćala se za jednu stepenicu natrag. A potom sam joj 
predložio da se prihvati klupe, koja je virila iz vode. Ona je to i učinila. 
Međutim, njen šal se zakačio za naslon na klupi, i ona je držeći se tog 



naslona nastavljala vukući za sobom šal koji se tako zatezao sve jače oko 
njenoga vrata. 

U trenutku kada sam shvatio da je šal guši, pruzio sam ruku da joj 
pomognem, jer već je bila blizu, sasvim blizu mene. Dodirnuo sam joj prste i 
u šaci mi je ostala njena rukavica. I odmah sam osetio vodu visoko, visoko 
iznad kolena. Stajao sam kod svetiljke u najdubljoj bujici na dnu parka, sam 
samcit, kraj mene na ogradici još se obrtala moja leva cipela u slapu vode, a 
za mnom je ostajalo polomljeno šiblje za koje sam se očigledno do maločas 
pridrzavao silazeći niz stepenice. Sal mi je bio čvrsto omotan oko vrata i 
zakačen za klupu gušio me vukući na suprotnu stranu, a u ruci mi je još uvek 
bila moja rukavica. Gore, kod česme nije bilo nikoga... 

Odjednom, donji sloj oblaka je otišao i malo srebrne svetlosti sišlo je na trg. 
Sa osećanjem kao da sam ugrizao breskvu ili miša za leđa, izišao sam po toj 
svetlosti na čistinu, iscedio nogavicu i rukav koji mi je bio ovlažen i ušao u 
kafanu «Moskva» da sačekam dok bujice ne oteku pa da siđem po drugu 
cipelu. Uzeo sam čaj, raširio kaput po stolici i tada prvi put osetio svrab na 
ovlaženoj ruci. Svrab je razgovor sa smrću - pomislio sam - i treba ga uzeti 
u obzir. Preko svraba naša nam smrt šalje neke poruke i znake kada da se 
počešemo, ostaje zapis noktom. Pa ipak, nisam obraćao pažnju na ruku i 
gledao sam kroz prozor. 

Promicao je opet svet, reči u razgovorima su se dimile i prolaznici su 
zagledali stakla kafana kao da su izlozi sa živim lutkama. Prošao je Vasko, 
vraćajući se iz «Nolita», sigumo u nameri da kupi cigarete i ja sam mu 
kucnuo u prozor kašičicom. Okrenulo se nekoliko prolaznika i on me je 
spazio. Mahnuo je rukom, počešao obrvu, i odmah počeo odmotavati šal, 
rešen da uđe. Nosio je teške podočnjake kao pune meda i znao sam da mu je 
dan dvaput mlađi od moga, jer je imao tek četiri budna časa. Seo je do 
mene, naručio bokal crnog vina i kiflu. Iskolačeni pogled zalepljen za vrh 
kifle umakao je u vino, zatim ga sunčao uz prozor na zubatom suncu što se 
probijalo i najzad ga sušio na mom pogledu, piljeći kroz mene nekud daleko, 
koristeći moje oči kao puškarnice. Sve vreme je govorio. Mogao je žvakati 
dva zalogaja, pasulj i krompir da ih u ustima ne pomeša, tako je bio miran. 

- U proteklome ratu - glasila je njegova priča - u logoru na Banjici našla se 
jedna mlada žena sa Dorćola, optužena kao pripadnik naprednog pokreta, 
što se, kao što je poznato, kažnjavalo smrću bez mnogo isleđenja. Kada je 
privedena, ona je imala u organizaciji kojoj je pripadala još dve njoj 
poznate osobe. Jedno je bio njen prijatelj koji je nosio ilegalno ime Samač, a 
drugo je bila njena najbolja prijateljica iz škole, čije je ilegalno ime bilo 
Ljubica. Kada su devojku uhapsili, žbiri nisu znali koga imaju u rukama i 
ona nije htela ništa da im kaže, pa ni svoje ime. Pošto joj je izrečena smrtna 



presuda, pitali su je hoće li da umre bezimena. Ona je odgovorila da neće i 
rekla umesto svog imena i prezimena ime svoje najbolje prijateljice i 
prezime svog verenika i streljana je kao Ljubica Samač. Otišle je u smrtpod 
imenima onih, koje je najviše volela, zaštitivši ih tako u poslednjem času. 

Jer, na taj način su se na listi streljanih našla imena onih koji su, u stvari, 
još bili na slobodi i dejstvovali... 

- Sta veliš? - pitao me je Vasko završavajući priču i gledajući kako njegova 
kifla polako upija vino. Imao je pod sedom kosom drugu, crnu, i u tom času 
ja sam se odjednom setio da je Vasko umro dve godine posle mene i da to 
preda nmom nije mogao biti on. 

Ako je tako - pomislio sam - onda ni ovaj drugi, što sedi u «Moskvi» za 
mramornim stolom i suši moje rublje ne mogu biti ja. U tom trenutku ruka 
me je zasvrbela po drugi put. Raskopčao sam vlažnu košulju i počešao se. 
Znao sam, pet prstiju ostavilo je pet tragova na mojoj ruci kao pet slova. 
Zapis noktom. Možda bi trebalo pročitati taj zapis noktom, pomislio sam i 
pogledao svoju ruku. Iz mog rukava je virila i počivala na mramornom stolu 
restorana «Moskva» duga i tamna kao zift ruka, ružičastog dlana i vitkih, 
odnegovanih senegalskih prstiju koji su bili potpuno crni. Nečija tuđa ruka. 

I ja shvatih da smo i mi pomrli pod tuđim imenima, pod imenima neznanaca, 
koje, evo, sada štićeni našom smrću bezbedno žive i dejstvuju. pisao je 

Milorad Pavić u svojoj priči “Terazije”. 

I kako se i krajem 20. veka politički život u Jugoslaviji i Srbiji dešavao na 
Terazijskom trgu, tako je i hotel “Moskva” postao epicentar zbivanja u 
srpskoj prestonici. 

TVRĐAVA KELTA 

Istorija Beograda traje punih 7.000 godina. Prostor oko velikih reka Save i 
Dunava bio je naseljen još u paleolitskom periodu. To ukazuje da je prostor 
Beograda bio naseljen u kontinuitetu i da je intenzitet tog naseljavanja bivao 
sve jači. Mnoga današnja naselja beogradske okoline leže na kultumim 
slojevima ranijih praistorijskih naseobina. 

Kao grad na velikoj raskrsnici reka Save i Dunava i istočnih i južnih puteva, 
Beograd je bio privlačan i za Kelte, Rimljane, i za Hune, Srbe, Turke, 
Austrijance, Ruse, Nemce i mnoge druge narode, koji su ga pohodili. Kelti i 
Rimljani su ga zvali Singidunum, a Turci su mu po beloj tvrđavi dali ime 
Beograd. 

Za prisustvo keltskog plemena Skordisci vezuje se nastanak Singidunuma, 
koji se, kao utvđeno naselje, prvi put pominje 279. godine p.n.e. Prvi deo 



reči Singi označava okrugli, a dunum utvrđenje ili grad. Moguće je da naziv 
potiče od imena tračkog plemena Singa, zatečenom u vreme dolaska Kelta. 
Rimljani su Beogradom ovladali početkom I veka nove ere i pod njihovom 
vlašću bio je čitava četiri veka. Najveći procvat Singidunum doživljava 86. 
godine, dolaskom Legije IV Flavija. Tada je izgrađeno prvo utvrđenje od 
kamena na Gomjem gradu, čiji se fragmenti i danas mogu zapaziti. Taj je 
kastrum bio kvadratnog oblika i obuhvatao je prostor današnjeg Gornjeg 
grada na Kalemegdanu. 

Kao značajniji rimski vojni logor, Singidunum je stekao gradska prava u II 
veku n.e. za vreme cara Hadrijana. Tada je Singidunum bio središte 
hrišćanske episkopije. U njemu je nešto kasnije rođen rimski car Jovian 
Flavie Klaudije. 

Između Singidunuma i Taurunuma, danas Zemuna, preko Save, postojao je 
most koji je spajao ova dva grada i kojim je išao jedan od najznačajnijih 
rimskih puteva. Tako je Singidunum postao značajna drumska raskrsnica za 
rimske provincije Meziju, Dakiju, Panoniju i Dalmaciju. Vojni put - Via 
militaris, koji je išao sa zapada na istok, preko Sirmiuma (Sremska 
Mitrovica), Singidunuma i Viminacijuma (Kostolac), do Vizanta, bio je 
zaštićen utvrđenjima. Podelom rimskog carstva na Istočno i Zapadno 395. 
godine, tadašnji Singidunum postaje granični grad, saobraćajni i strategijski 
ključ Vizantijskog carstva. 

Krajem VI veka, dok su Vizantijci bili zauzeti ratovima po Africi i Aziji, 
pred zidinama Singidunuma pojavljuju se mongolska plemena Avara, a za 
njima i prve slovenske grupe. Ovom varvarskom najezdom i rušenjem grada, 
nestao je i naziv Singidunum i više se nikada u istoriji nije pojavio. Tragovi 
slovenske materijalne kulture tog doba, pronađeni su u Donjem i Gornjem 
gradu, Zemunu i naseljima Ritopek i Višnjica. To je bio trajniji početak 
slovenizacije ovoga grada. 

Oko 630. godine na ovo područje se doseljava srpski živalj. Posle toga, više 
od dva i po veka nema pomena o gradu, koji više nije imao položaj 
graničnog utvrđenja, pa se nalazio unutar šireg prostora Balkanskog 
poluostrva koji su Sloveni već osvojili. 

Ponovni pomen grada, i to pod slovenskim imenom Beograd ili Beli grad, 
verovatno po zidinama od belog krečnjaka, srećemo 16. aprila 878. u 
jednom pismu pape Jovana VIII bugarskom knezu Borisu-Mihailu, o 
smenjivanju beogradskog hrišćanskog episkopa Sergija. 

Do Beogradu su potom najpre došli Franci koji su pod Karlom Velikim 
uništili Avare. Franačku vladavinu zamenjuju Bugari, a njihovu Mađari. 
Krajem X veka, u vreme velike Samuilove države, Beograd je po ko zna koji 
put promenio gospodara. Već 1018. godine on ponovo postaje značajna 



pogranična tvrđava Vizantije. Tokom XI i XII veka, oko Beograda se 
otimaju suparničke sile: Ugarska, Vizantija i Bugarska. 

Za to vreme kroz grad prolaze brojni krstaški pohodi na Istok ostavljajući 
svoj rušilački pečat na njemu. Posle krstaških najezda iz 1096. i 1147. pod 
vođstvom Fridriha Barbarose 1189. kroz Beograd prolazi 190.000 ljudi. 

Ovaj predvodnik krstaša video je Beograd u ruševinama. 

Srpska vladavina Beogradom počinje 1284. kada srpski kralj Dragutin, kao 
zet i vazal mađarskog kralja Ladislava IV, dobija na upravu Mačvu sa 
Beogradom. To je bio period intenzivnog naseljavanja srpskog življa i 
jačanja uticaja Srpske pravoslavne crkve. Tu je Dragutin imao svoj dvor i 
zato se smatra da je 1284. Beograd postao srpska prestonica. 

Novosagrađena Saborna crkva, bila je oličenje snage i bogatstva mlade 
srpske države. Smrću kralja Dragutina na presto dolazi njegov brat Milutin, 
koji kratko vreme vlada Beogradom, jer grad, 1319. godine, osvajaju i do 
temelja ruše Mađari. Porušeni i zapusteli grad postaje pogranična baza 
ugarskom odupiranju širenju srpske države sa juga, u vreme cara Dušana. U 
takvom stanju Beograd dočekuje XV vek, kada na istorijsku scenu Evrope 
stupaju Turci, nova velika osvajačka sila. 

BELI GRAD 

Turci su znali da je Beograd najveća prepreka u osvajačkim pohodima ka 
Srednjoj Evropi. Posle pada Smedereva, 1440. Beogradsku tvrđavu opsedala 
je turska vojska sa više od 100.000 ratnika, na čelu sa sultanom Muratom II 
čitav jedan vek, da bi ga osvojio sultan Sulejman Veličanstveni, 28. avgusta 
1521. Grad je srušen i spaljen, pretvoren u pograničnu varoš, a put ka 
Zapadnoj Evropi je otvoren. 

Posle 167 godina relativno mirnog razvoja, grad postaje meta ratnih sukoba. 
Nakon turskog poraza pod Bečom, septembra 1688. Austrijanci su zauzeli 
Beograd. Turci su ga povratali na kratko. Austrijska vladavina Beogradom u 
periodu od 1717. do 1739. grad gubi dotadašnje istočnjačke crte i poprima 
obeležje srednjevropskog grada. Pored tvrđave i varoš je opasana bedemima, 
a izgrađena su i nova zdanja. Oživljava trgovina, a u njega se sve više 
doseljavaju Mađari, Nemci, Francuzi, Česi i drugi. Pri ponovnom turskom 
zauzeću, 1739. godine ruše Beograd i on ponovo postaje varoš orijentalnih 
obeležja. 

I kako se istorija menjala, tako je i Beograd poprimao različit izgled, sve do 
1804. Ustanak pod vođstvom Karađorđa imao je od samog početka za cilj i 
oslobađanje Beograda. Vožd Đorđe Petrović - Karađorđe je beogradsku 
varoš osvojio 1806, a Beogradsku tvrđavu 1807. kada Beograd postaje 



prestonica tek oslobođenog dela Srbije i simbol slobodarskih tradicija njenog 
stanovništva. Po obnovi Beograd postaje značajan politički, privredni, 
trgovački i kultumi centar, u kome je već 1807. zasedala prva vlada 
Praviteljstvujušći sovjet, a od 1811. i prva ministarstva. 

Dinamičan razvoj Beograda prekinut je turskim osvajanjem 1813. koje je 
zaustavio svojim ustankom 1815. knez Miloš Obrenović. On u Beograd, uz 
određene povlastice, doseljava srpski živalj sa juga. Posle vladavine od 346 
godina, Turci 18. aprila 1867. definitivno napuštaju grad. Beograd je postao 
slobodan simboličnom predajom ključeva kada su i turske vojničke straže 
zamenjene srpskim vojnicima, a pored zastave Turske podignuta je i zastava 
Srbije. Knez Mihailo Obrenović te 1867. preseljeva svoju prestonicu iz 
Kragujevca u Beograd, koji i zvanično postaje glavni grad Srbije. 

To je bio podsticaj bržem privrednom i kultumom razvoju grada, jer je u 
drugoj polovini XIX veka izvršena urbanizacija i evropeizacija. Centralni 
položaj u prestonici imala je ulica Kneza Mihaila, najkraća veza između 
tvrđave i varoši, koja ubrzo postaje i najvažniji trgovačko poslovni centar, 
kakvu je ulogu i danas zadržala. 

Grad 1884. dobija prugu, struju, tramvaj, parobrodsko društvo, Veliku školu, 
Narodno pozorište, Železničku stanicu i Pristanište na Savi. Sa privrednim 
poletom i urbanističkim razvojem brzo je rastao i broj gradskog 
stanovništva. Od palanke sa 7.033 stanovnika 1834. Beograd je do 1910. 
izrastao u moderan grad sa 89.876 stanovnika. U drugoj polovini XIX veka 
u Beogradu se razvija i građanska klasa, koju su sačinjavali pretežno 
najbogatiji trgovci, visoki državni činovnici i oficiri, bogate zanatlije i 
posednici sa sela, koji su pretežno živeli u gradu. Sa intenzivnijim razvojem 
kapitalističkih odnosa brže se odvijala ekonomska i politička diferencijacija 
u društvu. 

Beograd je prvu kafanu imao pre Pariza, Beča i ostalih evropskih metropola. 
Još 1522. godine Turci su u jednoj zgradi na Dorćolu otvorili kafanu i u njoj 
služili kafu. U svojoj knjizi "Stare kafane Beograda" dr Vidoje Golubović 
kaže da nema pretenzije da tvrdi kako se beogradska ugostiteljska radnja 
zvala baš kafana. I navodi da su se u nas, od samih početaka do danas, 
koristila razna imena: karavan saraj, han, mehana, mejhana, kavana, birtija, 
bife, gostionica, aščinica, krčma, bar, restoran i, nakraju, ugostiteljski 
objekat. 

"Kafane, one stare, bile su deo života čaršije, imale poseban duh, neobičan, 
specifičan, izazovan, u njima je pulsirao kultumi, zabavni, privredni i 
društveni život, protkan politikom, pa i onaj, zašto ne reći - normalan. 
Kafana je mesto gde se odvijao život grada, gde su spremane i prikazivane 
pozorišne predstave, održavani koncerti, sastanci sportskih društava, 



političkih stranaka, esnafa, organizovane zabave i susreti, održavane sednice 
Narodne skupštine, uređivane novine, u njima su pisane pesme i učili se 
muzički akordi, smišljane su ideje ali i jela, u njima se pilo i spavalo. Kafana 
je bila mesto gde su nastala i značajna književna dela. Setimo se Branislava 
Nušića i humoriste Brane Cvetkovića, koji je sve svoje vodvilje, skečeve i 
šaljive pesme napisao u kafani" - kaže Golubović. 

Posle Beograda, prvu kafanu, 1592. godine, dobija Sarajevo, London 1652, 
dve godine docnije Marselj, u Beču je otvorena 1683. godine a u Lajpcigu 
1694. Sam naziv, kafana, u Beogradu i Srbiji počinje da se koristi tek posle 
1738. godine, kada su Turci ponovo došli u Beograd. Ali srpska prestonica 
najveći broj gostionica i kafana dobija krajem XIX i početkom XX veka. 
Samo na Terazijama ih je bilo 11. 

Izgled Terazija i Terazijske česme često se menjao tokom bume beogradske 
istorije. Svedok svih promena na Terazijama, a potom i glavni orijentir u 
gradu, bili su palata ,,Rosija“ i hotel «Moskva». 

IV poglavlje 

DUH OLIMPIJE 

Palata «Rosija» je bila uređena kao prva i prava poslovna zgrada u Srbiji. 
Petrogradsko osiguravajuće društvo «Rosija» imalo je svoje poslovne 
kancelarije na prvom spratu, a mađarsko osiguravajuće društvo «Forsier» je 
zakupilo drugi sprat. Vrlo brzo ova dva društva su se ujedinila i stvorili 
kompaniju «Rosija-Fonsier» za osiguranje i reosiguranje u Srbiji. Njihov 
osnovni kapital je bio 5 miliona dinara, koji je uložen u palatu «Rosija». 
Ostali prostor novo društvo «Rosija-Fonsier» je izdavalo preko oglasa u 
«Večernjim novostima» kao kancelarije, ali i kao stanove. 

U to vreme formiran je i Srpsko-ruski poslovni klub, koji se uselio na treći 
sprat. Pored njega je bio i Novinarsko-književni klub, koje je okupljalo 
poslenike pisane reči, a čiji je predsednik bio Nikola Pašić. 

Na IV spratu palate «Rosija» nalazila se 1908. redakcija lista «Novo vreme», 
čiji je direktor bio Vladislav Vlajko Savić. «Novo Vreme» je bio nezavisan 
organ javnog mišljenja. Uređivao ga je odbor na čelu sa direktorom 
Vladislavom Savićem. Prvi broj izašao je 26. novembra 1909. Iako su 
redakcija i administracija lista bili u palati «Rosija» na Terazijama, list je 
štampan u štampariji Fjubomira Bojovića u Kosmajskoj ulici. 

Proklamovani cilj lista bio je da se «budi u našem narodu svest o novom 
vremenu, da se osvetli mračni i još dovoljno neotkriveni put za veliki otpor 
prema velikim pretnjama. Da se unese novi politički moral...» «Naš će list 



posredovati da u partijske razmirice unese što više svesti o zajednici i što 
više smisla o državi...» 

U uvodniku prvog broja stoji da će «Novo Vreme» biti i demokratski i 
patriotski list: 

«Iz našeg osnovnog gledišta izlazi kao posledica, da Srbija mora tražiti 
oslonca kod one grupe država u Evropi, koja u pogledu Balkana zastupa isti 
princip, Balkan balkanskim narodima.» 

«Naš način diskusije biće pokazan mirnim tonom objektivne kritike.» 

Svakog dana u podne, list je na četiri strane donosio vesti iz oblasti 
unutrašnje i spoljne politike, ekonomije i života u Srbiji. Imao je stalne 
rubrike o nauci, književnosti, pozorištu, poeziji, 'ženskom svetu', 'jevrejskom 
svetu'. 

Saradnici lista bili su «iz redova naših odličnih političara, naučnika, 
književnika i novinara», kako stoji u uvodniku prvog broja «Novog 
vremena». Jedan od glavnih saradnika bio je Jovan Dučić. 

Diplomata i pesnik Dučić je bio energičan čovek. List «Novo Vreme» je 18. 
decembar 1909. objavilo tekst pod naslovom «Sukob Dučić-Odavić», o 
jednom nesporazumu koji se dogodio upravo u palati «Rosija». 

« Juče posle podne u hotel «Moskvi», g. Rista Odavić, gimnazijski profesor, 
svojim neopravdanim ponašanjem izazvao je sukob sa našim glavnim 
saradnikom, g. Jovanom Dučićem. Dok je Dučić mirno sedeo i vodio 
razgovor sa svojim prijateljima Ristom Vukanovićem, Lj. Ivanovićem i 
Dušanom Vasiljevićem, pristupi njegovom stolu g. Odavić i bez ikakva 
uvoda, izazivačkim tonom zatraži objašnjenje od Dučića za nekakvu 
tobožnju uvredu, koju mu je Dučić naneo u društvu svojih prijatelja. 

Dučić je uzalud pokušavao da uveri Odavića da on tu uvredu ne samo da 
nije učinio, nego i da je nesposoban da je učini. G. Odavić produžio je 
glasno objašnjavanje iako ga je Dučić molio i opominjao da ni mesto ni 
trenutak nisu najbolje izabrani za takve razgovore. 

G. Odavić došao je sa predubeđenjem i nikakvo objašnjenje nije ga moglo 
umiriti, i njegovo razdraženje dostiglo je vrhunac neobazrivosti kad je bacio 
Dučiću reč «vi lažete». Dučić je na to odgovorio udarcem posle čega je 
proizišla gužva. Svako ko poznaje Dučića, kao čoveka od takta i otmenog 
ponašanja, znaće da je uvreda morala biti teška, kad je bio izazvan na taj 
korak.» 

Malo je, međutim, poznato da je vlasnik lista «Novo vreme», gospodin 
Vladislav Vlajko Savić bio pokretač akcije za osnivanje Srpskog 
olimpijskog kluba, koje se i dogodilo upravo u prostorijama palate «Rosija». 
To je tada bila i prva zvanična olimpijska organizacija kod Južnih Slovena. 
Vladislav Savić je, naime, u zimu 1910. u hotelu «Moskva» okupio nekoliko 



oficira XVIII pešadijskog puka «Kraljević Đorđe» i ubedio ih da napišu prva 
srpska olimpijska pravila. 

Statut Srpskog olimpijskog kluba je napisan u hotelu «Moskva». A 23. 
februara 1910. u redakciji lista «Novo vreme» izabrana je i prva olimpijska 
uprava sa zadatkom da priređuje «zemaljske i svetske olimpijske utakmice». 
U Upravi SOK bili su počasni predsednik Nikodije Stefanović, general u 
penziji, direktor Svetomir Đukić, sekretari potporučnik Miloš Ilić i student 
Aleksandar Bodi, kao i blagajnici drogerista Milosav Jovanović i kapetan 
Milorad Petrović. 

Počasni predsednik Nikodije Stefanović, general u penziji, bio je učesnik 
Balkanskih ratova i Prvog svetskog rata, koji je 1915. izbegao na Krf i umro 
u Grčkoj 11. avgusta 1918. Kao predsednik Srpskog olimpijskog kluba do 
1914. neumomo je radio na razvoju olimpizma i posebno na tome da Srbija 
učestvuje na letnjoj Olimpijadi u Stokholmu 1912. 

Moderni olimpijski pokret svoje korene duguje antičkim igrama, koje su 
održavane u Olimpiji na Peloponezu, svetilištu posvećenom bogu Zevsu. O 
početku olimpijskih igara nema pouzdanih podataka, a najstariji pisani trag 
vodi u 776. godinu pre nove ere. Duh Olimpije u Srbiju su doneli kraljevi 
oficiri, koji su smatrali da je sport srž narodnog zdravlja. Srpski olimpijski 
klub osnovan je u palati «Rosija» baš na inicijativu mladih oficira 
školovanih u Francuskoj. 

List «Novo vreme» je 23. marta 1910. objavio «Poslovnik Olimpijskog 
kluba», koji je bio sastavni deo Statuta SOK. U svom Poslovniku Srpski 
olimpijski klub je predviđao da radi na tome ,,da olakšava osnivanje viteških 
društava i sportskih klubova, kao i moralno i materijalno, delom i savetom, 
pomaže viteška društva i klubove koji postoje; da priređuje zemaljske i 
svetske olimpijske utakmice i igre, da priređuje putovanja i pešačenja raznih 
grupa po otadžbini i van nje, i da preduzima mere za buđenje i 
podstrekavanje viteškog duha u narodu“. 

U podstrekavanju viteškog duha i organizovanju utakmica, od pešačkih do 
velosipedskih Srpski olimpijski klub, koji nije u prvo vreme bio prihvaćen 
od Sokolskog saveza, Streljačkog saveza, ni od Kola jahača, Društva za 
narodno zdravlje, pa ni od većine listova, služio se neolimpijskim sredstvima 
- nagrađujući pobednike, stimulišući one koji na takmičenja dovedu što više 
učesnika. Uprava, koja je zasedala u prostorijama palate «Rosija», je izdala 
blizu 25.000 dinara na nagrade za prve dve godine takmičenja. 

U Košutnjaku je bilo određeno mesto za vežbanje i takmičenja olimpijaca. 
Kralj Petar I Karađorđević je često posećivao prva srpska olimpijska 
takmičenja. A princ Đorđe Karađorđević je bio član Srpskog olimpijskog 
kluba. 



Olimpizam је bio sudbonosan za dalji razvoj sporta u Beogradu i u Srbiji. 
Vremenom su u Srpski olimpijski klub ušli i istaknutiji sportisti iz civila kao 
dr Đorđe Nešić, inž. Miloš Radojlović i dr Jevrem Pantelić. Klub je imao 
podružnice po mnogim mestima Srbije, jedno vreme čak njih 38. Među 
mnogim priredbama koje je SOK organizovao bila je i trka na stazi 
Obrenovac-Košutnjak, dugoj 34 km, koja je priređena 2. maja 1910. Na trci 
je, između 27 takmičara, pobedio knjižar Aleksandar Popović u vremenu od 
2 časa i 46 minuta. 

Finansijsku pomoć Srpskom olimpijskom klubu pružali su gospodin 
Vladislav Savić, redakcija lista «Novo vreme», Tramvajsko društvo, 
Ministarstvo narodne privrede, uprava Topčiderske ekonomije i kaznenog 
zavoda, Ministarstvo vojno, Komanda mesta, Beogradska opština, Komanda 
žandarmerije, Prometna banka, Brodarsko društvo, Vojna akademija, Srpsko 
narodno pozorište, Kolo srpskih sestara, Narodna odbrana i Kraljevski dvor. 
Glavni aktivista Srpskog olimpijskog kluba u prvim godinama rada u palati 
«Rosija» bio je kraljevski kapetan Svetomir S. Đukić. Kapetan je rođen 29. 
maja 1882. u Ražani nedaleko od Kosjerića, u porodici Svetozara i Draginje 
Đukić. Osnovnu školu završio je u Valjevu, realnu gimnaziju je započeo u 
Užicu, a završio u Beogradu. Vojnu akademiju upisao je kao 16-godišnjak, a 
dve godine kasnije postao je potporučnik stupivši u vojnu službu. 

Od rane mladosti Svetomir Đukić je bio svestrani sportista. Bio je 
gimnastičar, trkač, skakač, plivač, veslač, strelac, jahač, mačevalac i 
biciklista, što je dokazivao učestvujući na mnogim takmičenjima i često 
pobeđujući. 

Učesnik je Prvog i Drugog balkanskog rata i Prvog svetskog rata koji je 
započeo odbranom Ade Ciganlije i oslobađanjem Zemuna, nastavio 
prelaskom Albanije i učešćem u borbama na Solunskom frontu. Tokom 
vojničke karijere službovao je u mnogim mestima u Srbiji, Hrvatskoj, Bosni 
i Makedoniji gde je 1940. penzionisan u činu divizijskog generala. Za vreme 
Drugog svetskog rata priključio se Ravnogorskom pokretu, a od 1945. živeo 
je u emigraciji gde je i preminuo 19. oktobra 1960. u Duizburgu. 

Svetomir Đukić bio je nosilac mnogih najviših vojnih odlikovanja i 
priznanja. Posmrtni ostaci osnivača našeg olimpijskog pokreta položeni su u 
grobnicu u porti Ražanske crkve 19. oktobra 2002. godine u organizaciji 
Jugoslovenskog olimpijskog komiteta, Vojske Jugoslavije, Srpske 
pravoslavne crkve i Saveznog sekretarijata za sport i omladinu. 

Srpski olimpijski klub je 1911. promenio ime u Centralni olimpijski klub, jer 
se, kako je priznao i sam kapetan Đukić, tek tada godinu dana po osnivanju, 
saznalo se da postoji Međunarodni olimpijski komitet. 



Krajem 1911. kako zapisuje direktor Svetomir Đukić, “uhvaćena je veza i 
počinje akciju za učešće srpskih sportista na Olimpijskim igrama u 
Stokholmu 1912. i prijem u Međunarodni olimpijski komitet“. 

Prve srpske olimpijske kvalifikacije održane su u Košutnjaku, maju 1912. 
Trčalo se na livadi, gde je staza bila ograđena konopcima. Pobednici u 
trkama na 100 metara i pobednik u maratonu na stazi Košutnjak - Umka - 
Košutnjak bili su član “Dušana Silnog” i igrač BSK-a Dušan Milošević i 
Dragutin Tomašević. Milošević je svoju stazu prešao za 12 sekundi. A redov 
XVIII pešadijskog puka Tomašević, rodom iz Svilajnca, pobedio je u 
vremenu od 2 časa i 52 minuta, što treba primiti s rezervom, jer je to bilo 
izvanredno vreme za najtežu atletsku disciplinu. Oni su i određeni da brane 
boje Srbije na petim Olimpijskim igrama u Stokholmu. 

Uz pomoć Vlade Srbije i naloga od 4.000 dinara, koji je potpisao lično 
ministar Nikola Pašić, prvi srpski olimpijski tim je 12. juna 1912. krenuo 
vozom za Stokholm. Tu srpsku reprezentaciju predvodili su pešadijski 
kapetan Svetomira Đukića, direktora Srpskog olimpijskog kluba, konjički 
poručnik Dragutin Vojinović, sekretar i ing. Andra Jović, stručni vođa. 
Olimpijski tim je sa beogradske stanice ispraćen uz pucanju prangija. 
Milošević je na petoj Olimpijadi startovao 23. juna u kvalifikacijama i stigao 
treći u svojoj grupi. Tomašević je 1. jula nastupio u maratonu i u 
konkurenciji 62. takmičara stigao trideset i sedmi, u vremenu 2 časa, 47 
minuta. 

Direktor Svetomir Đukić, koji je u Stokholmu počeo svoje prijateljevanje s 
Pjerom de Kubertenom, osnivačem modernih Olimpijskih igara, u 
službenom izveštaju sa puta piše: 

”Posle jače agitacije među članovima Međunarodnog komiteta, a u vezi sa 
povoljnim uspehom naših trkača, učinilo je da je na poslednjoj sednici 
Međunarodnog komiteta primljen Srpski olimpijski komitet u međunarodnu 
zajednicu”. 

Zasedanje MOK u Stokholmu trajalo je od 4. do 17. jula 1912. U Stokholmu 
je i sam direktor Svetomir Đukić postao član Međunarodnog olimpijskog 
komiteta. Na osnivačkoj sednici Jugoslovenskog olimpijskog odbora 1919. 
Đukić je izabran za potpredsednika. 

General Đukić vodio je srpske olimpijce na Olimpijadi u Anversu (1920.) u 
Parizu (1924.), Amsterdamu (1928.), i Berlinu (1936.). Bio je i jedan je od 
inicijatora kandidovanja Kraljevine Jugoslavije, odnosno Beograda za 
domaćina sesije MOK 1938-1939. i XIV letnjih olimpijskih igara 1948. U 
MOK-u je Svetomir Đukić bio sve do 1948. kada je na lični zahtev na 
Kongresu MOK-a u Londonu razrešen dužnosti. Zato se Svetomir Đukić 
smatra pravim osnivačem našeg olimpijskog pokreta. 



U Olimpijskoj kući u Beogradu, Generala Vasića broj 5, nalazi se i 
Olimpijski muzej koji čuva prvi Statut Srpskog olimpijskog kluba, 
uspomene na njegove osnivače, brojne programe i druge pisana i arhivska 
dokumenta, zatim olimpijske baklje, značke, medalje, ordenje, marame, 
pehari, statute i statuete, plakete. A među najupečatljivijim predmetima u tzv 
„zimskoj” sobi su bob dvojac sa kočnicama iz 1920, legat porodice Mozer, 
smučke sa vezovima i gojzerice koje su se koristile između dva svetska rata. 
Olimpijski muzej za javnost je otvoren u maju 2001. a otvorio ga je Huan 
Antonijo Samaran, predsednik MOK-a. 

Srpski olimpijski komitet je osnivanjem nove države 1919. postao 
Jugoslovenski olimpijski odbor, a zatim Jugoslovenski olimpijski komitet. 

To ime je nosio sve do 3. aprila 2003. kada je postao Olimpijski komitet 
Srbije i Crne Gore. Poslednja promena imena u Olimpijski komitet Srbije 
desila se 8. juna 2006. nastavljajući time kontinuitet članstva u MOK, koji je 
započeo Srpski olimpijski klub. 

Olimpijski komitet Srbije je danas nevladina, nepolitička i neprofitna 
sportska organizacija koja pripada Olimpijskom pokretu i poštuje osnovna 
načela međunarodnog olimpijskog pokreta sadržana u Olimpijskoj povelji i 
Anti-doping kodeksu. Osnovni ciljevi Olimpijskog komiteta Srbije su širenje 
ideja olimpizma i razvoj sporta uopšte, razvoj i zaštita Olimpijskog pokreta 
u Srbiji i predstavljanje zemlje na Olimpijskim igrama i svetskim, 
kontinentalnim i regionalnim takmičenjima koja se održavaju pod 
patronatom Međunarodnog olimpijskog komiteta. 

Već decenijama svake godine srpski olimpijci slave u hotelu «Moskva» dan 
svog osnivanja. Gospodin Veljko Kadijević, predsednik Upravnog odbora 
hotela “Moskva”, uručio je u februaru 2007. gospodinu Ivanu Ćurkoviću, 
predsedniku Olimpijskog komiteta Srbije zlatnik u čast 97. rođendana i 95 
godina od prvog učešća sportista Srbije na Olimpijskim igrama. 

V poglavlje 

PREMIJEROVA KUĆA 

Hotel «Moskva» i njegove gostionice su kao modemo svratište u centru 
Beograda vrlo brzo postali mesto okupljanja, ne samo poslovnih ljudi i 
umetnika, već i običnog sveta. Ova zgrada je imala svoje električno 
osvetljenje i dva lifta, koji su predstavljali tehnološko čudo. Pokretali su ih 
brodski motori, smešteni u podrumu zgrade, koja je samim tim bila velika 
gradska atrakcija. A kako se nalazila u blizini zgrade Vlade Srbije, Narodne 



skupštine i dvorova, kafana «Moskva» je bila ugodan kutak za predah ljudi 
iz politike. 

- «Moskva» je oduvek bila poznata, pre svega, po svojim gostima, jer su u 
njenoj kafani između dva svetska rata sedeli uzvanici, gosti i posetioci od 
renomea. Naime, hotel je imao tri nivoa, koji su bili odeljeni stepenicama. 

Na prvom su sedeli članovi Vlade i Skupštine, na drugom diplomatski kor, a 
na trećem «bežanija», odnosno oficiri i običan svet. Bili su toliko daleko od 
šanka da su konobari morali da «beže» da bi stigli do ovih najskromnijih 
posetilaca kafane i hotela - govorio je svojevremeno Trifun Subotić, bivši 
generalni direktor hotela «Moskva». 

Jedan od najznačajnijih gostiju «Moskve» bio je srpski ministar, a kasnije i 
premijer Nikola Pašić. U elegantnoj gostionici hotela se znalo u kom kraju 
sede članovi Narodne skupštine, a gde je sto kraljevog miljenika i srpskog 
premijera Nikole Pašića. 

Rođen 18. decembra 1845. u Zaječaru u pekarskoj porodici, školovao se u 
vreme čestih preseljenja zaječarske gimnazije, tako da je kao đak boravio u 
Negotinu i Kragujevcu. Gimnaziju je završio u 21. godini, uglavnom 
odličnim uspehom. Upisao je 1866. Tehnički fakultet Velike škole u 
Beogradu. Srpska vlada ga je kao odličnog studenta 1868. uputila na 
školovanje u Cirih. Studirao je na Politehničkoj školi u Cirihu tehničke 
nauke kao državni stipendista. Za vreme boravka u Svajcarskoj bio je blizak 
Svetozaru Markoviću, ali se kasnije razišao sa njim. Posle jednogodišnje 
prakse na izgradnji pruge Budimpešta-Beč vratio se u zemlju. Iako je po 
obrazovanju bio inženjer, Pašić se najmanje bavio svojom strukom. 

Političku karijeru otpočeo je 1878. godine kao narodni poslanik u Zaječaru. 
U ideološkom smislu, prošao je kroz nekoliko faza: u mladosti je bio 
socijalista i revolucionar, u zrelim godinama borac za parlamentamu 
demokratiju, dok je u kasnim godinama postao konzervativac. 

Godine 1881. kad je zvanično osnovana Radikalna stranka, Pašić je bio prvi 
predsednik Glavnog odbora. Dva puta je bio gradonačelnik Beograda 1889. i 
1897. kada je raspisao veliki zajam i kaldrmisao glavne ulice. 

Predsednik srpske vlade postao je prvi put 1891., a ministar inostranih 
poslova Srbije i predstavnik srpske vlasti u Petrogradu 1892. Po povratku iz 
Rusije, uključuje se u politički život 1901., a posle ubistva Aleksandra 
Obrenovića i povratka na vlast dinastije Karađorđević 1903. Nikola Pašić 
ponovo preuzima vođstvo Radikalne stranke. Predsednik vlade po drugi put 
postaje 27. novembra 1904. Na ovom položaju je, uz tri prekida i tri rata, bio 
sve do svoje smrti 1926. godine. 

U bumim vremenima koji su predstojali, palata «Rosija» i hotel «Moskva» 
su bili ujedno i stradalnici i pobednici, jer su gordo podneli tri velika rata. 



Balkanski rat u jesen 1912. bio je poslednji u vekovnom ratovanju Srba sa 
Turcima. Kraljevim ukazom vojska je 17. septembra bila stavljena u 
mobilno stanje, a 22. septembra u Beogradu je bilo svečano otvaranje 
Narodne skupštine. Rat je bio primljen i od naroda i od političkih stranaka u 
Skupštini. Svi šefovi tadašnjih političkih partija prihvatili su proglas i u 
svojoj adresi kralju Petru dali ratu opštenarodni karakter. Balkanski rat 
završio se pobedonosno i sa, relativno, malim žrtvama. Beogradske bolnice, 
u kojima je bilo i stranih lekara kao i lekara iz ostalih srpskih i 
jugoslovenskih krajeva pod Austro-Ugarskom, neprekidno su radile. 
Stanovnici Beograda, sa svoje strane, ne retko su čak dostavljali pakete 
dojučerašnjem neprijatelju, što je govorilo o velikoj etici žitelja glavnog 
grada Srbije. 

Srpsko-bugarski rat 1913. međutim, bio je kratkotrajan i veoma krvav, 
učinio je da su mnogi beogradski domovi bili zavijeni u crno. Pegavi tifus, 
posledica rata, ne samo da je povećao broj žrtava nego je ozbiljno zapretio 
sanitetskoj bezbednosti cele zemlje. Beorgadske bolnice bile su pune 
ranjenika i tifusara; lekari i medicinsko osoblje imali su pune ruke posla. 
Članovi patriotskih i humanitamih društava, ustanova i organizacija 
pomagali su na sve strane u spasavanju unesrećenih. Beogradsko 
stanovništvo pokazalo je i ovde visoki stepen rodoljublja dajući velike 
priloge u novcu, hrani i platnu za ublažavanje posledica rata. 

CRNOGORSKA AMBASADA 

Kada je u Bukureštu, 10. avgusta 1913. godine, potpisan mir između Srbije i 
Bugarske, srpska delegacija sa Nikolom Pašićem, vratila se u Beograd. 

Narod joj je priredio veliki doček na Terazijama, ispred hotela «Moskva», u 
kome je odseo član delegacije đeneral-serdar Janko Vukotić. Tada se još nije 
slutilo da će kafana hotela «Moskva» postati posebno popularna upravo 
zbog serdara Janka Vukotića. 

Ovaj crnogorski vojvkovoda je rođen na Čevu kod Cetinja 1866. Nakon 
završene Vojne akademije u Italiji, postepeno se peo hijerarhijskim 
lestvicama, što je bitno doprinelo njegovom svestranom i sistematskom 
usavršavanju i sticanju dragocenih iskustava na komandnim i rukovodećim 
dužnostima. Brigadir je postao 1902. a 1910. je komandovao Prvom 
crnogorskom divizijom. Od 1905. je član Državnog ratnog saveta, a punu 
afirmaciju dostigao je u balkanskim ratovima. 

U Prvom balkanskom ratu Janko Vukotić komandovao je Istočnim odredom, 
posebno se istakavši u operacijama u Sandžaku i Metohiji, pa je ubrzo 
postao načelnik štaba Vrhovne crnogorske komande. U Drugom balkanskom 



ratu predvodio je Crnogorsku diviziju u okviru Prve srpske armije protiv 
bugarskih snaga. Crnogorska divizija osvojila je položaje na liniji 
Pasadžikovo-Kalimanci i uspešno sadejstvovala jedinicama Srpske vojske u 
Bregalničkoj bici, prihvatajući odlučujuću borbu protiv Bugara. 

Srpski narod je umeo da se oduži brigadiru Janku Vukotiću za njegovo 
junaštvo. U vreme kada su Srbija i Crna Gora bile odvojene države, Janko 
Vukotić je stigao u Beograd 8. oktobra 1908. Još na železničkoj stanici 
dočekala ga je masa ljudi sa pesmom “Onam, onamo”. Razlog je bio buran 
protest protiv hrvatskih vlasti, koje su u Zagrebu zadržale brigadira Vukotića 
celih šest časova u policiji. 

Pravo sa železničke stanice Janko Vukotić se uputio u hotel “Moskva” u 
kome je odseo, odmorio se i odatle krenuo u Beli dvor da se vidi sa kraljom 
Petrom i kasnije sa premijerom Nikolom Pašićem. Sutradan, 9. oktobra, na 
Kolarčevom narodnom univezitetu je održan veliki zbor Beograđana. Zbor 
je završen poklicima i pesmama, koje su se prenele na ulice prestonice. Tu 
pred hotelom “Moskva” okupilo se nekoliko hiljada ljudi i zapevalo “Doline 
tutnje”. Kada se na balkonu palate “Rosija” pojavio lično brigadir Janko 
Vukotić, sekretar univerziteta gospodin Dačić u lepom govoru je pozdravio 
milog gosta iz Crne Gore. 

Brigadir Vukotić je uzbuđen odgovorio: 

- Hvala vam braćo! Srećan sam što mi je u dio pala rijetka čast da u ovim 
značajnim prilikama donesem vam iskren bratski pozdrav od braće Vi 
Crnogoraca! Ujedno, uvjeravajući Vas da je taj pozdrav srdačniji danas, 
nego što je ikada dosle bio, ako je to moguće ! 

U Prvom svetskom ratu Janko Vukotić je bio načelnik štaba Vrhovne 
komande Cmogorske vojske i komandant Hercegovačkog odreda i 
Sandžačke vojske. Izbijanjem na Jahorinu i Pale, jedinice Sandžačke vojske 
kojom je komandovao serdar Janko i jedinice Užičke vojske ugrozile su bok 
i pozadinu Austro-Ugara na Drini. Veliki uspeh Janko Vukotić postigao je u 
toku povlačenja Srpske vojske preko Cme Gore i Albanije. Tada je 
Sandžačka vojska u sadejstvu sa snagama Prve srpske armije uspela da održi 
500 km dugačak front i u natčovečanskoj borbi kod Mojkovca zaustavi i 
odbaci neprijateljsku ofanzivu. 

S obzirom na to da nije imao muškog potomka stasalog za boj, proslavljeni 
vojskovođa Janko Vukotić je u sve okršaje uvek, kao najbližeg saradnika, 
vodio svoju kćerku jedinicu. I kasnije kada je dolazio u Beograd uvek je 
odsedao u hotelu “Moskva”, a svoje prijatelje je primao u gostionici, tako da 
je ova beogradska kafana još tada po vojvodi Janku Vukotiću dobila narodno 
ime - Cmogorska ambasada. 



Vojvoda Janko Vukotić preminuo je u Beogradu 4. februara 1927. Ispraćen 
je na Novo groblje uz najviše državne počasti. 

GRČKI PREMIJER 


U predvečerje Prvog svetskog rata, dok su se još sređivale prilike na 
Balkanu, gost Beograda i premijera Nikole Pašića bio je njegov grčki kolega 
g. Venicelos. Dolazak grčkog premijera u januaru 1913. bio je deo mirovnih 
pregovora u Londonu, pa je zato gospodinu Venicelosu dat važan politički 
značaj. Na železničkog stanici ga je sačekao grčki ambasador 
Aleksandropolus sa sekretarom ministra diplomatije g. Sainovićem. Sa 
stanice premijer Vanicelos je odvezen u hotel “Moskva” da se pripremi za 
audijenciju kod srpskog ministra predsednika Nikole Pašića i potom kod 
kralja Petra Karađorđevića. 

Sutradan, 23. januara 1913. tačno u podne, premijer Nikola Pašić je u 
najvećem salonu palate “Rosija”, pokrivenom pirotskim ćilimima, priredio 
vitaminski doručak za premijera Venicelosa, koji je trajao puna tri sata. 
Pored srpskog premijera za stolom je bilo još 17 osoba, delegati Srbije na 
pregovorima o miru, gospodin Stojan Novaković, Andra Nikolić, predsednik 
beogradske opštine, kao i narodni poslanici g. Ljuba Davidović i g. Pavle 
Marinković. 

Grčki premijer je bio još pod utiskom svog susreta sa kraljom Petrom 
Karađorđevićem, pa je srpskim delegatima rekao: 

- Doživeo sam retko zadovoljstvo da prvi put vidim jednog srpskog 
suverena. Ljubaznost Njegovog veličanstva je ispunila moju dušu 
zahvalnošću. Idem u Atinu preko Skoplja, i pokušaću da obiđem Srpsku 
vojsku. Ja mislim da rat neće dugo trajati! 

Već u avgusti Srbi su na Terazijama i ispred hotela “Moskva” i “Balkan” 
slavili mir. 

Međutim, prave strahote rata Beograd je doživeo na svom terenu kada je 
Austro-Ugarska objavila rat Srbiji 28. jula 1914., i njena vojska počela da 
bombarduje varoške kvartove topovima sa Bežanije i monitorima sa Save i 
Dunava. 

Prvog dana rata Beograd se sam branio, vojske nije bilo, jer još nije bila 
mobilisana. Pokušaji austrougarske vojske da se iskrca u Beogradu i na 
Veliku Adu Ciganliju bili su odbijeni. Ali, za vreme cerske operacije, koja je 
trajala od 12. do 24. avgusta, Beograd je bio izložen jakom rušenju od strane 
artiljerije II austrougarske armije sa zemunske strane, tako da je bio sav 
opusteo, ulice su bile potpuno prazne i ako je iko bio napolju, nosio je torbu 
u ruci, ili kakav denjak. Prema pisanju Jovana Miodragovića, očevica 



događaja koji je preživeo sva bombardovanja, u vremenu od 18. do 22. 
avgusta bile su pogođene: Osnovna škola kod Saborne crkve, Univerzitet, 
Pozorište, kao i Bajlonov mlin na Topčiderskom drumu, koji je izgoreo. 
Električna centrala, Fabrika duvana i Dvor su počeli da gore, a hotel 
“Moskva” bio je sav izlupan. 

Profesor Dragoljub Pavlović, pasionirani fotograf, snimio je te godine hotel 
“Moskvu”. Na njegovoj fotografiji se vidi da su austrijske bombe pale na 
zadnji deo hotela, i srušile apoteku porodice Viktorović i Patrijaršijski dom. 
Od Pozorišta pored Kolarca, pa sve do Terazija s obe strane svuda su bile 
ruševine, išlo se prosto “po staklu razbijenom od prozora i od izloga”. 
Mračna sudbina zadesila je i arhitektu hotela «Moskva», jer je Jovan Ilkić 
posle ulaska Austrijanaca intemiran u Ugarsku kao važan srpski 
intelektualac i bivši bečki student. Umro je u Mađarskoj 9. januara 1914. 
Opis okupacije i granatiranja palate «Rosija» i njenog hotela «Moskva» 
nalazimo u romanu «Pokošeno polje», književnika Branimira Ćosića: 
«Moskva» bi opravljena, rupe od granata nekako zazidane, kafana počišćena 
i proglašena za oficirsku kasinu. U njoj se pojaviše kolači, bela kafa sa 
kremom, kelneri u belim kaputićima i krutim ogrlicama». 

MINISTROV BAKŠIŠ 

Posle pretrpljenog poraza na Kolubari, Austro-Ugarska je nastojala da 
preduzme novu ofanzivu protiv Srbije. Već 17. februara 1915. patrolni 
čamac “Ce” pod komandom fregatenlajtnanta Cangera dovezao je 
austrijskog pukovnika parlamentara. Na traženje da se Beograd preda, 
pukovnik Dušan Tufegdžić mu je odgovorio: “Zauzmite ga, Beograd se ne 
predaje”. 

Posle toga je nastala varvarsko rušenje grada. Tridesetog novembra, zatim 1. 
i 2. decembra, Beograd je bez vlasti, koja se povukla iz grada. U sredu 2. 
decembra 1915., u 9 časova, pojavila se prva neprijateljska konjička patrola, 
sa 6 konjanika, a za njima su išla dva automobila sa 5 do 6 oficira i 
zaustavili su se pred Dvorom. Oficiri su izašli iz kola i ušli u Dvor, jedan od 
vojnika je ostao na straži kod kapije, a ostali konjanici su odjahali do hotela 
“Moskva” i “Balkan”, gde se sakupila gomila radoznalih građana i 
posmatrala ih kao kakvo čudo. 

Posle izviđačkih patrola, naišli su odredi žandarmerije i vojne policije, na 
čelu sa njenim komandantom potpukovnikom Švarcom, koji se smestio u 
Ađutantskoj kancelariji Dvora. Već 4. decembra 1915. podignuta su vešala 
između hotela »Moskva« i »Balkan«, na kojima je bio obešen 
osamnaestogodišnji mladić Mihajlo Radojčić, jer je kod njega pronađen 



revolver. Dr Slavka Mihajlović navodi da su u Beogradu podignuta četiri 
vešala, i da je na svakom od njih visio po jedan Srbin. Na intervenciju dr 
Rajena, šefa američke misije, vešala su skinuta sa Terazija i Čubure, a ostala 
su na Karaburmi i u Gomjem gradu. 

Agonija Beograda trajala je tri godine. U vreme Prvog svetskog rata hotel 
«Moskva» su koristili bečki okupatori za smeštaj visokih oficira i 
komandanata. Probojem Solunskog fronta Srpska vojska i delovi savezničke 
vojske oslobodili su Beograd 1. novembra 1918. godine. 

Nikola Pašić, kog su oslovljavali sa ministar predsednik, koji je sa Vladom 
izbegao na Krf i vratio se u Beograd i svoju omiljenu kafanu “Moskva”, u 
politici se dokazao kao mudar, staložen i uporan političar. Govorio je: "Srbi 
jesu mali narod, ali većeg između Beča i Carigrada nemamo". Osim toga on 
je bio ćutljiv po prirodi i imao je uzrečicu "ovaj". 

Bio je poznat po nadimku Baja. Nikola Pašić je imao sina Radomira i ćerke 
Daru i Pavu. Njegov sin Radomir Pašić bio je poznat po raznim 
korupcijskim aferama i zagorčavao je Pašiću život. Arčibald Rajs u svojoj 
knjizi "Čujte Srbi!" zamera Pašiću na prevelikoj popustljivosti prema svom 
sinu Radetu koji je pod izgovorom bolesti bio oslobođen učešća u ratu i 
bančio je po Parizu. 

Nikola Pašić je redovno svraćao u "Moskvu". Imao je svoj sto za kojim je 
pio isključivo kafu i ostavljao kelnerima bakšiš. Pričalo se da je za susednim 
stolom sedeo njegov sin Radomir. 

Na svaku sednicu Vlade premijer je odlazio tek nakon što bi u Moskvi popio 
kafu. I uvek bi, ma koliki bio ceh, konobarima ostavljao bakšiš od pola 
dinara. U isto vreme, njegov sin Radomir je, za razliku od starog Pašića 
ostavljao bakšiš od jednog dinara. Kada se jedan od konobara osmelio i pitao 
Nikolu Pašića zašto daje manji bakšiš od sina, on mu je dogovorio: 

" Da sam i ja sin Nikole Pašića i ja bih davao toliki bakšiš." 

Srpski premijer je voleo atmosferu visoke elegancije koju je pružala palata 
«Rosija». Zato je i voleo da posle uspešnih političkih poslova, slavi u hotelu 
«Moskva». Tako je i bilo novembra 1922. kada su, posle Konferencije Male 
Antante u Beogradu, članovi delegacija iz Poljske, Velike Britanije i 
Kraljevine Jugoslavije bili na prijemu u hotelu «Moskva». Za vreme zakuske 
gostiju iz Lige Naroda u sali hotela, novinari su pitali premijera: 

- Gospodine predsedniče, šta ima novo? 

A premijer Nikola Pašić je duhovito odgovorio: "Ne znam. Nisam još čitao 
Politiku". 


VI poglavlje 



NUŠIĆEVO SVRATIŠTE 


Interesantno je da su premijer Nikola Pašić i veliki srpski komedijograf 
Branislav Nušić imali dve zajedničke strasti. Prva je bila kafana hotela 
«Moskva», a drugo je bilo srpsko novinarstvo i književnost. 

U kafanu «Moskva» čuveni pisac Branislav Nušić je dolazio zbog tradicije, 
jer je pre toga sedeo na istom mestu, ali u hanu «Velika Srbija». U novom 
zdanju, Nušić je u svojstvu člana Odbora za podizanje spomenika u 
Beogradu, pravio listu svojih predloga. I na prvo mesto predložio podizanje 
monumenta kralju Petru Karađorđeviću, i to na dva mesta, pred Narodnom 
skupštinom i na Terazijama, pred hotelom «Moskva». Spomenik Karađorđu, 
predlagao je Nušić, treba podići na Kalemegdanu. I Pobedničku kapiju kod 
«Zvezdare», na početku Banjice. Nušić se zalagao i da svoje spomenike 
dobiju veliki srpski umovi Njegoš, Vuk Karadžić, Filip Višnjić, vojvoda 
Putnik, vojvoda Vuk, Vasa Čarapić, Jovan Cvijić, Đura Jakšić i mnogi drugi 
znameniti ljudi. 

Nušić je rođen 8. oktobra 1864. u Beogradu kao Alkibijad Nuša. Njegov 
otac bio je ugledni trgovac, ali je ubrzo po Nušićevom rođenju izgubio svoje 
bogatstvo. Seli se u Smederevo, gde Branislav Nušić provodi detinjstvo, 
završava osnovnu školu i prva dva razreda gimnazije. Zatim se vraća u 
Beograd gde maturira i diplomira na Pravnom fakultetu u Beogradu 1884. 

U vreme odsluženja vojnog roka Nušić je bio učesnik u srpsko-bugarskom 
ratu koji je započeo 1885. Nakon rata objavljuje kontraverznu poemu «Dva 
raba» u «Dnevnom listu», zbog koje biva osuđen na dve godine zatvora. 
Poema je ismejavala srpsku monarhiju, posebno kralja Milana Obrenovića. 
Kada je prvi put od zatvorskog upravnika Iliju Vlaha zatražio dozvolu za 
pisanje, ovaj je odbio zahtev govoreći da ga je upravo pisanje dovelo u 
zatvor. 

Znajući da upravnik čita njegovu poštu, Nušić je napisao kratko pismo 
suprugu svoje tetke u Ministarstvu pravosuđa. Nušić je teču Geršića oslovio 
s ujače i poručio mu kako bi za njega bilo mnogo lakše da ostane u zatvoru 
dve godine ako bi mu bilo dozvoljeno da piše. Naglasio je kako nije 
zainteresovan da piše nikakve političke tekstove. Pismo je potpisao s tvoj 
nećak. Zbog te podvale, upravnik zatvora je Nušiću dao dopuštenje da piše. 
Godine 1889. Nušić se zapošljava u državnoj službi. Kao državni službenik 
Ministarstva spoljnih poslova radio je u konzulatu u Bitolju, gde se 1893. 
ženi i seli na mesto vice-konzula u Prištinu. 

Vraća se u Beograd 1900, kad je postavljen za sekretara Ministarstva 
obrazovanja, a ubrzo nakon toga postaje dramaturg Narodnog pozorišta. 
Godine 1904. postavljen je za upravnika Srpskog narodnog pozorišta u 



Novom Sadu. Na tom mestu ostaje tek godinu dana. Seli u Beograd kako bi 
radio kao novinar «Politike». U ovom listu se često potpisivao nadimkom 
Ben Akiba. U međuvremenu radio je i u listovima «Samouprava» i 
«Tribuna». 

Uvek radoznalog i avanturističkog duha Nušić je, piše Aleksandar Deroko u 
svom dnevniku «Beograd u uspomenama», bio obuzet strašću za letenjem. 
Zapravo, pravi strastvenik je bio njegov sin Ban, ali je otac Branislav voleo 
da ga drži pod kontrolom. 

Branislav Nušić je živeo u centru Beograda, prvo u Dobračinoj, a potom u 
Siminoj broj 14, gde je i napisao svoje najpopulamije komedije. Blizu su mu 
bili i Narodno pozorište, ali i njegov izdavač Geca Kon, kao i kafane 
«Skadarlija» i «Moskva» u koje je rado zalazio. 

Njegov sin Ban Nušić je pokušao u Košutnjaku sa Derokom da poleti 
skačući sa jednog brežuljka. Kao i svi zaljubljenici u letenje, momci su 
1910. išli na aeromiting u Donjem gradu, na kome je glavna zvezda bio 
Eduard Rusijan iz Slovenije. 

- Jaka košava je, nažalost, skrhala slaba krila i Rusijan se srušio na gradski 
bedem, na samoj obali Save. Pogreb mu je bio veličanstven, kroz celu varoš, 
sve do groblja. Sa balkona «Moskve» Branislav Nušić je Edvardu Rusijanu 
držao govor i rekao: 

« Ko ti polomi krila, sokole moj? Evo i nebo plače» 

Nebo je zbilja bilo tmurno, decembarsko - zapisao je Aleksandar Deroko. 
Početkom februara 1911. u Beogradu je na inicijativu Branislava Nušića 
reorganizovano Srpsko novinarsko udruženje, čije su kancelarije bile 
smeštene na prvom spratu palate «Rosija». Na prvom sastanku udruženja 21. 
februara konstituisana je uprava u koju su izabrani g. Branislav Nušić, 
predsednik, potpredsednici g. Borivoje Popović i g. Mile Pavlović, g. Milan 
Đorđević za sekretara g. Milan Đorđević i g. Ivan Ivanić. A za blagajnike g. 
Pera Despotović i Naum Dimitrijević i knjižničar g. Branko Lazarević. Za 
počasnog predsednika ovog novinarskog udruženja, na predlog samog 
Nušića, izabran je premijer Nikola Pašić. 

Uprava je potom formirala političku i ekonomsku sekciju, koje su radile na 
pripremi kongres Sveslovenskog saveza novinara i pisaca. Za tu priliku 
Srpsko novinarsko udruženje je organizovalo seriju Kalemegdanskih večeri 
tokom maja meseca. Već u u junu 1911. pozvali su u goste kolege novinare i 
pisce iz Rusije, Hrvatske, Slovenije, Bosne, Vojvodine, Poljske, Češke, 
Austrije, ali i Engleske. 

Kongres Sveslovenskog saveza novinara i pisaca održan je u hotelu 
«Moskva» 28. juna 1911. uz učešće trideset delegata iz 15 država. U svom 



zaključnom govoru Nikola Kašiković, glavni urednik «Bosanske Vile», 
rekao je: 

- Zagrlimo se braćo u lepom Beogradu, toj prestonici, Pijamontu celog 
srpstva i južnog slovenstva ! 

Iz hotela «Moskva», posle uspešnog rada, delegati su prešli na Kalamegdan i 
učestvovali u zabavi koju su im priredile beogradske gospođe. 

Zadovoljan uspehom Srpskog novinarskog udruženja i ovog kongresa 
njegov predsednik Branislav Nušić je Ministarstvu prosvete Srbije predložio 
za odlikovanja g. Peru Despotovića, g. Dušana Sijačkog i g. Mihaila Đokića. 
Ministarstvo je, bez objašnjenja, međutim odlikovalo samo Peru 
Despotovića ordenom Svetog Save. Ožalošćen ovim postupkom, kako je 
pisala beogradska «Stampa», 8. jula 1911. predsednik Branislav Nušić je 
podneo neopozivu ostavku. 

KRALJEVSKO VENČANJE 

Godine 1912. Nušić se vraća u Bitolj kao državni službenik. Godinu dana 
kasnije u Skoplju osniva pozorište i u njemu živi do 1915. Tokom Prvog 
svetskog rata Nušić se seli u Italiju, Svajcarsku i Francusku. Nakon rata bio 
je upravnik Umetničkog odseka Ministarstva obrazovanja. Na toj poziciji 
ostaje do 1923. 

Kako beleži feljtonista Đuro Zagorac, niko ne zna čija je bila ideja da se 
Branislav Nušić 1922. angažuje za šefa parade, odnosno da režira svadbu 
kralja Aleksandra Karađorđevića i princeze Marije iz Rumunije, kojoj se 
divio čitav svet. 

- Nušić je majstorski režirao pozorišnu predstavu izvan pozorišta, jednu 
srpsku svadbu je preveo u spektakl kome su se i po Evropi divili. Bio je 
najzaslužniji što se gotovo sva tadašnja štampa posvetila svadbi. Sva ostala 
zbivanja, a bilo ih je na sve strane, bila su potisnuta sa prvih strana. Nušić je 
smislio jednu od najlepših lađa na Dunavu i krstio je "devojačkom". Pozvao 
je devojke, sa svih strana, da dođu u nošnjama svoga kraja, da se ukrcaju u 
tu lađu i krenu - zapisuje Đuro Zagorac. 

U Nušićevoj javnoj koreografiji su sokolice i sokoli bili vrlo važni. Oni su 
bili postavljeni u živi lanac koji se rastezao od dvora preko Terazija, pored 
hotela “Moskva” do Saborne crkve, na svakih deset metara stajali su 
naizmenično devojka i momak. Za ovu priliku su stekli i novu belu opremu. 
Najduže su uvežbavali trobojku, zastavu kraljevine, koju su telima 
dočaravali na Terazijama. Prilikom odlaska na venčanje, kao i u povratku, 
ispred kola mladenaca, išla su dva sokola - konjanika. 



Mladenci su stigli u Sabornu crkvu pred patrijarha Dimitrija tačno u 11 i 
četvrt. Njihova svečana kola dovuklo je šest krasnih belaca. Kralj je bio 
obučen u paradnu đeneralsku uniformu, sa svim dekoracijama, delovao je 
čilo. Kraljica je nosila belu haljinu, dugačkog šlepa. Na glavi je imala 
mladenački venac od mirte, usađen na drugom vencu od zlatnog tila, koji se 
zrakasto pružao preko šlepa. Oko vrata je imala širok đerdan krupnih plavih 
smaragda i dijamanata. Preko ramena je nosila lentu belog orla. 

Topovska paljba označila je kraj venčanja. Toga dana Beograd se probudio 
obasjan suncem. Presijavali su se mladenci, svatovi, a uredili su se i 
radoznali građani koji su zaposeli ulice kojima se kretala svadbena povorka. 
Samo dan i noć uoči venčanja u Beograd je stiglo, putem javnog prevoza 
više od 21.000 ljudi. 

Svoje izaslanike, pa i čitave delegacije, na kraljevo venčanje 1922. poslale 
su mnoge zemlje, čak i Austrija, Japan i Persija, koji su bili smešteni u 
beogradskim hotelima. Najbrojniji su bili ministri i generali. Među gostima 
bio je i Nikola Zec, tada čuveni operski pevač, bariton, prvak bečke Opere. 
Beograd je bio glavni novinarski centar. Novinari su ovde bili na ceni, a u 
ovoj svadbarskoj predstavi imali su privilegovani položaj. Naravno, najviše 
zahvaljujući Branislavu Nušiću koji je svakodnevno "hranio" novine, ali je i 
bolje od ostalih znao njene potrebe i moć uticaja. U Beograd je specijalnim 
letom došao i Barker, predsednik francuskog Udruženja novinara. On je, sa 
saradnicima, prespavao, a sutradan uzeo "detaljan izveštaj" o svadbi i potom 
se žumo vratio u Pariz. S fotosima i tekstovima zadovoljeni su bili apetiti 
više listova i revija. Glavni urednik ilustrovanog "Dejli mirora" Grant, sa 
saradnicima, doputovao je, takođe, "naročitim" avionom, ali - dva dana 
ranije. 

Kraljevo venčanje privuklo je i filmadžije iz zemlje i inostranstva. Mnogi od 
njih su svatove, kralja Aleksandra i princezu Mariju, kao i čitavu svadbenu 
povorku gledali sa balkona i prozora hotela “Moskva”. 

Kao komediograf Branislav Nišić je voleo da sluša narodne šale, pa je tako u 
kafani «Moskva», upamtio jednu, kojoj se slatko smejao. 

«Došao seljak u Beograd, pa pita nekog prolaznika, gde se nalazi hotel 
«Moskva». 

- Ne znam - odgovori mu prolaznik - Nisam iz Beograda! 

Tad prolaznik upita seljaka, koji je imao časovnik sa lancem na sebi, koliko 
ima sati, a seljak reče: 

- Ne znam. Nisam ni ja iz Beograda!» 


KRAH UJEDINJENE BANKE 




U međuvremenu, tokom Prvog svetskog rata Akcionarsko osiguravajuće 
društvo «Rosija» nije radilo. Svoj rad je nastavilo tek 1919. Akcionari 
društva "Rosija" su u međuvremenu prodali svoje akcije izvesnom Gašparu, 
koji je finansijski propao zbog lošeg poslovanja. Kako je pisala «Politika» 

12. marta 1921. godine, «Jadranska banka» je kupila palatu «Rosija», u kojoj 
je bio i hotel «Moskva», za 14 miliona dinara. Međutim, izgleda da je taj 
ugovor poništen, jer su dve godine kasnije, odlukom uprave ruskog 
Osiguravajućeg društva, palata «Rosija» i hotel «Moskva» prodati 
Ujedinjenoj banci iz Beograda. 

List «Politika» je 2. novembra 1923. pisao da je Ujedinjena banka nastala 
spajanjem dva novčana zavoda «Trgovačke banke» i «Građanske banke» iz 
Beograda. Oba zavoda su imala u svojim upravama ministre, narodne 
poslanike, biznismene i ugledne ljude, ali su i pored toga, kada su se 
ujedinile našle u finansijskim teškoćama. Uprava i akcionari su mislili da će 
kupovinom zdanja palate «Rosija» kao poslovnog centra i hotela «Moskva» 
u njemu, podići vrednost svojih akcija i ukupni kapital Ujedinjene banke. 

„ U sklopu Ujedinjene banke bili su i mlin u Bitolju, magacini u Skoplju i 
imanje na Čukarici u Beogradu. Istovremeno ugledni članovi Ujedinjene 
banke su agitacijom iz Amerike dobili velike količine akcionarskog kapitala, 
tako da je u trezoru bilo 22 miliona dinara na štednji i 74 miliona dinara na 
tekućim računima. Međutim, Ujedinjena banka je svojim poveriocima 
dugovala najmanje 50 miliona dinara. A najveći poverilac bila je Narodna 
banka Srbije“ - pisala je «Politika». 

U upravi Ujedinjene banke, novog vlasnika palate «Rosija» i hotela 
«Moskva» 1923. godine bili su g. Ljuba Jovanović, predsednik, dr Milan 
Marković, potpredsednik, i članovi Čeda Kostić, advokat, Anton Takač iz 
Ljubljane, Mihail Ječmenica, trgovac i Danilo Guteša, hotelijer. Čim su 
nastupile teškoće predsednik g. Ljuba Jovanović i hotelijer g. Danilo Guteša 
su napustili Ujedinjenu banku, povukli svoje uloge i otišli iz hotela 
«Moskva». Zbog gubitaka Ujedinjena banka je u zimu 1923. bila pred 
stečajem, koji su vodili članovi Nadzornog odbora gospoda Milan 
Maksimović, Mladen Popović, trgovac Stevan Radović i Milan Kovačević, 
šef jednog odeljenja u Narodnoj banci. 

Krah Ujedinjene banke, vlasnika palate «Rosija» u zimu 1923. negativno je 
odjeknuo u srpskoj i jugoslovenskoj javnosti, ali i u Americi. U poslovanju 
hotela, restauracije i kafane «Moskva» došlo je do velikih promena. Hotel je 
iznajmljen Emilu Kontiloviću i Dragiju Petroviću, koji su 29. novembra 
1923. odlučili da renoviraju restoraciju i kafanu ovog hotela. 

I tada, a i kasnije su gosti hotela i dalje bili ugledni Beograđani, političari, 
umetnici i znameniti stranci. Jedan od njih je i dalje bio i Branislav Nušić. 



Naime, kada se 1927. iz Sarajeva vratio u Beograd već poznati komediograf 
Branislav Nušić se preselio na Dedinje. Tu je umro 1938. Njegova sahrana 
bila je jedna od najvećih u Beogradu između dva rata. Povorka se kretala od 
Dedinja preko Kneza Miloša, pored hotela «Moskva» do Narodnog 
pozorišta, i natrag do Novog groblja. 

VII poglavlje 

RUSKA KOLONIJA 

Narodni kralj i Nušićev ljubimac Aleksandar Karađorđević je bio odvažan 
vladar, koji se nije libio da javno pokazuje svoje simpatije prema Rusiji. 
Kada je posle Prvog svetskog rata formirana Kraljevina Jugoslavije, bila je 
to jedina država u Evropi koja je pravno rešila prihvat Rusa posle 
Oktobarske revolucije. U Beogradu je 1920. formirana Državna komisija za 
pitanja ruskih emigranata. U Srbiju i ponajviše Beograd pristiglo je oko 
30.000 izgnanih i pobeglih Rusa. Najzaslužniji za prijem ruske emigracije u 
Srbiju i Beograd bio je kralj Aleksandar Karađorđević, nekada moskovski 
đak, koji je krunisan 17. avgusta 1921. 

Prestolonaslednik je 20. marta 1920. lično primio veliku kneginju Olgu, 
sestru ruskog cara Nikolaja II Romanova, koja je stigla u Beograd uveče u 7 
sati. Kneginja, koja je bila udata za velikog kneza Petra Nikolajevića 
Oldenburškog, u srpsku prstonicu je doputovala iz Carigrada, jer se bila 
sklonila na Krimu. Na našoj granici kneginju Olgu Romanovu je dočekao 
pukovnik g. J. Damjanović, maršal Dvora. Kao gost prestolonaslednika 
Aleksandra Karađorđevića, kneginja Olga Romanov sa pratnjom odsela je u 
hotelu “Moskva”, jer je budući kralj u njega imao najviše poverenja da će 
zadovoljiti potrebe članove porodice Romanov. 

Kneginja Olga je imala priliku da sa balkona hotela gleda proslavu 
Kraljevog dana, odnosno rođendana kralja Petra i Karađorđevića, koju je 
organizovao njegov sin regent Aleksandar. Sredinom jula 1920. u jutarnjim 
satima Beograđani su zauzeli trotoare i plato na Terzijskom trgu, smestili se 
ispred hotela “Moskva” da što bolje vide prestolonaslednika Aleksandra 
Karađorevića, koji je tuda prolazio na divnom vrancu na svom putu od 
Dvora prema Sabornoj crkvi. 

Posle kratkog blagodarenja u crkvi regent Aleksandar se vratio na Terazije i 
tu je zastao da obavi smotru Kraljeve garde, dok su iza njega stajali ministri i 
diplomate. Sa Terazija prestolonaslednik je otišao prema Vračaru, u bolnicu, 
da poseti vojvodu Živojina Mišića, koji je, vrativši se iz Francuske, bio na 
lečenju. Za njim je krenula i Vojska koja je regentu i vojvodi odala počast. 




U čast Kraljevog dana, regent Aleksandar je u Oficirskom domu priredio 
uveče veliku zabavu. 

Posle priliva ruskih izbeglica, srpska prestonica je 1921. na primer, 
odzvanjala od ruskog jezika i ruskih pesama, koje su se mogle čuti na 
trgovima, ali i u restoranima Skadarlije i Terazija, pa i u hotelu “Moskva”, 
koji su Rusi doživljavali kao svoju kuću. 

Većina njih bili su pripadnici ruske elite, intelektualci, umetnici, carski 
oficiri, tako da je Beograd time dobio i kvalitetne kadrove na univerzitetu i u 
kulturi. Naročito u teatru i baletu. Slavna ruska balerina Ana Pavlovna 


dočekana je u Beogradu sa oduševljenjem 1927. 

Pored Narodnog pozorišta i Pozorišta kod Manježa, ruski umetnici su 
nastupali i u Malom pozorištu na Terazijama, preko puta hotela “Moskva” i 
u Akademskom pozorištu, ispod hotela u Balkanskoj ulici. I zbog toga je 
većina njih bila redovan gost kafane “Moskva”, u kojoj su tih godina, ruski 
čaj i vodka bili najtraženije i najomiljenije piće. 

U palati “Rosija” i kafani “Moskva” odsedali su i utočište nalazili emigranti 
iz Društva slovenske uzajamnosti, Uprave Društva za uspomenu na Cara 
Nikolu II, Glavnog odbora Društva Saborna Rusija, Uprave Udruženja 
ruskih oficira, čelnici Beogradskog odbora Udruženja ruskih ratnih invalida, 
Upravnog odbora Ruske kolonije u Zemunu, Udruženja ruskih izbeglica u 
Boru, Ruske kozačke kalmicke kolonije, Ruskog crvenog krsta, urednici i 
novinari lista “Novoje vremja” i "Carskij vestnik", kao i lideri Udruženja 
ruskih inženjera u Kraljevini SHS. 

I buran život gospođe Olge Jančevecki, izbeglice, ali i kraljice ruske 
romanse, rođene 1890. bio je vezan za Beograd i hotel «Moskva». 

Gospođa Olga prvi put je videla Beograd još u leto 1911. kada je ovde stigla 
iz Sankt Petersburga sa svojim prvim suprugom, poznatim ruskim 
književnikom Ve Janom na X kongres slovenskih novinara. Tada se 
gospođa Olga bavila novinarstvom i došla je u Beograd na kongres kao 
delegat i saradnik „Petrogradskih novosti". Odsela je 1911. u hotelu 
„Moskva", gde je upoznala slavnog pisca Branislava Nušića. 

Kao novinarka i delegat kongresa, Olga Jančevecki je sa mužem pozivana na 
prijeme, u pratnji gospodina Nušića. Njen domaćin je na prijemu u Belom 
dvoru bio kralj Petar I Karađorđević. Kao znak izuzetne pažnje i naklonosti 
omiljeni kralj Srbije poklonio je gospođi Olgi Jančevecki svoju sliku s 
posvetom i tašnicu od srebrnih niti. 

Emigrantska sudbina dovela je drugi put slavnu pevačicu u našu prestonicu 
1920. Tada je Olga Jančevecki nastupala sa slavnim glumcem Milivojem 
Živanovićem u Tolstojevom komadu „Živi leš“ na sceni Narodnog pozorišta 
ili u sali „Luksora" sa čuvenom crnačkom igračicom Džozefinom Bejker. 



Igračica svetske reputacije Džozefina Bejker, koja je 1939. provela nekoliko 
dana u Beogradu, obožavala je da gleda konjičke trke na Dunavskom keju, 
da kupuje po radnjama u Knez Mihajlovoj i pije kafu u restoranu «Moskva». 
Olga Jančevecki je rado posećivala „Kazbek", „Rusku liru", „Mimozu", 
«Moskvu» i ostale elitne lokale. Nastupala je kao pevačica ruskih romansi 
u „Kazbeku" ili „Rojalu". Kod „Ruske lire" razbijale su se čaše i čak se 
pucalo iz revolvera kada bi gospođa Olga pevala nezaboravne pesme ,,0či 
čarnoe" i „Praštaj". 

Smešeći se, vlasnik restorana joj je govorio: 

- Bože, gospođo Jančevecka, pa fabrikanti stakla trebalo bi da vam daju 
posebnu nagradu i penziju! 

Kraljica ruskih romansi, koja je preživela dva cara, tri revolucije i nekoliko 
ratova, dok su se njenim iskrenim, romantičnim pesmama oduševljavali 
dedovi i očevi, umrla je u Beogradu 1978. 

Sredinom marta 1928. u velikom apartmanu hotela «Moskva» stajale su 
zagrljene dve žene i plakale. Niz lice su im tekle suze radosnice, jer su se 
slavna balerina Tamara Karsavina i njena profesorka Jelena Poljakova iz 
nekadašnje Carske baletske škole srele posle 8 godina. Prvi njihov ponovni 
susret probudio je sećanja na Rusiju 1920. kada su pobegle iz Petrograda. 
Tamara Karsavina, tada britanska balerina, bila je na tumeji po Balkanu, a 
profesorka Jelena Poljakova je bila saradnik Narodnog pozorišta. U noći 12. 
marta 1928. posle odmora u hotelu «Moskva», slavna balerina je na sceni 
odigrala «Žar pticu» i oduševila Beograđane. Nakon predstave Tamara 
Karsavina i njena profesorka Jelena Poljakova su plakale od radosti, što su ih 
Srbi pozdravili frenetičnim aplauzom i buketima cveća. 

U srpskoj arhitekturi ruska emigracija je ostavila dubok i vrlo značajan trag. 
Posebnu ulogu u uzdizanju ugleda i lepote zdanja palate “Rosije”, a kasnije 
hotela “Moskva” imao je arhitekta i slikar Grigorije Ivanovič Samojlov. 
Rođen je 8. septembra 1904. u Taganrogu, morskoj luci u Azovskom moru, 
u imućnoj porodici koja ga je školovala za slikara. Kada je 1917. okončao 
srednju slikarsku školu kod Serafime Blonske, lokalno pozorište ga je 
angažovalo da radi dekor. Emigrirao je 1919. zajedno sa ocem i obreo se 
prvo u Bileći, gde je okončao Donsku vojnu gimnaziju, a potom u Beogradu, 
gde je postao brucoš arhitektonskog odseka Tehničkog fakulteta. Diplomirao 
je 1930. Zaposlio se kod arhitekte dr Milutina Borisavljevića i u njegovom 
birou ostao pune dve godine, kada je prešao na mesto asistenta kod profesora 
Aleksandra Deroka. 

Autor je brojnih dela od kojih ističemo: kapelu Jovana Savića na Novom 
groblju, ikonostas i enterijer pravoslavne crkve u Banja Luci, koja je 
porušena za vreme II svetskog rata, crkvu Svetog Arhangela Gavrila na 



Topčiderskom groblju, bioskop i pozorište na Terazijama, zgradu Penzionog 
fonda činovnika i služitelja Narodne banke Kraljevine Jugoslavije, zgrada 
Mašinskog fakulteta. U logoru u Nemačkoj, uz velika odricanja od jedne 
barake napravio je kapelu. Ikonostas iz te kapele je pod zaštitom UNESK-a i 
nalazi se u crkvi Svetog Jovana na Centralnom groblju. 

Arhitekta i slikar Grigorije Ivanovič Samojlov autor je prekrasnih vitraža u 
hodnicima hotela «Moskva», kao i kamenih mozaika na spratovima. Na 
njima je odslikao obrise Rusije i Moskve, velikih izbegličkih putovanja i 
svoju novu otadžbinu Srbiju i njenu prestonicu Beograd. Veliki arhitekta i 
slikar umro je 15. oktobra 1989. u Beogradu. 

KUTAK LAVA TROCKOG 

Ta predratna, ratna i poratna vremena privlačila su u Beograd mnoge svetske 
ličnosti, ponajviše dopisnike stranih novina i hroničare svetske istorije, ali i 
osobe, koje će tek obeležiti 20. vek. Istoričar velegradskih događanja 
Radovan Popović je u svojoj knjizi "Slavni gosti Srbije" opisao nekoliko tih 
poseta. 

- Slavnog naučnika Alberta Ajnštajna u Beograd je 1905. dovela njegova 
žena Mileva Marić, koja je imala rođaku u naselju Kijevo Kneževac. Proveli 
su više od mesec dana u Beogradu, odmarajući se i razgledajući 
znamenitosti grada. Pili su kafu u gostionici «Moskva». Seljani su za Alberta 
govorili da je mali i neuredan Jevrejin, a za njegovu ženu da je ćopava 
Mileva. Tako se dogodilo da je mladi arhitekta Sarl Zanere prošao kroz 
Beograd lađom 1911. godine na svom putu na Istok. Bilo je to znatno pre 
nego što će Zanere postati čuveni Le Korbizije, koji je i kada je postao 
svetski arhitekta broj jedan, dolazio u Beograd. 

Gost hotela «Moskva» u tim teškim godinama bio je i ugledni francuski 
slavista Emil Omon, koji je živeo i pisao od 1859. do 1942. Proslavio se kao 
biograf Puškina, Turgenjeva i Čehova, ali se nije ustručavao da na licu mesta 
upozna Slovene, pre svega, Ruse i Srbe. Slavista Emil Omon je bio vizionar 
svesrpskog ujedinjenja. Ta njegova radoznalost ga je i dovela u Beograd da 
na licu mesta izuči istoriju srpskog naroda. Plod tog istraživanja i boravka u 
hotelu «Moskva» u više navrata do 1920. bile su knjige «Formation de la 
Yougoslavie» (Stvaranje Jugoslavije) i «Souvenirs et Voyages» (Sećanja i 
putovanja po Jugoslaviji). U ovim delima Omon sa uzvišenim osećanjima 
piše o toploj i ugodnoj atmosferi u hotelu «Moskva». 

Francuski slavista Emil Omon je u svojim memoarima zapisao: 

« Pristavši na Terazije, putniku će se ukazati velelepna četvorokatna 
građevina u prestonici, a koja po lepoti i bogatstvu svom, i spoljnjem i 



unutrašnjem, stoji na prvom mestu. Kafanski deo ima kristalne lustere, 
velike srebrne pepeljare i srebrni pribor za jelo. Pored stubova i oko stubova, 
kanabeta, vidimo konobare odevene u crna odela i drugo, što je po 
zapadnom. To je bio lokal koji je služio strancima i malobrojnim imućnim 
srpskim građanima. Dok je u drugim kafanama kafa stajala 5 para, u kafani 
«Moskva» je koštala 20 para». 

Ovaj hotel primao je i uvažene goste, poput vojvode Petra Bojovića, 
generala Sturma ili vojvode Živojina Mišića. Bili su to zvezdani trenuci 
ovog elitnog zdanja, u čijem se restoranu čaj služio u čašama sa srebrnim 
drškama. 

Jedno vreme je u hotelu “Moskva” boravio i radio Lav Trocki, tada dopisnik 
moskovske “Pravde”. Kako tvrdi hroničar Radovan Popović, Lav Trocki je 
1912. stigao u srpsku prestonicu kao tridesetogodišnji izveštač o zbivanjima 
u Balkanskim ratovima. U to vreme još nije bio boljševik. Skromno se vodio 
kao član socijal-demokratske partije i izveštač «buržoaskih» petrogradskih i 
kijevskih novina. 

Lav Davidovič Bronštajn rođen je 26. oktobra 1879. u jevrejskoj porodici. 
Od malena je bio sklon buntovništvu, a u mladosti je prihvatio marksizam 
zbog čega je bio uhapšen i prognan u Sibir, odakle je pobegao. Učestvovao 
je i u revoluciji 1905. tokom koje je predvodio Petrogradski sovjet. Trocki je 
bio pripadnik jevrejske masonske lože Micraim. U Londonu se povezao s 
Lenjinom i prihvativši frakciju menjševika među ruskim 
socijaldemokratima. S Lenjinom se pomirio uoči Oktobarske revolucije, u 
kojoj je uzeo aktivno učešće. U vreme balkanskih ratova 1912. i 1913. 
dvaput je boravio u Srbiji kao ratni dopisnik "Pravde". U svom prvom 
raportu iz Beograda, nakon dolaska 4. oktobra 1912. iz Budimpešte, mladi 
Trocki je napisao: 

« Varoš ima sasvim naročiti, uzbuđen vojnički izgled. Svi su mobilisani. 
Radnje su prazne, nema kupaca, a na minimum se sveo i broj prodavaca. 
Nema radne snage. U ulici Kneza Mihaila obustavljeni su radovi na 
kaldrmisanju, tramvajske šine su skinute. A prilazeći hotelu «Moskva», 
najboljem u varoši, fijaker skoro do pola točka gnjuri u bari. Jedna masa 
prodavaca novina, starci, bogalji i u većini dečaci. Njihova larma stvara 
osnovni motiv života beogradske ulice: novine, novine...» 

Trocki je stanovao u hotelu «Moskva», a hranio se u restoranu, u kome su ga 
naši pisci i novinari učili srpski jezik. U «Moskvi» se družio i sa srpskim 
socijalistima. Pre 86 godina u kafani «Moskva» Dragiša Lapčević pisao je 
razglednicu Dimitriju Tucoviću i izveštavao ga o ruskom dopisniku 
Bronštajnu, koji je došao u Beograd. Salio se da su Lava naučili da igra 
tablić u pare, ali mu ne uzimaju sav novac, da bi mogao da plaća piće. 



Budući veliki revolucionar i bliski Lenjinov drug sa srpskim socijalistima 
igrao je preferans u restoranu hotela "Moskva", a sastao se i sa carevim 
izaslanikom Trubeckim. Razgovarali su o Srbima, a njihovu pažnju privlačio 
je predsednik vlade Nikola Pašić. O njemu je pisao: 

« Pašić je lišen talenta, sjaja i opšte teorijske spreme. U ovom pogledu on je 
niži od Pačua i Protića, ali on je od svih njih «najdalekovidiji». Pašić 
nesumnjivo već vodi neke pregovore. Kakve, s kim, preko koga, ne zna se, 
ali se vode, iako ne zna šta Austrija hoće. Zabranio je pisanje o srpsko- 
austrijskim odnosima. Naredio je konfiskovanje novina «Stampa» i 
«Pijamont», jer imaju karikaturu cara Franje Josifa. Kad nas novinare 
upućuju na Pašića, samo Pašić neće ništa da nam kaže. Pašić nije govomik. 
Bolje bi bilo reći da Pašić apsolutno ne ume da govori. Govorio sam sa njim, 
ruski, nemački, i požalio se kolegama, a oni kažu: pa on i srpski tako loše 
govori. Pašić je političar bez plana, realista skeptičar, uporan i seljački 
lukav» - zaključio je Trocki u svojim novinskim izveštajima koje je pisao u 
sobi broj 115. hotela «Moskva». 

Postoje dva pozamašna toma spisa Lava Trockog o Balkanu, koje je radio 
kao pisac liberalnog lista "Kijevska misl". Objavio ih je 1928. kao knjigu 
«Balkan i Balkanski rat». Na hiljadama stranica koje je Trocki napisao o 
Balkanu pre osnivanja Jugoslavije, ne pominje JJrvate i Slovence. A njegove 
reportaže za «Pravdu» i eseji za «Kijevsku misl» oslanjale su se uglavnom 
na objektivna svedočenja srpskih oficira i vojnika koji su se zgražavali nad 
postupcima austrijskih oficira, ali i srpskih komita po Kosovu i Makedoniji. 
Lav Trocki, koji se našao na licu mesta kao ratni dopisnik ruske liberalne 
štampe, komentarisao je ono što je video: 

»Pojedinac, grupa, partija ili klasa sposobna da 'objektivno' čačka nos dok 
gleda kako se ljudi dave u krvi i, pod naređenjima odozgo, da masakrira 
nezaštićeno stanovništvo, osuđena je da istrune i da je crvi pojedu dok je još 
živa«. 

Srbija nije bila zadovoljna kako Trocki piše za rusku štampu, pa mu je 
uskratila gostoprimstvo, zbog čega je Lav Davidovič Bronštajn 1913. 
napustio hotel «Moskva». 

Nakon Lenjinove smrti u SSSR-u je započela borba za vlast i određivanje 
kursa kojim će krenuti kako nova država, tako i radnički pokret. Trocki, koji 
se zalagao za permanentnu revoluciju, od 1923. predvodio je opoziciju u 
boljševičkoj partiji i već tada se sukobio s Josifom Staljinom. A taj sukob je 
pojačan 1926, kad je postao vođa "ujedinjene opozicije". Ostatak života 
Trocki je proveo u izgnanstvu, koristeći svaku priliku za žestoku kritiku 
Staljina i njegove politike, koju je smatrao izdajom marksizma. Godine 
1940. Staljinov agent Ramon Mercarder ga je ubio u Meksiku. 



А američki putopisac Džon Rid će nas posetiti 1915. pre nego što je napisao 
svoju čuvenu hroniku "Deset dana koji su potresli svet". Radovan Popović 
se seća da su pred Prvi svetski rat u Beogradu i hotelu «Moskva» bili još 
mnogi svetski uglednici: 

- Pored neizbežne Rebeke Vest, autorke romana "Crno jagnje i sivi soko", 
naš glavni grad je pohodio 1912. najveći istočnjački mudrac, matematičar i 
filozof Rabindranat Tagore. Rođen je u dalekoj Indiji, u gradu Kalkuti 1861. 
u uglednoj bramanskoj obitelji. Doputovao je 1912. u Englesku i objavio 
zbirku “Gitanjali” sa pesmama darovnicama, koje je Tagore ispevao nakon 
ženine i ćerkine smrti. Tagore nije bio samo pesnik, već i pripovedač, 
filozof, kompozitor, slikar, pedagog, esejist, dramski pisac i prevodilac. 

Pri drugoj poseti Evropi posetio je 1926. i Beograd. Tagore je umro 1941. u 
rodnoj Kalkuti. 

- Naš gost je bio i sjajni ruski pisac Aleksej Maksimovič Peškov, alijas 
Maksim Gorki. Bio je sovjetski pisac, osnivač književnog metoda 
socijalističkog realizma i politički aktivista. Rođen je 1868. u Nižnjem 
Novgorodu, ali je od 1906. do 1913. i od 1921. do 1929. živeo u 
inostranstvu, pa i u Srbiji. U svojim prvim pripovetkama opisuje egzistenciju 
ljudi sa dna društvene lestvice. U nizu članaka prikazuje svoje neprijateljstvo 
prema fašizmu i malograđanskoj sebičnosti. Smisao umetnosti tražio je u 
istini, stvaralačkom radu i afirmaciji čovečnih odnosa među ljudima. 

U svom srpskom dnevniku Gorki je napisao: "Kupim 'Politiku'. To je 
zamečateljan list. U njemu možeš da pročitaš sve. Ja poznajem sistem čitanja 
između redova. Ali u tom listu našao sam istinu i samo istinu." - priča 
Radovan Popović. 

VIII poglavlje 

NAJDRAŽI GOST 

Sigurno najveličanstveniji doček u hotelu «Moskva» organizovan je za 
đenerala Franše d’Eperea, kada je u subotu 29. januara 1921. stigao u 
Beograd da srpskoj prestonici uruči francuski orden Legije časti. Francuski 
vojskovođa je u srpsku prestonicu stigao vozom u devet sati ujutro i odmah 
se, kroz svitu radosnih građana, uputio u Beli dvor da se upiše u dvorsku 
knjigu. 

Kako je «Politika» pisala, «đeneralu Franše d’Epereu i njegovoj sviti 
određen je stan u hotelu «Moskva». 

„ U Balkanskoj ulici, ispred ulaza u hotel bila je postrojena počasna četa iz 
Drugog pešadijskog puka sa zastavom i vojnom muzikom. Jevrejsko 



pevačko društvu «Miloševac» došlo je sa svojim zastavama. Kada se 
đeneralov automobil zasutavio pred ulaskom u «Moskvu», muzika je 
zasvirala «Marsaljezu». Đeneral Franše d’Epere je hitro iskočio iz 
automobila da izvrši pregled počasne čete. Iz daleka je dolazila grmljavina 
počasne topovske paljbe. Kad je okitio zastavu novim lovorikama, visoki 
gost se povukao u apartman rezervisan za njega i svitu“ - pisala je 
«Politika». 

Generalov apartman je bio okićen cvećem i srpsko-francuskim lentama. 
Francuski general je bio junak Solunskog fronta. U jesen 1918. vodio je 
vrhovnu komandu nad celom savezničkom vojskom, dok je nad srpskom 
vojskom, pored prestolonaslednika Aleksandra Karađorđevića, komandovao 
proslavljeni vojvoda Živojin Mišić. Zato je general d’Epere bio omiljen i u 
srpskom i u francuskom narodu. U Beogradu je primljen u opštini grada, gde 
je orden Legije časti uručen beogradskim funkcionerima. 

Zvanični francuski organ "Ilustration" izveštavao je detaljno o ceremoniji 
uručenja odlikovanja Beogradu, u tekstu naslovljenom "Krst Legije časti 
srpskoj prestonici". 

„ Svečanosti organizovane povodom dodele odličja Legije časti gradu 
Beogradu poprimile su karakter impozantne manifestacije francusko-srpskog 
prijateljstva. Ulice obeležene srpskim, jugoslovenskim i francuskim bojama, 
nudile su živost kakva nije viđena još od nezaboravnih dana oslobođenja. 
Odličja i diploma predati su gradonačelniku Beograda, tokom jedne svečane 
sednice gradskog saveta, koja je održana u palati Konstituante, u prisustvu 
princa regenta, vlade i svih civilnih i vojnih vlasti. Otvarajući sednicu, 
gradonačelnik se obratio ovim rečima generalu Franše d’Epereu, 
nekadašnjem glavnokomandujućem armija Istoka, zaduženom od francuske 
vlade da donese gradu visoko odlikovanje koje će on deliti sa herojskim 
gradom Liježom: "Srećan sam, moj generale, da vam svedočim veliku radost 
koju oseća stanovništvo Beograda primajući ovo odličje iz ruku komandanta 
koji je imao prilike da na licu mesta proceni lojalnost, karakter i moralnu 
veličinu našeg naroda tokom njegovog najtežeg iskušenja. Molim vas da mi 
dozvolite da vam srdačno stisnem ruku u znak dirljive zahvalnosti i kao 
svedočanstvo prijateljskih osećanja koja Beograd gaji prema herojskoj 
Francuskoj“. 

General Franše d’Epere je odgovorio: 

„ Posle mučeništva, Srbija doživljava trijumf. Ovaj francuski krst koji 
predajem gradu Beogradu posvećuje na uspomene otpora invaziji i 
herojskim borbama za oslobođenje. Ono odlikuje, u istom svedočanstvu 
divljenja, vašu prestonicu i vašu otadžbinu, vašeg suverena, vašeg slavnog 
princa regenta, mog dragog druga po oružju, slavnog vojvodu Mišića, čiji 




gubitak Srbija danas oplakuje, čuvene komandante vaših armija, vaše 
državnike, vaše vojnike, vaše građane, vaše zadivljujuće žene, sve one koji 
su se nadali u otadžbinu, sve one koji su se borili i sve one koji su pali za 
nju". 

General Franše d’Epere je primljen u Patrijaršiji, u Ambasadi Francuske, u 
Vojnoj kraljevskoj akademiji, na Belom dvoru kod regenta Aleksandra 
Karađorđevića, i u srpskom parlamentu, gde se sreo sa premijerom Nikolom 
Pašićem. Imenovan je vojvodom, odnosno maršalom srpske armije posle 
jednog banketa priređenog u njegovu čast u kraljevskoj palati. Slučaj je hteo 
da vojvoda Mišić, istinski prijatelj Franša d’Eperea premine neposredno 
pred uručenje ovog ordena Beogradu, pa mu je general na groblju odao 
počast kao i drugim palim borcima. 

Prvog februara 1921. posle posete kraljevim pitomcima general Franše 
d’Epere je u podne stigao u svoj stan u hotel «Moskva». U trpezariji, kojaje 
privremeno i specijalno pripremljena za njega, general Franše d’Epere je 
priredio ručak, na kome su bili domaćini, članovi njegove svite i jedan 
pitomac Vojne kraljevske akademije. Ručak je protekao u vrlo prijatnoj 
atmosferi, jela se riba i pilo se belo srpsko vino uz orkestar Kraljeve garde, 
pa je potrajao dugo. 

Uveče je velika kafana «Moskva» preuređena u salon da bi u njemu general 
Franše d’Epere priredio i večeru, na kojoj se oprostio sa svojim domaćinima. 
Uveče, 1. februara 1921. najomiljeniji strani oficir u Srbiji, general Franše 
d’Epere, napustio je u 8 sati svoj stan u hotelu «Moskva» i u 9 sati krenuo 
vozom za Kosovo i Metohiju. Ispratili su ga izaslanik regenta general 
Zečević, predstavnici opštine Beograd i muzika Kraljeve garde, koja je 
svirala «Marseljezu». 

IX poglavlje 

OVDE SE MISLI DUBOKO 

Ugledni kritičar Jovan Deretić, autor dela «Kratka istorija srpske 
književnosti», tvrdio je svojevremeno daje hotel «Moskva» bio gnezdo 
srpske moderne književnosti. Ona je rođena iza balkanskih i posle Prvog 
svetskog rata. Obnova književnog života u posleratnom Beogradu išla je 
preko neformalnog okupljanja umetnika, ali i preko literarnih i umetničkih 
časopisa. Tu novu formu okupljanja predstavljale su, na primer, grupe 
književnika i umetnika, koje su nastajale ponekad spontano i bez jedinstvene 
osnove, a u nekim slučajevima bile su izraz koncepcijske i akcione 
jedinstvenosti. 



Prva takva akcija počela je već 1919. kad je osnovana “Grupa umetnika”. 
Sedište grupe je bila kafana “Moskva”, koja je u to vreme bila smeštena u 
desnom delu prizemlja palate »Rosija«, jer je levo bio službeni ulaz u 
poslovne prostorije. Članovi ove grupe stvaralaca, koji su se okupljali u 
kafani »Moskva« bili su: pisci Sima Pandurović, Miloš Crnjanski, Rastko 
Petrović, slikar i pesnik Sibe Miličić, muzičar Miloje Milojević, slikar i 
umetnički kritičar Branko Popović, Todor Manojlović i Stanislav Vinaver. 
Kako tvrdi Radovan Popović, hroničar beogradskih umetničkih kafana, 
Stanislav Vinaver je govorio da je kafana «Moskva» «leglo naše literature». 
Valjda zato što su završili moskovske škole, što su redovno sedeli i vodili 
polemičke dijaloge u gostionici hotela »Moskva« ili zato što su sa 
uzbuđenjem govorili o ruskoj literaturi i umetnosti, ovi, ali i drugi mladi 
srpski pisci, slikari, pesnici, kompozitori, kritičari dobili su nadimak - 
Moskovci. 

U početku je među novim, buntovnim piscima, kaže Jovan Deretić, 
najistaknutiji bio Miloš Crnjanski (1893-1977). On se u «Moskvi» pojavio 
1919. Njegova zbirka pesama «Lirika Itake» izazvala je oštre polemike. 
Povratak vojnika, što je i sam Crnjanski bio, iz tuđine u zavičaj, upoređen s 
Odisejevim povratkom na Itaku, poslužio je kao opšti okvir ne samo za 
antiratnu liriku nego i za neobično smelo, tipično avangardno poricanje 
kanonizovanih vrednosti i mitova nacionalne kulture. Polemiku je izazvalo i 
narušavanje pesničkih normi. 

I njegovi romani imaju jak lirski naboj, počev od «Dnevnika o Čarnojeviću» 
(1921,), « Seoba» (1929.), do «Romana o Londonu» (1972.). Povratak 
izgubljenom zavičaju kod Crnjanskog je književno stilizovan kao jedan od 
utopijskih čovekovih snova. A u to poratno vreme, to je bio najčešći srpski 
san, o kome se javno diskutovalo u prostorijama velikog zdanja hotela 
«Moskva». 

Stanislav Vinaver je živeo u Sarajevskoj ulici broj 13. Matematičar i 
muzičar po obrazovanju, bio je «zaljubljen u reč i sluh». U srpsku 
književnost je ušao 1911. knjigom stihova «Mjeđa». Nije mu bilo teško da 
pešice izađe do «Moskve». Kad bi ušao u kafanu, Jovan Skerlić bi rekao: 
«Vinaver je dobra glava, ali mlada glava koja se puši!» 

Erudita, književnik i prevodilac Stanislav Vinaver, rođen je 1. marta 1891. 
godine u Sapcu, u uglednoj jevrejskoj porodici, a postao je nezaobilazni lik 
srpske kulture. Otac Josif bio je lekar, a majka Ruža pijanistkinja. Osnovnu 
školu završio je u Sapcu, gimnaziju je učio u Sapcu i Beogradu, a na 
pariskoj Sorboni studirao je matematiku i fiziku. Već tada postaje sledbenik 
filozofskih ideja Anrija Bergsona i 1911. ogleda se u simbolističkoj poeziji. 



U balkanskim ratovima i Prvom svetskom ratu Vinaver je učestvovao kao 
dobrovoljac i bio jedan od 1.300 kaplara. Bio je poručnik u slavnom 
Đačkom bataljonu, preživeo je golgotu povlačenja preko Albanije i na Krfu 
se angažovao kao urednik »Srpskih novina«. Radio je kao službenik 
Državnog press biroa. Godine 1916., upućen je na informativno-diplomatske 
poslove u Francusku i Veliku Britaniju. A potom odlazi i u Petrograd, kao 
član srpske diplomatske misije, baš u vreme ruske revolucije. 

Po okončanju rata, kratko je zaposlen u Ministarstvu prosvete, a potom se 
nemirni i razbarušeni duh Vinavera posvetio novinarstvu i književnosti. Bio 
je pripadnik šarolike grupe mladih i novih «modemističkih» srpskih 
književnika kakvi su bili Miloš Crnjanski, Dragiša Vasić, Rastko Petrović, 
Ljubomir Micić, Rade Drainac, Velibor Gligorić i Marko Ristić. 

Drugi svetski rat proveo je u zarobljeništvu u nemačkom logoru Osnabrik, a 
poslednje godine (1945-1955) u Beogradu radeći, kao profesionalni 
književnik, satiričar i prevodilac sa francuskog, engleskog, ruskog, češkog, 
poljskog i nemačkog jezika. Poslednja životna adresa Stanislava Vinavera je 
bila: Niška Banja 1. avgust 1955. 

I Rastko Petrović je u svojoj mladosti živeo u Beogradu i svraćao u 
»Moskvu«. Profesor Aleksandar Deroku u svom dnevniku «Beograd u 
uspomenama» o tome lepo svedoči: 

» Rastko nikad nije bio ono što se zove kafanski čovek, ali kad je reč o 
kafani, onda, ipak, treba pomenuti jednu - »Moskvu« na Terazijama. Kad 
god su vremenske prilike dozvoljavale, sedelo se napolju. Trotoar nije bio 
širok, a stočića je bilo samo u jednom redu, uza zid. Oni veliki stakleni 
prozori su tada spuštani nadole i sve se otvaralo skroz. Prolaznici su 
zastajkivali, često samo porazgovarajući i odlazili dalje. Društvo je bilo 
raznoliko. Sastojalo se, ipak, pretežno od pisaca, pesnika, skulptora, slikara i 
novinara. Zadirkivali su se. Sibe je pitao Rastka zašto se muči sa tim 
stihovima, a ovaj mu je odgovarao pitanjem, zašto se on muči sa 
slikarstvom, kad mu već ne ide... 

Pila se tu po šoljica crne kafe, ređe pojeo i po kolač. Alkohola vrlo malo, 
samo Ujević ili Bijelić, po čašu vina...« 

Rastko je bio srpski pesnik, romanopisac, esejista, putopisac i diplomata, 
jedan od najznačajnih predstavnika avangardne književnosti. Rođen je 16. 
maja 1898. u Beogradu, školovao se u Parizu, gde je i završio studije prava. 
Kao jedan od vodećih avangardnih pisaca, koji se tokom boravka i 
školovanja u Parizu upoznao s novim težnjama u umetnosti, najdalje je 
otišao u inovacijama proze i poezije u Kraljevini Jugoslaviji. U svojoj 
pesničkoj knjizi »Otkrovenje«, napustio je sva obeležja starog stiha, a u 
romanu »Burleska gospodina Peruna boga groma«, s temom o životu starih 



slovenskih božanstava, razbija jedinstvo radnje, vremena i prostora. Prvi je 
među srpskim piscima pokazao interesovanje za primitivne kulture, a njegov 
roman »Dan šesti«, jedini je moderan roman o povlačenju srpske vojske 
preko Albanije. 

Kao sedamnestogodišnjak Rastko Petrović učestvuje u povlačenju srpske 
vojske preko Albanije u Prvom svetskom ratu, a posle rata nalazio se u 
diplomatskoj službi. Drugi svetski rat zatekao ga je u Vašingtonu, gde je i 
umro 1949. 

“Grupa umetnika” je priređivala književne večeri i likovne izložbe, ali nije 
ostvarila zamisao da pokrene svoj časopis. Prestala je sa radom 1920. 
godine. Najduže je u kafani iz grupe ostao Sibe Miličić, koji je i kao 
penzionisani sekretar Ministarastva inostranih poslova, voleo da sedi u bašti 
hotela i svojim šeširom pozdravlja prijatelje i poznanike. 

UPORNI MOSKOVCI 

I prvi časopis sa izrazitijim umetničkim ambicijama osnovan je 1919. 
takođe, u “Moskvi”. To je bio časopis “Misao”, koji se pojavio 1. novembra 
1919. Njegovi osnivači bili su gimnazijski profesori Velimir Živojinović i 
Milorad Janković, a prvi urednici Sima Pandurović i Velimir Živojinović. U 
poslednjoj godini izlaženja (1937.), urednik časopisa bio je Milan Đoković. 
Pored časopisa, koji su bili glasila glavnih književnih struja u međuratnom 
Beogradu, postojali su i drugi, mahom kratkovremeni časopisi, nekad vezani 
za ličnost ili uži krug inicijatora, a nekad sa desničarskim, regresivnim 
koncepcijama. 

Rade Drainac, protivrečna, boemska, buntovna, lutalačka ličnost, izdavao je 
“Hipnos”. On je 1922. u kafani “Moskva” proglasio hipnizam, u društvu 
Tina Ujevića, Stanislava Vinavera, Boška Tokina, Zvonka Tomića, Petra 
Palavičinija i Monija de Bulija. Hipnizam je definisan kao nov pokret za 
ostvarenje ideje o balkanskoj kulturi. 

- Rade Drainac je stanovao je u Bosanskoj 40, u baraci, ali je i obitavao po 
hotelima i parkovima. Bio je jedan od najviđenijih pisaca-boema - kaže 
Radovan Popović - jer su njegova staništa bile poznate kafane, od «Moskve» 
i «Tri seljaka», preko «Radenika» i «Dardanela», do «Tri šešira». Bio je 
stalno bled i umoran, ali bi u «Moskvi» oživeo i galamio. Uzimao je sifon 
sode i čašu crnog vina. Ovde za kafanskim stolom je napisao autobiografski 
stih: 

« Pesnik, apaš i profet, 

Don Kihot, porodični ljubavnik i stihotvorac 
kakvog ova zemlja čula nije, 



kamevalski princ, vagabunda oko čije glave 
petrolejska lampa sija, 
eto to sam ja! 

Pijanac, kockar, ali i nežni brat...» 

Rade Drainac je rođen kao Radojko Jovanović 17. avgusta 1899. u selu 
Trbunje u Toplici. Skolu je učio u Blacu, Prokuplju, Kruševcu. Zajedno sa 
ocem prešao je Albaniju, stigao u Marselj, gde uči u liceju kraj Liona, stiže i 
u Pariz (1919.), piše pesme, članke i priče. Piše mnogo, naročito po povratku 
u zemlju, i u Beogradu postaje jedna od najviđenijih ličnosti umetničke 
boemije. Objavljuje prvu zbirku pesama "Modri smeh", pa drugu "Afroditin 
vrt" u svega tri primerka, pa "Erotikon". Piše u časopisima i listovima, 
putuje, zaljubljuje se, svađa i polemiše. 

Ali iznenada, takoreći preko noći, taj zakasneli sledbenik Jovana Dučića i 
Milana Rakića preobrazio se u hipermodernog pesnika. Pokrenuo je 1922. 
časopis "Hipnos" (bog snova), u kojem je, potaknut zenitizmom, 
proklamovao nov pesnički pravac, hipnizam, kao nov, ekstremni oblik 
ekspresionističkog intuicizma. Kasnije, u tridesetim godinama, Drainac je, 
slično nadrealistima, svoje stavove pokušao da preoblikuje u duhu novih 
shvatanja. Tada se izjašnjavao za "novi realizam" i nastojao da se približi 
naprednom pokretu i socijalnim piscima. 

Drainac je stvorio liriku koja je puna činjenica iz sirove životne zbilje. Već 
1939. pokušao je da izdaje “Novu brazdu”, ali bez uspeha. Umro je u 43. 
godini. Sahranjen je sirotinjski, o trošku beogradske opštine. 

Sa Radom Draincem srpska prestonica je, kaže književni kritičar Jovan 
Deretić, dobila svog uznemirenog, plahovitog, nemoćima rastrzanog u 
boemiji, slobodi i otporu konvencijama, uteklog pesnika “noćnih meditacija 
jednog beskućnika”. Drainac je bio pesnik beogradskih mansardi u 
bunovnim snovima izneverenog putnika-namemika, skadarlijskih mutnih 
zora na ivicama utrnulih zanosa, ulica sa rascvetalim granama kestenova kad 
su reči providne, večeri mlade, a “bol zasut zvezdama”. 

Deretić tvrdi da je drugi stalni gost kafane “Moskva”, bio Moni de Buli 
(1904-1968.), jedan od najvažnijih saradnika "Hipnosa". Buli je bio 
Beograđanin, iz bogate jevrejske porodice, koji je pisao stihove na srpskom i 
francuskom jeziku. On je bio posrednik između Drainca i grupe 
neoromantičara, kojoj je i sam pripadao. 

Najveći romantik srpske literature Branko Miljković se svojevremeno Kosti 
Dimitrijeviću, baš u restoranu hotela «Moskva», poverio da ga najviše 
oduševljavaju dostojni naslednici romantizama Laze Kostića i simboliste 
Disa, kao i modemosti Matić, Cmjanski i Vinaver. Miljković je u «Moskvu» 
dolazio sa kravatom, a u svečanim prilikama i sa leptir-mašnom. Umeo je da 



osvoji ženska srca. Voleo je da citira Sokratovu poruku o karakteristikama 
žena: 

«Ako je lepa - varaće te, ako je ružna - neće ti otvarati volju, ako je 
pametnija od tebe - preziraće te i, najzad, ako je zla - imaćeš prilike da 
upoznaš pakao!». 

Najviše je voleo svoje vršnjakinje - studentkinje, ali kao i svaki mlad čovek 
nije prezao ni od ljubavi kelnerica, kafanskih pevačica, glumica, koje je 
sretao u «Moskvi». 

Kako je kafana «Moskva» bila elitno mesto za okupljanje i druženje, 
imućniji Beograđani su voleli, posle šetnje Kalemgdanom i Knez 
Mihailovom ulicom, da se odmore i popiju kafu. U ovu terazijsku kafanu 
1913. svratio je pisac Veljko Petrović, posle premijere komada «Bez sreće» 
u Narodnom pozorištu. Ispostavilo se da je to za njega bilo srećno veče, jer 
je u «Moskvi» sreo Maru, svoju veliku ljubav, sa kojom se oženio 1919. 
Posle prvog talasa ekspresionizma, koji zahvata vreme od 1919. do 1921., a 
glavni su mu nosioci M. Crnjanski i S. Vinaver, dolazi do rastakanja 
jedinstvenog delovanja modernista u nekoliko naporednih pravaca. Pisci 
drugog modernističkog talasa, koji dostiže vrhunac 1922., označuju dalji 
napredak naše avangardne literature. 

Malo je poznato da su ovi mladi srpski umetnici, u proleće 1924. u 
«Moskvi» upoznali turskog princa Mahmuda Beobeja, sina velikog kalifa 
Abduel Medžima, koji je bio prognan iz Carigrada i sklonio se u Srbiju. 
Večne šaljividžine Stanislav Vinaver, Rade Drainac i Tin Ujević su princa 
Mahmuda učili da pije tursku kafu na srpski način. 

PRINC POEZIJE 

Kafana «Moskva» je bila toliko popularna u Beogradu, čak i među 
poštarima, jer su oni većinu pisama i knjiga nosili slavnim piscima i 
slikarima direktno u gostionicu, a ne kući. Priča se čak da je Tin Ujević imao 
u kafani i svoje poštansko sanduče. Popularnost kafane je bila toliko velika 
da su je često privatni hotelijeri uzimali u zakup, jer u svojim zdanjima nisu 
imali tako raskošan i veliki prostor. Dvadesetih godina glavni zakupac 
kafane, na primer, bio je gospodin Danilo Guteša, doseljenik iz Like, koji se 
obogatio u Beogradu. A tridesetih godina zakupac je bio Antun Grojer, 
poslovni čovek iz Slavonije. 

U svojoj knjizi «Knjižena topografija Beograda XX veka» hroničar Radovan 
Popović, poznavalac velikana srpske i svetske umetnosti, pisao je da su 
provincijski umetnici i pisci «prosto žudeli da budu žitelji prestonice, što 
bliže središtu varoši, a ako drugačije ne može, ono bar u krugu tramvaja 



dvojke. Ta žudnja je razumljiva - u strogom centru grada su bila sedišta 
izdavača, redakcije listova i časopisa, nadleštva, a i kafane, omiljena 
svratišta ljudi od pera». 

- Jedno od glavnih svratišta tih umetnika bila je upravo kafana hotela 
«Moskva», jer su jedino u njoj srpski umetnici mogli da se osećaju kao da su 
u centru sveta - kaže Radovan Popović. 

Milovan Vitezović je, tragajući za Jovanom Dučićem, decenijama sakupljao 
svedočanstva najslavnijih njegovih savremenika. 

- Kada je Dučić dolazio u Beograd iz svojih diplomatskih misija, u 
prestonici se tih dana nije pričalo ni o kome drugom sem o njemu - 
pripovedao je pisac Veljko Petrović. 

- Davne 1937. u hotelu «Moskva» sedeli su nekoliko večeri za redom Jovan 
Dučić, Veljko Petrović, prevodilac Miodrag Pešić i profesori Raško 
Dimitrijević i Milovan Đurić. Sedeli su uz prozore kafane prema Terazijskoj 
česmi, jer ambasadora i viteza poezije Dučića narod je trebalo da vidi - 
otkriva Vitezović. 

Tada se ceo prestonički korzo selio na prostor pored «Moskve» i svi su 
šetači, gledajući Dučića, verovali da on prijateljima pripoveda svoje 
ljubavne afere, koje su se i na sudovima rasplitale, pa je cela Srbija o njima 
raspravljala. Novine su punile svoje stupce Dučićem i njegovim slikama, a 
nad njima su se žarila lica lepih žena i devojaka, u potajnim snovima o 
avanturama sa pesnikom. I zato su na Duku, kako su zvali Jovana Dučića, 
svi pesnici bili ljubomorni. 

Kako Milovan Vitezović piše, Jovan Dučić je život završio u Americi u 
vreme Drugog svetskog rata. Umro je sa Bogom na usnama i u pesmama. 
Slikar Milenko Serban se seća da su u kafani «Moskva» umetnici satima 
raspravljali o problemima u literaturi i slikarstvu. U ovoj slavnoj kafani 
svoja prva dela uradili su Desimir Blagojević, mladi pesnik, autor knjige 
«Karneval anđela», a najagilniji «moskovac» Todor Toša Manojlović je 
uradio svoju dramu «Centrifugalni igrač». 

Akademik Aleksandar Deroko se seća da se tridesetih godina u kafani pila 
kafa i jeo po koji kolač. Pesnik Tin Ujević i slikar Jovan Bijelić pili bi po 
čašu vina. Boža Kovačević, akademik se seća da je Ujević dolazio u kafanu 
oko podne, dobro snabdeven novinama i kakvom stranom knjigom, zatim bi 
se pojavljivali Vinaver, Miličić i Manojlović. Kao žestoki antifašisti svađali 
su se, a često u zanosu vređali jedan drugog. 

Ispisujući burnu istoriju ovog hotela novinar Miodrag Todorović je otkrio da 
je «Moskva» bila i sastajalište članova redakcije časopisa «Dan», ali i mesto 
na kome je najčešće boravio kralj srpskih boema Avgustin Tin Ujević. Prvi 
put je Ujević u kafanu došao 1912. kao socijalista iz Zagreba, odakle je 



proteran i povezao se sa srpskim revolucionarima iz grupe «Pijamont». 
Tajna policija ga je registrovala kao visokog, stasitog momka, uredne 
garderobe i najčešće u crnom odelu. «Moskva» je tih godina bila centar 
okupljanja protivnika austro-ugarske monarhije, pa je tajna policija pratila i 
Tina Ujevića. 

Veliki hrvatski pesnik je bio zaljubljen u srpski glavni grad. Ujević je rođen 
u Vrgorcu 1891. a umro je u Zagrebu 1955. Pučku školu polazio je u 
Imotskom i Makarskoj, od 1902. klasičnu gimnaziju u Splitu, da bi nakon 
mature (1909.) otišao u Zagreb, gde studira hrvatski jezik i književnost, 
filologiju i filozofiju na Mudroslovnom fakultetu. Do 1919. boravi u Parizu, 
gde se intenzivno bavio pisanjem i proučavanjem umetnosti. Po povratku 
boravi u u Beogradu (1920-1926.) u kome objavljuje najpoznatije svoje 
knjige «Lelek sebra» i «Kolajna». 

Ujević je do kraja života ostao rezigniran i razočaran, i kao čovek i kao 
pesnik. Svoje duševne rane lečio je i u kafani «Moskva», uz vino i kafu. 
Među gostima restauracije bio je prepoznatljiv po svom velikom šeširu, koji 
je uredno skidao pred damama. Toliko je kafanu voleo daje smatrao svojim 
domom. 

Prestižni restoran hotela «Moskva» poslužio je velikom pesniku Tinu 
Ujeviću kao inspiracija za jednu duhovitu zgodu. Naime, Tin je ušao u 
restoran, skinuo sa glave svoj ogromni šešir i seo za sto, i na beli, uštirkani 
čaršav počeo da trebi i istresa vaške iz glave. Sa susednih stolova čula se 
cika i negodovanje prisutnih gospođa, i one bi napuštale restoran. Konobar 
bi tek na kraju ove predstave mogao da vidi u čemu je štos. Tina nije mrzelo 
da, pre ulaska u restoran, pospe svoju kosu pepelom, koji je ličio na male 
sive buve i tako uznemiri mlade dame i gospodu oko sebe. 

Poznata je još jedna anegdota u vezi sa Tinom Ujevićem, kog su konobari 
voleli zbog njegovog nekonvencionalnog ponašanja. Tin možda sebi ne bi 
nikada kupio novo odelo da ga konobari kafane "Moskva" jednog dana zbog 
neurednosti nisu izbacili na ulicu rekavši mu: 

"Upristoji se, pa dođi pesniče." 

Ujević je kupio belu košulju i frak, ali je u torbi sakrio svoje stare dronjke. 
Ušao je u hotel i kafanu lepo odeven, seo i naručio pet litara kuvane rakije. I 
dok se rakija kuvala Tin se u toaletu presvukao i ponovo pojavio za 
kafanskim stolom u uobičajenom izdanju sa sakoom, koji je potopio u šerpu 
sa rakijom. I od zaprepašćenog kelnera naručio: 

"E, a sad prodaj ovaj sako, pa naplati piće!" 

Po priči Lole Dimitrijevića, nakadašnjeg novinara "Politike", kada bi se u 
kafani pojavio dr Vladan Đorđević, svi prisutni za okolnim stolovima 
ustajali bi da ga pozdrave. A kada bi se u kafani pojavio mladi Miloš 



Crnjanski, on bi dolivao ulje na vatru, pa je u žaru diskusije Stanislava 
Vinavera nazivao Svinjar, a ovaj njega Smrdoš. Sve bi ih utišavao Rade 
Drainac vičući: 

«Mir stoko, ovde se misli duboko!» 

X poglavlje 

ČAROBNJACI SA KIČICOM 

Slikarskom krugu u kafani «Moskva» na početku 20. veka pripadali su 
Mihailo Petrov, Mirko Kujačić, Todor Manojlović, Stevan Aralica, Jovan 
Bijelić, Petar Dobrović, Sava Sumanović, a kasnije i Nadežda Petrović. 
Osnovna karakteristika beogradskog slikarstva u tom razdoblju bilo je 
širenje modernog pokreta, koji je započeo još Đorđe Krstić, čime su se 
slikari priključili savremenim evropskim tokovima. 

Najstariji u krugu modernista, Banaćanin Todor Manojlović (1883-1968.) 
uticao je, slično Vinaveru, na mlađe svojom zrelošću i širokim poznavanjem 
moderne poezije i umetnosti. Dok je Vinaver u tumačenje literature unosio 
svoju muzičku obrazovanost, Manojlović je bavljenje poezijom, stvaralačko 
i esejističko, povezao sa stručnim poznavanjem likovnih umetnosti. 
Manojlović je negovao umereni modemizam. Po obrazovanju i 
intelektualnim sklonostima klasicista, Manojlović se zalagao za uravnotežen 
odnos između tradicije i avangarde, za sintezu klasičnog i modernog, 
propovedao je estetizam, kult duha, vedrine, vraćanje trajnim, metafizičkim 
vrednostima umetnosti. Pisao je pesme, eseje, drame, prevodio s raznih 
jezika, bavio se likovnom i književnom kritikom. Pesme Todora 
Manojlovića napisane u slobodnom stihu, pune su sunca i vedrine. 

Od predratnih pisaca u beogradskom modernističkom krugu javlja se i Sibe 
Miličić (1886-1943), Hrvat, s ostrva Hvara, koji je uoči rata ušao u srpsku 
literaturu. Slično Cmjanskom, ali bez njegove snage, bio je pesnik 
kosmičkog idealizma i utopije univerzalnog jedinstva. 

I slikari Mihailo Petrov, Mirko Kujačić, Todor Manojlović, Stevan Aralica, 
Jovan Bijelić, Petar Dobrović, Sava Sumanović i Nadežda Petrović su poput 
srpskih pisaca i pesnika voleli da u kafani «Moskva» popiju kafu, pojedu 
ratluk ili slane pogačice, i satima raspravljaju o putevima likovne umetnosti. 
Po svom talentu među njima posebno se izdvajala Nadežda Petrović, koja je 
prihvatanjem impresionizma bila nastavljač tradicionalnog srpskog 
slikarstva i slikar poetskog realizma između dva rata. Rođena je u Čačku 
1873. a školovala se kod Kirila Kutlika, da bi posle Beograda nastavila 
privatno školovanje u Minhenu, najpre kod Antona Ažbea, a zatim u ateljeu 



Julijusa Ekstera. Po povratku u Beograd 1903., osim slikanja, Nadežda 
Petrović se angažuje i na propagiranju savremenih umetničkih shvatanja, 
povezujući se tom prilikom sa drugim jugoslovenskim slikarima, naročito 
slovenačkim impresionistima Groharom i Jakopičem. Na poziv Ivana 
Meštrovića 1910. odlazi u Pariz, gde ostaje dve godine i izlaže u Jesenjem 
salonu. 

U Beogradu 1912. otvara slikarsku školu i učestvuje na Četvrtoj 
jugoslovenskoj izložbi. Po povratku u Srbiju, Nadežda Petrović aktivno 
učestvuje u Balkanskom i, kasnije, Prvom svetskom ratu, za vreme kog 
umire 1915. od tifusa kao dobrovoljna bolničarka u Valjevu. 

Slikarski opus Nadežde Petrović “Srbijanska epoha”, od 1903-1910. 
predstavlja period ličnog sazrevanja, izraženog kroz rasvetljavanje palete i 
spontani naturalizam, veoma blizak savremenom fovističkom postupku. 
Mnogobrojni motivi okoline Beograda i Sumadije, slikani široko i uz 
upotrebu čiste boje, su prvi savremeni izvorni pejzaž. 

Volela je da slika portrete i pejzaže, a njen patriotizam ogledao se i u čestom 
izboru tema iz nacionalne istorije i slikanju ljudi i predela Srbije - 
«Dereglije na Savi», «Žena sa suncobranom», «Anđa», «Staro beogradsko 
groblje», «Kosovski božuri», «Valjevska bolnica». 

Slikarstvo Nadežde Petrović nije prihvatila konzervativna sredina, 
opterećena nacionalno-romantičarskim shvatanjima XIX veka. Međutim, 
zbog svoje revolucioname avangardnosti, kako u formalnom tako i u idejno- 
estetičkom smislu, ono će ostati zabeleženo kao posebna pojava u istoriji 
beogradskog slikarstva. 

Jovan Bijelić je, takođe, bio jedan od najznačajnijih srpskih likovnih 
stvaralaca između dva svetska rata. Studirao je u Sarajevu kod J. K. 
Janevskog, a zatim u Krakovu 1909-1913. kod T.Aksentovića, L. 
Vičulovskog i J. Pankijevića. Boravio je u Parizu 1913/14. i u Pragu 1915. 
Od 1919. je živeo u Beogradu, gde je bio scenograf, a potom i šef slikarske 
radionice Narodnog pozorišta. Najviše je slikao portrete, pejzaže, mrtvu 
prirodu i kompozicije. Prošao je kroz nekoliko faza u kojima je izražen 
uticaj kubizma u skulpturskoj koncepciji čvrsto modelovane forme i škrtosti 
palete, a potom je pod uticajem fovizma stvarao koloritna dela izuzetne 
sočnosti i čulne ekspresije. 

Prvu samostalnu izložbu imao je 1917. u Sarajevu, a drugu 1919. u Zagrebu. 
Učestvovao je na mnogim kolektivnim izložbama. Samostalne izložbe imao 
je i u Beogradu (1929, 1932, 1957, 1968), Ljubljani (1959) i Bihaću (1960). 
Neka od njegovih najpoznatijih dela su: "Portret devojke", "Kupačica", 
"Jajce", "Kći umetnikova", "Dvorište", "Ženski akt", "Sarajevo", "Portret 



starice", "Devojčica s lutkom" (1928), "Dečak jaše lava" (1929), "Apstraktni 
predeo" (1920). 

U poslednjoj fazi, rastvarao je predmete uznemirenim potezima boje. Bijelić 
se bavio i pedagoškim radom, imao je privatnu školu iz koje je izašao niz 
slikara. Jedan je od osnivača i pripadnik slikarskih grupa "Oblik", 
"Samostalni" i "Nezavisni". Redovni član Srpske akademije nauka i 
umetnosti bio je od 1963. 

Postojao je i specijalni sto u dnu kafanske sale gde su slikari kasnijih 
generacija svakodnevno crtali karikature. Autori tih dela su bili Mića 
Popović, Mika Petrov, Ivan Lučev, Vladimir Zerdrinski i slavni Petar 
Lubarda. 

Hotel “Moskva” danas nema radove ovih velikih slikara, koji su u njemu 
boravili, ali ima 123 dela mnogih drugih umetnika. Među njima je i jedna 
neobična slika unuka slavnog kompozitora Riharda Vagnera. Naime, tokom 
1934. u hotelu je odseo Viland Vagner, unuk Riharda Vagnera, slavnog 
kompozitora, koji je hotelu u zalog ostavio svoju sliku. 

- Gospodin Vagner, koji je bio u poseti Jugoslaviji i koji je slikao motive iz 
svih republika, nije imao novac da plati hotelski račun, pa je platio slikom. 
To je ulje na platnu «Boka», na kome se vide Stara kapetanija, kotorski zaliv 
i Jadransko more. Slika ukrašava dnevni prostor u apartmanu 117, koji treba 
da dobije ime Vagnerov apartman - kaže dr Sava Janićević, bivši generalni 
direktor hotela. 

Slavni kompozitor Rihard Vagner je rođen u Lajpcigu, ali se 1872. preselio 
u Bajrojt. Njegov sin Zigfrid i snaja Vinifred, rodili su sinove Vilanda i 
Volfganga, koji su se bavili slikarstvom i muzikom. Kako im je majka pored 
dede bila veliki ljubitelj firera, živeli su imućno i obesno, pa su sinovi rano 
počeli da osvajaju Evropu. 

Tako je i Viland Vagner putovao Evropom i oslikavao njene pejsaže. I našao 
se u Jugoslaviji. Kad je umro pedesetih godina, Nike Vagner, kći Vilanda 
Vagnera, izrazila je želju da vidi sliku svog oca, ali nikada nije posetila hotel 
“Moskvu”. 

Na groblju u gradu Bajrojtu, u kome postoji festival Riharda Vagnera, 
počivaju Franc List, Vagnerov zet H.St. Čemberlen, dr Hans Rihter, čuveni 
dirigent Vagnerovih opera, pesnik Zan Pol i njegov sin koji je umro u 18. 
godini, Vagnerov sin Zigfrid, njegova žena Vinifred i unuk Viland. 

Hotel «Moskva» danas ima pored 123 umetničkih slika i dvadesetak 
tapiserija Stevana Čukića, koje su razmeštene po svim spratovima i duž 
stepeništa. 

Likovni umetnik Dimovski je 1965. darivao hotelu četiri platna u ulju koja je 
nazvao «Moskva», «Terazije», «Kalemegdan» i «Nebojšina kula». Uprava 



hotela је ova dela postavila u predvorju kod recepcije. Čuveni svetski slikar 
Branko Miljuš je poklonio hotelu svoje grafike, superrealista Dragan 
Malešević Tapi darivao je svoje divne slike. U bifeu je gospodin Jovanović, 
crnogorski umetnik 1998. uradio i postavio svoju sliku «Dvije Moskve». 
Ona oslikava grad Moskvu sa Kremljom i crkvom svetog Vasilija, koji je 
osnovan pre 850 godina i hotel «Moskva», koji je otvoren pre 92 godine. 

ZUKINA ČAROLIJA 

Putopisac, karikaturista, novinar i slikar Zuko Džumhur, koji je imao običaj 
da pije ,,kahvu“ u bašti hotela, ostavio je jednom prilikom svoje ulje na šper 
ploči, sa motivima gradova koje je pohodio, a koje je nazvao «Balkanska 
hronika». 

Zulfikar Džumhur, filmadžija i pisac hroničar, poznatiji kao Zuko, rođen je 
na Dorćolu. Otac mu je bio beogradski imam. Sa suprugom Vezirom je 
živeo u Vasinoj ulici, u kojoj je imao atelje i pravu tursku sobu. Sećajući se 
svog prijatelja Momo Kapor je jednom prilikom opisao svoje druženje sa 
Zukom Džumhurom: 

- Godine 1957. u Beogradu je jedino otmeno mesto bio “Golf klub” na 
Košutnjaku, u kome je instaliran prvi muzički automat džuboks. Išli smo 
tamo tramvajem “trojka” do Hajdučke česme, pa uzbrdo peške. Jedne noći 
smo se Bora Drašković i ja odozgo vraćali peške, kad su se ispred nas 
zaustavila bela kola. Neko je sa bradom rekao: “Upadaj!” To je bio Zuko 
Džumhur. Ono što ga je razlikovalo od svih drugih bila je neoubičajena 
ležernost i originalna umetnost življenja. On me je prvi odveo na Adu 
Ciganliju, baš u vreme kad je u “Politici” izašla vest da su se u savskoj vodi 
pojavili bacili infektivne žutice. Bio sam šokiran kad se bućnuo u reku, čim 
smo stigli. Posle mi je objasnio da je on lično u novine proturio lažnu vest o 
epidemiji žutice - da mu na Adi više ne smetaju budale. 

Jednog dana, jedne godine, ali jako davno, Zuko se setio da oživi Skadarliju, 
u koju se tada nisu usuđivali da zađu ni pijanci sa Bajlonove pijace. Od 
legendarne međuratne boemije, koja je do zore lumpovala, bilo je ostalo 
nekoliko polusrušenih udžerica i dva-tri polupana fenjera ispred tri preostale 
kafane za sirotinju. Bila mi je čast što sam sa Zukom i arhitektom Uglješom 
Bogdanovićem učestvovao u obnovi Skadarlije. 

Imao sam svoje privatne genije. Zuko Džumhur mi je dao najvažnije životne 
lekcije, prvenstveno da nije sve u parama i da se i bez njih može. Bez obzira 
koliko se opijao i prljao, držao se nekog gospodstvenog reda, tačno u 
određeno vreme je ručao i sve je svakog dana za stolom moralo da bude 
postavljeno u skladu sa najstrožijom etikecijom - seća se pisac. 



Kapor pamti i da je Zuko Džumhur bio u prijateljskim odnosima i sa Ivom 
Andrićem, koji mu je bio svojevrsni mentor: 

- Njegov otac je bio mason neuporedivo većeg ranga od Andrića, a kada 
jedan mason umre, onda se braća masoni brinu o njegovoj porodici i deci. 
Tako je Ivi Andriću palo u zadatak da se stara o odrastanju, školovanju i 
vaspitanju Zuke Džumhura. Oni su oduvek bili na ti. Zukov otac je bio 
savetnik kralja Aleksandra za islamska verska pitanja i ponosio se što je 
prosrpski orijentisan. 

Jedanput me je Zuko odveo kod Ive Andrića i počeo da me hvali bez ikakve 
mere, da je meni bilo neprijatno. Andrića sam doživeo kao Kamijevog 
stranca: u sivom odelu, sa prslukom i mašnom, u cipelama u sopstvenoj 
kući, kako sedi na fotelji i na televiziji gleda iskrcavanje čoveka na Mesec. 
Pošto smo ušli nenajavljeno, zatekli smo ga obučenog kao ambasadora. 
Međutim, trebalo je ponovo da se zarati na Balkanu, i u Bosni, da bih ga 
najzad na pravi način shvatio i razumeo - seća se Momo Kapor. 

Svoju sliku Zuko Džumhur je u baštu hotela ,,Moskva“ doneo još 
sedamdesetih godina. Međutim, kiša i vetar su vrlo brzo oštetili tu sliku, pa 
je Zukov prijatelj Momo Kapor predložio direktoru Savi Janićeviću da se 
ovo delo spase. I direktor je «Balkansku hroniku» Zuke Džumhura skinuo sa 
zida bašte, odneo na revitalizaciju i potom postavio u recepciji hotela. 

XI poglavlje 

RAĐANJE ,,KRSMANCA“ 

Za razliku od svih okolnih hotela na Terazijama, u kojima su radila 
pozorišta, «Moskva» nije imala teatarsku pozornicu, ali je zato bila mesto u 
kome su se okupljali reditelji, glumci, scenski entuzijasti, scenaristi i 
dramaturzi. Sredinom spetembra 1922. Mata Milošević je sa grupom 
studenata Beogradskog univerziteta na sastanku u hotelu "Moskva" osnovao 
akademsko pozorište, kome je dao ime "Branko Krsmanović". Bilo je to tada 
prvo, a danas najstarije studentsko pozorište u Evropi. 

Mateja Mata Milošević, poznati reditelj, pedagog i glumac, rođen je u 
Beogradu 25. decembra 1901. Posle studija u Glumačkoj školi, postao je 
član Narodnog pozorišta, najpre kao glumac a zatim reditelj. Za vreme 
Drugog svetskog rata, interniran je u nemački zarobljenički logor. Posle 
akademskog rada u pozorištu, od 1948. postao je član Jugoslovenskog 
dramskog pozorišta, gde ostvaruje svoje najbolje predstave. Njegov 
stilizovani realizam i njegova savremena režija spadaju u sam vrh 
jugoslovenske dramske režije. Njegovo tumačenje dela Sekspira, Gorkog, 



Krleže i srpskih autora Sterije i Nušića su visoki dometi savremene režije u 
bivšoj Jugoslaviji. Predstava Nušićeve komedije «Ožalošćena porodica» više 
puta je reprezentovala jugoslovenski savremeni teatar na turnejama u 
Evropi. 

Milošević je ostvario oko osamdeset režija u Beogradu i na drugim scenama 
u Jugoslaviji. Velik broj njegovih tekstova objavljen je u pozorišnoj 
periodici. Objavio je knjige: «Moja gluma» (Beograd, Muzej pozorišne 
umetnosti, 1977.), «Mojarežija» (Novi Sad, Sterijino pozorje, 1982) i «Moje 
pozorište» (Muzej pozorišne umetnosti Srbije, Beograd, 1984). 

Veliki glumac i reditelj Mata Milošević bi govorio: “Ja kao reditelj samo 
gledam glumca i odabiram njegova rešenja, složim svoje misli i ideje i desi 
se.» 

Glumica Eva Ras se seća da kada je došla u Beograd i upisala Akademiju, 
zato što je bila promućuma, Mata Milošević joj je jako pomogao: 

- Kada sam videla petsto prelepih kandidatkinja, sa kratkim suknjama i 
visokim potpeticama, obula sam dokolenice, gojzerice i plisiranu suknju, 
uplela kosu, i došla kao da sam klinka i onda sam prvo morala da dokazujem 
da imam 18 godina. Zanimljivo je da je Mata Milošević znao mađarski. I 
kada je video da jako loše govorim srpski jezik, onda me je on pitao da li ja 
znam na mađarskom neku određenu pesmu da recitujem. I ja sam znala, 
onda se on setio i neke druge pesme, i to sam znala. I tako sam ja prijemni 
položila na mađarskom. I četiri godine sam provela u jezivom radu na 
Akademiji. Prihvatili su me zato što sam bila potpuno drugačija od svih, 
tako slatka, umiljata. 

Milošević je dobitnik više Sterijinih nagrada za režiju predstava 
«Sabinjanke», «Otkriće» i «Na rubu pameti». A u njegovo ime formirana je i 
posebna nagrada za studente i mlade glumce, koju su osvajali mnogi 
majstori scene i filma. Jedna od vlasnica ove nagrade je glumica Ljiljana 
Blagojević. 

Od svog nastanka Krsmanac, kako su ga akademci populamo zvali, bilo je 
avangardno pozorište, okrenuto novim piscima i modernijem teatarskom 
izrazu. Od 1922. do 1941. na sceni ovog pozorišta u Balkanskoj ulici, odmah 
preko puta ulaza u hotel «Moskva», postavljanji su i igrani najznačajniji 
komadi dramske literature. 

Za 86 godina postojanja akademsko pozorište "Branko Krsmanović" dalo je 
sedam vrhunskih masjtora glume, vlasnike Dobričinog prstena za životno 
delo. To su pored Dobrice Milutinovića, Bata Stojković, Petar Kralj, Đuza 
Stojiljković, Olivera Marković, Rade Marković, Ljiljana Krstić, kao i sam 
Mata Milošević. Svi oni su bili stalni posetioci «Moskve». 




Krsmanac danas broji preko 300 članova koji uspešno nastupaju u 
dvoranama širom sveta i koji su dobitnici brojnih medalja, plaketa i diploma. 
Više od hiljadu nastupa u svim evropskim zemljama i na svim kontinentima 
dovoljno govore o renomeu koje ovo kulturno-umetničko društvo i teatar 
uživa. 

XII poglavlje 
POŠTANSKA KUĆA 

Palata «Rosija» i hotel «Moskva» svoj prvobitni izgled i ugled promenili su 
1923. kada su vlasnici, čelnici Ujedinjene banke odlučili da prodaju zgradu 
na Terazijama. Kupac je bila državna pošta, odnosno Jugoslovenska 
poštanska štedionica. Ova institucija je stvorena pri Ministarstvu pošta i 
telegrafa po uzoru na austrijsku štedionicu i formirana Zakonom o 
poštansko-štednom, čekovnom i virmanskom prometu kao jedinstvena 
Poštanska štedionica Kraljevine SHS, 30. novembra 1921. Njeno sedište je 
bilo u Beogradu, a njena delatnost su bili poslovi poštansko-štednog, 
čekovnog i virmanskog prometa. Ministarstvo finansija i Ministartsvo 
trgovine su direktno preko Nadzornog veća kontrolisali rad Poštanske 
štedionice. 

U to vreme takve štedionice su postojale u Bosni, Hrvatskoj, Sloveniji i 
Dalmaciji, ali ne i u Srbiji, Makedoniji i Crnoj Gori, pa se otvaranjem novih 
i objedinjavanjem starih stvorio jedan dosta moćan finansijski centar i 
kolektiv. Te 1921. godine Poštanska štedionica je imala 12.089 ulagača sa 
kapitalom od 697.177 dinara. Među njima je bilo i dosta ulagača iz Amerike, 
Francuske i Engleske, gde su živeli srpski iseljenici. Kada je dve godine 
kasnije, Poštanska štedionica odlučila da kupi hotel «Moskvu», kapital 
ulagača je već dostigao 1,2 miliona dinara. 

Poštanska štedionica Kraljevine SHS u Beogradu kupila je palatu «Rosija» i 
hotel «Moskva» 19. jula 1923. kao poslovnu zgradu da bi u nju smestila 
svoju direkciju. Palata je plaćena, za to vreme, neverovatnom sumom od 
24.500.000 dinara. Ček je potpisao lično Milorad Nedeljković, direktor. U 
palati «Rosija» i kafani «Moskva» je otvorena i prva služba sa šalterima za 
čekovni i virmanski promet. Prvi šalteri su proradili 1. oktobra 1923. 
Vremenom, ova služba se proširila na čitavu Srbiju i Makedoniju, pa je 
palata postala vrlo važan poslovni centar poštanske štedionice u Beogradu. 
Ime i funkciju hotela «Moskva» u takvoj palati uspeo da sačuva jedan 
snalažljivi kafedžija koji je uzeo u zakup 60 prostorija za hotelske sobe. 

Novi vlasnik hotela je prvo 1923. renovirao kafanu. Kada se Poštanska 



štedionica Kraljevine SHS uselila u «Moskvu», kafana je zatvorena na 
godinu dana, pa su beogradski književnici i umetnici ostali bez svog hrama. 
Mladi pisac Gvido Tartalja je čak to i javno rekao u tekstu «Beograd bez 
Moskve», koji je objavio dnevni list «Novo doba»: 

« Gde da se zatvori sada u odmaklu jesen, kada je kafanski život življi, sve 
bučniji? Pa, ipak, desilo se...» 

Vajar Dragan Ristić je bio dugogodišnji posetilac kafane «Moskva». Kada je 
renovirana i otvorena sa radošću je rekao: 

- Od 1924. stalni sam posetilac ove kafane, u kojoj se uvek svirala ozbiljna 
muzika. Ovde nikada nije kročila nijedna kafanska pevačica. Koncertirali su 
Paul Vajs, violinista iz Beča i Karl Kučera iz Praga. 

Očigledno je da je ta adaptacija loše urađena, jer se plafon kafane šest 
godina kasnije srušio gostima na glavu. Milorad Nedeljković, direktor 
Jugoslovenske poštanske štedionice, o tome je obavestio Ministarstvo 
građevine, koje je odobrilo popravke za 7.600 dinara, na teret gradskog 
budžeta. Renoviranje je izveo beogradski preduzimač Aleksandar Jordanov. 
Kada je kafana ponovo proradila bila je jedno od glavnih mesta za proslavu 
Srpske nove godine. Sredinom januara 1926. svirala je Kraljeva garda, a 
služena su odlična vina i hladan bife. Zima je bila hladna, a strma Balkanska 
ulica klizava kao ogledalo. Male prodavačice cveća sedele su u kuhinji i 
grejale se, udišući prijatan miris spremljenih jela. 

Te zime sklopljen je u Beogradu prvi crno-beli brak. Kako su novine pisali, 
venčali su se lepa plavuša gospođica Anica, i lepi crnac, gospodin Sabri, koji 
su u kafani «Moskva» proslavili svoje venčanje. Mnogi Beograđani su se 
stajali ispred prozora i izloga i gladali ovaj neobično lep mladi par. 

Hotel je, za razliku od kafane, radio sasvim normalno. Njegovi gosti su, na 
primer, u proleće 1929. bili fudbalski reprezentativci grada Kaira, koji su 
došli da odmere snage za timom BSK. I francuska lepotica, gospođica 
Margarita Difran, koja je odsela u sobi broj 15, bila je oduševljena hotelom. 
Kada su novinari ušli da bivšu mis Francuske intervjuišu, zatekli su je pored 
prozora, kako gleda reku Savu i sremsku ravnicu. 

- Nikada nisam videla ovako lep pejzaž - rekla je gospođica Margarita 
Difran. 

Tog 10. februara ova mlada dama je odigrala indijski ples na jednoj 
specijalnoj zabavi, i preko Budimpešte se vratila u Pariz. 

Dok je bila u vlasništvu Poštanske štedionice, palata «Rosija» je imala i 
svojih neprijatnih trenutaka, jer je bila poprište neobičnih događaja. U sobi 
hotela dvojica gostiju iz Londona, Mihailo Nemski i Ernest Bekoči ostali su 
bez svojih novčanika. Bilo je to u februaru 1923. a već u decembru na krovu 
palate je izbio veliki požar. Krajem novembra 1926. student Milan 



Mihailović је nožem na ulazu napao ženu g. Slobodana Vidakovića, 
urednika «Novosti» i ubo je na tri mesta. Razlog je bila ljubomora, jer ga je, 
kako student reče, gospođa ljubavnica ostavila. 

Beogradski laf Božidar Branislav Petrović uhapšen je 21. decembra 1927. na 
ulazu u palatu, zbog lopovluka, prevara i falsifikata. Posle toga 1928. 
dogodila se jedna krvava tuča dvojice pijanaca. A u aprilu 1929. mladić star 
24 godine, koji se u prijavi hotela upisao kao Andrija Smit iz Sombora, 
izvršio je u sobi samoubistvo. Pucao je sebi iz malog pištolja «broving» u 
slepoočnicu. Na stočiću, kraj kreveta u kome je ležao mrtav gost, bilo je 
pismo sledeće sadržine: 

«Moje ime nije ono što sam prijavio. Pošto sam rešio sebi da oduzmem 
život, ne pitajte se zašto,» 

U leto i jesen 1929. renoviran je i kompletan hotel. Kafana «Moskva» je 
dobila novo osvetljenje 1930. kada su brodski motori od 40 konjskih snaga 
počeli iz podruma hotela da joj šalju elektriku. Motori su radili po 20 sati 
dnevno, a trošili su 55 tona nafte godišnje. 

Posle renoviranja, u leto 1931. kafana je opet, posle dve decenije, izbacila 
svoje prve stolove na trotoare, stavljajući ih stidljivo uz zidove. Na jesen, sa 
kišom, gosti su se vratili unutra. Za one najistrajnije postojao je sto ispod 
velikog ogledala, koji su i pisci i konobari zvali «Port Sand». Bila je to 
aluzija na luku u Sredozemlju u koju dolaze brodovi na dugi odmor, a i na 
goste koji su dugo tokom dana sedeli u kafani. 

Jedan od najpoznatijih konobara kafane «Moskva» u to doba bio je gospodin 
Vasa Popović, koji je umeo sa gostima da vodi političke razgovore. Tako se 
jednom prilikom u zimu 1933. uhvatio u polemiku sa grofom Kudenhovim 
iz čega se izrodila knjiga u četiri tabaka o konsolidaciji evropskih država. 
Predratna «Politika» je objavila vest o izlasku ove zaista neobične knjige, 
koju je sam autor nazvao «Memorandum Vase Popovića». 

Profesor estetike i arhitekta Gligorije Samojlov je učestvovao 1936. u prvoj 
rekonstrukciji hotela i skicirao njegov enterijer i uradio vitraže u holovima i 
na stubištu. 

U međuvremenu, Poštanska štedionica je podigla svoju palatu u Bulevaru 
kralja Aleksandra. Novu zgradu sredinom oktobra 1938. otvorio je generalni 
direktor dr Milorad Nedeljković, koji je rekao da Poštanska štedionica ima 
kapital vredan 300 milijardi dinara. Sedam meseci kasnije, 16. maja 1939. 
hotel, restauracija i kafana «Moskva» su prvi i poslednji put u svojoj istoriji 
zatvoreni. A zaposleni su dobili otkaze. 

« Sa spuštenim zavesama «Moskva» je tužna i pusta, kao nekada u julu 
1914. kada je buknuo Svetski rat. Od zaposlenih ostali su u radnom odnosu 



samo njih 16 po broju, dok ostali od zakupaca potražuju oko 150.000 dinara 
na ime otpuštanja i otpremnine» - pisala je «Politika». 

Uvek dobro raspoloženi konobari kafane «Moskva» su u restoranu «Sunce» 
organizovali drugarski rastanak od hotela, na kome su se prijateljski izljubili. 
Da li zbog loše izvedenih popravki ili zbog planova da skupo proda svoju 
poslovnu zgradu, na zahtev generalne direkcije Poštanske štedionice, 
Ministarstvo građevine je 27. maja 1939. odobrilo drugu adaptaciju i 
renoviranje hotela i kafane «Moskva». Rešenjem koje je potpisao ministar 
građevina dr Milan Krek svojeručno, određeno je da građevinske radove 
obavi najbolji ponuđač Zoran Vasiljević iz Beograda za sumu od 3 miliona 
dinara. A da nadzor vrši arhitekta Jovan Ranković. 

- Želimo da, koliko je to moguće, od jedna stare kuće, napravimo 
prvorazredni hotel. Trudimo se da staru konstrukciju zgrade dovedemo u 
sklad sa modernim zahtevima udobnosti i života. Mnogi očekuju od novog 
hotela nešto senzacionalno, nešto što nema nigde u Evropi. To je velika 
greška. Mi se samo trudimo da dostignemo nivo evropskih hotela. Mislim da 
će cena prepravki biti oko 10 miliona dinara - izjavio je gospodin Jovan 
Ranković za list «Politiku» 2. avgusta 1940. i otkrio da će renovirani hotel 
«Moskva» imati 90 najmodemijih soba i među njima 30 apartmana. A 
kafana će moći da primi hiljadu gostiju. 

Poštanska štedionica je kao vlasnik kafane i hotela razmišljala da ih da u 
zakup privatnicima, dok su Kraljevina Jugoslavija, odnosno Ministarstvo 
građevine i sam ministar Krek imali ideju da u «Moskvu» useli svoje 
državno nadleštvo. Poštanska štedionica je smatrala da palata «Moskva» ne 
odgovara ovoj državnoj nameni, a i da teško ruiniranu može da je proda, pa 
se odlučila za adaptaciju. 

Nadzomi odbor je, na primer, strogo vodio računa o izradi i nabavci novog 
nameštaja za hotelske sobe i kancelarije, koji je morao biti pravljen od suve 
čamovine, stare najmanje tri godine. A da podovi i plafoni nameštaja budu 
od fumirane šper ploče. Za stilski nameštaj je raspisan konkurs, na koji se 
javila Umetnička stolarija Barac sa cenom od 669.775 dinara. 

Renoviranje hotela i kafane je predviđalo uvođenje grejanja i modernog 
osvetljenja, pa je zato jedna delegacija vlasnika i države otišla u Budimpeštu 
da poseti nekoliko hotela i restorana i vidi kako kod njih funkcinišu ovi 
sistemi. Kako su, međutim, radovi sporo išli, rukovodstvo Poštanske 
štedionice je u zimu 6. decembra 1941. pitalo Ministarstvo građevine kada 
će se završiti elektro-mašinski radovi u kafani, a kada u hotelu «Moskva». O 
tome se u više navrata raspravljalo u Građevinskom odboru i na Nadzornom 
odboru, gde je rečeno da je voda u podrumu glavni problem sa instaliranje 
kotlamice i uvođenje struje. 



Nadzomi inženjer je odgovorio da će radovi u kafanskim prostorijama biti 
okončani 1. aprila 1941, a u hotelu «Moskva» 1. jula 1942. godine. Zbog 
izbijanja Drugog svetskog rata ti rokovi, međutim, nisu ispoštovani. 

XIII poglavlje 

HOLIVUD U BEOGRADU 

Posle ekonomske krize i političkog ubistva kralja Aleksandra Karađorđevića 
u Marselju, Srbija se iza 1934. polako oporavljala od ovih rana i nastojala da 
uhvati korak sa modernim svetom. Predznaci te modernizacije Srbije i 
Beograda bili su neki događaji koji su se zbivali u hotelu «Moskva» i 
njegovom bliskom okruženju na Terazijskom trgu. 

Iako poraženi u Beogradu, poslenici bečke krune želeli su dvadeset godina 
kasnije da na filmskoj traci ovekoveče događanja od 23. jula 1914. Tog dana 
je Austro-Ugarska postavila Srbiji ultimatum, da se odrekne Srba u Bosni ili 
da bude suočena sa ratnom kaznom. Zadatak da filmuje ovu istorijsku priču, 
kao igrani film pod nazivom «Ultimatum», preuzeo je na sebe 1938. poznati 
austrijski glumac i potom američki reditelj Erich von Stroheim. 

Ovaj rođeni Bečlija (1885.), sin proizvođača šešira, momak oštrih crta, 
prodomog pogleda i glasa, proslavio se po ulogama surovih muškaraca, pa je 
zato i dobio nadimak - Čovek kog voliš da mrziš. Kada se kao talentovani 
glumac pojavio u Holivudu 1914. govorio je tvrdi engleski, pa se mislilo da 
je Nemac. Uporno je učio engleski, ne bi li prestao da bude stranac u 
Americi. 

Prvi film “Seoski momak” snimio je 1915. Počeo je istovremeno da radi kao 
asistent čuvenog reditelja D.W. Grifita, da bi 1919. sam uradio film “Slepi 
muževi”. Proslavio se kao reditelj koji je uticao na razvoj filmske umetnosti 
filmom "Pohlepa" (1924.), u kom s naturalističkom bezobizrnošću ukazuje 
na bedu i apsurdnosti sveta u kojem živi. I u ostalim filmovima pokazao je 
smisao za realističko oslikavanje likova i posebno za psihološku analizu. 
Posle toga su usledili uspešni filmovi “Kraljica Keli” i “Veliki Gabo”. 
Stroheim je 1935. napisao roman “Papirka”, koji je, takođe filmovan, ali se 
kao glumac najviše proslavio igrajući u sa Glorijom Svenson u filmu Bilija 
Vajldera. "Bulevar sumraka" je američka drama iz 1950. koja govori o 
holivudskom scenaristu koji se sprijatelji sa ostarelom damom, bivšom 
zvezdom nemih filmova. Film je osvojio Zlatni globus, a American Film 
Institute ga je stavio na listu 100 najboljih američkih filmova 20. veka. Erich 
von Stroheim je za film “Bulevar sumraka” dobio Zlatni globus za sporednu 
ulogu. 



Stroheim је bio slavan glumac i reditelj kada je 1938. stigao u Beograd i 
odseo sa svojom filmskom ekipom u hotelu “Moskva”. Plan rada je bio da se 
u prostorijama hotela i na ulicama Beograda snime scene filma 
“Ultimatum”, koje treba da prikažu političku i ličnu dramu srpskih vladara 
pred izbijanje Prvog svetskog rata. 

Austrijski glumac Erich von Stroheim je bio nosilac glavnog lika, srpskog 
generala Simovića. Reditelj filma je bio Robert Vejn, koji je tokom snimanja 
preminuo, pa je ovaj film završio Robert Siodmak. Scenarista filma 
“Ultimatum” je bio Pier АПагу, a autor dijaloga Alexandre Агпоих. Pored 
Ericha von Stroheima u filmu, koji je sniman u hotelu “Moskva” pojavljuju 
se glumci Abel Jacquin kao kapetan Karl Burgstaller, Bernard Lancret, kao 
komandir Stanko Salić, Dita Parlo kao Ana Salić i Georges Rollin kao 
poručnik Ristić. 

Filmska ekipa je bila smeštena u sobama na drugom spratu, a sam von 
Stroheim je koristio apartman. Jedan od apartmana je bio preuređen u štab 
Srpske vojske, a treći u privatan stan generala Simovića, kako bi se u njima 
snimile scene o donošenju odluke srpskog vojskovođe da se uđe u rat protiv 
bečke monarhije. 

Snimanje u Beogradu je trajalo 19 dana, posle čega se ekipa preselila u 
Holivud, gde je film “Ultimatum” montiran i završen 4. februara 1940. 
Američki film “Ultimatum” nije imao veliki umetnički uspeh, ali je značajan 
po tome što je doveo Holuvud u Beograd i Ericha von Stroheima u hotel 
“Moskva”. Slavni reditelj i glumac je potom u više navrata kao penzioner 
dolazio u Beograd. Umro je od kancera 12. maja 1957. u francuskom gradu 
Morepas. 

XIV poglavlje 

SRPSKA FORMULA 1 

Kad su prvi motori i automobili pristigli u Srbiju, neminovno su počeli da 
niču i moto-mehanizovani sportovi, koji nisu imali dobre uslova za razvitak, 
jer su vozila, zbog visokih cena bila dostupna samo malom broju građana i 
jer su putevi bili loši. Ipak, razvoj srpske privrede i elite izazvao je sve veće 
interesovanje za moto sportove. 

Na beogradskim ulicama prvi automobil se pojavio 3. aprila 1903. Uvezao 
ga je Boško Radulović. Automobil je bio marke «neseldorf», a u varoš ga je 
dovezao šofer istoimene fabrike automobila iz Nemačke sa zadatkom da 
vožnji obuči nekog od Beograđana. Beogradjanin Mladen Ljubinković 



položio je vozački ispit na automobilu marke «marel-union» i tako postao 
prvi vlasnik vozačke dozvole u gradu. 

Već 1909. održane su i prve motociklističke trke u organizaciji Prvog 
srpskog - velosipedskog društva. Trke su održane na relaciji Niš-Beograd i 
postale su srpska tradicija, koja nam je otvarala vrata prema svetu. Deset leta 
kasnije, izgrađena je prva javna Centralna garaža u centru grada, po 
planovima ruskog arhitekte Valerija Staševskog. Beograđanin Mladen 
Ljubinković je imao običaj da vozi preko Slavije ulicom kralja Milana, 
pored hotela «Moskva» i preko Terazija ka Kalemegdanu. Njegov prolazak 
je izazivao veliku pažnju posetilaca kafane i hotela «Moskva». 

Tokom 1921. osnovan je prvi Moto-klub, a 1922. i Auto-klub, koji je, kako 
je u jednom izveštaju napisano, predstavljao “društvenu elitu prestonice i 
cele zemlje”. Osam godina kasnije stvoren je i “Avala”, koji je 
ujedinjavanjem sa Auto-klubom 1936. prerastao u Beogradski moto-klub. 
Zabeleženo je daje 1930. godine Beograd imao oko 2000 moto-vozila. 
Najpoznatiji automobilisti tog vremena bili su Radovan Savatić, pobednik u 
većem broju trka, i Mileta Nedić. 

Beogradski moto-klub je priređivao takmičenja po Beogradu, oko 
Kalemegdana, na Banjici i okolini. A pred sam rat ustanovio i trku Beograd- 
Sofija, na kojoj su učestvovali i beogradski vozači. Najveću popularnost 
stekla je trka Sarajevo-Beograd. Pobednik je dobijao pehar kraljice Marije, a 
trka je održavana tri puta: 1925, 1926. i 1927. Interesantno je da je kraljica 
Marija bila veliki poklonik automobilskog sporta i da je bila izuzetan vozač. 
Na veridbu sa kraljem Aleksandrom došla je iz Bukurešta tako što je sama 
vozila. Jedno vreme je čak imala i najbolje vreme na trkačkoj automobilskoj 
stazi na Avali. 

Najveća trka u Beogradu i Jugoslaviji održana je 3. septembra 1939. godine. 
Bio je to prvi srpski Gran pri, najveća auto-moto trka u svetu po klasama 
kakva je danas Formula 1. Beograd 1939. je imao jednu od devet pista u 
Evropi. Takmičari su bili smešteni u hotelu «Moskva», ispred kog su 
parkirali svoje automobile. 

- Trke su se održale oko Kalemegdana uz prisustvo 80.000 gledalaca. 

To je bila poslednja trka svetskog dometa i najveća ikada održana u 
Beogradu. Traka je vožena 50 krugova. Bolidi su na pojedinim pravcima 
razvijali brzinu znatno veću od 200 kilometara na čas - priča Bratislav 
Petković, direktor Muzeja automobila u Beogradu. 

Ova istorijska trka je snimljena na filmskoj traci, koju je reditelj Dinko 
Tucaković iskoristio da napravi sagu o beogradskoj trci Formule 1 iz 1939. 

U film "Zaboravljeni gran-pri" se govori o prvoj i jedinoj trci Formule 1 u 
Srbiji, čiji je pokrovitelj bio kralj lično. A na kojoj je prisustvovalo 100.000 



ljudi ili četvrtina tadašnje beogradske populacije. To je bio najveći sportski 
dogadjaj u Jugoslaviji između dva svetska rata, koji je kasnije, u vreme 
socijalističke Jugoslavije, "istisnut iz kolektivnog pamćenja". 

Pobednik ove istorijske auto-trke je bio legendarni italijanski vozač Taci 
Novelaro, poznatiji kao "Leteći Mantovljanin". Na trci su učestvovala još 
četiri svetska šampiona, a vozač "mercedesa" Fon Braunhič bio je glavni 
konkurent Novelaru - vozaču "auto uniona", današnjeg "audija". Njihovi 
bolidi, u klasi od preko 3.000 kubika, razvijali su brzinu do 250 kilometara 
na sat. 

Srpski vozač Boško Milenković vozio je "bugati", slabiji za 150 konja, te 
nije bio takmac favoritima, ali je uspeo da izvozi sve krugove oko 
Kalemegdanske tvrdjave - ukupno 50.1 svoj plasman da proslavi sa 
kolegama trkačima u kafani «Moskva». Drugi slavljenik u bašti hotela 
«Moskva» bio je Laza Radić, čovek koji je, takođe, bio vozač srpske 
Formule 1. Njega je u svojoj pozorišnoj predstavi «Grand Prix» divno 
opisao beogradski reditelj i poslastičar Braca Petković. 

Laza Radić je u poslednjoj auto-trci u Beogradu osvojio treće mesto. Posle 
Drugog svetskog rata, komunističke vlasti su Lazi Radiću oduzele svu 
imovinu, ostale su mu samo kožne rukavice u kojim je vozio svoj «BMW». 
Lazin greh je bio u tome što se fotografisao se sa prvoplasiranim i 
drugoplasiranim takmičarima ove trke, a oni su, na Lazinu nesreću, bili 
Nemci. 

Pored svog šikaniranja koje je doživljavao posle rata, Laza Radić je ostajao 
u Beogradu. Izgubio je svoje mesto u bašti hotela «Moskva», jer je tu sedeo 
neki Titov oficir. Laza Radić je i dalje hrabro u svojim rukavicama vozio 
trolejbus sa Voždovca, sve do onog dana kada ga je obesni prvoborac 
isprovocirao. Laza Radić mu je zadao nekoliko vaspitnih ćuški, spakovao se, 
i otišao iz svog grada i poneo sa sobom svoja sećanja na kafanu «Moskva». 

TRKA OKO SRBIJE 

Jedan do tada ne baš značajan sport počeo je, takođe, tih godina lagano da 
osvaja Srbe. Biciklizam je u Srbiji teško krčio put, jer je prvi klub 
velesipedista “Avala” formiran 1929. kao sekcija beogradskog Moto-kluba. 
A 1935. osnovan je klub “Fortuna”. Biciklizam je uglavnom živeo od 
mecena, prvenstveno trgovaca koji su uvozili bicikle. Sami biciklisti dolazili 
su iz redova radničke omladine. Među njima su najistaknutiji bili Đorđe 
Drljačić, Dragiša Ješić, Kosta Todorović, Dušan Davidović, a među 
propagatorima Maks Ames, jedan od najzaslužnijih za unapređenje ovog 
sporta. 



Svoje sekcija imali su i BSK i “Jugoslavija”, a kasnije se javio klub 
“Jadran”, kao i sekcija trgovačke kuće “Mitić” sa oko 150 biciklista. Oni su 
vozili manje trke, uglavnom po Beogradu i do Mladenovca, Obrenovca i 
Novog Sada, jer su i putevi bili rđavi. Imali su lep običaj da na trke krenu sa 
Terazija, odnosno ispred hotela “Moskva”. 

Prva međunarodna biciklistička trka «Kroz Srbiju» osnovana je 5. marta 
1939. Idejni tvorac trke bio je Aleksandar Aca Bugarski, novinar dnevnog 
lista «Politika». U svojoj monografiji «Devet dana oko Srbije» Aca Bugarski 
se seća da je na sednici Beogradskog biciklističkog podsaveza dogovoreno 
da se održi konferencija sa svim klubovima. 

«Prvi klub na koji smo otišli bio je S. K. Mitić. Na konferenciji je pao 
predlog da se organizuje neka veća priredba kako bi se zadovoljili vozači, 
koji marljivo treniraju, a nemaju veće priredbe. Predložio sam da se održi 
trka oko Srbije, koja bi trajala pet-šest dana i to pod okriljem celokupne 
beogradske štampe. Kako su se sa ovim svi složili, odmah je određena i 
konferencija kod tadašnjeg predsednika podsaveza g. Miodraga Cokića, gde 
je obrađen i ceo plan trke. Izabrani su odbori kojima je stavljena u dužnost 
da izvrše sve pripreme za trku. Odbor je naišao na potpuno razumevanje 
ministra za fizičko vaspitanje naroda g. Dušana Pantića, koji je stavio 
odboru potrebna sredstva za organizaciju. Posle nekoliko dana stigla je vest 
iz Maršalata dvora da se Njegovo kraljevsko veličanstvo kralj Petar II primio 
za pokrovitelja trke i da poklanja pehar pobedniku. Ovo pokroviteljstvo je 
dalo trci još mnogo veći značaj». 

Učešće u trci potvrdili su Rumuni, Bugari, Slovenci, ali su Hrvati vrdali. 

Prva trka startovala je ispred hotela «Moskva» u Beogradu, jer je procenjeno 
da je to najveći prostor na kome biciklisti mogu da se poređaju i krenu, a 
organizacioni odbor u kafani da zaseda i resgitruje sve učesnike ove trke. Na 
Terazijama je bila napravljena mala tribina za organizatore, a na kolovozu je 
krečom nacrtana starna linija. 

Nakon 6 dana i pređenih 1.010 kilometara trka se završila velikom 
svečanosti 28. maja 1939. Vest o novoj međunarodnoj biciklističkoj trci 
"Kroz Srbiju" brzo je obišla svet. Pobedniku prve trke, Avgustu Prosineku, 
uručen je pehar od čistog zlata, poklon Njegovog kraljevskog veličanstva 
Petra II Karađorđevića. 


I naredna trka oko Srbije u avgustu 1940. krenula je sa velikog platoa ispred 
«Moskve». U prvoj etapi vozilo se 161 kilometar do Zvomika. U trci se 
vodila bitka između Drage Davidovića i Ivana Peternela, drvara iz Delnica u 
Sloveniji, koji je pobedio sa vremenom 53 sata i 19 minuta. Zlatni kraljev 
pehar mu je uručio izaslanik pukovnik Vojislav Petrović. 



Ova trka nije održavana tokom Drugog svetskog rata i obnovljena je tek 
1963. i vozi se i danas kroz 64 gradova Srbije. 

XV poglavlje 

DRUGI RAT 

Evropski fašizam i jugoslovenska diktatura su krajem tridesetih izazivali 
veliko nezadovoljstvo i demonstracije radničke klase i naroda. Od 1928. 
godine Terazije i plato ispred hotela “Moskva” bili su poprište velikih 
političkih bitaka između radnika, sindikata, socijalista, komunista i 
monarhističke vlasti. Krajem maja 1928. izbijaju u Beogradu studentske 
demonstracije protiv fašizma. 

U to vreme hotel “Moskva” je bio otvoren za građane i strance. Mnogo je 
ljudi, sjajnih ugostitelja, radilo u hotelu, kafani i restoranu «Moskva». 
Zaposleni se sećaju da je u restoranu skoro pet decenija radila Dušica Cokić, 
a da su šefovi sale u kafani «Moskva» pred Drugi svetski rat bili Mika 
Đurđević i Rade Borković. Romansijer, pripovedač i esejista Dragiša Vasić 
se uoči rata 1941. doselio u ulicu Kralja Milana, gde je otvorio advokatsku 
kancelariju. Bio je istovremeno i vlasnik lista «Srpski glas», pa se sa svojim 
saradnicima sastajao u kafani «Moskva». Vasić je bio veliki prijatelj 
generala Dragoslava Draže Mihailovića, sa kojim je pripadao korpusu 
nacionalnih snaga u tadašnjoj Jugoslaviji. 

I posle pristupanja Jugoslavije Trojnom paktu, 26. marta 1941. organizovane 
su i izvedene masovne demonstracije na više mesta u gradu, u kojima su 
učestvovali srednjoškolska i studentska omladina, radnici i građani 
Beograda. Demonstranti su se okupljali na trgu Mostar, Slaviji, Terazijama, 
u Njegoševoj ulici, Ulici kraljice Marije, na Neimaru, Vračaru, Ulici kralja 
Aleksandra, kod Studentskog doma, gde su se spojile grupe demonstranata 
sa Karaburme, Palilule i Dorćola. 

Uveče 27. marta 1941. u Beogradu je održan i veliki miting na Kalenića- 
pijaci, kome je prisustvovalo oko 15.000 ljudi, mahom radnika, đaka i 
studenata. Oni su se kasnije tokom dana spustili na Terazije i ispred hotela 
»Moskva«, sa čijih prozora se mogao videti istorijski transprent »Bolje rat 
nego pakt!« Taj protest izazvao je gnev Trećeg rajha i Adolfa Hitlera, koji je 
naredio napad na Beograd i Jugoslaviju. 

Nemačke vazduhoplovne snage od 6. do 12. aprila 1941. bombardovale su 
Beograd sa oko 620 bombardera, koji su izbacili oko 600 tona bombi, a u 
cilju lovačke zaštite i napada na zemaljske ciljeve nad Beogradom je 
upotrebljeno oko 320 lovačkih aviona. Prilikom bombardovanja poginulo je 



око 4.000 Beograđana. Iako je čitava gradska teritorija bila zahvaćena 
bombardovanjem, najviše je stradalo stanovništvo u centru grada zbog 
gustine naseljenosti i količine bačenih bombi. U tom delu je bio razrušen 
veliki deo stambenih zgrada. Naročito je stradao deo od Vasine ulice prema 
Dunavu, Prestolonaslednikov trg, odnosno Terazije i ulice Kralja Milana, 
Kneza Miloša, Nemanjina, ulice oko glavne železničke stanice, Slavije, 
Autokomande, Banjice, Topčidera, Rakovice, Senjaka i Vukovog 
spomenika. Porušeno je 714 kuća, a 9.365 je oštećeno. Među njima je bio i 
hotel »Moskva«, kog su pogodile četiri bombe, koje su izazvale veliki požar 
u unutrašnjosti zgrade. 

U toku noći 12/13. aprila u Beograd su ušle i jedinice 8. oklopne divizije, 46. 
armijskog motorizovanog puka 2. armije, pošto su pre toga, prodirući kroz 
istočni Srem, bez ikakvog otpora okupirale Zemun, gde su im se pridružile i 
naoružane grupe domaćih Nemaca. Na čelu ove grupe od oko 200 ljudi 
nemačkog porekla bio je Fric Runicki. Okupatori su 13. aprila 1941. istakli 
nemačku zastavu na zgradu hotela »Moskva« i zajedno sa ostalim 
folksdojčerima iz Zemuna i Beograda započela opštu pljačku beogradskih 
radnji i preduzeća. 

Komanda puka “Velika Nemačka” izvestila je 22. aprila da je 14 lica 
osuđeno na smrt i streljano zato što su uhvaćeni u “banditskim 
aktivnostima”, dok je 18 lica osuđeno na smrt vešanjem u znak odmazde “za 
ubijene nemačke vojnike”. Vešanja su izvršena na Terazijama i ispred hotela 
»Moskva«. 

Gotovo čitav grad bio je miniran. Osim pojedinih stambenih zgrada i 
blokova, za rušenje su bili pripremljeni svi važniji komunalni i drugi javni 
objekti. Čak i Stari kraljev dvor u ulici Kralja Milana, zgrade ministarstva 
građevina i finansija, Druga ženska gimnazija, nova zgrada Univerziteta, 
Kolarčev narodni univerzitet i mnoge druge javne zgrade, naročito u centru 
grada i kod Kalemegdana. 

Nemačke obaveštajne i političke organizacije još u toku aprilskog rata 
preduzele su mere da se obračunaju sa mrežom britanske obaveštajne službe 
u Srbiji. Tome se pridavao veliki značaj, pa su posle ulaska trupa u Beograd 
stigli admiral Vilhelm Kanaris, šef Abvera, i Rajnhard Hajdrih, šef Glavne 
uprave bezbednosti Rajha. Admiral Vilhelm Kanaris i Rajnhard Hajdrih su 
zauzeli hotel »Moskvu« i pretvorili je u svoj štab, ali i u svoje prebivalište. 
Odatle su Abver i Gestapo tokom 1941. otkrivali sve britanske špijune, 
londonske radio stanice i britanska skrovišta oružja u Beogradu. 

Na nemačkoj listi najtraženijih osoba bio je engleski agent pod tajnim 
nazivom Tricikl. Bio je to zapravo stari beogradski šarmer Duško Popov, 
dobro ubačen i prikriven u samom Abveru. 



TAJNI AGENT TRICIKL 


Britanska tajna služba MI 5 je Popova 1941. ubacila u nemačke redove, gde 
je delovao kao tajni agent Ivan. Popov je, radeći za britansku tajnu službu, 
mrsio konce nemačkom Abveru. Za svoje zasluge odlikovan je Ordenom 
britanske imperije i nemačkim Gvozdenim krstom. 

- Moj otac Duško Popov je, pre nego što je počeo da radi za britanski MI 5, 
bio centralna figura jugoslovenske obaveštajne mreže, u koju je, inače, bio 
uključen i njegov brat i moj stric Ivan. "Bio je hrabar, inteligentan, 
sposoban, diskretan i, nadasve, izuzetno lojalan. Snabdevao nas je vrednim 
informacijama" - piše u dosijeu britanske tajne službe MI 5. Ta dokumenta 
govore da je moj otac bio prvoklasni špijun. Govorio je tečno engleski, 
francuski, italijanski i nemački jezik. Izmislio je formulu za pravljenje 
nevidljivog mastila koje je Popov mešao u vinskoj čaši - priča Marko Popov, 
sin čuvenog britanskog agenta Duška Popova, po kom je nastao lik Džemsa 
Bonda. 

Jan Fleming, tvorac literamog agenta 007, bio je prijatelj i kolega Duška 
Popova i priznao je da je inspirisan njegovim delima stvorio Džemsa Bonda. 
Duško Popov prvi je obavestio Amerikance o napadu Japanaca na Perl 
Harbur. 

- Tražio sam tada od FBI uvid u dokumenta o mom ocu, ali ga nisam dobio. 
Četiri godine kasnije Entoni Samers je objavio knjigu pod nazivom “Tajni i 
privatni život Edgara Huvera”. U njoj je objavio da je direktor FBI tajno 
pratio Duška Popova, da ima tajni dosije o Dušku. Od svega što je moj otac 
radio i dokumentovao 90 odsto je stizalo direktno na sto Edgara Huvera, 
direktora FBI. Čak i dokument da postoje planovi za napad na Perl Harbur. 
Taj dokument dokazuju da je moj otac prvi obavestio Amerikance da će 
Japanci napasti njihovu vojnu ratnu luku Per Harbur. FBI je, nažalost, tada 
zatajio - seća se njegov sin Marko Popov, koji je, takođe, često posećivao 
“Moskvu”. 

Duško Popov je rođen 1912. u Titelu u dobrostojećoj trgovačkoj porodici 
Milorada i Zore Popov. Ziveli su u centru Beograda, ali se porodica 
tridesetih godina podelila. Jedan deo je ostao u Beogradu, a drugi otišao u 
Dubrovnik. Milorad je želeo odlično obrazovanje za svoju decu. Pored 
Duška imao je još dva sina - Ivana i znatno mlađeg Vladimira. Ivan je u 
Bolonji završio medicinu, a Duško prava u Frajburgu, dok je Vladimir za to 
vreme išao još u gimnaziju. 

Duško je na studijama u Nemačkoj upoznao Johana Jebsena. On je poticao 
iz bogate porodice, ali je rano ostao siroče. Duška je prihvatio kao rođenog 



brata. Voleli su dobre automobile, lepe devojke i avanture. Kao studenti su 
učestvovali u političkim debatama zbog čega su obojica imali problema. U 
jednom trenutku Gestapo je uhapsio Duška pod izgovorom da je komunista. 
Jebsen mu je pomogao da se izbavi i, vraćajući se u Beograd, Popov je rekao 
svom prijatelju: "Ako ti ikada u životu bude bila potrebna moja pomoć, 
računaj na mene". 

U Beogradu je otvorio advokatsku kancelariju februara 1940. Johan dolazi da 
se sa Duškom nađe u kafani "Srpska kruna" i hotelu «Moskva». Pili su belo 
vlaseničko vino ili ruski čaj. Objašnjavao mu je kako je postao nemački 
obaveštajac, kako ne bi išao u rat i postao meso za topove. Predložio je Dušku 
da mu postane pomoćnik. Trebalo je sastaviti spisak francuskih političara na 
koje Nemačka može da računa ako pobedi Francusku. Dušku je bilo teško da 
radi za one koji su ga zatvarali, ali je zbog obećanja prijatelju pristao. Da bi 
olakšao savest, odmah je sve prijavio Englezima u britanskoj ambasadi u 
Beogradu i postao i njihov špijun. 

Duško Popov je, na primer, umnogome doprineo uspehu brojnih planova za 
prevaru Nemaca u Drugom svetskom ratu. Najvažniji od tih planova bila je 
operacija Fortitud, koja je imala za cilj da obmane Hitlerove komandante. 

Kao ubačeni špijun u Abveru Duško Popov je informisao Nemce da će se 
saveznici, da bi oslobodili Evropu, iskrcati u Pa de Kaleu, a da je iskrcavanje 
u Normandiji samo američki i engleski mamac. 

Pukovnik Henri Julien je jednom to javno i priznao, kada je rekao je da je 
"Duško lično zaslužan za zadržavanje 7 nemačkih divizija u Pa de Kaleu, tri 
nedelje nakon iskrcavanja u Normandiji". Bitka za Normandiju je odlučila 
Drugi svetski rat. A tom prevarom Duško Popov i MI 5 su sačuvali stotine i 
hiljade ljudskih života. 

Abver je toliko verovao Popovu da je šef Abvera, admiral Kanaris, insistirao 
da se lično upozna sa njim. Popov je uprkos Kanarisovom poverenju u njega 
preživeo hapšenje admirala i njegovih saradnika u poslednjim mesecima 
rata, nastavivši da radi za nove šefove Abvera. 

Duško je bio obrazovan, šarmantan, bogat, neoženjen - sve u svemu, rado 
viđen gost na beogradskim zabavama i prijemima. Nemačka je htela od 
njega da napravi svog prvog superšpijuna, jer je bio jedini koji je imao 
prolaz do najviših krugova britanskog društva preko prijateljstva sa 
vojvodom od Kenta. Ceo svoj posao Popov je radio iza paravana advokata 
brodarske kompanije u Beogradu. Nemci su mu dali tajno ime Ivan i 
zakazivali mu sastanke u hotelu i kafani «Moskva». 

Kada je osetio da će biti razotkriven tajni agent Tricikli ili Ivan, on je 1942. 
prebegao u Spaniju, a potom u Ameriku. Čovek čijim su informacijama 
verovali Hitler i Čerčil dobio je posle rata orden Britanske imperije s 



obrazloženjem da je zaustavio između sedam i petnaest nemačkih divizija za 
vreme invazije saveznika na Normandiju juna 1944. godine. Umro je u 
Francukoj trideset godina kasnije. 

CRVENI GENERAL 

Posle potere za Englezima nacisti su u Beogradu krenuli u akciju otkrivanja i 
uništavanja sovjetskih obaveštajnih centra. Centar tih akcija bio je u sedištu 
Abvera u hotelu »Moskva«. 

Jedna od žrtava nacista bio je 11. aprila 1941. i Mustafa Golubić, 
najpoznatiji komunistički general NKVD, koordinator operativnih akcija 
Kominterne i šef ruske tajne agenture «Crveni orkestar». Uhvaćen je, mučen 
u hotelu «Moskva» i likvidiran. 

Golubić je rođen 1894. u siromašnoj porodici u Bileći, Bosna i Elercegovina, 
tada u sastavu Austro-Ugarske. U ranom detinjstvu prelazi da živi u Srbiju, 
gde ga je zatekao Prvi balkanski rat. Kao vojnik odlazi na ratište i izlazi sa 
činom narednika srpske vojske. Prestolonaslednik Aleksandar Karađorđević 
ga je darivao ordenom ,,Obilića“ za hrabrost. 

Za vreme Prvog svetskog rata, Mustafa Golubić zajedno sa srpskom 
vojskom prelazi Albaniju i učestvuje u probijanju Solunskog fronta. U 
Solunu se sprijateljio sa generalom Dragutinom Dimitrijevićem Apisom i 
odbio je da svedoči protiv njega na Solunskom procesu. Posle rata dolazi u 
Beograd, jer je još ranije izbačen iz vojne službe kao simpatizer srpskih 
nacionalista. 

Razočaran odlazi na studije u Svajcarsku, gde se povezao sa 
kominternovskom organizacijom i počeo je da radi za nju. U Moskvi se 
školovao za oficira NKVD i zbog toga dobija i rusko državljanstvo. Po 
tvrdnjama istoričara Stevana Dedijera, Mustafa Golubić jeste bio jako 
aktivan, ako nije bio glavni agent NKVD-a u Americi, mada se tvrdi da ima 
indicije da je bio jedan od organizatora ubistva, jednog starog gosta hotela 
«Moskve», ruskog revolucionara Lava Trockog. 

Kao čovek Kominterne i NKVD general Golubić je radio na objedinjavanju 
Komunističke internacionale. U Moskvi je upoznao budućeg jugoslovenskog 
vođu Tita i imao je zadatak da vodi računa o njemu. Po raspuštanju KPJ, 
Mustafa Golubić je učestvovao u koordinaciji jugoslovenskih komunista koji 
su se borili u Spanskom građanskom ratu kao interbrigadisti. U vreme kada 
je u septembru 1939. započeo Drugi svetskog rat, general Golubić se nalazio 
u Moskvi. 

Iz Rusije general Mustafa Golubić dolazi u Beograd aprila 1941. sa 
zadatkom da za vreme trajanje aprilskog rata izvrši konsolidovanje u 



redovima KPJ, a zatim da se uputi u Atinu i da utvrdi odgovomost zamenika 
generalnog sekretara Grčke komunističke partije. General ruske obaveštajne 
i političke policije Golubić je stigao u Beograd nakon što su Nemci formirali 
Komandu grada i uspostavili rad svojih kontraobaveštajnih službi. Neko je u 
Beogradu 10. aprila 1941. obavestio novooformljeni Gestapo i Specijalnu 
policiju da se u jednom ilegalnom stanu nalazi veliki boljševički agent i 
general NKVD Mustafa Golubić. Gestapo je odmah provalio u stan i 
uhapsio ga. Tom prilikom je ubijena kćerka vlasnika stana pod sumnjom da 
je špijun NKVD. Uhapšeni Golubić je sproveden u hotel «Moskvu», u štab 
Gestapoa, gde je bio mučen i pod batinama ništa nije priznao. 

Dan kasnije, 11. aprila 1941. Nemci su izubijanog Golubića vezali za stolicu 
i postavili u Pionirskom parku pred licima Beograđana, da bi ga javno 
streljali za primer. Na tom mestu je i sahranjen. Vojnici Crvene Armije su 
pronašli grob Mustafe Golubića 1946, otkopali ga i poslali u Moskvu gde je 
general NKVD sahranjen sa najvišim vojnim počastima. 

XVI poglavlje 

POBEDNICI MARŠIRAJU 

Interesantno je da su Nemci u aprilu 1941. konfiskovali hotel “Moskvu” i 
uknjižili ga kao svoje vlasništvo. 

- Početkom Drugog svetskog rata hotel je proglašen vlasništvom nemačke 
države. Nemci su sa hotela skinuli znak i ime "Moskva". Umesto toga u 
službenim prepiskama nalazimo da su koristili naziv "Velika Srbija" po hanu 
koji se nalazio na tom mestu pre gradnje hotela, a koji se tako zvao. To 
govori da su Nemci dobro poznavali istoriju i prilike u ovom gradu - kaže 
nekadašnji direktor hotela dr Sava Janićević. 

Ime “Velika Srbija” hotel je nosio sve do oktobra 1944. U međuvremenu je i 
treći put bombardovan. Naime, s proleća 1944. godine, Beograd je - kao 
izuzetno značajno čvorište suvozemnih, železničkih, vodenih i vazdušnih 
saobraćajnica, te kao strategijsko uporište celokupnog nemačkog 
okupacionog sistema u Srbiji i Jugoslaviji - postao objekat anglo-američkog 
bombardovanja. Težište napada savezničke avijacije bili su mostovi na Savi 
i Dunavu, aerodrom u Zemunu, skladišta pogonskog goriva na Čukarici, 
kasarne i drugi vojni objekti. 

Prema nemačkim podacima, Beograd je prvi put 1944. godine bombardovan 
8. aprila između 21.34 i 22.45 časova, za što, istina, nema podataka o 
ljudskim i materijalnim gubicima. Potom je usledilo bombardovanje 13. i 15. 
aprila, opet bez podataka o posledicama. Ti vazdušni napadi izvedeni su sa 



око 600 bombardera. Tokom ta dva dana bombama su zasute železničke 
stanice na području grada: glavna železnička stanica, Dunav-stanica, stanice 
u Topčideru i Rakovici, zgrade nekoliko ministarstava (finansija, 
poljoprivrede, unutrašnjih poslova) i predsedništva vlade, mostovi na Savi i 
Dunavu, Studentski dom i Tehnički fakultet, Gestapo u Ratničkom domu, 
Pošta broj 2, pijace (Bajlonova, Jovanova, Zeleni venac, Kalenić), pivara 
“Vajfert”, fabrika hartije “Vapa” i fabrika štofa “Vlada Ilić”, Vojno skladište 
na Kalemegdanu, savsko i dunavsko pristanište, Terazije sa hotelom 
“Moskva” i palatom “Albanijom”, te veliki broj najvažnijih ulica i aerodrom 
u Zemunu. 

Tokom 17. aprila saveznički avioni su pogodili i koncentracioni logor na 
Sajmištu, gde je bilo oko 60 mrtvih i oko 150 ranjenih. Prema ondašnjim 
procenama, tokom 16. i 17. aprila 1944. nemački okupatori imali su oko 200 
poginulih vojnika na području Beograda i Zemuna, dok je zbog tih napada iz 
vazduha poginulo više od 1.160 Beograđana i znatno više ih je ranjeno. 

U toku 19. oktobra 1944. pritisak jugoslovenskih i sovjetskih jedinica 
pojačavao se na svim delovima Beograda, naročito oko utvrđene zgrade 
Ministarstva saobraćaja, glavne železničke stanice, hotela “Moskva”, zgrade 
“Albanija”, Gradske opštine i Vojne odeće, kao i za ovladavanje drugim 
utvrđenim tačkama odbrane. Na mnogim zgradama u oslobođenim delovima 
grada vijorile su se nacionalne trobojke sa petokrakom zvezdom, vladala je 
praznična atmosfera. Do kraja 19. oktobra Nemci su još držali Terazije, 
palatu “Albaniju” i Kalemegdan, uži pojas oko savskog mosta i Čukaricu, 
odakle se u sve većem broju prebacio na levu obalu Save. 

Jedinice 6. proleterske divizije i 21. slavonske brigade 28. udarne divizija 
NOVJ, sa snagama 13. gardijske mehanizovane brigade uspeli su da unište 
preostale otporne tačke Nemaca u bloku ministarstava, u hotelu “Moskva” i 
“Balkan”. 

Prad kraj rata u podrumu hotela «Moskva» bio je skriven nemački Stab za 
odbranu Beograda. Hroničar Zoran Jovanović, novinar kuće «Politika» , 
zapisao je da je zato poslednji objekat koji su oslobodioci, partizani i 
crvenoarmejci oteli od Nemaca 1944. u Beogradu bio upravo hotel 
«Moskva». 

Trideset godina kasnije, u oktobru 1974. jedan gost iz Rusije tražio je 
prenoćište u hotelu. Rečeno mu je da je sve zauzeto, ali je on bumo 
reagujući rekao: 

- Ali ja sam 1944. oslobodio ovaj hotel od Nemaca i prvi ušao u «Moskvu»! 

I soba je nađena. Za ruskog ratnog veterana je bila besplatna. 

Posle oslobođenja u Beogradu je bilo nesređeno stanje. Iz grada je bio 
proteran neprijatelj, ali su se u njemu zadržale pojedine grupe i pojedinci, od 



kojih је trebalo zaštititi građanstvo, državnu i privatnu imovinu. U gradu je 
ograničeno kretanje, a zbog ratnog stanja i blizine fronta, Komanda grada je 
naredila da grad bude zamračen noću. U Beogradu se, u to vreme, sva vlast 
nalazila u rukama vojnih organa, a posebno Komande grada. 

To je bio organ vojne vlasti u čijoj su nadležnosti, posle oslobođenja, bile i 
funkcije građanske vlasti. Pored rešavanja svakodnevnih pitanja, Komanda 
grada je dobila zadatak da uredi Beli dvor za rezidenciju i boravište Josipa 
Broza Tita, vrhovnog komandanta NOVJ. Tito je u glavni grad stigao 25. 
oktobra 1944. Već sutradan Tito je, kako svedoči dr Sava Janićević, sa 
balkona hotela »Moskva« posmatrao defile jugoslovenskih i ruskih boraca, 
koje je vojnički pozdravljao. Nažalost, ne postoji fotografski snimak tog 
istorijskog događaja. Ali, svoj prvi govor u oslobođenom Beogradu maršal 
Tito je održao 27. oktobra 1944. na Banjici, za vreme smotri Prvog 
proleterskog korpusa. 

Terazijski trg, plato ispred hotela i sama »Moskva« bili su jedno od 
centralnih mesta javnih i masovnih događanja u oslobođenom Beogradu. Na 
ovom prostoru, gotovo, svakodnevno su se smenjivali odredi partizanskih 
jedinica, ali i akcijaša, koji su defilovali i slavili svoju pobedu, ali i 
pokušavali da raščiste ruševine i vrate život u srpsku prestonicu. 

Opisujući to vreme srpski pripovedač Momo Kapor je zabeležio da je 
mladost vrlo brzo vraćala život Beogradu i posebno Terzijskom trgu: 

« Igranke su 1945. počele već prvog dana pobede, koja u tom trenutku nije 
nimalo ličila na onu dobru poznatu damu, odevenu u zavesu, sa zastavom, 
golim grudima i svačim, kako su je kasnije predstavljali zasluzni slikari. 
Pobeda je, u stvari, ličila na jednu veliku igranku od ponoći do zore. Video 
sam kako su na jednom trgu igrali Kozaračko kolo i kako su se nekom 
vojniku otkačile dve bombe sa pojasa dok je zaneseno skakao u krugu. Kada 
se dim razišao, na trgu je ležalo pet mrtvih igrača. Bila je to najlepša smrt 
koju sam ikada video. Iz zvučnika obešenih u krošnji lipe krkljao je Johan 
Straus. 

Na telefonskoj govornici, okružen razjarenom gomilom, stajao je predratni 
industrijalac sa tablom na grudima na kojoj je pisalo: SVERCER, a njegova 
kći, koja ga se odrekla, igrala je valcer "Iz bečke šume" sa mladim 
poručnikom niz Glavnu ulicu u dužini od tri tramvajske stanice. Vraćali su 
se tramvajem koji se sporo probijao kroz igrače, oznojeni i uzbuđeni od 
pobede i Ijubavi. Neko je ležao u prašini jecajući "Veza, veza - drži vezu..." a 
neko drugi mu gurao ključ u stisnutu šaku da ga povrati, dok su se sa neba 
rušili slapovi obojenih raketa. 

A onda se igranke lagano povukoše sa ulica i trgova u napuštene vile i 
ginmastičke dvorane. I kada smo mi, deca hladnog rata, zaigrali svoj prvi 



argentinski tango "Ljubomoru", još su se mogli videti gipsani anđeli na 
tavanicama kako odozgo, iznad nasih glava, bulje u neko, samo njima 
poznato vreme. Pod nogama nam se raspadao izgoren parket - trag vatri na 
kojima su se grejale nepoznate vojske. Živeli smo između dve igranke od 
subote do subote...» 

Sam hotel »Moskva«, kao najveći prostor za igranke u centru prestonice i 
njegovi mermerni zidovi bio je pretvoren u velike zidne novine. Na 
zidovima »Moskve« izlepljene su naredbe Komande grada, Komunističke 
partije Jugoslavije, Vrhovnog komandanta maršala Tita i drugih političkih 
organizacija i institucija. Te naredbe su Beograđani čitali i disciplinovano ih 
izvršavali. 

Dvadeset sedmog marta 1945. organizovane kolone građana iz svih krajeva 
Beograda slivale su se u pravcu Terazija, gde je trebalo da se održi svečana 
parada. U paradi su, pored jedinica Jugoslovenske armije, uzeli učešća i 
predstavnici društveno-političkih organizacija, omladine i pionira. Na 
njihovim transparentima bile su ispisane parole: »Živeo 27. mart, dan borbe 
protiv fašističkih zavojevača«, »Živela narodna vlada Demokratske 
Federativne Jugoslavije na čelu sa drugom Titom«, »Tražimo nove akcije«, 
»Obradimo naša polja«, »Obnovimo našu privredu«. 

Ali, posle završetka parade 27. marta 1945. kada se narod okupio na Trgu 
Republike na svečano ukrašenoj terasi Narodnog pozorišta pojavio se maršal 
Tito u pratnji generala Ljubodraga Đurića, Aleksandra Rankovića i Petra 
Velebita. 

XVII poglavlje 

POLITIČKA ODMAZDA 

Na političkom planu, donošenjem Deklaracije o proglašenju DFJ kao 
savezne države republičkog oblika, 29. novembra 1945. godine, ukinut je 
monarhijski oblik vladavine u Jugoslaviji i zvanično započela komunistička 
vladavina Josipa Broza Tita. Proglašenjem Ustava FNRJ 31. januara 1946. 
godine, ustanovljena je socijalistička državna zajednica jugoslovenskih 
naroda i započela nacionalizacija imovine predratnih industrijalaca. 

Naime, odmah iza rata Slobodan Penezić Krcun, prvi šef srpske tajne 
policije Udbe, je ušao u hotel i pregledao ga da bi se uverio šta su Abver, 
Gestapo i nemačka Vojna uprava grada ostavili iza sebe. Srpska tajna 
policija je postavila u hotelu svog čoveka, koji je vodio Knjigu stranaca i 
tako registrovao sve državljane iz inostranstva koji su posećivali hotel. 

Takva knjiga ne postoji od 1980. kada je Josip Broz Tito umro. 



Na zidovima hotela «Moskva», okrenutim prema Terazijama, Udba i KPJ su 
1944. i 1945. izlepili partijska saopštenje o likvidacijama opozicije, 
predstavnika građanske klase i imućne i ugledne ličnosti. Prva žrtva te 
političke odmazde bio je Metodije Kuić, čovek koji je tokom okupacije radio 
na renoviranju hotela «Moskva». Njegova ćerka je Gordana Kuić, danas 
poznata srpska književnica. 

- Hotel je 1941. goreo i bio je unutra jako teško oštećen. Stari vlasnici hotela 
iz Poštanske štedionice, koji su povratili zgradu od Ujedinjene banke, 
raspisali su konkurs za popravku hotela, na koji su se javili Aleksandar Saša 
Aranicki, Srbin izbeglica iz Zagreba, Metodije Kuić, izbeglica iz Sarajeva i 
beogradski hotelijer Nikola Mesarović. Njih trojica su sve pare, koje su kao 
poslovni ljudi imali, uložili u otvaranje firme za građevinske radove i počeli 
da adaptiraju hotel «Moskva» kao ovlašćeni preduzimači. Međutim, kako su 
u međuvremenu, Nemci postali vlasnici hotela i promenili mu ime u «Velika 
Srbija», kada je renoviranje završeno, odbili su da isplate mog oca i njegove 
partnere - seća se Gordana Kuić. 

U Arhivu Jugoslavije postoji »Dnevnik popravke hotela «Moskve» od 
bombardovanja», koji je vodio Režijski odbor za opravku ove palate. 

Članovi tog odbora su bili Aleksandar Gusina, Jovan Tadić, Vladimir Hriška 
i rukovodilac radova Jovan Ranković. Rešenjem Ministarstva građevine br. 
15658/41. od 29. juna 1941. odobren je predračun za raščišćavanje zgrade u 
sumi od 98.300 dinara, na teret odobrenog kredita od 7,9 miliona za 
opravku, kako je napisano, «zgrade zvane «Moskva» na Terazijama». 
Konstantovano je da je na zgradu palo «2-3 bombe lakšeg tipa i da je raznela 
sve mansarde, da je uništila ulaze iz Balkanske ulice i sa Terazije, raznela 
sobe na III i IV spratu, izazvale napukotine i požar». 

Opravku palate «Moskva» plaćala je Poštanska štedionica kao njen vlasnik. 
To je ujedno bio i nastavak nezavršene adaptacije i renoviranja iz 1939. ali 
je ovog puta trebalo, na primer, uraditi i nov krov. Za taj posao se na 
konkurs javio tesar Jovan Farkaš, koji je tražio 65 dinara po kvadratu krova. 
U to je uračunavao i izradu mansardskih prozora i unutrašnje šalovanje. 

Zbog kompleksnosti radova na opravci palate, koji su faktički predstavljali 
njegovu totalnu rekonstrukciju, posao se otegao sve do 1943. godine. Tada 
je Režijski odbor izveo rekapitulaciju svih radova i došao do cene od 
7,145.896,62 dinara. 

Glavni organizator poslova oko unutrašnjih popravki u hotelu Metodije Kuić 
je rođen 1896. u Mostaru, ali je vrlo mlad otišao u Sarajevo i tamo počeo da 
radi u kolonijalnoj radnji “Braća Kuić”. Posle se osamostalio i postao je vrlo 
uspešan trgovac. Bio je vlasnik pet bioskopa, kao i velikog placa u centru 
Sarajeva. Imao je i veliku drvaru. U svom preduzeću “Drina d.d.” imao je 



400 radnika. Kasnije je Kuić pokrenuo dnevni list “Jugoslovenska pošta”. 
Pisao je jako negativno o Anti Paveliću, poglavniku hrvatskih nacista, zbog 
čega je hapšen i zatvoren. 

Kuić je bio jedan od najuticajnijih ljudi iz naših krajeva pre Drugog svetskog 
rata. Prvi čovek koje je u BiH uvezao tonski film. Uoči rata, posle 14 godina 
zabranjene ljubavi ženi Jevrejku, Blanku iz siromašne porodice Levi. I 
dobijaju kćerku Gordanu. Zbog pretnji ustaša da će da mu likvidiraju 
porodicu Kuić se seli u Beograd, ali tamo 1945. doživljava novu golgotu. 
Sećajući se danas svih tih događanja, književnica Gordana Kuić je specijalno 
za ovu knjigu napisala: 

“ Postoji negde u mojoj kući, u mnoštvu starih fotografija, koje su na neki 
neobjašnjiv način prezivele dva svetska rata, mada ih mnogi fotografisani 
nisu preživeli, jedna slika koju sada ne mogu da pronađem. U mladosti sam 
je često i uporno zagledala, zato jer sam slušala kako moja majka Blanka i 
tetka Rikipričaju o “nesretnom” hotelu “Moskvi”. Fotografija je starinska, 
u sepiji, ali veoma dobro očuvana. Snimljena je 1943, a na njoj su moj otac 
Metodije Kuić, njegova dva prijatelja, Aleksandar Saša Aranicki, doktor 
prava, izbeglica iz Zagreba i beogradski bogataš Nikola Mesarović. Oko 
njih je jošmnogo sveta, a u centru slike jedan pravoslavni sveštenik sa 
kandilom koji osvećuje kafe hotela. 

Lice mog oca, lepog čoveka jasnih zelenih očiju i kao od mostarskog kamena 
isklesanog lika, ima izraz delimično zabrinut, delimično radostan. Kao da 
čujem njegove misli dok se unosim u nepronađenu fotografiju: “Hvala 
clragom Bogu te završismo obnovu hotela! Hiljadu puta sam zažalio što ga 
dobismo u zakup na javnoj licitaciji Poštanske štedionice. Ali nešto se 
moralo radit, zaradit, ishranit se. I evo, čim ga obnovismo posle godinu 
dana muke i truda uz ulaganja svega što imamo, Feld komandantura nam 
rekvirira sve sobe! Ali neka, ostaviše nam barem kafe, te ćemo nekako 
preživjet do oslobođenja. Sačuvat ću moju Brankicu i moje dijete od 
gladi... ” 

Mora biti da je Saša Aranicki isto pomišljao jer je i on imao ženu Jevrejku i 
sina malo starijeg od mene. Njegovo lice, uprkos osmeha, govorilo je o 
seljakanju, bežaniji iprogonu, poniženju i umoru, upravo kao i tatino, ali je 
Sašino bilo mekših crta, pa se na njemu muka jasnije odrazavala. 

“Moskva” je bila “nesretna” uposleratnim razgovorima mojeporodice ne 
zbog svega dosad ispričanog, jer šta je sve to bilo u poređenju sa 
strahotama koje su se odvijale na svakom koraku na ulicama Beograda, na 
frontovima, u koncentracionim logorima širom Evrope. Ne, ona je za nas 
bila “nesretna” zbog onoga što je nastupiloposle oslobođenja. Tokom 
uličnih borbi, hotel je bio opet oštećen, ne onoliko kao tokom šestoaprilskog 



bombardovanja, ali dovoljno da ga je trebalo opet obnoviti, što trojica 
partnera i čine. Oni primaju otvorenih ruku jednu ratnu bolnicu Crvene 
armije, daju milionsku pomoć u robi, ćebadima, platnu, namirnicama, a 
zatim hotel stavljaju na raspolaganje Komandi grada za potrebe naše 
vojske. 

Kafanu predaju Ijudima iz Prvog reona koji su radili na zameni novčanica, 
a najzad daju pismenu i neopozivu izjavu da sve akcije svog društva sa 
čitavim imetkompoklanjaju “Putniku”, za otvaranje jednog sveslavenskog 
hotela. I kada su sve to učinili, stiže optuzba od hitro osnovanog Suda srpske 
nacionalne časti zaprivrednu saradnju sa neprijateljem. Dakle, “Moskva” 
je bila inicijalna kapisla za naše posleratno stradanje, povod da se moj otac 
u brzometnom postupku okrivi, optuži i, uprkos svim dokazima, 
dokumentaciji i izjavama svedoka u roku od tri dana pošalje u zatvor u 
rudnik Bor na težakprinudni rad. Coveku koji je jedva život spasao bežeći 
od ustaša, jer je u svojim dnevnim novinama “Jugoslovenska pošta ” pisao 
članke naslovljene “Razbojnik Pavelić na Jankapusti”, oduzeta je srpska 
nacionalna čast. 

Dugo nisam ulazila u hotel “Moskvu” premda sam ga, prolazeći 
Terazijama, uvek zagledala i u devojačkim snovima viđala sebe kako u 
suknji “pun krug”, koju drži žipon sa sedam volana i skupim baletankama 
ulazim u svu tu raskoš. A svi mi se klanjaju, jer je moj otac vlasnik tog 
prekrasnog zdanja. Mada sam od mame slušala priče o tatinom bogatstvu, 
pokušavala sam i od njega ponešto da čujem, ali njegov jedini odgovor na 
sva moja navaljivanja i pitanja uvek je bio: “Ja nisam ništa izgubio, ja 
imam vas dve. Ja sam, mala moja, bogat čovjek. ” 

Moj otac, Metodije Kuić, umro je 1964. godine u 68 godini života, kada sam 
ja imala 22 godine i već završila studije i zaposlila se. Posle nekoliko godina 
jedan prijatelj, veliki sladokusac, me je pozvao na večeru u hotel “Moskvu” 
gde se, kazao je, služi najbolji tatar biftek u Evropi. Još je i rekao da je kuvar 
iz hotelskog restorana, koji pred gostima priprema tatar biftek, dobio prvu 
nagradu na evropskom takmicenju. Pili smo vodku i jeli taj tatar biftek, a ja 
sam, na zaprepašćenje svih prisutnih, odjednom briznula u plač” - napisala 
je Gordana Kuić. 

CVAT LIPE 

Gordana Kuić, je priču o stradanju njenog oca Metodija i njene porodice 
utkala u roman “Cvat lipe na Balkanu”: 

“... Godine 1941. Sašini roditeljipobegli su od ustaša iz Zagreba, njegovog 
rodnog grada, zbog dva ubedljiva razloga: Aleksandar stariji bio je Srbin, a 



Greta Bauer Jevrejka. U Beogradu je Saša pohađao Drugu mušku realnu 
gimnaziju, tokom ratnih godina išao u školu kad je mogao, a ispite polagao 
gde bi se profesori sakupili - u kućici paroha na Torlaku ili negde u 
Kumodražu. Za malog Sašu »prava« škola sa svakodnevnom nastavom, koja 
je proradila ufebruaru 1945. godine, predstavljala je radostan događaj. 
Odmah su ga upisali u gimnaziju u Krunskoj ulici, koja je nešto kasnije 
nazvana Ulicom proleterskih brigada. 

Iako su u Beogradu živeli već četiri godine, Saša je zadržao zagrebački 
način govora, kome su se drugovi u školi rugali kad god bi stigli. U tom 
začikivanju nije bilo mržnje, ali je Saša katkad krišom otplakao svoj različiti 
izgovor kojeg se nikako nije mogao osloboditi. 

Majsko jutro, meko i prijazno, sačekalo je dečake povetarcem ispod sočnog 
lišća ogromnog razgranatog platana kod Miloševog konaka, gde su se 
zaustavili da doručkuju. Aleksandar mlađi, čist, ispeglan i uštirkan - pravo 
»gospodsko« dete predratnog buržuja - da li usled tihe blagosti godišnjeg 
doba ili zbog cvrkuta ptica skrivenih među bogatim krošnjama, tog jutra nije 
bio na udaru »progresivnijih« snaga svog razreda, pa je odahnuo i u miru 
jeo tanki sendvič. Ali ne zadugo, jer odjednom jedan stariji dečak, vođa 
kampanje protiv Saše kako zbog njegovog zagrebačkog govora tako i zbog 
njegove društvene pripadnosti, uzviknu: 

- Slušajte ovo! 

Zatim zastade udubivši se u novine koje je listao, pa povika još glasnije 
upirući prstom u Sašu koji se skameni i prestade da žvaće: 

- Cujte i počujte! Evo šta piše u današnjoj »Politici«! Ma, ja sam uvek 
govorio, drugovi, da je ovaj ovde mutljavina, pravi izdanak prljavog 
kapitalističkog društva i da se s njim ne treba družiti! Dakle, ovako: pod 
naslovom »Podizanje hotelske industrije u službi okupatoru«, kaže: Na 
osnovu dokumenata iz zaplenjene neprijateljske arhive i drugih dokaza, 
Komisija je utvrdila ove činjenice: pod jedan, da je okupator s jedne strane 
pristupio reviziji i likvidaciji velikog broja postojećih preduzeća čiji mu rad 
nije odgovarao, a s druge strane, mogla su biti osnovana nova društva samo 
sa njegovim naročitim odobrenjem; pod dva, da je za vreme okupacije, uz 
dozvolu okupatora osnovano 21.11942. A.D. za hotelsku industriju - 
Beograd; pod tri, da je Društvo od okupatora dobilo u zakup prostorije 
hotela »Moskve« (tada »Velika Srbija«) da ga uredi za potrebe smeštaja 60 
važnih nemačkih vojnih lica na prolazu kroz Beograd; pod četiri, da je 
preduzeće stavilo do znanja Bank...fr...fer...ajnu, sricao je, hm,... da mu je za 
potrebe nemačkih klijenata Generalni opunomoćenik za privredu u Srbiji 
stavio na raspolaganje jedan vagon kondenzovanog mleka...« 



- Ата, šta nas gnjaviš 7 - prekide ga jedan vršnjak ustajući. - Kakve to veze 
ima sa nama ? 

- Cut', sed' dole i slušaj dok raskrinkavam neprijatelja! - odbrusi čitač 
takvom silinom da se mali vrati na svoje mesto. 

- Dobro, da skratim - nastavi vođa i nakašlje se značajno - »Iz svega ovoga 
proizlazi«, kaže se dalje, »da je ovo Društvo primilo na sebe ulogu uređenja 
gornjeg čisto nemačkog hotela i kafane za zbrinjavanje okupatora; da u želji 
da iz toga izvuče profit nije prezalo ni od kakvih pomoći okupatora. Na 
osnovu svega izloženog, Državna komisija utvrđuje i oglašava za ratne 
zločince«, ovde dramatično zastade, »pomagače neprijatelja po ekonomskoj 
liniji i eksploatatore porobljene narodne radne snage predstavnike A.D. za 
hotelsku industriju Beograd i to: rukovoditelja Andreja Savića, 
potpredsednika Ivana Rogoza, kao i clruge članove, Marka Koraća...« a sad 
slušajte ovo: »i Aleksandra Poljanskog«... A, šta kažete? - ubaci 
pobedonosno, pa nastavi: »Ijošneka druga imena... Komisija smatra da 
imenovani za ovo delo moraju biti kažnjeni.« 

Nastao je tajac. Saša je i dalje nepomično sedeo punih usta, dok su ga 
drugovi posmatrali s nevericom i gnušanjem. 

- Nije istina! - promrsi najzad. 

- Sta nije istina, lažove! - dreknu politički svesni kolovođa. 

- Hoćeš da kažeš da naše novine lažu! ? 

- Ua! Ratni zločinac! Ua! Krvopija! Uaaa! - Aktivista povede a ostali 
prihvatiše. Nekolicina skočiše na noge: - Smrt fašizmu! Smrt izdajnicima! 
Onaj što je sedeo najbliže Saši zaurla: Živela radnička klasa! - pa ga zviznu 
po ustima iz kojih ispade polusažvakani zalogaj. Iako uzdrman, Saša je i 
dalje sedeo uspravno, pokrivajući šakom usta iz kojih je potekla krv. 

- Moj tata nije izdajica... nije...« 

KUĆA DISIDENATA 

- Kada je Beograd 1944. oslobađan od fašista, Nemci su hotel prodali 
privatnoj turističkoj agenciji “Putnik”, koju su zaposeli partizani i komunisti. 
Kako su Nemci u hotelu “Moskva” imali modernu štampariju, verovatno je 
pripadala Poštanskoj štedionici, komunisti su u njoj štampale nove 
partizanske pare. Moj otac, pošto je izigran od Nemaca, nikada više nije 
ušao u “Moskvu”. Oslobodioci su ga, međutim, 1945. izveli na Sud srpske 
nacionalne časti, jer je kao preduzimač, koji je renovirao hotel, označen kao 
saradnik okupatora. Tada nije kažnjen, ali je godinu dana poslat u radni 
logor u Bor. Našoj porodici komunisti su za kaznu što je moj otac radio za 



Nemce, nacionalizovali svu našu porodičnu imovinu - seća se Gordana 
Kuić. 

Kako je pisala ova književnica, 2. novembra 1945. stiže rešenje Okružnog 
narodnog suda po kome se po »članu 1. i 2. Ukaza o pomilovanju lica 
osuđenih za dela predviđena u odluci ASNOS-a o Sudu za suđenje zločina i 
prestupa protiv srpske nacionalne časti od 19. oktobra 1945. daje 
pomilovanje i oprašta kazna lakog prinudnog rada u trajanju od dve godine, 
na koju su kaznu osuđeni presudom Suda za suđenje zločina i prestupa 
protiv srpske nacionalne časti od 3. juna 1945. broj 231/45 Marko Korać, 

Dr. Aleksandar Poljanski, Andreja Savić, i Ivan Rogoz iz Beograda. Prema 
tome, imaju se sva četvorica pustiti na slobodu. 

Sledi obrazloženje koje Branka nema snage da pročita, i potpis sudije, sa 
obaveznim »Smrt fašizmu - sloboda narodu«. 

Nije Metodije Kuić bio jedina komunistička žrtva zbog hotela «Moskva». U 
istoriji komunističkog beščašća zapisano je da je u leto 1945. u hotelu nađen 
mrtav potpukovnik Velimir Vemić. Ovaj visoki oficir Jugoslovenske armije 
ubijen je nekoliko sati posle prijema kod maršala Josipa Broza Tita. 

Čest gost hotela i kafane bio je i Nikola Kalabić, bivši ravnogorski 
komandant, koji je izdao generala Dražu Mihailovića. Kalabić je kao 
zaštićeni svedok srpske tajne policije izlazio i opijao se u kafani «Moskva». 
Kada je pijan počeo da priča kako će otkriti istinu kako je uhvaćen Draža 
Mihailović, Udba je likvidirala Nikolu Kalabića. 

- Ja se sećam da sam iza rata kafu donosio Slobodanu Peneziću Krcunu, šefu 
tajne policije, zatim Milovanu Đilasu, članu političkog vrha, Jefti Sašiću, 
načelniku vojne tajne službe, Dobrici Ćosiću i Branku Ćopiću - priča 
nekadašnji konobar Žika Žebeljan. 

U međuvremenu, hotel je bio i stecište oficira i simpatizera SSSR-a, 
odnosno ibeovaca, koji su podržavali Staljina, a kritikovali Tita. Među njima 
je najistaknutiji gost bio general Vlado Dapčević. Ibeovci su se okupljali u 
prizemlju, u aperitiv baru, u koji se ulazilo iz Balkanske ulice. 

Najstariji stalni gost kafane «Moskva» zove se Dragan Pokubica i ima danas 
skoro 80 godina. Pokubica, momak iz Kraljeva, došao je u Beograd da se 
zaposli kao konobar, kada je 1951. seo u baštu kafane da popije jednu tursku 
kafu. Narednih 56 godina gospodin Dragan je, gotovo, svakog dana dolazio 
u kafanu, sedao za svoj sto do ulaza i naručivao svoju omiljenu malu crnu 
kafu bez šećera. 

- Zaposlio sam se kao konobar u restoranu «Dva ribara», ali kako nisam 
imao gde da stanujem, moj rođak je zamolio direktora Trifuna Subotića da 
me zbrine. Direktor me zbrinuo tako što mi je dao sobu na mansardi hotela 
«Moskva», u kojoj sam živeo narednih 9 meseci. Sa poslednjeg sprata hotela 



gledao sam Beograd, reku Savu i zemunske ravnice i zavoleo ovaj grad. U to 
vreme i narednih decenija jedini pravi hoteli sa imenom i prezimenom u 
Beogradu bili su hotel «Moskva» i hotel «Mažestik». Zato sam ostao veran 
«Moskvi», jer je ona i danas kraljica srpkog hotelijerstva - kaže gospodin 
Dragan Pokubica. 

On se i danas seća još jedne neobične slike iz 1951. godine. 

- U kafani su sedele žrtve Informbiroa i srpske tajne policije, kakav je bio, 
na primer, Milan Basta, ali i njihovi progonitelji, kao što je Jovan Kapidžić, 
šef jugoslovenske Udbe. Jovo Kapa, kako su ga zvali drugovi komunisti, je 
bio jedno vreme komandant zatvoreničkog logora na Golom otoku i u 
Beogradu je sedeo u «Moskvi», pio kafu i vodku, ali i posmatrao i 
osluškivao šta pričaju ljudi koji su se vratili sa tog kamenog zatvora. Jovan 
Kapidžić je dolazio u kafanu neprekidno punih 20 godina - kaže Dragan 
Pokubica. 

Gospodin Žika Žebeljan, konobar i šahista je u kafani proveo četiri decenije. 
Deda mu je bio kafedžija u Jakovcu, pa nije neobično što je Žika kao mali 
naučio da gostima toči kafu. To je radio i kada je došao u Beograd 1952. 
iako je završavao brodarsku školu. 

- Kada sam ja počeo da nosim kapuciner, tursku kafu i piće gostima 1959. 
naši glavni jutamji gosti u kafani su bili crnogorski oficiri u penziji i lake 
dame, kamenjarke iz susednih ulica. Još tada se za kafanu «Moskva» 
govorilo da je to crnogorska ambasada u Beogradu. Kafana je bila velika, 
imala je oko 30 stolova i bila je podeljena na šest konobarskih rejona. 

Ulazilo se levo, na Terazijama broj 22, gde je bio i šank, a potom su stolovi 
bili poređani desno, pa u krug, iza stepeništa, koje bilo na sredini kafane. Taj 
deo iza stepeništa, zato što je za nas konobare bio daleko od šanka, zvali 
smo Hipodrum i Koreja, jer je do njega moralo da se konobarski trči - seća 
se gospodin Žika Žebeljan, koji je radio u kafani do 1998. 

CRNOGORSKA KAFA 

Kafana «Moskva» je sredinom prošlog veka radila za ranoranioce od 7 sati 
ujutro, za meraklije od podne, a za dokoličare sve do 24 sata. Goste je 
opsluživalo čak 28 konobara, a šef sale je bio Toma Andrić. Pored kafe, 
kisele i obične vode, služili su se sokovi, rakija, vinjak i belo vlasinsko vino. 
A ponekad i topla predjela, čorbice, ako bi to gosti izvoljevali da im se 
donese u kafanu. Kafa je bila brazilska i najbolja uvezena u Srbiju, a gosti iz 
Crne Gore su izvoljevali da im se služi «najbolja crnogorska kafa». 

- Crnogorsku gamituru gostiju predvodio je Milovan Đilas, koji je u kafanu 
dolazio od oslobođenja Beograda, pa i posle kada je smenjen sa svih 



funkcija ili kada bi izašao iz Titovog zatvora. Đilas je sedeo levo od ulaznih 
vrata i pio kafu bez šećera. Društvo su mu pravili crnogorski pisci i 
penzionisani oficiri, staljinisti, koji, takođe, nisu mnogo cenili i podnosili 
Tita, ali ga nisu u kafani ogovarali - seća se Žika Žebeljan. 

Milovan Đilas je , dok je bio na vlasti, ručavao i gostio se u restoranu hotela 
«Moskva», a kada je uklonjen sa javne političke scene, preselio se u bar. 
Đido, kako su ga zvali, je rođen 4. juna 1911. u selu Podbišće kod Kolašina. 
Otac mu je bio ugledni trgovac, a majka učiteljica. Posle svršetka gimnazije, 
odlazi u Beograd gde 1932. počinje da studira filozofiju i pravo. Vrlo brzo 
postaje član KPJ, zbog čega je uhapšen avgusta 1933. i osuđen po Zakonu o 
zaštiti države na pet godina zatvora. 

Posle izlaska iz zatvora, sa Titom se prvi put susreće na Partijskom 
savetovanju u Zagrebu početkom 1938, kako bi organizovali slanje srpskih 
dobrovoljaca za Spaniju. Početkom 1940. Milovan Đilas je primljen u 
Politbiro CK KPJ, ali je naredne godine poslat sa svojom ženom Mitrom 
Mitrović u Beograd. 

Đilas je tokom rata politički u prestonici i Politbirou CK KPJ delovao kao 
opunomoćeni delegat CK za Crnu Goru i član Vrhovnog štaba. Polovinom 
1944. poslat je na čelu misije Vrhovnog Staba zajedno sa generalom 
Velimirom Terzićem u Moskvu. Dobio je čin general-lajtnanta i imao je 
zadatak da kao političar prikaže situaciju u Jugoslaviji. 

To sve kazuje da je bio Titova jako poverljiva i pouzdana osoba. Početkom 
1953. Đilas je izabran za predsednika federalne Skupštine FNRJ, kada je 
počeo u “Borbi” da objavljuje svoje članke o najsloženijim pitanjima Partije, 
njene reforme i budućeg razvitka Jugoslavije. Bilo je ukupno 17 ovakvih 
članaka koji su izlazili i u listu "Nova misao". Đilasovi članci su izazvali 
veliku diskusiju u Savezu komunista Jugoslavije i u najširim masama. 
Naročito je bio upečatnjiv poslednji Đilasov članak pod nazivom 
"Anatomija jednog morala". Đilas je njime otvoreno napao komunizam kao 
sistem, samo u uvijenoj formi. Tri dana posle poslednjeg članka Milovana 
Đilasa 7. januara 1954, "Borba" je objavila ogradu Izvršnog komiteta CK 
SKJ od Đilasovog pisanja. Napomenuto je da su Đilasovi članci izazvali 
zabunu u redovima članova Saveza, da su članci direktno protivni odlukama 
VI kongresa SKJ i da su ništavni za čitav politički sistem. 

U Beogradu je 16. i 17. januara 1954. održan Treći vanredni plenum CK 
SKJ posvećen Milovanu Đilasu. Tako je i jedna tačka dnevnog reda dobila 
naziv "Slučaj Milovana Đilasa i pitanje provođenja odluka VI kongresa 
SKJ". Plenum je otvorio Tito i javno kritikovao Đilasova pisanja. Istakao je 
da je Đilas zapravo napao Savez komunista, da je pokušao da izazove 
anarhiju, da je propovedao čistu demokratiju i tako srozao Savez komunista. 



Zato je Plenum isključio Milovana Đilasa iz CK SKJ, udaljio sa svih 
funkcija u Partiji i kaznio poslednjom opomenom. 

Decembra 1954. Đilas je u restoranu hotela “Moskva” dao intervju 
dopisniku “Njujork Tajmsa” u kome je rekao da zemljom vladaju najveći 
reakcionisti. Zbog toga se pokreće tajni sudski postupak u Beogradu, pa je 
Đilas osuđen na uslovnu kaznu zatvora od tri godine. Kaznu je izdržavao u 
Sremskoj Mitrovici. Na slobodu je pušten početkom 1958. od kad Đilas 
počinje da piše za strane časopise i novine, zbog čega je takođe osuđivan. Iz 
zatvora je izašao 31. decembra 1966. 

- Milovan Đilas je bio prvi komunistički disident koji je predavao u Americi. 
Nikad nije emigrirao iz zemlje. On je uvek živeo u Beogradu u Palmotićevoj 
ulici broj 8. Podržao je studentske nemire u zemlji 1968. i još oštrije je 
kritikovao SKJ. U Beogradu se najviše družio sa akademikom Matijom 
Bećkovićem, koji mu je dolazio u kafanu “Moskva” na kafu. Pred smrt je 
oslepeo na jedno oko. Ostavio je poruku da bude sahranjen po srpskom 
pravoslavnom običaju. To je bio redak primer nekadašnjeg komuniste da se 
sahrani po crkvenim običajima. Iznenada je umro u svome stanu 20. aprila 
1995. Sahranjen je u porodičnoj grobnici u svome selu Podbišće - saopštio 
mi je njegov biograf i dugogodišnji prijatelj dr Vasilije Kalezić. 

Redovan gost hotela tih bumih godina bila je i Desa Trevisan, Srpkinja 
rođena u Zagrebu, udata u Engleskoj i dugogodišnja dopisnica lista “Tajms” 
iz država Istočne Evrope. Iz Jugoslavije je počela da izveštava posle Drugog 
svetskog rata. Za “Tajms” je pokrivala i mađarsku kontrarevoluciju 1956. 
godine, rusku intervenciju u Češkoj, događaje u Jugoslaviji 1968. 

Desa Trevisan je u ulozi dopisnika godinama pratila razrastanje sve 
prodomijeg nacionalizma u svim delovima Jugoslavije, posebno na Kosovu. 

- Još kad sam sa kolegama iz “Ekonomista”, “Njujork Tajmsa” i “Vašington 
posta” otišla da pratim prvu albansku pobunu 1968, osetila sam da se mnogo 
šta promenilo. Svuda sam naletala na muk i na barijere. Srbi nisu hteli da 
govore, svuda je vladala nekakva psihoza. Marka Nikezića, predsednika 
tadašnje srpske vlade, upitala sam, posle toga, zašto su protiv naroda 
upotrebili tenkove i vojsku? 

- Pa vi bar dobro znate kako se guše pobune - odgovorio joj je Nikezić. 

Kad je izbio studentski protest 1968. godine, Desa Trevisan je pisala da su 
“mladi gnevni ljudi napunili kafanu “Moskva”. Tu su se sklanjali da se 
odmore i dogovore kuda da idu i šta da rade. Od političara jedino je Veljko 
Vlahović dolazio u “Moskvu” da bi razgovarao sa studentima”. 

U to vreme, težište političkih borbi bilo je na ideološkim pitanjima u vezi sa 
budućnošću socijalističkog projekta. Kritičari partijskog monizma bili su na 
udaru državnog aparata; Desa Trevisan je često intervjuisala ondašnjeg 



otpadnika režima Milovana Đilasa, koji je posle tih razgovora redovno imao 
probleme: 

- Đilasa sam baš volela, mada se često, po mnogim pitanjima nismo slagali. 
Ja bih, na primer, tvrdila da je “Nova klasa” dogmatska knjiga. Đilas je bio 
ljut. Kasnije je, ipak, priznao da sam bila u pravu i da je tu knjigu napisao u 
nekom grču. Izdavači su na toj knjizi preko noći zaradili milion dolara, a 
Đilas nije dobio ni pare, ni jedan jedini dolar. A tek kako je Tito reagovao 
kada bih ga upitala nešto u vezi sa Đilasom!? Sa Titom sam bila u prilici da 
tri puta razgovaram. Kad bih mu postavila pitanje šta je s Đilasom, njegove 
oči bi najednom postale čelično hladne i rukom bi tresnuo po stolu! Smatrala 
sam to zanimljivim, jer to nije bio samo puki bes, više je ličilo na gnev oca 
zbog neposlušnog sina. 

Istovremeno je Desa Trevisan i u Jugoslaviji često vodila razgovore sa 
najvišim zvaničnicima, od Staneta Dolanca, Edvarda Kardelja, Vladimira 
Bakarića, preko drugih jugoslovenskih političara, do sve brojnijih disidenata. 
U tom aperitiv baru hotela «Moskva», na prvom spratu Milovan Đilas je 
1991. dao svoj poslednji intervju. Kao nekadašnji predsednik Komisije za 
granice 1943, Đilas je slovenačkoj televiziji izjavio da su Titovi komunisti 
crtali republičke granice shodno nacionalnom sastavu stanovništva. I 
poručio: 

- Granice su 1943. pravilno iscrtane i zbog njih danas 1991. ne treba 
ratovati! 

Međutim, novi lideri republika bivše Jugoslavije i same Srbije, nisu 
poslušali najvećeg jugoslovenskog disidenta i krenuli su u rat. 

XVIII poglavlje 

U TITOVOM ZAGRLJAJU 

Posle završetka Drugog svetskog rata i oslobođenja Srbije, hotel «Moskva» 
je zvanično otvoren za posetioce tačno na godišnjicu oslobođenja glavnog 
grada 20. oktobra 1945. Staro ime hotela «Velika Srbija» je ukinuto i vraćen 
mu je zvaničan naziv hotel «Moskva». Obnovljena i renovirana «Moskva» 
tada je i zvanično predata na upravljanje akcionarskom društvu i turističkoj 
agenciji «Putnik». Ovo društvo je imalo 23 akcionara i kapital procenjen na 
10 miliona dinara. «Putnik» je od države dobilo kredit od 15 miliona dinara 
da plati renoviranje hotela «Moskva». U to vreme u akcionarskom društvu i 
agenciji «Putniku» bili su i hoteli «Mažestik» i «Avala». 

Interesantno je, seća se književnica Gordana Kuić, da je i tada u ovoj palati 
proradila Poštanska štedionica, u kojoj je nova vlast štampala prve 



novčanice komunističke države Demokratske Federativne Jugoslavije. Bile 
su to crvene desetodinarke, sa likom radnika i potpisom novog guvernera. 
Kako je u međuvremenu «Putnik» nacionalizovan i pretvoren u državno 
preduzeće, odlukom Vlade DFJ svi ovi hoteli, pa i «Moskva», prisjedinjeni 
su Maršalatu i rezidencijama Josipa Broza Tita. U sklopu «Moskve» bili su 
tada Titove rezidencije, odmarališta po svim republikama, imanje i dvorski 
kompleks Oplenac, mlin u Dubrovniku, gazdinstvo Karađorđevo kod Bačke 
Palanke, kao i vinogradi i voćnjaci kod Zaječara. 

- Maršalat je imao svoja gazdinstva, vinograd i voćnjake, ali i svoju vinariju 
sa buradima od po hiljadu litara. Grožđe se bralo na Topoli, potom se 
komionima dovozilo u Beograd i vino se pravilo u podrumu hotela. Bilo je 
to belo vino «oplenka», prema poreklu vina sa Oplenca kod Topole. Na svim 
dokumentima iz tog preiod bio je potpisan Josip Broz Tito, bilo kao vrhovni 
komandant, bilo kao predsednik Prezidijuma FNRJ, bilo kao predsednik CK 
Saveza komunista Jugoslavije - kaže nekadašnji generalni dr Sava Janićević. 
U «Moskvi» su od dolaska komunista na vlast radili ljudi od posebnog i 
specijalnog poverenja države. Neki od njih su položila zakletvu tajnosti i 
diskrecije i ni danas ne žele da govore o važnim ličnostima i važnim 
događajima u hotelu. Knjige gostiju i Knjige utisaka su predavane policiji, 
tako da se i danas nalaze u arhivama Odeljenja za strance Policijske uprave 
grada Beograda. 

Prvi direktor nacionalizovanog hotela «Moskva» 1945. bio je drug Solaja, 
kako su ga svi zvali, jer ga je na to mesto imenovala Komunistička partija. 
Tako se hotel «Moskva» našao u elitnom društvu Titovih vila i Belog dvora 
na Dedinju, u kome je boravio Josip Broz sa suprugom Jovankom Broz. 
Komunistička nacionalizacija hotela «Moskva» nalagala je i novi način 
poslovanja i ponašanja uprave i zaposlenih. Svi kadrovi postavljani su po 
političkoj liniji, a u hotelu je uvedena, iz bezbednosnih razloga, stroga 
kontrola stranih gostiju. 

Cvetko Đokić, zvani Badža je 40 godina bio jedan od najvrednijih konobara 
u kafani i restoranu «Moskva». Između ostalog, bio je zadužen sa saradnju 
sa Protokolom grada Beograda i za organizaciju prijema kod gradskih vlasti. 
Koliko je nova vlast imala poverenje u upravu hotela, najbolje govori 
činjenica da je u Beogradu 1947. održan Prvi kongres sveslovenskih pisaca. 
Najviše pisaca je bilo iz SSSR-a i svi su bili smešteni u hotelu «Moskva». 
Godinu dana kasnije politički se, međutim, raspravljalo da li je ime hotela 
«Moskva» podobno, jer je Staljin 1948. napao maršala Tita. Preovladao je 
nečiji zdrav razum i ime hotela nije promenjeno, ali su u njega počeli da se 
okupljaju simpatizeri staljinizma. 




Sa druge strane, direktor hotela, upravnik restorana i šefovi kuhinja imali su 
radnu obavezu da opslužuju hranom i pićem Titovu rezidenciju na Dedinju, 
maršalove goste u Belom dvoru, kao i sve veće skupove koje je Josip Broz 
organizovao. U to vreme to je bio znak da su zaposleni u hotelu «Moskva» 
jedni od najproverenijih, najkvalitetnijih i najboljih ugostitelji u tadašnjoj 
Jugoslaviji. 

- Moj otac Trifun Subotić je kao konobar, a potom kao upravnik kafane, od 
1947. do početka pedesetih, četiri puta služio Tita na Belom dvoru. Kako je 
hotel «Moskva» tada pripadao Titrovoj rezidenciji, otac je često službeno 
odlazio i na Oplenac u Titovu vilu da radi. Josip Broz, međutim, koliko ja 
znam i koliko mi je otac pričao, tih godina nije nijednom posetio hotel 
«Moskva» - seća se konobarev sin Goran Subotić. 

U to vreme, krajem četrdesetih, hotel «Moskva» je imao veliku kafanu na 
Terazijama, kafanu-baštu u Balkanskoj ulici, dva bifea na ulazu u hotel iz 
Balkanske i restoran na spratu. 

- Ulaz u kafanu i poslovni deo zgrade sa Terazija bio je sasvim levo. Sank se 
nalazio na sredini, a muzika je bila sasvim desno, do Terazijske česme. 
Kafana je krajem četrdesetih bila jako posećena, naročito zimi. Ja sam voleo 
u kafani da pijem sok od malina sa sodom. Moj brat Nebojša i ja smo voleli 
da se skrivamo u garderobi, da sa malog lifta skidamo kapute ili da se 
zavlačimo u veliki ćup, koji je stajao na ulazu u hotel. Na glavnom ulazu u 
hotel iz Balkanske nalazio se veliki ćup, a iznad njega je bio kavez sa 
pticama, koje su sjajno pevale. Mi mališani naročito smo voleli doček Nove 
godine i Deda Mraza, koji je deci zaposlenih u hotelu i kafani delio poklone. 
Kafana bi tada bila svečano uređena. Svi su bili u crnim odelima i leptir 
mašnama. Orkestar bi svirao fine melodije domaćih i stranih šlagera. Kafana 
je za doček Nove godine bila puna, jer su Beograđani voleli ovde da se 
vesele. Kada bismo se mi deca izmorila, otac nas je nosio u neku od praznih 
soba i ostavljao da spavamo, dok on i mama ujutro ne pođu kući - seća se 
Goran Subotić. 

Njegov otac Trifun Subotić je od početka pedesetih, posle druga Solaje, bio 
drugi generalni direktor hotela «Moskva». Subotić je rođen 1913. u selu 
Miloševo brdo na Kozari, ali je sa 14 godina došao u Beograd. Mislio je da 
je prestonica mala varoš i da će u njoj lako naći svog komšiju Stojana 
Lakobriju. Te 1927. imao je sreću da na Terazijama, ispred hotela «Moskva» 
gleda kraljevsku paradu i vidi komšiju Stojana, koji ga je primio kod sebe. 
Da bi se izdržavao mladi Trifun Subotić se zaposlio kao perač sudova u 
kafani kod železničke stanice, odakle je pred rat, došao u restauraciju 
«Moskva» da bude konobar. 



Trifun Subotić je Drugi svetski rat proveo u Beogradu radeći kao konobar. A 
kada je došlo oslobođenje učlanio se u omladinsku organizaciju i išao na 
radne akcije. Tamo je i primljen u Komunističku partiju. U Surčinu je 1945. 
upoznao akcijašicu Marinu, sa kojom se oženio i dobio dva sina. I dalje je 
radio kao konobar u kafani «Moskva». Imao je skromnu platu i nije imao 
pravo na bakšiš, jer je odlukom komunista bakšiš bio zabranjen od 1945. pa 
sve do 1955. godine. 

Ali, kako se seća sam Trifun Subotić, zabrana davanja bakšiša konobarima 
nije bio veliki problem, jer su gosti uvek iznalazili načina da časte svoje 
ugostitelje. Mnogo veći problem su mu bili namrgođeni i nezgodini gosti, 
koji su znali da izmisle da je kafa previše hladna i da je vrate konobarima. 

- Ja sam se takvim nezgodnim gostima svetio tako što bih u kuhinji rekao 
kuvaru da okrene šolju na plotnu šporeta i ugreje njen vrh, pa bi se taj gost, 
kada mu odnesem vrelu kafu, opekao. A da nije znao da je to od vrele 
šoljice. Kada bi se pobunio, ja bih govorio: «Gospodine, tražili ste vrelu kafu 
i ja sam Vam doneo!» 

Generalni direktor hotela drug Solaja je prosto terao konobara Trifuna 
Subotića da se vanredno školuje, pa je on završio ekonomsku školu. Dve 
godine kasnije, kada je postao šef sale u kafani, Trifun Subotić je od države 
dobio stan u razrušenom dvorišu u Savamali. 

- Kada je moj otac 1952. imenovan od KPJ za direktora hotela «Moskva», 
svakog dana je odlazio na posao u odelu i beloj uštirkanoj košulji. Dolazio je 
tek uveče, jer je po čitav dan radio u hotelu i bio na poslovnim i političkim 
sastancima. Retko je dolazio naručak, ali je zato nas dvojicu, sinove, vodio 
u hotel i mi smo ručavali u menzi za zaposlene, koja se nalazila u podrumu 
hotela - seća se direktorov sin Goran Subotić. 

Direktor Subotić je bio strog, ali pošten i skroman čovek, koji je stalno vodio 
računa da njegova deca budu fina i ne prave gužvu u prostorijama hotela. 
Kada su mališani za srpski verski praznik Očevi, konobarima vezivali noge i 
uzimali novac kao nagradu, Trifun Subotić ih je uhvatio, istukao, oterao 
kući, a novac vratio svojim kolegama. 

Sin direktora hotela se seća da su u kafani pedesetih godina održavane 
izložbe torti i kolača. I da je jednom bila izložena čokoladna torta u obliku 
zgrade Savezne skupštine, koju je projektovao i tvorac hotela arhitekta Jovan 
Ukić. A jedne zime supruga direktora Marina Subotić je na tomboli dobila 
tortu, koju je direktor nosio kući, pa kako se na samom pragu okliznuo na 
ledu, pao je i razlupao tortu. Posle toga Trifun Subotić je dugo gunđao kako 
kao generalni direktor ne treba ništa iz hotela «Moskva» da nosi kući. 


KUĆA SPORTA 



Sredinom pedesetih direktor Subotić je kao cenjena i uticajna politička 
ličnost bio predsednik Beogradskog ugostiteljskog sporta, kluba koji je imao 
svoje prostorije na Dorćolu. Za to je postojao, reklo bi se, opravdani razlog. 
Kako je pisao beogradski časopis «Ugostiteljstvo», br. 7, decembar 1954, 
zaposleni hotela «Moskva» bili su i vrsni sportisti. U pismu upućenom 
redakciji ovog stručnog časopisa povodom sportskih aktivnosti radnika 
preduzeća «Moskva», gospodin N. Cvijanović, takođe, član ovog kolektiva, 
je napisao: 

« Početak je bio težak. Nedostajala su materijalna sredstva i rekviziti. 
Međutim, pred susretivošću sindikalne podružnice i rukovodstva preduzeća, 
naročito, direktora Trifuna Subotića, uspeli smo da taj prvi kamen spoticanja 
predbrodimo. Danas naš sportski aktiv broji oko 150 članova, koji redovno 
plaćaju članarinu od 20 do 100 dinara. Tako smo uspeli da kupimo prvo 
jedan, a zatim i drugi komplet dresova, kopačke i ostalog pribora. Cilj je da 
putem aktivnog bavljenja sportom i raznim izletima pružimo članstvu 
ugodan odmor, razonodu i osveženje na svežem vazduhu, a da putem 
takmičenja, za sada u fudbalu i šahu, razvijemo dobre drugarske odnose 
među članovima našeg kolektiva». 

Godinu dana kasnije, na fudbalskom tumiru za pehar Ugostiteljske komore 
Beograda, odigrane su utakmice prvog kola: ,,Moskva“ - ,,Mažestik“ 6:2. U 
drugom kolu odigrana je samo utakmica ,,Moskva“ - ,,Stadion“ 2:1. 

Na ovom tumim tim «Moskve» je po drugi put osvojio prvo mesto i trofej. I 
zasluženo ponovio prošlogodišnji podvig. U timu «Moskve» naročito su se 
istakli igrači: Ristić, Brekalo, Mrvoljević, Blagojević, Glišović i Babić. 
Pobednicima je čestitao i pehar predao Trifun Subotić, predsedik 
Beogradske ugostiteljske komore. 

U vreme kada su mađarski fudbaleri bili svetski kraljevi loptanja, njihov 
državni tim je stigao u Beograd. Pojavio se u sastavu od kog se ljubiteljima 
fudbala vrtelo u glavi, jer su tim predvodili slavni Puškaš, Grošić i Kočiš. 
Mađari su smešteni u hotel «Moskva», koji su pre prvog treninga 15. 
septembra 1956. pretvorili u karantin. Za susret sa reprezentacijom 
Jugoslavije, u okviru Evropskog prvenstva, koju su predvodili Beara, 
Boškov, Zebec i Vukas, mađarski tim se spremao mesec dana. 

- Mađarski fudbaleri su bili veoma skromni i fini gosti. Pili su jogurt, koji, 
rekoše nisu nikad okusili, jer ga u Mađarskoj nema, a probali su i naše 
palačinke sa slatkom od jagoda. Kako je gužva ispred hotela bila neopisiva, 
jer su Beograđani želeli da vide najbolje igrače sveta, uprava mlade i 
seniorske reprezentacije Mađarske je odlučila da u hotelu održi konferenciju 
za novinare. Tako smo restoran pretvorili u konferencijsku salu, u kojoj je 



slavni Puškaš rekao da bi podela bodova bila najbolji rezultat za oba tima - 
seća se konobar Cvetko Đokić. 

Međutim, naš tim nije bio raspoložen, pa je na stadionu JNA 17. septembra 
1956. izgubio od sjajnih Mađara. Posle poraza interesovanje navijača je 
splasnulo, pa je mađarski fudbalski tim mogao mirno da se spremi u hotelu 
«Moskva» i sutradan napusti Beograd. Kao uspomena na ovo gostovanje u 
Knjizi gostiju su ostali njihovi potpisi: Grošić, Karpati, Kotas, Božik, 
Beržeji, Berendi, Sandor, Kočiš, Hidegkuti, Puškaš, Cibor. 

MARŠALOVI GOSTI 

I u Titovo vreme srpska prestonica je bila centar svetske kulture, u koju su 
dolazile najpoznatije i najpopulamije ličnosti planete. O tome svedoči 
Radovan Popović, hroničar kulture i autor knjige «Slavni gosti Srbije». 

- Beograd je pre pola veka bio privlačan velikanima sveta iz najmanje dva 
razloga. Prvi je bio čisto geografski, jer se preko naše prestonice putovalo na 
Istok, i sovjetski, i arapski. I drugi je, jer je Beograd, kao otvoren grad iza 
«čelične zavese» komunizma, privlačio umetnike svih vrsta, da se u njemu 
pokažu i dokažu. Stranci su dolazili da vide kakav je to zemlja u kojoj nema 
«čelične zavese». Žan Pol Sartr je, na primer, bio oduševljen našom 
zemljom, a posebno sistemom samoupravljanja. Smatrao je da je to 
originalno Brozovo političko delo i hvalio ga svuda po svetu. Do šezdesetih 
godina Titova politička karizma je privlačila većinu svetskih gostiju - kaže 
Radovan Popović. 

Vozom preko Sarajeva u srpsku prestonicu su 11. aprila 1955. pristigli 
prvaci Francuskog narodnog pozorišta. Francuske umetnike je dočekao lično 
Milan Bogdanović i Velibor Gligorić, prvaci srpskog teatra. Među gostima 
iz Pariza bili su Žerar Filip, Silvija Monfor i Žan Vilar, koji su za 
Beograđane pripremili šest predstava Molijera, Korneja i Gorkog. Domaćini 
su svoje goste iz Francuske smestili u hotel «Moskva». Žerar Filip, Silvija 
Monfor i Žan Vilar su bili oduševljeni hotelom i to nisu krili od beogradskih 
novinara i reditelja: 

- Prekrasno zdanje, komforno i tako elegantno. Osećamo se divno u njemu, 
jer je osoblje neobično ljubazno i ispunjava sve naše želje - rekao je reditelj 
Žan Vilar, koji je u kafani «Moskva» popio srpsku rakiju sa glumcem 
Milivojem Živanovićem. 

Hotel su pedesetih pohodili pisac Erskin Koldvel, svetski psihoanalitičar 
Erig From, i kontraverzni reditelj i glumac Orson Vels, koji je bio 
oduševljen likom i delom Gavrila Principa. Vels je želeo da snimi film o 



Gavrilu Principu, čak je i angažovao Vladimira Dedijera, pisca knjige o 
Sarajevu 1914. za izradu scenarija, ali nijedna od tih ideja nije ostvarena. 
Hroničar Radovan Popović se rado seća kako su savetnik naše ambasade 
Najdan Pašić i kultumi poslenik Stevan Majstorović u Londonu uspeli da 
ubede i najvećeg živog vajara sveta da poseti Srbiju. 

- Najdan Pašić i Stevan Majstorović su jednostavno otišli u atelje Henrija 
Mura 1955. stotinak kilometara od Londona i predložili mu da izloži svoje 
radove u Beogradu. Oduševljen pozivom veliki vajar Henri Mur je izjavio: 
"Prihvatam s velikim veseljem. Moj prvi kontakt sa Srbijom datira još iz 
vremena Prvog svetskog rata, kada sam sa živim interesovanjem pratio 
ulogu Srba u tom ratu... Mi smo u Engleskoj čuli da se u Jugoslaviji stvara 
novi život i ja sam neobično zainteresovan da ga vidim..." I tako se Mur 
susreo sa našim "novim životom". Bio je odlično primljen, ali Narodni 
muzej je odbio njegov poklon, jer se nije smatrao «zgodnim u trenutku 
preispitivanja društva» i jer je bio «dekadentno delo». Henri Mur je, 
međutim istopio santu socijalističkog leda, pa je potom u Beograd došao 
slavni američki komičar. Deni Kej je došao kao ambasador UNICEF-a, a 
primio ga je lično i Josip Broz Tito, sa kojim je popio flašu viskija, marke 
«čivas» i razmenio šale na račun svetkih državnika. 

Gosti Beograda, poput Alberta Moravije, osećali su da ovaj otvoreni grad, u 
baštini svoje graditeljske kulture, ima od gotovo svake evropske metropole 
ponešto. «Moskva» je slavnog italijanskog romansijera podsećala na Rusiju. 
Uostalom palata «Moskva» je u u kraljevini i u komunizmu bila 
ovekovečena na mnogobrojnim razglednicama i reportažama koje su 
predstavljale Beograd u minulom vremenu. 

Dok su boravili u Beogradu 1957. slavni francuski šansonjer Iv Montan i 
glumica Simon Sinjore dobili su poziv od Josipa Broza da ga posete u 
Belom dvoru. Kako je kasnije napisala u svojim memoarima: « Uhvatila me 
strašna jeza!» - sećala se Simon Sinjore, ali se sve završilo manje neugodno. 
Tito i Jovanka su, naime, samo protokolamo primili francuske umetnike, 
popili sa njima čaj, i posle toga im rekli: «Vaše vreme posete je isteklo!» 
Simon Sinjore i Iv Montan su se zabezeknuti ovakvim ponašanjem 
predsednika Tita vratili u hotel «Moskvu», ali ih je tu čekalo drugo 
iznenađenje. Posle nekoliko minuta došao je kurir sa dvora i uručio im mali 
album, rekavši: 

«Drug Tito vam šalje zajedničku fotografiju sa njegovim potpisom!» 

- Josip Broz je bio jako lukav čovek. Naime, Tito je preko svojih glavnih 
animatora u kulturu privlačio strane goste u Beograd, mnogima od njih je 
dodelio ordenje i dao vredne poklone, ali ih je posle angažovao da potpišu 
predlog njegove kandidature za Nobelovu nagradu. To su uradili, gotovo, svi 



strani umetnici, koji su bili kod Broza u Belom dvoru, izuzev Simon Sinjore 
i Iv Montana - kaže Radovan Popović. 

USPEŠNO PENZIONISAN DIREKTOR 

- Još davne 1951. dok je hotel bio u sklopu Maršalata i Protokola 
predsednika FNRJ, doneto je rešenje po kome je «Moskva» dobila status 
istorijskog spomenika. I od tada se država prema njemo odnosila kao prema 
zdanju srpske kulturne baštine i kao preduzeću od izuzetne važnosti. Zbog 
toga je hotel «Moskva» na izvestan način stalno bio pod državnom 
kontrolom i pažnjom - seća se zamenik generalnog direktora Novica Šaban. 
On tvrdi da su u hotelu, na recepciji postojala Knjiga gostiju i Knjiga 
utisaka, koje su otvorene još 1908. ali su toliko bile stare da više nisu 
upotrebljavane. Nove knjige nisu otvarane ili su postojale samo kratko, tako 
da nema dokumentovanih tragova o visokim i uvaženim gostima hotela 
«Moskva». 

Koliko je hotel «Moskva» kao državno preduzeće bio cenjen, toliko je i 
njegov direktor kao partijski čovek bio visoko kotiran na društvenoj lestvici. 
Trifun Subotić je potom izabran i za predsednika Ugostiteljske komore 
Srbije i predsednika Ugostiteljske škole, koju je osnovao. Iako ugledan, 
Trifun Subotić nije bio imućan, pa je svoj prvi i jedini auto «fiću» kupio 
1961. na kredit za 805.000 dinara. 

Časopis «Ugostitelj» je 1954. zabeležio daje u kafani «Moskva» održana 
velika kulinarska izložba. Otvorio ju je Trifun Subotić, tada predsednik 
Beogradske ugostiteljske komore. U vrhunac kulinarstva uvršteni su divlja 
patka, fazan sa želeom, langust na dalmatinski način, homar sa pistaćima i 
voćna torta poetičnog naziva «Jova Ružu kroz sviralu zove». 

Najvažniji eksponat na izložbi je, kako beleži hroničar Dragan Lukić, bio 
električni ražanj za vruće prasiće. Bio je to prvi električni roštilj u Srbiji, na 
kome su se prasići okretali. Posetioci su bili zadovljeni, a među njima su bili 
i gospodin Agah Aksel, ambasador prijateljske Turske, prvakinja opere 
Anita Mezetova, japanski predstavnik gospodin Nakamura. 

Te 1954. godine hotel je na prvom spratu otvorio moderan restoran 
«Moskva» sa barom. I nastavio sa uspešnim radom. Mada je restoran bio 
namenjen pre svega hotelskim gostima, vrlo brzo je postao tiho i mirno 
stecište i Beograđana, koji su tu voleli da ručaju ili večeraju. 

Časopis «Ugostiteljstvo», br. 17, 1957. je zabeležio da je grupa ugostitelja iz 
preduzeća «Istra» u Hrvatskoj obišla beogradska ugostiteljska preduzeća 
«Moskvu», «Kasinu» i pivaru «Beograd». Cilj obilaska je bio upoznavanje 
ugostiteljskih radnika. Obilazeći sva odeljenja «Moskve» njihovu pažnju 



najviše је privukao veliki električni šporet u kuhinji restorana. Na licu mesta 
su se uverili u ekonomičnost i druge prednosti šporeta nad šporetima. 
Naročito ih je impresionirala čistoća, koja se veoma lako održava, 
zahvaljujući tome što nema uglja i pepela. 

Sledeći hotelsku tradiciju da «Moskva» bude pionir modernizacije života u 
Beogradu, posle prve elektične centrale, prvog električnog roštilja i šporeta, 
1958. direktor Trifun Subotić je u kafanu uneo crno-beli televizor. Te 1958. 
počelo je redovno emitovanje programa TV Beograd. Direktor Subotić je 
televizor postavio uz izlog ka Terazijskoj česmi, kako bi Beograđani mogli 
sa šetališta da gledaju i slušaju televizijske vesti u 20 sati uveče. Hotel 
«Moskva» je tih godina za Beograđane ono što je Ajfelov toranj za Parižane. 
Bio je to period uspona u radu hotela «Moskva». 

Kako je pisao časopis «Ugostiteljstvo», br. 38, 1958. sredinom jula u 
prostorijama Ugostiteljske komore Srbije održana je jedna skromna 
svečanost na kojoj je odato priznanje kolektivima nekih ugostiteljskih 
objekata Beograda i pojedinim radnicima za trud koji su uložili u oblasti 
stručnog uzdizanja kadrova. Tom prilikom predate su pohvalnice 
ugostiteljskim preduzećima i hotelu «Moskva», kao i novčane nagrade 
radnicima. Iz hotela «Moskva» nagrade su dobili Milan Veselinov, šef sale, 
Rade Borković, šef kafane i Dobrivoje Anrtić, šef kafane. 

Časopis «Ugostiteljstvo» je pisao: 

,,U okviru ugostiteljskog preduzeća «Moskva», koja u svom sastavu imala i 
izvestan broj manjih ugostiteljskih radnji, čiji će završetak znatno doprineti 
unapređenju ugostiteljske mreže u centru Beograda. U prvom planu je, 
svakako bila, adaptacija restorana «Luksor», koji je trebalo da postane 
savremeni restoran sa samoposluživanje. Oprema je bila francuske firme 
OFKO. U sastavu preduzeća «Moskva» je bio i restoran «Zelengora», koji je 
ranije bio gostionica. U taj objekt je uloženo 5 miliona dinara i sada je to lep, 
moderan ekspres restoran. Tokom 1960. usledilo je i renoviranje kafane u 
zgradi hotela «Moskva». U tu svrhu preduzeće je izdvojilo 6 miliona dinara. 

I nameštaj će biti obnovljen. Bio je to najbolji dokaz da je «Moskva» 
povratila svoj ugled, ali da joj je bilo potrebno i da povrati svoj sjaj 
najlepšeg hotela i gostionice u srpskoj prestonici“. 

XIX poglavlje 

KAFA ZA NOBELOVCA 

Međuratna književna boemija, kako je to jedan savremenik rekao, često se 
selila- od «Moskve», do «Skadarlije», «Tri šešira», «Crvenog petla». Veliki 



filosofski pisac Brana Petronijević je imao običaj da zadrema u kafani 
«Mažestik», a onda bi stigao Vinaver da ga probudi i pošli bi u «Moskvu» 
na kiselo mleko, raspravljajući usput o kvadraturi kruga. Slično je bilo i sa 
Ivom Andrićem: između odlaska u poslanstva, obitavao je u hotelima, 
najčešće u «Ekscelzioru» i «Moskvi». 

Na ulazu u hotel postojao je dugačak sto duž celog zida, napravljen od roze 
mermera. Tu su se redovno sastajali Milan Stoimirović, Jovan Cvijić, Brana 
Petronijević, Slobodan Jovanović i Bogdan Popović. Tu praksu srpski i 
jugoslovenski pisci su nastavili i tokom novog rata i posle oslobođenja. 
Srpski nobelovac i romanopisac Ivo Andrić je, na primer, stanovao odmah 
ispod hotela «Moskva», u Prizrenskoj broj 9 kroz rimsko jedan. To je zgrada 
pored koje vodi prolaz prema pijaci Zeleni venac. 

- Tu se Andrić uselio odmah po povratku iz Berlina, počekom juna 1941. i tu 
živeo za vreme Drugog svetskog rata. U susedstvu hotela «Moskva» veliki 
nobelovac je 1945. napisao romane «Na Drini ćurpija», zatim roman 
«Travnička hronika», «Gospođica» i «Prokletu avliju» 1954. godine - piše u 
svojim sećanjima Radovan Popović i nastavlja. 

- To je bio stan Ivinog prijatelja Brane Milenkovića, iz kog Andrić nije hteo 
da ode ni kada mu je država ponudila stan kod Vukovog spomenika. Od 
novembra 1958, pošto se oženio Milicom Babić-Jovanović, kostimografom 
Narodnog pozorišta, nobelovac Andrić se preselio u ulicu Proleterskih 
brigada 2a. To je samo 300 metara dalje od hotela «Moskva», ali bliže 
hotelu «Ekscelzior», u koji je Andrić počeo da odlazi. U tom stanu Ivo 
Andrić je 13. marta 1961. dobio vest o dodeli Nobelove nagrade za 
književnost. 

U Matici rođenih crkve Svetog Ivana Krstitelja u Travniku, pod rednim 
brojem 70, stoji da je 9. oktobra 1892. rođen Ivan, sin Antuna Andrića, 
podvornika i Katarine Andrić, rođene Pejić. Andrićevi roditelji bili su 
Sarajlije. Andrić 1903. upisuje Veliku gimnaziju, počinje da piše 
poeziju i 1911. u «Bosanskoj vili» objavljuje svoju prvu pesmu ,,U sumrak". 
Kao gimnazijalac, Andrić je bio vatreni pobornik integralnog 
jugoslovenstva, pripadnik je naprednog nacionalističkog pokreta „Mlada 
Bosna" i strastveni borac za oslobodenje južnoslovenskih naroda od 
Austrougarske monarhije. 

Posle studija u Zagrebu, Beču i Krakovu, robije u Sibeniku, Mariboru i 
Zenici, početkom oktobra 1919. počinje da radi kao činovnik u Ministarstvu 
vera u Beogradu. Prestonica ga je srdačno prihvatila i Andrić intenzivno 
učestvuje u književnom životu, družeći se sa Crnjanskim, Vinaverom, 
Pandurovićem, Sibetom Miličićem i drugim piscima koji se okupljaju oko 
kafane «Moskva». Već početkom 1920. Andrić započinje svoju vrlo uspešnu 



diplomatsku karijeru postavljenjem u Poslanstvu pri Vatikanu. S jeseni 
1921. je postavljen za činovnika u Generalnom konzulatu Kraljevine Srba, 
Hrvata i Slovenaca u Bukureštu. Iste godine započinje saradnju sa Srpskim 
književnim glasnikom. Godine 1922. premešten je na rad u Konzulat u 
Trstu, a početkom 1923. je vicekonzul u Gracu. Krajem 1924. prelazi u 
Beograd u Političko odelenje Ministarstva inostranih dela. Ove godine 
pojavljuje se Andrićeva prva zbirka priča u izdanju Srpske književne 
zadruge. Na predlog Bogdana Popovića i Slobodana Jovanovića 1926. Ivo 
Andrić biva primljen za člana Srpske akademije nauka i umetnosti. 

Odlazio je i vraćao se Beogradu, koji je neizmerno voleo. I kadaje u Berlinu 
kao diplomata gledao dolazak fašizma i rata, dan posle bombardovanja 
Beograda, 7. aprila, Andrić se sa osobljem Poslanstva seli u bezbedniju 
Svajcarsku, ali bez ostalih članova Ambasade i njihovih porodica on bira 
povratak u okupirani Beograd. Novembra meseca biva penzionisan, ali 
odbija da prima penziju. 

Prve posleratne godine Ivo Andrić postaje predsednik Saveza književnika 
Jugoslavije i potpredsednik Društva za kulturnu saradnju sa Sovjetskim 
Savezom i većnik III zasedanja ZAVNOBIH-a. Tokom 1946. živi u 
Beogradu i Sarajevu, postaje redovan član SANU. 

- Gospodin Ivo Andrić je do šezdesetih godina sedeo u kafani, za stolom koji 
se nalazio u sredini. Kada je dobio Nobelovu nagradu i postao slavan, da bi 
izbegao susrete i razgovore sa radoznalim svetom, Ivo Andrić se preselio na 
sprat u aperitiv bar. Pio je blagu kafu i vodu sa ratlukom od oraha. I šalio se 
da je došlo vreme da se malo zasladi - kaže najstariji kafanski gost Dragan 
Pokubica. 

- Ivo Andrić je - priča gospođa Gordana Gordić - imao običaj da svakog 
dana, kada popije kafu u «Moskvi», krene u šetnju Kalemgdanom. Ja sam ga 
obožavala, i gledala sam da se tu na Terazijama susretnemo, kako bih mu 
nazvala «dobar dan», da bi mi on uzvratio i pozdravio me podizanjem svog 
šešira. Posle sam se drugaricama hvalila kako me video, prepoznao i 
pozdravio slavni nobelovac. 

U martu mesecu 1968. njegova žena Milica umire u porodičnoj kuci u 
Herceg Novom, a Ivo svoje društvene aktivnosti svodi na najmanju moguću 
meru, mnogo čita, malo piše i dosta šeta, svraća u “Moskvu”. Andrića 
kasnije zdravlje polako izdaje i on 13. marta 1975. napušta svet. Ivo Andrić 
je upamćen u svom Beogradu, ali i svetu kao jedan od najvećih stvaralaca na 
srpskom jeziku, pisac mitotvorne snage i mudri hroničar balkanskog 
karakazana. Za svoj voljeni grad je napisao: 

"Nebo je nad Beogradom prostrano i visoko, promenljivo, a uvek lepo; i za 
zimskih vedrina sa njihovom studenom raskoši; i za letnjih oluja kada se 



celo pretvori u jedan jedini tmurni oblak koji, gonjen ludim vetrom, nosi 
kišu pomešanu s prašinom panonske ravnice; i u proleće kad izgleda da 
cvate i ono, uporedo sa zemljom; i u jesen kad oteža od jesenjih zvezda u 
rojevima. Uvek lepo i bogato, kao naknada ovoj čudnoj varoši za sve ono 
čega u njoj nema i uteha zbog svega što ne bi trebalo da bude. 

Ali najveći raskoš toga neba nad Beogradom, to su sunčevi zalasci. U jesen i 
u leto oni su prostrani i jarki kao pustinjske vizije, a zimi prigušeni tmastim 
oblacima i rujnim maglama. A u svako doba godine vrlo su česti dani kad se 
oganj toga sunca koje zalazi u ravnici, među rekama pod Beogradom, odbije 
čak gore u visokoj kupoli neba, i tu se prelomi i prospe kao crven sjaj po 
razasutoj varoši. Tada sunčano rumenilo oboji za trenutak i najzabačenije 
uglove Beograda i odblesne u prozorima i onih kuća koje inače slabo 
obasjava" - pisao je nobelovac Ivo Andrić o svom voljenom Beogradu. 

XX poglavlje 

SVET NESVRSTANIH 

Kruna poslovanja hotela «Moskve», njegovog direktora Trifuna Subotića i 
zaposlenih bila je svakako organizacija dočeka i smeštaja učesnika velike 
svetske konferencije, koja je u jesen 1961. održana u Beogradu. Bio je to 
prvi Samit nesvrstanih zemalja, koji je organizovao predsednik Josip Broz 
Tito. 

Pre toga, doduše, direktor Subotić se trudio da ugosti predsednika 
Jugoslavije, ali u tome nije imao sreće. 

- Tito je jednom ozbiljno najavio da će u kafani «Moskva» da isprati 1960. i 
dočeka 1961. Novu godinu. Za njega i za drugaricu Jovanku Broz smo na 
galeriji kafane pripremili specijalni sto, na kome smo planirali da Titu i 
njegovoj pratnji serviramo osveženje. Taj protokol smo vežbali dva dana, ali 
nas je Tito izneverio i nije se uopšte pojavio na dočeku Nove 1961. godine - 
seća se Žika Žebeljan, šef sale kafane «Moskva». 

Konferencija 25 politički i blokovski neangažovanih država, koje su odlučile 
da se ujedine i izađu iz nerazvijenosti, održana je od 1. do 6. septembra. 
Akcija za sazivanje Beogradske konferencije pokrenuta je na sastanku J.B. 
Tita sa Gamal Abdel Naserom u Kairu, aprila 1961. Lokalni organi vlasti 
uložili su ogroman napor da Beograd spreman dočeka državnike nesvrstanih 
zemalja. Po broju istaknutih učesnika to je bio najveći međunarodni skup 
održan u istoriji Beograda, jer je uz 25 državnika došlo i nekoliko stotina 
njihovih saradnika. 



Na Beogradskoj konferenciji nesvrstanih učestvovali su, na primer, car Hajle 
Selasije I iz Etiopije, dr Kvame Nkrumah, predsednik Republike Gane, 
Džavaharlal Nehru, predsednik vlade Indije, dr Ahmed Sukarno, predsednik 
Republike Indonezije, kralj Hasan II iz Maroka, Gamal Abdel Naser, 
predsednik Republike Egipat i Josip Broz Tito, predsednik Jugoslavije. 

Tri južnoameričke države: Bolivija, Brazil i Ekvador imali su na 
Beogradskoj konferenciji posmatrače. Uz to, više od 500 novinara iz 42 
zemlje pratilo je rad ovog Samita nesvrstanih. 

Plename sednice ovog samita održavale su se u velikoj sali Narodne 
skupštine, koja je bila specijalno adaptirana. U zgradama Saveznog izvršnog 
veća i Narodne skupštine Srbije održavani su sastanci šefova država i 
komiteta konferencije. Centar za štampu nalazio se u zgradi Sindikalnog 
veća. Beogradska konferencije je donela Deklaraciju, koja sa Izjavom i 
pismima čini nerazdvojnu celinu. U Deklaraciji su definisani ciljevi 
neangažovanih nacija, čime je stvoren svetski pokret. Taj pokret nesvrstanih 
je bio glasnogovornik trećeg sveta, koji zastupa interese zemalja u razvoju u 
njihovim odnosima sa bogatijima u svetu. I koji se bori za mesto nesvrstanih 
zemalja u međunarodnoj zajednici i OUN. 

Sva ta događanja su se zbivala u zdanjima koja su od hotela «Moskva» 
udaljena jedva jedan kilometar. Vlada SFRJ je planirala da učesnike Prve 
konferencije nesvrstanih smesti u državne vile i rezidencije njihovih 
ambasada, ali su državnici iz Afrike, Azije i Južne Amerike tražili da budu u 
centru Beograda, da vide grad i osete srpski narod. 

- Za vreme Samita nesvrstanih zemalja u Beogradu, septembra 1961. hotel 
«Moskva» je bio specijalno uređen. Na ulaznim vratima su stajale zastavice 
svih država učesnica ovog istorijskog skupa, a u samom hotelu - kako je 
jednom priznao tadašnji direktor Trifun Subotić - boravilo je i noćilo desetak 
predsednika država i vlada nesvrstanih zemalja. Dolazak i boravak, prvog 
čoveka Burme i premijerke Cejlona, kao i drugih lidera zemalja nesrvrstanih 
u hotel «Moskva» bio je državna tajna broj jedan. Niko od zaposlenih, nije 
smeo da govori o ovim visokim gostima, niti da otkriva da su oni smešteni u 
ovom hotelu. Nije smelo da se priča šta ti gosti jedu i piju, šta rade, kako se 
odmaraju, sa kim se sastaju i pričaju. Zbog bezbednosti i političke diskrecije 
čak su i njihovi potpisi, utisci i pohvale osoblju hotela u Knjizi utisaka, bili 
sklonjeni od očiju zaposlenih i javnosti. Tek dvadeset godina kasnije, pred 
Titov put na samit nesvrstanih u Havanu, moglo se prvi put u javnosti 
pročitati i čuti da su U Nu i Sirimavo Bandaranaike, na primer, odseli i 
noćili u hotelu «Moskva» - posvedočio je Trifun Subotić. 

Prema protokolu Samita nesvrstanih u hotelu «Moskva» bili su smešteni U 
Nu, predsednik Burme, dr Osvaldo Dortikos, predsednik Kube, Modibo 



Keita, predsednik Malija, Sirimavo Bandaranaike, premijerka Cejlona sa 
svojim saradnicima i pratnjom i prvi čovek Indonezije predsednik Ahmet 
Sukarno. 

U vreme prvog Samita nesvrstanih, svi ti državnici su imali jako hotelsko 
obezbeđenje. Pored toga, naši političari su redovno dolazili da obiđu 
“Moskvu” i da vide da li je sve u redu. Najčešće su dolazili Mika Spiljak i 
Milka Planinc. 

U Nu je bio iskusni revolucionar, koji je Burmu oslobodio japanske 
dominacije. Rođen je 25. maja 1907. godine u Vakemi i školovao se u 
Rangunu, gde je diplomirao 1929. Bio je potom direktor Nacionalne škole i 
1934. predsednik Saveza studenata. Iza Drugog svetskog rata se kao 
političar afirmisao, jer je bio šef diplomatije. Verovao je u ideju da svet 
nerazvijenih država ima pravo da podigne svoj glas i zato je i došao u 
Beograd. Plenio je pažnju zaposlenih u hotelu “Moskva” svojom belom 
haljinom i belom visokom kapom, koja je prosto sijala u odnosu na njegovu 
crnu kožu. 

Predsednik Burme je govorio engleski i pokušavao je da nauči srpski, jer je 
direktoru Trifunu Subotiću, koji ga je dočekao ispred apartmana rekao: 
«Dobar dan druže!» 

Kubanski gost Osvaldo Dortikos Torado, je bio drug Fidela Kastra i Če 
Gevare i veoma cenjen prijatelj Josipa Broza Tita. Rođen je 17. april 1919. u 
provinciji Las Vilas u porodici advokata. Završio je filozofiju na 
Univerzitetu Havana i pristupio Socijalističkoj partiji, pre nego je diplomirao 
1941. Aktivno je učestvovao u rušenju starog kubanskog režima i posle 
nezavisnosti Kube borio se za njenu međunarodnu reputaciju. 

Istupajući na konferenciji, predsednik Kube je rekao da učesnici ovoga 
skupa treba da sačine bilans situacije u svetu u duhu principa kojima se 
obezbeđuje pravo naroda na samoopredelenje, a državama na suverenost. 
Doktor Dortikos je u Beogradu upamćen kao vrlo elegantan državnik, koji je 
nosio odela golublje sive boje i kravate pastelnih nijansi. Uvek je bio 
nasmejan i ljubazan sa domaćinima u hotelu “Moskva”. 

- Njegov kolega predsednik Modibo Keita bio je veoma visok čovek, pa mu 
je Tito, kada su u Parku prijateljstva na Novom Beogradu sadili drvo 
prijateljstva, dao najmanje stablo. Tito se našalio da je stablo malo, jer je on 
predsednik države koja se zvala Mali. Posle se predsednik Keita šalio i 
smejao tako glasno da je čitav hotel odjekivao. Nama je bio interesantan jer 
je bio neobino šarmantan i neposredan čovek. To je bila posledica toga što 
su se naši nesvrstani prijatelji zaista komonto osećali u hotelu - govorio je 
Trifun Subotić. 



Modibo Keita je rođen 4. juna 1915. u gradu Bamako-Coura u tada 
francuskom Sudanu. Posle studija radio je kao 1936. kao profesor u 
prestonici Bamako, gde se pridružio komunistima. Zbog političkog 
delovanja protiv Francuske, 1946. je bio politički zatvorenik u Parizu. 
Političku karijeru je nastavio kao član demokratskog bloka i guverner 
Bamaka, da bi uspostavljanjem federacije Mali 20. jula 1960. postao njen 
prvi predsednik. Jedan od prvih gostiju u Maliju je bio Tito sa suprugom 
Jovankom, kojoj je predsednik Keita poklonio riznicu zlata. 

U analima Samita nesvrstanih je zapisano da je predsednik Malija govorio 
da je «krajnje je vreme da se Ujedinjenim nacijama pruže sredstva koja bi 
omogućila da one postanu glavni faktor za pružanje pomoći nezavisnim 
državama. Da bi se takvi ciljevi ostvarili treba izvršiti promenu strukture 
međunarodne organizacije". 

Nesvrstani gosti su 1961. u “Moskvi” spavali i doručkovali u svojim 
sobama. Gospođa premijerka Sirimavo Bandaranaike je najviše naručivala 
pileći rižoto, dagnje, piletinu, ćuretinu i ribu. 

Gost hotela “Moskva” je bio i Ahmed Sukarno, predsednik Indonezije, koji 
je zamolio da ga domaćini ne poslužuju svinjetinom i masnim mlekom. 

- Gospodin Sukamo je bio vrlo fin gospodin, koji je obožavao Beograd. Nije 
se, međutim, mnogo zadržavao u hotelu, jer je zbog obaveza u Saveznoj 
skupštini i na samitu, rano odlazio, a kasno dolazio u sobu. Kada je umro 6 
godina kasnije bilo mi je žao, jer smo izgubili iskrenog prijatelja - kaže 
konobar Cvetko Đokić. 

Ipak, najviše pažnje zaposlenih u «Moskvi» privukla je jedina dama među 
političarima, Sirimavo Bandanaraike. 

- Premijerka Cejlona je došla u naš hotel sa dve saradnice, vozačem i samo 
četiri kofera, u kojima je bila njena garderoba. Iako predsednik Vlade 
Cejlona, gospođa je nosila tradicionalnu nošnju, odnosno sari bele boje, sa 
vrlo malo detalja. Pozdravila je službenike na recepciji osmehom i uputila se 
liftom na prvi sprat, gde je bio njen apartman broj 117. U apartmanu je bilo 
cveća, bokal sa toplim čajem, bokal sa vodom i kineski servis za piće. 

Nismo je mnogo viđali, jer je po čitav dan bila na konferenciji ili u 
posetama. Dolazila bi samo da se presvuče, malo osveži i vrati natrag na 
samit. Jednog dana dobili smo zadatak da za gospođu Bandanaraike 
pripremimo termos sa čajem, jer, kako nam je rečeno, ide na put u Novi Sad. 
Saznali smo da su, naime, za Titove goste bili pripremljeni i saloni na 
Petrovaradinskoj tvrđavi. U njima su bili stilski nameštaj, vredna umetnička 
dela, slike, lampe, lusteri, vaze i svileni tepisi. Tu su bile dve aperitiv 
prostorije, jedna veća sala za ručavanje koja je primala četrdesetak gostiju i 
manja, intimnija, gde je moglo ručati desetak osoba. Sve sobe bile su 



raskošno opremljene. Premijer Sirimavo Bandanaraike prva je ručala u tom 
salonu kada je trećeg dana samita 1961. sa Titom obišla Petrovaradin. U 
našem restoranu je gospođa Sirimavo za sedam dana koliko je boravila samo 
tri puta jela. Volela je da proba leskovačku mućkalicu sa dosta sitno 
iseckane i pečene paprike - pričao je jednom prilikom novinarima direktor 
Trifun Subotić. 

Gospođa Bandaranaike je rođena 1916. kao Sirimavo Ratwatte u jednoj od 
najbogatijih porodica »rajskoga ostrva« Cejlona, a 1940. se udala za 
Solomona Diasa Bandaranaikea, vodećega političara Ujedinjene nacionalne 
stranke. Kad je njen suprug ubijen 1956. samo tri godine nakon što je postao 
premijer, dotada povučena Sirimavo pretvorila se u »politički damu«, 
osvojivši vlast na izborima 1960. i time postala prva žena premijer na svetu. 
U četrdesetak godina svoje političke karijere, tri puta bila je na čelu vlade 
Cejlona, kasnije Sri Lanke, sprovela je radikalne reforme u društvu, a širom 
sveta postala je poznata kao jedan od vođa Pokreta nesvrstanih. U njenoj 
biografiji se uvek spominje da je njen izlazak na međunarodnu scenu bio u 
Beogradu na Prvoj konferenciji nesvrstanih zemalja 1961. Već tada je 
Sirimavo Bandanaraike ušla u istoriju kao prvi nacionalni vođa koji je rekao 
kako govori »kao žena i kao majka«. 

- Dok god postoji jaz između razvijenih i nerazvijenih zemalja postojaće i 
ogromna mogućnost za zategnutost - izjavila je premijer Sirimavo 
Bandaranike. 

Kao lider neangažovanih Sirimavo Bandanaraike je i kasnije bila čest gost 
Beograda i predsednika Tita, sa čijom suprugom Jovankom Broz je postala 
veliki prijatelj. Sirimavo Bandaraike je umrla 10. oktobra 2000. u 84 godini 
života, nakon glasanja na lokalnim izborima. 

Kako su pisale «Večernje novosti», septembra 1961. kralj Nepala Mahendra 
je posetio restoran «Golf». Za zakusku je izabrao srpski kajmak i sremske 
kobasice. On je bio smešten u vili na Dedinju, i išao je u lov na fazane u 
Belju. Indonežanski premijer Sukamo, koji je odseo u «Metropolu», ima 
svog kuvara. Međutim, on se često opredeljuje za dalmatinskog langusta. 
Delegacije koje su smeštene u «Moskvi» najviše se interesuju za leskovačku 
mućkalica, žive i pečene paprike, musaku od krompira i đuveč. 

Po odlasku iz Beograda, U Nu, predsednik Burme je izjavio: 

- U maju 1955. godine kada sam prvi put posetio ovaj grad, on je još uvek 
pokazivao posledice teških nemira i borbi. Sada se slika potpuno izmenila. 
Napuštam ovaj grad noseći sobom žive utiske jednog novog Beograda i 
snažnog naroda, ispunjenog nadom i dubokim osećanjem odanosti svojoj 
domovini. Beograd je zaista novi grad koji se zaista ne može prepoznati. 



XXI poglavlje 

UDRUŽIVANJE U «UNIJU» 


Iako je posle uspešnog prijema gostiju iz nesvrstanog sveta hotel «Moskva» 
i njegovo rukovodstvo primilo mnogo profesionalnih i političkih čestitki, 
njegov prvi čovek Trifun Subotić je smenjen sa funkcije direktora po 
partijskoj liniji. Na njegovo mesto, sredinom šezdesetih, imenovan je njegov 
kolega i zamenik Novica Saban. Do ovog kadrovskog rešenja je došlo zbog 
potrebe modemizacije i ujedinjavanja beogradskih hotela. Naređenje o 
otkazu starom direktoru je preneo Branko Pešić, gradonačelnik Beograda, 
kog je Trifun Subotić otvoreno pitao da li ga smenjuju zato što je loše radio. 

- Ne brini se Trifune, ti si odlično vodio hotel «Moskvu» - odgovorio mu je 
gradonačelnik Branko Pešić. 

Da je to bila istina pokazuje činjenica da je direktor Trifun Subotić i posle 
odlaska iz hotela «Moskva» često pozivan na razne svečanosti, a kao 
penzioner imao je svoj sto u kafani i besplatno jelo i piće, što je bivši 
direktor vrlo retko koristio. 

Naime, kao vodeći i ekskluzivni hotel “Moskva” je u vreme rađanja 
samoupravnog socijalizma u Jugoslaviji bio određen od vlasti da bude lider 
privrednog udruživanja. Početkom šezdesetih, posle stvaranja gigantskih 
poljoprivrednih i industrijskih preduzeća, udmživanje je zahvatilo i 
hotelijerstvo. Tokom 1963. hoteli «Moskva», «Balkan», «Prag», 
«Ekscelzior», «Astorija», «Mažestik» “Union”, “Toplica” i tri motela u 
Paraćinu, Dimitrovgradu i Velikoj Plani, integrisani su u Hotelsko preduzeće 
«Unija», čime je u njihove fondove sliveno 148 miliona dinara, a broj 
postelja povećan na 1.070. 

U trenutku integracije «Moskva» je imala 450 zaposlenih. U njenom sastavu 
su bila i ova tri motela, kafane ,,Zelengora“, ,,Sutjeska“ i „Naše more“, kao i 
restoran ,,Luksor“ u Balkanskoj ulici u Beogradu. Taj restoran je u 
međuvremenu modernizovan i postao prvi ekspres restoran u prestonici, koji 
je dnevno prodavao preko 500 kilograma mesa i donosio odličan prihod, za 
razliku od motela, koji su pravili samo gubitke. 

Integracija je, međutim, pokazala da su mnoga radna mesta suvišna, pa je 
«Unija» posle reorganizacija otpustila čak 17 direktora. Prema rečima Ace 
Vujovića, direktora «Unije», nova reorganizacija je bila deo procesa 
uklapanja u privredne reforme u Srbiji. Ovako ujedinjeno Hotelsko 
preduzeće «Unija», čija je direkcija bila u «Mažestiku», funkcionisala je sve 
do 1993. godine. 



Tokom veka svog postojanja hotel “Moskva” je uvek vođen domaćinski. 

Bez obzira što su se režimi menjali, i što se iz ranog kapitalizma ušlo u 
mladi komunizam i samoupravljanje, uprava hotela je vodila uspešno ovaj 
kolektiv koji je sredinom šezdesetih imao zvaničan naziv: Ugostiteljsko 
preduzeća “Moskva”. 

- Hotel je bio naša druga kuća, jer smo u njoj provodili jako mnogo 
vremena. Imali smo mnogo posla, ali smo bili i jako dobro vođeni. U 
preduzeću je vladala sjajna radna disciplina, koja se izvirala iz poštovanja 
prema našim direktorima, ali i svim kolegama. Toliko smo bili složni, da je 
svako sa malo više iskustva, učio onog mlađeg, i pomagao mu da napreduje. 
Kada je Aleksandar Ranković 1966. smenjen i penzionisan, bez posla je 
ostala njegova sekretarica Dana Jančić. Preko prijatelja uspela je da se 
zaposli u hotelu «Moskva» kao telefonistkinja i da tu dočeka časnu penziju. 
U hotelu je najduže kao telefonistkinja radila Branka Brkan, još od početka 
šezdesetih, koja je tečno govorila francuski i engleski, a služila se i 
nemačkim i italijanskim jezikom. Ova bivša kuvarica i danas penzioner 
hotela kaže da su telefonistkinje, koje uvek rade u tri smene, prvi kontakt 
gosta sa hotelom. 

Već prve godine rada u udruženom preduzeću «Moskva» je zabeležila 
fenomenalan rezultat. U zvaničnim izveštajima zabeleženo je da je hotel 
«Moskva» za devet meseci 1966. imao iskorišćenost kapaciteta od 107 
odsto. Direktor Novica Saban je to objasnio činjenicom da su za potrebe 
gostiju korišćene i sobe u potkrovlju, koje nemaju visoku kategoriju, ali koje 
su bile dovoljno uredne da prime svoje stanare. 

SVETSKE ZVEZDE 

I ma koliko rusofili pričali da je palata «Moskva» bila stecište različitih 
«moskvista», ona je vremenom prerasla i u kutak za Amerikance. Još pre 
Drugog svetskog rata, a naročito posle oslobođenja 1944, Beograd i palata 
«Moskva» bili su domaćini mnogim američkim izveštačima, novinarima i 
snimateljima. Jedan od njih je, na primer, bio i mladi Dejvid Bajnder, 
dugogodišnji dopisnik "Njujork tajmsa" iz Beograda. 

Nobelovca Sola Beloua poseta Beogradu je vratila u detinjstvo, jer su njemu 
kao potomku Jevreja iz Petrovgrada gradovi Varšava i Beograd bili prvi 
slovenski gradovi koje je video u životu. Stigao je u Beograd u zimu 1968. i 
video svoje detinjstvo: ulice zatrpane snegom, lica slična kao u Americi. 
«Bilo je to vrlo dirljivo..." napisao je Sol Belou u svom dnevniku. 

Krajem šezdesetih Beograd je već bio razmažen od zvezda i počeo je da bira 
goste. Posle Maria del Monaka, došao je Djuk Elington, pa Mikis 



Teodorakis, kog je pratio sekretar grčke KP i koji je insistirao na političkoj 
poseti, tražio telohranitelje i policijsku pratnju na motorima, kao da je 
predsednik Amerike. 

Jedan od najuglednijih pisaca sveta Robert Grejvs ("Ja, Klaudije", "Zlatno 
runo", "Grčki mitovi") je oktobra 1970. u Beogradu pošao u bioskop da vidi 
film "Grk Zorba", ali je tom prilikom priznao novinarima da je reč Serbia od 
velikog značaja u njegovom životu. Jer mu je jula 1914. prijatelj Džordž 
Malori na vratima kuće viknuo: 'Serbia je zaratila!' Od tog trenutka svet se iz 
korena promenio!", rekao je iskreno Robert Grejvs. 

- Najveća zvezda svetskog baleta Maja Pliceskaja došla je 1963. u Beograd 
da igra u Labudovom jezeru. Na probama u Narodnom pozorištu bila je 
dosta netrpeljiva prema svom ruskom partneru Nikolaju Fedejčevu, kome 
nije htela da padne u zagrljaj, već mu je samo govorila: «Setaj, šetaj i širi 
ruke!» U to vreme za Maju su se otimale sve metropole sveta, a ona je na 
daskama Narodnog pozorišta, na premijeri odigrala i belog, i crnog labuda, i 
dobila aplauz koji je trajao 37 minuta - kaže beogradski hroničar Radovan 
Popović. 

Posle četiri decenije Maja Pliceskaja je opet posetila Beograd i «Moskvu», 
2007. godine. 

Kad je 1965. pesnik Jevgenij Jevtušenko gostovao u našoj prestonici, prvi 
put se u Beogradu tražila karta više za neko književno veče. Među 
srećnicima koji su gledali i slušali Jevtušenka bila je i glumica Džeraldina 
Čaplin, koja je u to vreme snimala film u Košutnjaku. Ćerka najslavnijeg 
komičara na svetu Čarlija Čaplina kaže da je mladi Dragan, tadašnji student 
iz Beograda, bio jedna od njenih najvećih ljubavi. Sa njim je ljubavisala i u 
sobama hotela «Moskva». Upravo zbog mladog i lepog Srbina ova glumica i 
danas srpske pesme „Marš na Drinu” i „Tamo daleko” smatra najlepšima na 
svetu: 

- Sećam se kako sam se u Beogradu divno provela. Krajem šezdesetih 
snimala sam jugoslovensko-italijansku koprodukciju, film „Ići ćemo u 
grad”. Ludo sam se zaljubila u Dragana. On je bio najromantičniji muškarac 
koga sam ikada srela, oborio me je s nogu. Baš sam bila srećna. Bili smo 
smešteni u hotelu «Moskva». Beograd je bio fantastičan. Noćni život je bio 
neverovatan. Kada smo hteli još više da otkačimo, išli smo u Budimpeštu. 
Samo je tamo bilo još luđe. Sećam se Kluba književnika gde smo odlazili...- 
priča Džerladina Čaplin, koja danas ima preko 60 godina. 

Doduše, upamćeno je i zapisano da je izvesna Persida Radosavljević, 
radnica fabrike zavesa na Čukarici, besna u to vreme zbog male plate i lošeg 
odnosa rukovodstva prema njoj, razbila sekirom sve velike prozore kafane 



«Moskva». Majstori su morali da popravljaju prozore ceo dan, zabeležio je 
list «Politika». 

Beogradska zima 5. januara 1967. bila je kriva što je veliki srpski šansonjer 
Arsen Dedić prvi put kročio u hotel «Moskva». Naime, avion, kojim su u 
SSSR leteli jugoslovenski šansonjeri Arsen Dedić, Gabi Novak i Ivo Robić 
iz Zagreba, nije poleteo zbog leda i snega sa beogradskog letilišta. Pevači su 
se zbog odloženog leta vratili u centar Beograda i odlučili da, umesto u 
Moskvu, odu u hotel «Moskva». 

Sećajući se tog događaja srpski pripovedač Momo Kapor kaže: 

- Sve moje goste smeštao sam u “Moskvu”, pa čak i one najslavnije koji su 
želeli da zbog prestiža stanuju u “Interkontinentalu”. Tvrdio sam da je 
komfor isti, s tim što im ne treba taksi, jer su u centru. Tako sam u 
“Moskvu” doveo Arsena Dedića, koji je postao stalni gost. Arsen je bio moj 
privatni genije. Ne mogu nikada da zaboravim sva naša letovanja u Sibeniku 
i njegovog divnog oca Jovu, koji je bio predsednik pravoslavne crkvene 
opštine. Sećam se da mu je još jako davno otac za stolom, posle litra crnjaka, 
rekao: “Sine Arsene, ti se moraš opređelit! Neko te mora jebati - ili mi ili 
oni!” Arsen je oduvek tvrdio da pripada hrvatskoj književnosti, jer mu je 
hrvatski maternji jezik. Nije bitno što se pogrešno opredelio, već to što se 
uopšte morao opredeljivati, ucenjen polovinom svog nacionalnog porekla. 
Arsen nije samo darovit, to je preslaba reč za njegovu genijalnost, prema 
kojoj nikad nisam bio ravnodušan - rekao je Momo Kapor, najpopularniji 
srpski pisac romana u kojima je opisao romantiku prošlog veka. 

Arsen Dedić, Gabi Novak i Ivo Robić smešteni su u sobe broj 14. i 15. 

Uveče 5. januara Arsen, Gabi i Ivo su večerali morsku ribu i uz belo 
oplenačko vino proveli ugodne trenutke u restoranu «Moskva». Društvo im 
je pravio dirigent Dražen Bojić, šef plesnog orkestra, koji je, takođe, trebalo 
da leti za glavni grad SSSR-a. 

Posle ovog spasonosnog dana za zagrebačke šansonjere, oni nisu više 
napuštali «Moskvu». U jesen 1974. Arsen Dedić je u prestonici snimao za 
Televiziju Beograd seriju «Operacija 30 slova» i opet je boravio u ovom 
hotelu. Ljudi sa recepcije se sećaju da je slavni pevač i kompozitor do 1990. 
najmanje 30 puta bio u sobi broj 15. A onda je, posle gostovanja u klubu 
«Amadeus» i rata koji je izbio, Arsen Dedić deceniju i po zaobilazio 
Beograd. 

- Arsen i Gabi su se vratili Beogradu i našem hotelu 2005. godine. Tada su - 
seća se direktor Sava Janićević - imali koncert u Domu sindikata. Posle 
kocerta veselje se prenelo u hol hotela «Moskva» u kome su se Arsen i Gabi 
susreli sa pesnikom Matijom Bećkovićem. Dobro raspoloženi Dedić je 
zadirkivao Bećkovića zašto nosi kapu Serloka Holmsa. Kako je kuhinja 



hotela bila zatvorena Arsen je naručio pljeskavice iz obližnjeg kioska i sve 
svoje obožavaoce pozvao da u «Moskvi» večeraju. 

MALA VELIKA DECA 

Od glumaca u aperitiv baru, sedamdesetih su stalni gosti bili Mija Aleksić, 
Zoran Radmilović i Jova Radovanović. Govorili su da je restoran najbolje 
mesto u gradu, jer ima odličnu hranu i sjajan pogled na Savu i Novi 
Beograd. Olivera Marković i Rade Marković su dolazili još kad su bili 
mladi. Neko vreme društvo su im pravili Bata Živojinović, Milena Dravić i 
Dragan Nikolić. Dok su dole u kafanu dolazili Bata Stojković, najčešće sa 
Milutinom Butkovićem i Lanetom Gutovićem. 

- Ti glumci su bili velika deca. Malo su pili, ali su se mnogo šalili. Sa njima 
sam se zato brzo sprijateljio. Dok je, na primer, Zoran Radmilović pio samo 
kapućino, Gidra Bojanić, koji je jedini pio “ljuto”, prevrtao je vinjak. 
Donesem mu ja pola čaše, a on kaže: “Cvele, pa ovo se prosulo, sipaj još!”. 
Sredinom sedamdesetih sam od njih dobio ponudu da igram u filmu “Vagon 
Li”. Sniman je dve godine u jednom vagonu na železničkoj stabnici Beograd 
i završen je 1977. Moji partneri su bili Milan Lane Gutović, Bata 
Živojinović, Dragan Zarić, Božidarka Frajt, Bata Stojković, koje sam posle 
snimanja vozio u kafanu “Madera”. Svi oni su mene tretirali kao kolegu 
glumca, a ne kao konobara koji u filmu igra samog sebe, konobara. Od 
honorara, koji je iznosio 900 maraka, kupio sam svoj prvi televizor u boji, 
marke “grundig” - priznao nam je Cvetko Đokić. 

Najveće interesovanje zaposlenih, naročito kuvarica, sobarica i konobarica, 
izazvala je pojava Miće Orlovića, populamog televizijskog voditelja, koji je 
često dolazio u restoran. I kada se slavni Mića pojavi, sve dame su ostavljale 
svoj posao i dolazile da se sa njim pozdrave i da uzmu autogram za sebe, 
svoje rođake i svoju žensku decu. 

Od pevača narodne muzike hotel su pohodili Lepa Lukić i Silvana 
Armenulić, Cune Gojković, Ana Bekuta i Fahreta Jahić. Pili su umereno, a 
Lepa Brena je stalno pila limunadu. Glumica Neda Arnerić je dolazila 
redovno, a šlager pevač Miki Jevremović je dolazio ponekad. 

Doajen srpskog glumišta i srpskih kafana, glumac Ljuba Tadić je jednom 
prilikom konobarima u kafani glasno pohvalio ,,Moskvu“, ali i svoj voljeni 
grad Beograd: 

"Ja mnogo volim kafane. 1, verujte, nikad nisam dvaput svratio u onu kafanu 
u kojoj bi mi konobar, kada bih ga pozvao da platim piće, rekao da ‘nisam u 
njegovom rejonu’. Ja volim Beograd! Beograd je toliko dobar i šarmantan 
grad, da može da oduševi svakoga ko u njega dođe. Niko ne može da mi 



spori da je između pedesetih i sedamdesetih godina, Beograd bio jedan od 
najistaknutijih gradova sveta. A hotel ,,Moskva“ jedna od najboljih u gradu. 
Posetio ga je i Žerar Filip, jedan od najznačajnijih glumaca tog vremena, pa 
je dolazio Hudovštveni teatar, pa Pikolo teatar, pa su Vivijen Li i Lorens 
Olivije igrali "Titusa Andronikusa" u režiji Pitera Bruka, pa je Kolarac bio 
premali da primi sve koji su želeli uživo da čuju Luja Armstronga. Pa su po 
Beogradu šetali Semjuel Beket i Žan Pol Sartr, pa Leonid Leonov, pa je 
svirao Rastropovič... 

- A pored kafana, ja volim ifudbal - nastavljao je svoju priču Ljuba Tadić - 
Kao dete, sećam se, napravio bih krpenu loptu s kojom smo mi kao klinci 
igrali fudbal u ulici. I uvek je postojao neki dečko kome je tata kupio pravi 
fudbal. Ali naravno ne vredi imati pravi fudbal, ako ne znaš da igraš. I 
igramo takofudbal mi koji smo znali na ulici sa tim krpenčetom, a on sa 
pravom loptom stoji na kapiji. Mi ga naravno pozovemo u igru, a on 
pristane pod uslovom da i on igra, što je u redu. Podelimo se mi tako 
međusobno ko će s kim da igra, a onaj najbolji kaže ovom najlošijem čija je 
lopta bila - ‘idi budi bek’. I dogodi se, kao i u svakoj igri, da ga neko saplete 
ili napravi nenamerni faul. A on se naljuti i istog trenutka ode svojoj kući sa 
fudbalom, a mi se vratimo na krpenče “. 

U vreme kada su najveće zvezde javnog života u Jugoslaviji bili fudbaleri 
“Crvene Zvezde” i “Partizana”, ti ljuti fudbalski rivali su u kafanu i restoran 
dolazili zajedno i kao prijatelji. Za istim stolom su sedeli i pili limunadu 
Dragoslav Sekularac, Miloš Milutinović, Rajko Mitić, Moša Marjanović. 
Populami Seki i Zoran Miladinović su se šalili na svoj račun i po mnogo 
puta prepričavali fudbalske duele, golove i zadirkivali se ko je od njih 
dvojice imućniji. Baš u kafani “Moskva” slavni Dragoslav Sekularac je 
izvadio novac i sa njim obrisao cipele. A novčanicu bacio na pod. Taj 
snimak je obišao celu Jugoslaviju, Evropu i svet. 

- Zbog Sekija imali smo uvek velikih problema sa obožavaocima, koji su 
hrlili u kafanu. Da bi se pravili važni pred navijačima, igrači bi naručili 
viski, ali je Rajko Mitić i dalje pio limunadu. Skromni momci su bili i 
njihovi naslednici Dragan Džajić i mladi Vladimir Petrović. Populami Džaja 
i Pižon su pili sokove i limunade. Kada bi im se pridružio Dule Savić probali 
bi kampari i vodku sa švepsom - kaže Cvetko Đokić, koji se seća da su od 
košarkaša dolazili svi igrači i generacije Radivoja Koraća, ali i Rajka Zižića. 
Populami Zuća je voleo hotelski sladoled. A bokser Mate Parlov je voleo 
tortu “moskva šnit”. Bio je gost “Moskve” 1978. kada je postao prvak 
Evrope. U hotelu je svim zaposlenima podelio autograme, šaleći se: “Uzmite 
za uspomenu sada kada sam evropski šampion, ko zna šta će biti kada 
izgubim titulu!” 



ISPOVEST CVETKA KONOBARA 


Cvetko Đokić, konobar i ugostitelj, koji je radio pune četiri decenije u 
»Moskvi« i danas se živo seća svog dolaska u Beograd i prve konobarske 
bluze: 

- Rođen sam 1939. na granici Srbije i Kosova, u Kosovskoj Hamnici. 

Godine 1954. sam krenuo za Beograd, u kome sam završio srednju i Višu 
ugostiteljsku školu. Od malena sam znao da ću biti konobar, a i sanjao sam 
da radim u “Moskvi”. Toliko je taj hotel bio poznat u Jugoslaviji posle 
Drugog svetskog rata. Da bih bio dobar konobar, morao sam da govorim 
strane jezike. Učio sam ih na Kolarčevom univerzitetu, jer mi je preduzeće 
to plaćalo. Francuski sam znao iz škole, a još sam naučio nemački, 
italijanski i engleski. U “Moskvi” sam radio od 1962. do 31. oktobra 2002. 
Na Svetog Luku sam završio svoju hotelijersku karijeru bez dana bolovanja 

- priča nam gospodin Đokić. 

“Moskva” je, kaže Đokić, funkcionisala kao jedna kompanija, tačnije kao 
moderna fabrika. Imala je sve svoje - struju, lift, pekaru, perionicu, menzu, 
svoju tehničku službu. Imali su najbolje pecivo, paštete, rol viršle, kifle, 
vruće iz pekare, i kiselo mleko. To su najviše jeli beogradski Crnogorci. 
Jedan Crnogorac je naručivao i jeo po deset pašteta. 

Konobar Cvetko Đokić se, takođe, seća da je prvi poratni direktor hotela 
1945. bio izvesni “drug Mirko Solaja”, a da je posle njega došao Trifun 
Subotić, kog je nasledio Novica Saban, a njega od 1990. godine nasleđuje 
Sava Janićević. 

- Svi direktori su sebi spremali naslednike i tako je “Moskva” imala 
kontinuitet u rukovođenju. Najvažnije od tog je bila i ljubav prema 
preduzeću. Svi mi i svi naši direktori doživaljvali smo “Moskvu” kao svoju 
kuću. Uz to radna disciplina je bila jaka, jer se šezdesetih radilo 9 sati 
dnevno, bez slobodnog dana. Radilo se po učinku, pa sam ja kao konobar i 
kasnije kao šef sale, na primer, imao veću platu od direktora Novice Sabana. 
Na kraju svakog meseca se znalo ko je radnik meseca, ko je dobio nagradu 
“crvena majica”, i znaš odmah kolika ti je plata. Novica imao 205.000 dinara 
mesečno, a ja 210.000. Moja plata je bila takva da moja žena nije morala da 
radi. Zajedno smo podigli i školovali dve ćerke. Mogao si puno da zaradiš, 
ali si morao i da vodiš računa o svakom gostu. Jer gost je bio maksimalno 
zaštićen. Nismo smeli gostu da zakinemo ni jedan dinar. Ako naplatiš nešto 
više, gubiš posao - seća se Cvetko Đokić, koji kaže da je restoran zbog 
renoviranja bio zatvoren tačno od septembra 1969. do marta 1974. Doduše, 
hotel je i tada radio, ali restoran i kafana nisu radili tri godine. U tom periodu 



najboljim kuvarima, konobarima, poslastičarima, recepcionarima je nuđeno 
da napuste “Moskvu” i pređu u druge beogradske hotele, ali niko nije 
napustio hotel. 

- Vrbovali su me i Slovenci, ali da 1978. pređem kod njih u Portorož. Zvali 
su me i da idem na rad u Australiju i Svajcarsku, ali nisam hteo. I ne kajem 
se. Zašto da odem iz najboljeg hotela, pitao sam kolege iz “Balkana” i 
“Mažestika”, koji su me zvali da pređem kod njih. U “Moskvi” je bila 
najbolja organizacija posla, najbolja posluga, najbolja kafa i najbolji gosti, 
koji su najviše i dolazili zbog te kafe. Mi smo svako jutro ribali džezve da se 
sijaju i tucali kafu sa velikim tucanikom, pa je potom sitno mleli. Kad sam 
došao u “Moskvu” imali smo 139 zaposlenih. U sezoni je bilo oko 215 
zaposlenih, a posle renoviranja 1974. imali smo 235 radnika. Sezdesetih 
godina, kada sam počeo da radim, šef sale je bio Marko Tomaš, a Đorđe 
Prodanović zvani Naser, jer je ličio na predsednika Egipta, je bio šef smene. 
Dragan Nikolić je bio moj učenik, koji je posle postao zamenik direktora. A 
ja sam od 1977. bio šef sale i upravnik, a potom i zamenik direktora, jer sam 
2000. često menjao direktora Savu Janićevića kad je trebalo. Pet godina 
uzastopce hotel “Moskva” i njegovi radnici su bili najbolji hotelijeri u Srbiji. 
Početkom devedesetih hotel “Moskva” je nosio titulu najboljeg u 
Jugoslaviji. Tada je hotel prvi put komjuterizovan - kaže penzioner Cvetko 
Đokić. 

On je toliko voleo hotel, da je i svojoj starijoj ćerki u restoranu organizovao 
svadbeno veselje. A kada je napuštao hotel Cvetko Đokić je 2002. kao 
predsednik Udruženja penzionera “Moskva” u restoranu-bašti napravio 
ispraćaj, na kome je bilo 130 ljudi njegovih kolega i prijatelja. Veselili su se 
do uveče, kada su se u trenutku rastanka rasplakali. 

- Kad sam otišao u penziju doktor Sava Janićević mi je u ime preduzeća 
“Moskva” poklonio zlatnik, koji sam, kako mi je tada rekao, “zaslužio kao 
najbolji radnik” - kaže ponosno danas Cvetko Đokić. 

XXII poglavlje 

SPOMENIK KULTURE 

Najviše kolektivno telo upravljanja u hotelu šezdesetih godina bio je 
Radnički savet. U 1965. godini ovaj organ upravljanja je imao 30 sednica, na 
kojima je doneo 250 odluka po raznim pitanjima iz poslovanja preduzeća. 
Najveća briga bila je posvećena, kako piše u jednom od zapisnika sa 
sednica, “ politici investiranja i pravilnom korišćenju sredstava, raspodeli 



ličnih dohodaka i fondova, izgradnji i dodeli stanova za zaposlene, kao i 
potrebi smanjenja svih troškova u preduzeću”. 

Svim sednicama Radničkog saveta prisustvovali su i generalni direktor 
preduzeća i direktor hotela sa svojim saradnicima. Iz zapisnika sa sednice 
Radničkog saveta 27. januara 1966. kojoj je predsedavao Stamenko 
Đorđević, vidi se da su na sastanku bili i Trifun Subotić, generalni direktor 
preduzeća, Novica Saban, direktor hotela, Sida Subotić, finansijski direktor, 
Mirjana Popović, sekretar radne organizacije i još troje ljudi iz uprave. Na 
dnevnom redu je bio Izveštaj o poslovanju u 1965. godini, u kome je rečeno 
da je preduzeće “Moskva” uspešno radilo. 

Hotel je tada imao 290 postelja. Cene smeštaja u jednokrevetnim sobama su 
bile od 80 do 145 dinara, u dvokrevetnim 226 dinara, manjim apartmanima 
do 390 i velikom apartmanu 450 dinara. Stranci su plaćali od 100 do 780 
dinara. Ukupan prihod je bio 1,3 milijarde dinara, dohodak 643 miliona 
dinara, jer je ostvaren učinak od 488 odsto. Čak se u fondu hotela “Moskva” 
pojavio višak od 3,3 miliona dinara. 

Od troškova te godine najviše je ulagano u tekuće održavanje hotela i drugih 
kolektiva unutar preduzeća “Moskva”. Tokom 1965. izvedeni su, na primer, 
izolatorski radovi u vrednosti od 500.000 dinara, prepravke u kotlamici za 
300.000 dinara i slikarski radovi za skoro 2 miliona dinara. Uz to u tekuće 
održavanje spadali su i poboljšanja vodovoda i grejanja, keramički radovi i 
polaganje patosa u kafani, u vrednosti od 314.577 dinara. Ukupne investicije 
u održavanje i popravku hotela i restorana “Moskva” u 1965. iznosile su oko 
30 miliona dinara. Specijalna komisija Radničkog saveta, koju je vodio 
Branko Rakočević, je ove radove kontrolisala i odobravala korišćenje 
sredstava. 

Na sednici Radničkog saveta 8. februara 1966. održanom u baru “Hajdučka 
špilja” hotela “Prag”, u punom sastavu se odlučivalo o nagradi za uspešan 
rad druga Trifuna Subotića, generalnog direktora preduzeća, koji je odlazio 
posle 17 godina rada sa te funkcije i druga Novice Sabana, direktora hotela 
“Moskva”, koji je trebalo da ga nasledi. Novica Saban je poreklom iz 
okoline Dečana, na Kosovu i Metohiji. U hotelu «Moskva» je radio pune 32 
godine. Krajem sedamdesetih bio je profesor Više ugostiteljske škole. Imao 
je običaj da kaže: 

- «Moskva» je zdanje u koje se lako i brzo čovek zaljubi. 

Kao rukovodioci preduzeća i hotela Trifun Subotić i Novica Saban bili su 
najagilniji u nastojanju da zdanje palate «Moskva» dobije i zvanično status 
spomenika kulture. U tome im je krajem šezdesetih pomogla Gordana 
Gordić, istoričar umetnosti iz Zavoda za zaštitu spomenika kulture i 



kasnije savetnik predsednika Borisa Tadića. Gospođa Gordić je bila lično 
predlagač da se ovo izuzetno retko i lepo arhitektonsko zdanje stavi pod 
zaštitu države. 

- Smatrala sam da je «Moskva» arhitektonski i urbanistički istorijsko delo, 
prvo zdanje moderne Srbije i vrlo značajan predstavnik ruske secesije u 
Evropi. Moj predlog je razmatrala Stručna služba Zavoda za zaštitu 
spomenika kulture grada Beograda, na sastanku u hotelu «Mažestik» i 
prosledila ga specijaloj komisiji, u kojoj su članovi bili i ugledni arhitekti 
Bogdan Nestorović i Oliver Minić - seća se Gordana Gordić. 

U rešenju Zavoda za zaštitu spomenika kulture grada Beograda «utvrđuje se 
spomeničko svojstvo zgrade u Balkanskoj ulici broj 1 u Beogradu u 
postupku pokrenutim po službenoj dužnosti». 

U obrazloženju rešenja se navodi kratka istorija postanka zgrade, ali se 
najviše ističu njene arhitektonske vrednosti: 

“Zdanje hotela “Moskva” jedan je od osnovnih morfoloških oznaka 
secesijske struje u celini. Vertikalna podela arhitektonske opne provučena je 
kroz celu zgradu od prizemlja do krova, a izražena je arkerima, visokim 
strmim krovom safijalama. 

Zgrada hotela »Moskva« oslobođena je tradicionalnog kompozicijskog 
postupka i klasičnih ukrasnih elemenata, čime je dostigla visok stepen stilske 
emancipacije ovog perioda i približila se postavkama moderne arhitekture. 
Odbacivanje klasičnog ornamentalnog repertoara, upotreba novih 
plemenitijih materijala, iskrenost arhitektonskog izraza, i sadržaj prilagođen 
promenjenim uslovima vremena, dostigli su u ovom delu visoki stupanj 
emancipacije beogradske arhitekture XX veka. 

Cistotom arhitektonskog izraza, zbijenošću zapremina javlja se kao negacija 
podražavajućih koncepcija i kao prevaziđenost kompromisnih rešenja svog 
vremena. Samim tim ona je vesnik oslobođene arhitektonske misli koja će u 
Beogradu tek tridesetih godina ovoga veka ostvariti funkcionalistička dela 
lišena opterećenja prošlosti. Razigranost mase hotela »Moskva« postignuta 
je primarnim arhitektonskim elementima. Jedinstveni korpus dobio je 
prizmatične trostrane arkere koji umesto ranijih podeonih venaca razuđuju 
fasade. 

Zidna platna oslobođena su horizontalnih podeonih venaca, plastika oko 
otvora, lizena i pilastera, čime je afirmisana tendencija ka bezornamentalnoj 
arhitekturi. Upotreba mermera, keramičkih pločica ifajansa za oplatu 
fasade, označava prihvatanje secesijskih postavki u upotrebi novih 
plemenitih i trajnijih materijala. Većim delom slobodne površine fasada 
obložene su zelenim keramičkim pločicama, po čemu zgrada spada među 
retke u Beogradu sa hromatskom fasadom. 



Izdaleka vidljiva zgrada hotela “Moskva”, najveća i najviša tada, postaje 
karakteristična tačka gradske siluete i prvi objekat koji će obeležiti buduću 
izgradnju Terazija. Za svoje vreme ova secesionistička zgrada je veoma 
savremena, a njena izgradnja za ondašnji Beograd značila je krupan 
događaj. 

S obzirom na navedene vrednosti zgrada hotela “Moskva ” je od posebnog 
značaja za društvenu zajednicu, pa je s toga rešeno kao dispozitivu”. 

Na osnovu ovih utvrđenih vrednosti palate, Zavod za zaštitu spomenika 
kulture grada Beograda nalaže «izvršiti upis zgrade hotela «Moskva» u 
Registar spomenika kulture grada Beograda». To je i učinjeno pod 
registarstkim brojem 252. Rešenje je potpisao direktor zavoda Jovan Sekulić 
23. aprila 1969. godine. 

XXIII poglavlje 

NOVA ,,MOSKVA“ 

Sve do 1973. zaposleni u hotelu su svoju firmu zvali “Stara Moskva”, a onda 
su od 1974. počeli da je zovu “Nova Moskva”. Razlog za to je bila 
rekonstrukcija hotela, kojom je “Moskvi” promenjena kompletana 
unutrašnja struktura, ali ne i spoljni izgled. 

- Sest decenija hotel “Moskva” je izdržao na svojim nogama, pre nego, što je 
počeo da pokazuje zamor i prve znake starenja. Uzrok tome su bili jedan 
balkanski i dva svetska rata, bombe koje su ga oštetile i instalacije koje su 
dotrajale. Zato je rekonstrukcija hotela bila neophodna. Kako je hotel 
“Moskva” zaštićen od strane države kao spomenik kulture, strogo je moralo 
da se vodi računa da se sačuva njegov spoljni i unutrašnji orginalni izgled. 
Na tako krupan korak ovo preduzeće se odlučilo posle odluke Radničkog 
saveta - seća se treći generalni direktor hotela Novica Saban. 

«Politika ekspres» je 22. maja 1970. objavila tekst pod naslovom «Moskva 
kao hotel i muzej», u kome je navela da je Hotelsko preduzeće «Unija», 
kome pripada i Samostalna organizacija udruženog rada hotel «Moskva», 
dobilo saglasnost Gradskog zavoda za zaštitu spomenika da reastaurira 
hotel, pod uslovima da bude identičan sa palatom «Moskvom» od pre 60 
godina. 

Ova novina je još navela: 

«Ovo prekrasno zdanje pretrpelo je četiri velika rata, ali je izgubilo, gotovo, 
sva orginalna dokumenta o svom postojanju i radu. Deo arhive hotela 
«Moskva» je izgoreo u požaru, koji je izbio aprila 1941. posle nemačkog 
bombardovanja. Drugi deo dokumentacije je izgubljen tokom seobe 



direkcije, jer je hotel «Moskva» mnogo puta menjao vlasnike i upravu. Iako 
će hotel posle restaruracije postati hotel-muzej, uprava će usaglasiti stilski 
nameštaj sa potpunim komforom koji zadovoljava potrebe savremenog 
gosta. Za izvođenje radova na fasadi i nabavku stilskog nameštaja, prema 
prvim proračunima, biće utrošeno oko 25 miliona dinara». 

Rekonstrukcija je bila finansirana bankarskim kreditima. Hotel “Moskva” je 
naime 25. juna 1971. preko Radničkog saveta velikog kolektiva “Unija” 
dobio odobrenje za podizanje kredita kod Jugoslovenske poljoprivredne 
banke od 24.892.066 dinara. I potom je dobvena dozvola i za dodatno 
zaduženje od 2,3 miliona dinara. 

Pokriće za ovaj kredit od ukupno 26,8 miliona dinara, bio je čist prihod od 
oko 3 miliona dinara, koji je sa uvećanjem broja soba imao realnu osnovu za 
povraćaj. Uporedo sa planom rekonstrukcije sačinjen je i predlog izmene 
sistematizacije radnih mesta za 130 zaposlenih i prijem novih radnika. Ovu 
odluku potvrdio je Savet SOUR hotel “Moskva” 17. maja 1972. čiji je 
predsednik bio Živan Žebeljan. 

Zbog rekonstrukcije hotel je zatvoren 1. oktobra 1970. ali je njegova 
adaptacija, umesto planiranih 14 trajala celih 36 meseci, jer su nastale 
nepredviđene teškoće. A kako su radovi odmicali, tako je i cena 
rekonstrukcije porasla na 60 miliona dinara. 

- Kada je trebalo da se promeni propala fasada, a Zavod za zaštitu 
spomenika nije imao para, pa nam je poručio da se strpimo jedno 10 godina. 
Zaposleni su odmah rekli da će sami da plate novo ruho za svoj hotel. Tako 
smo i uradili. Kako je jednog dana sa tornja otapala pločica, srećom nikog 
od prolaznika nije pogodila, mi smo na poleđini videli ime njenog 
proizvođača. Pisalo je fabrika «Žolnaj», Pečuj. Do tada se govorilo da su 
pločice iz Svedske, iz Čehoslovačke, iz Italije. Tada smo otkrili da su iz 
Mađarske - otkriva nam Novica Saban. 

U rekonstrukciji hotela učestvovalo je 15 preduzeća i pedesetak arhitekata, 
dizajnera i umetnika svih vrsta. Glavni arhitekta rekonstrukcije bio je dr 
Stojan Vasić iz Beograda. 

- Ali, da bi se hotel adaptirao trebalo je ponovo aktivirati fabriku pločica u 
Pečuju, koja je proizvela ovu keramiku, a koja je bila ugašena 1930. Na našu 
sreću u fabrici «Žolnaj» su sačuvani kalupi ploča, pa su Mađari izradili nove 
ploče za hotel «Moskva» - seća se Gordana Gordić, koja je išla u Pečuj da 
proveri orginalnost mađarskih pločica. 

Projekat adaptacije uradio je arhitekta Grigorije Griša Samojlov, profesor 
Beogradskog univerziteta, koji je izjavio da je od hotela «Moskva» ostala 
samo fasada. 



- Како је «Moskva» bila prvi srpski hotel za poslovne ljude, te poslove 
adaptacije vodio je Tehnički biro Beogradskog univerziteta pod 
rukovodstvom arhitekte Milivoja Žugića, dok sam ja dao idejno rešenje i 
razradio enterijere. O renoviranju krova i fasade hotela “Moskva” brinuo je 
Zavod za zaštitu spomenika kulture grada Beograda. Najvažnije je da smo 
spasili hotel od propadanja i rušenje. Jer njegovi noseći stubovi su toliko 
propali, da je pretila opasnost da ,,Moskva“ potone. U temelje je ubrizgan 
beton i stubovi nosači su ojačani. Potom smo maskimalno iskoristili 
zapreminu hotela, jer je to bila zgrada sa spratovima visine od 5,5 metara, u 
koje smo ubacili galerije. Spolja gledano hotel «Moskva» ima četiri, a unutra 
zapravo ima sedam spratova. Njegova kvadratura je povećana sa 5.000 na 
8.500 metara. Tako je svaka soba dobila malo predsoblje, garderobu, salon i 
toalet, spavaću sobu i kupatilo. Adaptacijom su skinute stepenice u kafani i 
restoranu, pa su se političari i diplomate, koji su sedeli na galeriji, približili 
narodu - zapisao je u svom dnevniku ovaj ugledni arhitekta. 

Grigorije Samojlov je bio ruski emigrant, koji je kao slikar i arhitekta u 
Beogradu i mnogim drugim gradovima Srbije, ostavio vidan autorski trag. 
Zaštitni znak njegovog arhitektonskog opusa je Palata penzionog fonda 
činovnika i služitelja narodne banke na Terazijama 29 iz 1938. godine, ali i 
palata “Moskva”. 

Grigorije Samojlov je bio Kozak. Rođen je 1904. U Rusiji je završio 
slikarsku školu, ali je nakon ruske revolucije emigrirao u Kraljevinu SHS i 
obreo se u Beogradu. U srpskoj prestonici je završio Vojnu gimnaziju i 
zatim Arhitektonski odsek Tehničkog fakulteta. Prvu praksu je imao u birou 
arhitekte Aleksandra Đorđevića, a bio je i asistent na Katedri za vizantijsku i 
staru srpsku arhitekturu Tehničkog fakulteta. Za šest decenija života u Srbiji 
arhitekta Grigorije Samojlov je uradio oko 180 projekata. 

U njegovom opusu pre Drugog svetskog rata primetni su svi aktuelni stilovi 
tadašnje beogradske arhitekture: modemizam, akademizam, srpsko- 
vizantijski stil i art deko. Sve ih je primenjivao, zavisno od namene objekta. 
Projektovao je palate, ali i desetak vila na Dedinju i Senjaku i njima dočarao 
građanski Beograd. Za Grigorija Samojlova se danas kaže da je glavni 
vizionar Terazija, jer njegova Palata penzionog fonda činovnika i služitelja 
narodne banke na Terazijama određuje sliku ambijentalne celine terazijskog 
skvera. Poznata je i kao Palata bioskopa "Beograd". 

Rekonstrukcija hotelskih soba je izvedena od prvog sprata, preko ugla na 
četvrtom spratu. Napravljeno je 14 novih soba na petom spratu. I urađena je 
nova instalacija ispod prvog sprata do samog temelja. Tavanica na prvom 
spratu je bila visoka čak 8 metara, pa su arhitekte tu postavili fontanu sa 
pticama i veliki kameni mozaik. 



Izvršena је adaptacije hotelskog restorana, a izgrađene su i dve banket sale, 
galerija sa 90 stolica, aperitiv bar, frizerski salon, bifea i pomoćna odeljenja. 

- Rezultati te rekonstrukcije su bili veliki, jer je hotelski komfor podignut na 
evropski nivo. Dobili smo 54 nove sobe i 92 ležaja više. Sagrađeno je 40 
apartmana tzv. dupleksa. To su bile dvospratne sobe, prve koje su 
napravljene u hotelima Beograda. A jedinstveni kafanski prostor, koji je do 
tada postojao je podeljen. Izgrađena su dva nova prostora - kafana i kafe- 
poslastičamica. Kapacitet restorana je proširen i dobijeno je još 160 mesta za 
goste. Zaposleno je i 100 novih radnika - seća se bivši generalni direktor 
Novica Saban. 

RUSKA TROJKA 

Za života Grigorije Samojlov, profesor Beogradskog univerziteta, koji je 
obožavao palatu «Moskva» je imao običaj da kaže: 

- Hotel «Moskva» dobro posluje, jer njegovi radnici dobro rade! 

Umro je 1989. u Beogradu, ali nije zaboravljen, jer njegovi vitraži i danas 
ukrašavaju holove hotela “Moskva”. 

- Vitraži Grigorija Griše Samojlova rađeni su po motivima ruskih bajki i 
predstavljaju male priče o putovanjima brodovima, nimfama, predivnom 
cveću, ruskoj crkvi, o Moskvi i Kremlju. Vitraži su rađeni na srpskom staklu 
i deluju i danas vrlo sveže i očaravajuće lepo - kaže vajar Tanasije Stojić iz 
Beograda, koji je radio sa populamim Grišom. 

Naime, Tanasije Stojić, poznatiji u svetu umetnosti kao Tasa Ruzmarin, bio 
je autor impozantnih mozaika i reljefa koji krase treći i četvrti sprat hotela. 
Stojić se i danas seća kako je dobio taj umetnički posao: 

- Griša Samojlov je mene predložio direktoru Novici Sabanu za savetnika za 
ukrašavanje enterijera na sva četiri sprata hotela. Ja sam gospodinu direktoru 
predložio da se urade mozaici u kamenu, koji bi odslikavali pravoslavlje, 
srpsko-ruske veze i saradnju. Direktor Saban je rekao da bi najbolje bilo da 
ja to sam i uradim. Nisam želeo da tako obiman i odgovoran posao radim 
sam, pa sam se dogovorio sa kolegama Trajkom Medenicom i Borom 
Rakićem, da zajedno oslikamo predvorje svakog sprata. Trajko je odlučio da 
izvlačimo cedulje iz ruske šubare, kako bismo podelili posao. I tako je on 
izvukao prvi i drugi sprat, a ja sam dobio treći i četvrti. Na tim nivoima sam 
uradio mozaike “Ruska trojka” i “Pravoslavlje”. Naslikao sam, između 
ostalog, i 17 kubeta crkve svetog Vasilija, za šta mi je Grigorije Samojlov, 
kada je video skicu, rekao: “Ti hoćeš da nas sve pohapse?”. Nisam odustao 
od tog motiva, uradio sam mozaik i niko nas nije uhapsio - kaže vajar 
Tanasije Stojić. 



Tasa Ruzmarin je uradio i mozak “Ribe”, koji je postavljen u banket sali. 
Ugovor o ovom umetničkom poslu Stojić, Medenica i Rakić su sklopili 
preko svog likovnog udruženja sa preduzećem “Moskva” početkom 1972. uz 
obavezu da posao okončaju do zime 1974. U to vreme, međutim, Stojić je 
bio dosta angažovan u Italiji, pa je kasnio sa svojim radovima. I kada je 
došao primenio je novu i brzu vizantijsku tehniku oslikavanja mozaika: 

- Radi se o ubacivanju kamenih pločica u svež malter, koji sam ja pravio po 
posebnom receptu. Imao sam, naime, svoju šifru odnosa u mešanju kreča, 
vode, peska i cementa, koji sam polagao na zid, a potom u njega utiskivao 
pločice pastelnih boja. Pločice murano smo dobijali iz Venecije, a plave 
pločice od traventina su bile iz Srbije, dok je crveni kamen nabavljan u 
Makedoniji. Da bismo na vreme završili oslikavanje spratova ja sam Trajku 
Medenici otkrio tajnu mog maltera. Sa nama je mozaike radilo oko desetak 
saradnika, među kojima su bili i slikar Zoran Jovanović i jedan momak kog 
smo zvali Žika Pastuv. Posle svečanog otvaranja renoviranog hotela, 
međutim, gostima su se mozaici toliko dopali, da su počeli sami da nožićima 
skidaju pločice i uzimaju ih za suvenire iz beogradske “Moskve” - priseća 
se Tanasije Stojić, krajugevački vajar. 

Stojić pamti da su se, dok su radili najviše družili i šalili sa stolarima iz 
Slovenije, koji su radili prozore na hotelu. Zajedno su se odmarali u hladu 
bagremova u parku preko puta i pili pivo. O umetnicima i radnicima je 
brinuo glavni konobar Zaharije, koji im je iz restorana bašte donosio meso sa 
roštilja. 

Posle uspeha sa mozaicima, Tanasije Stojić je dobio ponudu i da oslika 
kafanu, u kojoj su radnici fabrike “21. maj” iz Rakovice, želeli da dočekaju 
Novu 1975. godinu. Vajar se i tom prilikom odlučio za ruske motive i srpske 
ornamente: 

- Sve prozore i izloge u kafani “Moskva” oslikao sam sa likovima bradatih 
Rusa u šubarama, koje je prekrilo zimsko inje. U sali su na bambusima visila 
srpska liciderska srca. Na stolovima su bile flaše votke i sveće. A glavne 
gošće te večeri trebalo je da budu ruske devojke, Sneguroške, koje u ponoć 
donose darove i sreću. O tome sam razgovarao sa Antonijom Sostakovim, 
atašeom za kulturu Ambasade SSSR, jer je trebalo da mi da rusku žensku 
nošnju i da angažuje nekoliko Ruskinja iz Beograda da budu Sneguroške. 
Tadašnji sovjetski ambasador se, međutim, pobunio, jer je on želeo da glavni 
gosti i deda Mraz budu sovjetski kosmonauti. Jedva smo ga ubedili da narod 
voli rusku tradiciju, a ne ruske kosmonaute, pa su za doček Nove godine 
radnike u kafani “Moskva” u Beogradu zabavljale i ruske Sneguroške. 
Verujem da je te noći najsrećnija bila jedna hotelska kuvarica, čije sam ime 



zaboravio, ali koju sam ja kao član žirija izabrao da bude lepotica 1975. 
godine - otkriva nam Tanasije Stojić Ruzmarin. 

NOVI LJUDI 

Gotovo čitava današnja gamitura šefova u hotelu, restoranu, kafani, 
poslastičamici, na recepciji i bašti su ljudi, koji su 1973. prvi put primljeni 
na posao. Draginja Radojević se tada zaposlila u kuhinji, Đorđe Lakobrija u 
recepciji, kao i Živko Žika Lukić, koji je bio nezamenljivi šef recepcije do 
2000. godine, ali i predsednik Radničkog saveta i čovek od posebnog 
poverenja, jer je vodio Knjigu stranaca. 

- Jedino odelenje hotela, koje radi bez prestanka, jeste recepcija našeg 
hotela. Mi smo ti koju vrata hotela ,,Moskve“ stalno držimo otvorenim, jer 
smo spremni da u svako doba dočekamo svakog gosta. S obzirom da 
Beograd ima dve velike stanice, železničku i autobusku, ali i aerodrom, naši 
gosti su u ,,Moskvu“ stizali i danju i noću. Uvek smo bili spremni da ih 
dočekamo, da pokažemo da smo pravi domaćini i da smo im na usluzi 
svakog momenta. Kada se gosti smeste u sobu, oni žele prvo da provere svoj 
komfor, potom da upoznaju grad, pa traže od nas savet gde mogu najbolje da 
se provedu. Zato smatram da je rad u recepciji najodgovomiji i najteži. Svi 
gosti su znali da cene naš trud i mnogi od njih su nam se zahvalili u Knjizi 
utisaka, a mnogi su ostali vemi samo hotelu ,,Moskva“ - kaže Živko Lukić, 
koji je pune tri decenije dočekivao i ispraćao goste na recepciji hotela. 

Među novo zaposlenima početkom sedamdesetih bio je i Sava Janićević. 
Ovaj ugostitelj i hotelijer je za 30 godina rada u “Moskvi” promenio 17 
radnih mesta i sa kolegama gradio svetski ugled ove mermerne ikone 
beogradskog hotelijerstva i ugostiteljstva. Svoj posao u “Moskvi” Janićević 
je počeo kao nosač gajbi. Ovo je njegova priča o dolasku 1973. u hotel: 

- Rođen sam 1955. u selu Belovce kod Suve Reke na Kosovu i Metohiji. 
Moji roditelji su davne 1959. došli u Zemun polje, kraj Beograda. Završio 
sam Srednju ugostiteljsko - turističku školu i kao ugostiteljski tehničar sa 18 
godina zaposlio se u hotelu “Moskva”. Kada sam ušao u hotel, činilo mi se 
da ne postoji ništa veće i lepše na svetu od “Moskve”. Ja od te lepote nisam 
imao ništa, jer su me odmah kao pripravnika rasporedili da nosim i slažem 
gajbe, a potom i da perem čaše. Vremenom sam dobijao i druge poslove. 
Gledajući svu tu gospodu, koja je posećivala “Moskvu”, odlučio sam da ću 
kad-tad da postanem generalni direktor hotela. Pošto sam bio dobar na svim 
tim početničkim poslovima, samo posle šest meseci, iako praksa traje godinu 
dana, omogućili su mi da položim pripravnički ispit. Položio sam i odmah 
dobio mesto šefa etažne službe za posluživanje gostiju po sobama. U 



međuvremenu, bio sam nosač, konobar, recepcionar, telefonista, menjač 
novca i radio na kafanskim, restoranskim i baštenskim poslovima. 

- A što se bakšiša tiče, bilo ih je. Navešću samo dva primera, ali bez imena 
gostiju, jer hotelska diskrecija ne dozvoljava da ogovaramo naše posetioce. 
Jedan egipatski naftni magnat nije davao bakšiš manji od 500 dolara. Ja sam 
ga dobio služeći mu hranu u njegovoj sobi. Taj isti nafaš je recepcionarima 
podelio po 1.000 evra kao napojnicu. Jedan drugi galantni gost iz Francuske 
dolazio je svakog petka u Beograd, jer se strahovito zaljubio u jednu našu 
lekarku. Gospodin Francuz nam nije delio pare već pokolone. Imao je običaj 
da na aerodromu Beograd, prilikom odlaska, napunio dva taksija sa bocama 
viskija i svakom u hotelu pokloni po jednu flašu. Jednog dana, međutim, 
moj direktor Novica Saban mi je zabranio da uzimam bakšiš: 

- Nemoj da uzimaš bakšiš i da se sramotiš. Bićeš šef i imaćeš dovoljno 
novca! Koliko sada tvoje kolege dobijaju bakšiš? 

- Imaju za cigarete i bioskop! - odgovorio sam. 

- Ti nemoj da ga uzimaš! Bolje ti je da radiš, da postaneš direktor hotela, a 
onda ćeš imati i za cigarete i za bioskop, i za auto, ubedio me generalni 
direktor - priznaje dr Sava Janićević, koji je postao četvrti generalni direktor 
hotela «Moskva». 

XXIV poglavlje 

INTERNACIONALNI POSETIOCI 

Posle renoviranja palate, otvorena je prvo nova kafana hotela «Moskva». I to 
na Božić, 7. januara 1974. godine. Vajar Dragan Ristić, koji je bio 
dugogodišnji posetilac iskreno se radovao tom događaju: 

- Čekao sam 27 meseci i cupkao kao bos po tmju, kada će hotel «Moskva» 
opet da proradi. I da u kafani zasvira Vojislav Simić sa njegovim džezerima. 
Hotel je otvoren 29. aprila 1974. Na svečanom otvaranju, kada se točio 
šampanjac, glavni gost bio je Dragoslav Draža Marković, tada prvi čovek 
Srbije. Predsednik je obišao sve spratove, nove sobe, pogledao vitraže i 
mozaike i oduševio se radovima velikih majstora. U šali je pitao gde je 
njegov sto u restoranu, a konobarimu su mu rekli da je u specijalnoj banket 
sali. Prvi gosti posle otvaranja “Nove Moskve”, kako je i danas njeni radnici 
zovu, bili su fudbalski asovi “Ajaksa” i “Juventusa”, koji su 1974. u 
Beogradu igrali finale Evropskog kupa šampiona. 

Tom rekonstrukcijom su stvoreni uslovi da se u prostoru iza palate, prema 
tadašnjem restoranu “Atina”, dogradi novi hotel. Naime, oko hotela postoji 
prostor od 1.128 kvadratnih metara, na koji bi mogo da se izgradi novi deo 



«Moskve». Generalni direktor Novica Šaban je zamišljao da u tom delu 
podigne nove sobe i poslovni prostor za biznismene i kongresmene, ali i 
veliki specijalizovani ruski restoran, sa 200 mesta. Prema njegovom planu 
trebalo je da taj novi deo nosi naziv «Ibis-Moskva», jer bi se preduzeću 
priključio čuveni francuski lanac hotela. Tako bi «Moskva», prema projektu 
Invest biroa, imala ukupno 550 soba i bila najveći hotel u Beogradu i Srbiji. 
Planirano je čak da izgradnja novog dela traje dve godine. 

Proračuni su pokazali da bi rekonstrukcija sa izgradnjom 44 novih soba i 
dogradnja hotela koštali oko 500 miliona dinara. Glavna teškoća za 
modemizovanje hotela te 1974. godine bila je dobijanje dozvole za 
dogradnju i podizanje novog krila “Moskve”. Zavod za zaštitu spomenika 
kulture grada Beograda i Urbanistički zavod grada Beograda nisu prihvatili 
tu ideju, već su predložili da se dogradnja izvede tokom osamdesetih godina, 
kada se za to steknu uslovi. 

Renovirani hotel “Moskva” je svojim spoljnim i unutrašnjim izgledom 1974. 
i kasnije prosto fascinirao svoje goste i posetioce. Hotel i danas ima šest 
apartmana, koji su tada izgrađeni, od kojih je najlepši i najskuplji apartman 
broj 119. U njemu je nameštaj kneza Mihaila Obrenovića, dok je u ostalim 
apartmanima postavljen nameštaj u stilu Luja XIV. 

- Hotel “Moskva” nije nikada bio pomodan, jer su u njemu boravili ozbiljni 
poslovni ljudi, političari, građani više i srednje klase. A stalni gosti su nam 
dolazili čak iz Vašingtona, Londona, Pariza, Rima, Berlina, Kalkute i 
Moskve. Imali smo, na primer, sporazum sa Udruženjem književnika Srbije 
da njihovi članovi kod nas mogu sa velikim povlasticama da konzumiraju 
hranu i piće. Zato su nam godinama u goste dolazili veliki jugoslovenski i 
srpski pisci. Bilo je čak dogovoreno da se napravi mermema spomen ploča 
Ivi Andrića, da se postavi Andrićeva slika iznad stola za kojim je obično 
sedeo, ali i da se na zidovima kafane ispišu stihovi Tina Ujevića. Svoj sto je 
trebalo da dobiju i pesnik Rade Drainac, premijer Nikola Pašić, i pesnik 
Vasko Popa, i akademik Dobrica Ćosić. Taj projekat, međutim, nikada nije 
realizovan - priseća se tadašnji generalni direktor Novica Šaban. 

Podsetimo se kratko na vremena kako su sedamdesetih godina, ne samo 
lordovi, već i kraljice, a posebno umetnici svetske klase pohodili Beograd i u 
Srbiji eksluzivno prikazivali svoja dela. 

- Nama su u goste dolazili svetski umetnici u punom naponu svoje kreativne 
snage i svoje populamosti. Rej Čarls nam je u Beogradu, početkom 
sedamdesetih, održao pet koncerata. Ser Lorens Olivije, tada najcenjeniji 
dramski glumac na svetu, doveo je sa sobom legendarnu Vivijen Li da igraju 
u Narodnom pozorištu. Pogledajmo jednu prosečnu godinu, kao što je na 
primer 1972. Tada su u našoj prestonici bili francuski marksista Roze 



Garodi, filmski velikani Kirk Daglas, Piter Justinov, Robert de Niro, Monika 
Viti, Miloš Forman, Piter Bogdanović, Mark Danskoj, Andžej Vajda, Sergej 
Bondarčuk, Liv Ulman, Mišel Pikoli, Bernardo Bertoluči. A na beogradski 
festival filmova FEST neočekivano su došli i američki kosmonauti Dejvid 
Skot, Alfred Vorden i Džems Irvin, članovi svemirske ekspedicije Apolo 15, 
koja se iskrcala na tle Meseca. Ova trojica svemirskih putnika su pozdravili 
bioskopsku publiku u Domu omladine pre projekcije filma «Hod po 
mesecu». Na završetku FEST-a pevali su Žilijet Greko i А1 Bano. Posle je 
stigao jedan od najpoznatijih tenora svetske operske scene Plasido Domingo, 
a za njim slavni pijanista Svjatoslav Rihter, pa Rene Kler, najpoznatiji 
francuski filmski režiser - seća se biograf beogradskih gostiju Radovan 
Popović. 

Poslednjeg dana avgusta 1972. u Beogradu je, beleži Popović, boravio i 
Viktor Sklovski, jedan od najvećih književnih teoretičara, uvaženi član 
Akademije nauka Sovjetskog Saveza, koji je prijateljevao sa plejadom 
književnih velikana prošlog veka kao što su Sergej Jesenjin, Ana Ahmatova, 
Aleksandar Blok, Andrej Bjeli, Hljebnikov, Mejerhold, Stanislavski, Gorki, 
Babelj, Mandeljstam, Ljilja Brik, Majakovski, Aragon. 

Mesec dana kasnije sopstvenim avionom je sleteo slavni dirigent Herbert fon 
Karajan. U Beogradu ga je već čekalo 98 članova Berlinske filharmonije. 
Slavni dirigent, sed, vitak i bodar za razgovor, priznao je Beograđanima: 

- Moja baka je rođena i živela u Srbiji. Srpskog porekla je i moja majka 
Marta koja je živela u Salcburgu. 

Alfred Hičkok je, pošto je u Monaku obišao svoju filmsku ljubimicu Grejs 
Keli, doleteo u Beograd. Kada je obišao Kalemegdan govorio je: 

"Koliko ste vi tek imali da gradite kad se zna da su vas bombardovali i 
Nemci i saveznici. Lako je drugim velikim gradovima Evrope da se hvale 
svojom lepotom... Imate lep mali zoo vrt. Samo, ne sviđa mi se što velikog 
slona držite vezanog! Zamolite upravu u moje ime, ako može, da slona 
oslobode. Kazali su mi da je u vreme bombardovanja i zoološki vrt bio 
porušen i da su životinje bile pobegle na ulice, ali da su se same vratile 
nazad. Stvamo lepa priča - ne znam da li je istinita...?" 

Verovatno je Alfred Hičkog imao neki filmski projekat na umu, ali ovu ideju 
nije iskoristio, pa je Emir Kusturica pustio tog slona na ulicu u svom filmu 
«Podzemlje». 

- Sedamdesetih godina, zahvaljujući ponajviše FEST-u mi smo u Beogradu 
imali gotovo čitavu plejadu filmskih reditelja i glumaca. Plahoviti Roman 
Polanski se ljutio zato što je najavljeno da će njegov film "Tesa" biti 
prikazan uz simultano prevođenje, a ne titlovan, kako mu je obećano i otišao 
iz grada. Džek Nikolson je bio toliko stidljiv da je više voleo da viri iza 




scenske zavese, nego da se pojavi pred publikom. U svojim memoarima iz 
1973. glumac Džek Nikolson je napisao: "U Beogradu sam prvi put. Došao 
sam i zato što nikad još nisam bio u ovoj sredini, na istoku Evrope. Za 
kratko vreme sam utvrdio dve stvari, za mene vrlo važne: jede se izvrsno, a 
pristup filmovima je mnogo intelektualniji nego u Americi." - zabeležio je 
Radovan Popović. 

Mnogi od tih svetskih putnika su u Beogradu načinili i svoje prve korake u 
karijeri, kao na primer, baš Džek Nikolson, a potom i Lučano Pavaroti. Na 
filmski festival FEST dolazio je i holivudski glumac Majkl Daglas, sin 
popularnijeg Kirka Daglasa, koji je Beograd posećivao početkom šezdesetih, 
jer je snimao filmove u Jugoslaviji. Mlađi Daglas je, međutim, samo svratio 
u restoran. Bio je u društvu sa jednom srpskom glumicom. Sedeli su, pili 
srpsko pivo i otišli. 

Hotel je posetio i Gari Kasparov, najsperspektivniji mladi šahista sveta, kada 
je prvi put, krajem sedamdesetih došao u Srbiju na jedan međunarodni 
tumir. Mladi šahista Gari Kasparov, već proglašen za čudo od igrača, u 
restoranu je naručivao po tri bifteka na žaru i odjednom ih jeo. Uz goveđi 
biftek pio bi po dve flaše crnog vina. Kuvari i konobari bili su zbunjeni, jer 
nisu znali da li je Kasparov gladan ili je njihov biftek sjajno spremljen. 

Stariji i iskusniji šahovski as Anatolij Karpov je bio mnogo skromniji od 
Garija Kasparova, jer je naručivao i pio samo kiselu vodu. I dok je Kasparov 
u »Moskvu« dolazio i kasnije sa svojom velikom ekipom, Karpov je uvek 
dolazio sam. Kad je Kasparov postao svetski prvak u šahu i tu svoju prvu 
posetu Beogradu i ,,Moskvi“ nije zaboravio. 

U Beograd je doputovao i ugledni Alberto Moravija, koji na završetku 
posete oduševljen izjavljuje: 

"Beograd je redak grad, mali je broj takvih gradova u svetu. U jednom 
trenutku, posmatrajući siluetu grada sa Dunava, pomislio sam da se nalazim 
negde u okolini Beča. U drugom času, imao sam utisak da sam u nekom 
drugom svetskom gradu, možda, u Parizu ili Briselu. Beograd je jedinstven, 
ne samo zbog svog idealnog položaja na dvema rekama već i zbog toga što 
predstavlja sintezu nekoliko svetskih gradova." 

Cvetko Đokić, konobar i šef sale u hotelskom restoranu , seća se, na primer, 
da je Ričard Nikson, predsednik SAD, kad je dolazio u posetu Jugoslaviji i 
predsedniku Titu 1974. izašao iz limuzine ispred »Moskve«, na plato kod 
Terazijske česme, samo da bi se pozdravio sa Beograđanima. Tim putem i 
na tom platou su zajedno Josip i Jovanka Broz više puta prolazili i stajali. 


XXV poglavlje 



„MOSKVA ŠNIT“ 

Kada je sredinom sedamdesetih, u desnom uglu palate, otvorena 
poslastičamica «Moskva», vrlo brzo je postala jedno od najpopulamijih 
stecišta mladih Beograđana. Kako je Beograd već bio centar nesvrstanog 
sveta, poslastičamica «Moskva» je bila oaza studenata iz afričkih i azijskih 
država. Konobari su zato imali običaj da govore kako je ova kafe- 
poslastičamica postala afrička ambasada. 

Početkom 20. veka u Beogradu, a i samom hotelu «Moskva», slana jela su 
bila populamija od slatkiša, tako da je pekar pripremao kifle, koje su 
konobari služili sa kiselim mlekom. Uz njih gosti kafane su tražili i lisnata 
testa i krofne, koja su držana ispod staklenog zvona. Klaker i boza, tursko 
osvežavajuće piće, nikada se nisu prodavali u poslastičamici ili kafani. Pre 
drugog rata služila se samo limunada, dok su se kolači nudili na kolicima, 
koje su vozile lepo obučene konobarice. Ta praksa je ostala u kafani do 
sredine sedamdesetih. 

Tada je glavni majstor za slatkiše bila Ankica Džepina. Rođena je 1949. u 
Golubiću kod Knina i neko vreme radila u RO «Stari grad». Ankicu je 
nasledio Avram Aca Avramović, koji 1968. dolazi iz Gradske 
poslastičamice u hotel «Moskva». U to vreme slatkiši su se pravili od šećera, 
pa je kuvar Aca duvao šećeme luše. 

Poslastičamica hotela «Moskva» nastala 1974. urađena je po uzoru na 
slastičarnicu Eduarda Sahera i bečke majstore slatkiša. Možda bi to bila 
uobičajena radnja za zaslađenje, da se rukovodstvo hotela nije potrudilo da 
kafe poslatičamica ima nešto što niko u Beogradu, pa i u svetu nema. 

Majstor Ankica Džepina se seća strogog naloga svog direktora Novice 
Šabana, koji joj je rekao: 

«Ankice, baci sve kolače koje imaš, smisli i napravi neki novi». 

- Noćima nisam spavala, dugo sam razmišljala dok nisam smislila tortu sa 
korom od oraha i badema, sa višnjama i šamponez kremom. Dala sam joj 
ime «moskva šnit» - seća se Ankica Džepina - Torta je vrlo brzo postala 
jako popularna i odlično se prodavala. 

Kasnije je gospođa Ankica svoju tortu usavršavala, a njena naslednica u 
kuhinji Bojana Vidić je obogatila tako da je «moskva šnit» danas, moglo bi 
se reći, sasvim drugačiji od svog prvenca pre tri decenije. 

- Sami gosti su mi predlagali da se torti doda ili više višanja ili više kajsije, 
breskve i ananasa. Tako je «moskva šnit» postala narodni kolač - kaže danas 
glavni poslastičar Bojana Vidić. 

Način pripreme torte «moskva šnit» nije komplikovan, otkriva nam majstor 
ove poslastičamice. I daje svoj recept: 



« Napraviti smešu za kore od 4 belanaca, 4 kašike šećera, 40 grama 
mlevenog keksa, 40 grama seckanih oraha, 40 grama mlevenih oraha i 
badema. Podeliti na 4 dela i ispeći 4 kore. Za fil umutiti 16 žumanaca sa 16 
kašika šećera, pa dodati 8 kašika brašna i sve ovo skuvati u 12 decilitara 
mleka. Posebno umutiti 350 grama putera i spojiti sa hladnim kremom. 
Filovati ovim redom: 1 kora, Ш, višnje, 2 kora, fil, banane, 3 kora, fil, kivi, 4 
kora i ukrasiti filom koji preostane“. 

Bojana Bosa Vidić je u poslastičamicu došla, kada je otvorena 1974. jer je 
bila učenik Srednje ugostiteljske škole. Kada je školu završila zaposlila se u 
,,Moskvi“ kao mlađi poslastičar, a danas je šef poslastičarnice. Kako Vidićka 
kaže, te 1974. utvrđen je stalni asrotiman slatkiša, koji se nije bitno menjao. 
Na listi najboljih poslastica nalaze se već decenijama torte «moskva šnit», 
«aleksandar» sa slatkom pavlakom, «smeća leđa», «triglav», čokoladni 
kolač sa sladoledom, «doboš» torta, «grilijan» torta, oraslice, figaro, «sahar» 
torta i «reform» torta. U međuvremenu uvedeni su u meni i torta «tuti-fruti», 
čokoladna «ana» torta, kao i «španski vetar». I «rozen» torta koja se, na 
primer, pravi sa džemom od nedozrelih kajsija. 

U ovoj poslastičamici je najviše zaposlenih bilo sredinom sedamdesetih, 
kada su se torta «moskva šnit» i kup sladoledi prodavali masovno, jer su 
ispred hotela bili redovi. U jednoj smeni pripremalo se i služilo po 250 
kupova. Sladoeld i kup su pravljeni od vanile, višanja i breskvi iz kompota. 

I u vreme sankcija međunarodne zajednice, devedesetih godina, u «Moskvi» 
su poslastičari dnevno pripremali po 30 torti i na terasi prodavali po 500 
ovih kolača. Tadašnji šef Nada Pavlović se seća da su dnevno za pripremu 
slatkiša trošili 10 kilograma čokolade, 20 kilograma malsaca i oko 500 jaja. 

- Nekada se služilo po 1.000 komada kolača «moskva šnit», a sada samo 180 
dnevno. Po toj torti poslastičamica Moskva je bila poznata i često se 
dešavalo da se torta priprema za kupce van hotela. «Moskva šnit» se pravi u 
veličini od 1 kilograma do 100 kilograma. Jedan beogradski arhitekta je za 
10 rođendan svog sina naručio tako veliki kolač. Ta torta od 100 kilograma 
je spremana dva dana. Isporučena je kupcu u jesen 1999. - priča Bojana 
Vidić. 

Cuveni francuski glumac Alan Nuri, koji je pune dve godine boravio u 
hotelu, voleo je tortu «moskva šnit» i tražio da mu se redovno priprema. 
Kada je sa glumicom Mirom Banjac igrao u jednoj pozorišnoj predstavi, u 
kojoj devojka iskrače iz velike torte, Nuri je tražio da to bude «moskva šnit» 
od 20 kilograma. 

- Dešavalo se da mladoženja krene na svadbu i zaboravi da ponese tortu, pa 
nas zove i moli da mu što hitnije napravimo «moskva šnit». Mi tortu 
možemo da napravimo za dvadesetak minuta, pa smo na opšte zadovoljstvo 



svatova i mladoženje, doneli tortu na svadbeno veselje. A jedan čuveni 
rukometaš, koji je karijeru završio u Svajcarskoj, tražio je tortu sa zastavama 
Srbije i Svajcarske, što smo veoma brzo napravili - kaže Bojana Vidić. 

To što su Ankica Džepina i njeni naslednici u kuhinji poslastičamice 
«Moskva» radili narednih decenija, može se nazvati umetnošću. Jer, njihove 
torte i kolači su i za gledanje i za jedenje. U „cvetno popodne“ svakog 
utorka kuvari prave ukrasne cvetiće za torte pred svojim gostima. Čak se i ti 
ukrasi na tortama pravljeni ručno od šećera, mogu jesti. 

Na nezvaničom prvenstvu sveta u kulinarstvu i poslastičarstvu u Beču, od 
19. do 26. oktobra 1978. zlatnu medalju osvojio je baš majstor 
poslastičarstva Avram Avramović iz hotela «Moskva». Pregršt zlatnog 
odličja dobijale su i kuvarice Nada Pavlović i Bojana Vidić. 

Kafe poslastičamica «Moskva» je decenijama jedna od najboljih u 
Beogradu. U njoj danas radi 32 zaposlenih. Za jedan vek, hotelski 
poslastičari su svojim slatkišima ulepšali 12.500 svadbi. A novogodišnja 
slavlja tokom 20. veka proslavljana su sa 114.000 kilograma kolača i torti. 
Majstori za torte i kolače ne skrivaju svoje kulinarske tajne, tako da je 
«moskva šnit» danas slatkiš koji se pravi i u kome se uživa širom Srbije, 
Balkana, sveta, u Londonu, Beču, Budimpešti, Ženevi, Rimu, pa i Čikagu. 

XXVI poglavlje 

DŽEZ U KAFANI 

Novo ruho palate «Moskva» ulepšala je i kafana sa terasom na Terzijama, 
koja je velikim stepeništem i staklenim vratima odeljena od kafea- 
poslastičamice. Kafana «Moskva» je 1974. prva u Beogradu dobila nove 
italijanske aparate za kafu marke «gađani». Kako su kuvari i konobari u 
Portorožu obučavani da rade sa ovim aparatima, kafana «Moskva» je potom 
imala najbolji kapućino u Beogradu. I tada i danas ova kafana je jedno od 
najpopulamijih sastajališta ljudi na Balkanu. Tako kaže jedan od njenih 
najstarijih posetilaca. 

- Kafana hotela «Moskva» je najpoznatija javna gostionica u Beogradu i u 
Srbiji, u koju gosti dolaze da se odmore, da se vide sa prijateljima, da 
porazgovaraju, ali i da budu viđeni. Jer, pored bašte na Terazijama dnevno 
prođe četvrt miliona ljudi, koji radoznalim pogledom posmatraju ko sedi u 
ovoj poznatoj kafani - kaže Dragan Pokubica, koji već pola veka pije kafu u 
«Moskvi». 

Kako se seća Žika Žebeljan, konobar, a kasnije i šef sale, koji je često 
organizovao šahovske tumire ugostitelja, u kafani njegov najdraži gost je bio 



najbolji srpski šahista Svetozar Gligorić, zvani Gliga. A za Novu godinu 
gosti su bili Beograđani i stranci, kojima su zaposleni uz muziku služili 
hladan bife i jaka pića, jer su ulaznice za ovu proslavu prodavane sa 
konzumacijom. 

Na galeriji iznad kafane šezdesetih godina su se nalazile poslovne 
kancelarije. Tu su bile smeštena predstavništva stranih firmi, kancelarije 
stranih novinara i snimatelja, kao i filijala nemačke avio-kompanije 
«Lufthansa». Kafana je zato uvek bila krcata poslovnim ljudima. 

Kako se seća Borka Jovanović, kuvarica koja je neko vreme radila u šanku 
ove kafane, šezdesetih godina dame su pile jaki liker ,,kruškovac“, a 
muškarci votku bez leda. Dušica Cokić, konobarica, a potom i šef sale u 
kafani, bila je veoma omiljena, jer je bila vedrog duha i jer je govorila 
italijanski i nemački, pa je usluživala i strane goste. U kafani se šezdesetih 
godina služio hotelski doručak, pa se dešavalo da konobar Aca posluži za 
jedan dan i 500 pašteta, koje je pravio sjajni pekar Dobrivoje. Kafana 
«Moskva» je prva u Beogradu počela da toči «tuborg» pivo, što je izazvalo 
pravu navalu pivopija i radoznalaca. 

Stranci su u Beograd šezdesetih doneli šuškavac mantile i farmerke, pa je to 
postala i velegradska moda, ali je u «Moskvi» bilo zabranjeno da se u toj 
garderobi ulazi. Protokol je nalagao da gosti budu prikladno i lepo obučeni. 
Jer, kafana i restoran su bili mesto za beogradsko krem društvo i za elitne 
strane goste. Njima je orkestar maestra Dušana Ristića svakog dana u kafani 
svirao evergrin muziku. 

Posetioce je zabavljao i orkestar sa neobičnim imenom «Senke prošlosti», 
koji je predvodio jedan penzionisani beogradski muzičar. A pravo čudo u 
kafani je jednom prilikom načinio prvi „srpski šizik“ i legenda pop muzike 
Đorđe Marjanović. 

Godine 1959. pojavljuje se u Beogradu prvi vinil sa zabavnom muzikom, 
ujedno i prvo izdanje novoformirane diskografske kuće PGP RTB. Na 
"Muzici za igru" noseća je bila pesma Marjanovićev "Zvižduk u osam". Već 
za rođendan Đorđa Marjanovića 30. oktobra 1959, pojavljuje se i njegova 
velika ploča. Ceo tiraž od 11.000 je prodat za mesec dana, što je u zemlji 
koja se dičila sa ukupno 20 hiljada gramofona, verovatno bio "ginisovski 
rekord". Tri nagrade na Opatiji 1960. i skandal na Zlatnom mikrofonu 1961. 
dodatno su ubrzali legendu koja se širila o Đorđu Marjanoviću. 

U martu mesecu 1961. naime, Đorđe Marjanović je skrivio prve ulične 
rokerske demonstracije na ovim prostorima. Više od sedam hiljada ljudi 
opkolilo je u vreme njegovog koncerta Dom sindikata u Beogradu. Posle 
Marjanovićevog koncerta obožavaoci su zajedno sa njim pevali na platou 


ispred hotela “Moskva”. Priča se da je u “Moskvi” 


i oko “Moskve” bilo 



najmanje 5.000 “đokista”, kako su se tada zvali obožavaoci Đorđa 
Marjanovića. 

U samoj kafani, u međuvremenu, dirigentsku palicu je preuzeo maestro 
Vojislav Simić, legenda srpskog džeza. Simić je kompozitor i dirigent, 
dugogodišnji predsednik Udruženja džez muzičara Srbije i osnivač festivala 
«Beogradsko proleće», koji je snimio preko 1.000 ploča i kaseta. Nastupao 
je na više festivala u Evropi i Južnoj Americi. Dobitnik je brojnih nagrada na 
festivalima u Francuskoj i Italiji, nagrade RTV Beograd za životno delo i 
ordena zasluga za narod. 

Vojislav Bubiša Simić, jedan od naših najznačajnijih džez muzičara, u svojoj 
knjizi "Susreti i sećanja" kazivao je svoju priču o životu dečaka iz ugledne 
advokatske porodice, o vremenu u kojem je odrastao, strašnom periodu 
Drugog svetskog rata, ali i vedrim danima po njegovom završetku. Iz 
Simićevih memoara se vidi da je najveći srpski džez kompozitor odrastao 
nedaleko od hotela «Moskva», gde je pedesetih godina bio redovan gost i 
dirigent Pozorišta na Terazijama. Još 1950. počeo je da piše scensku 
muziku. Voki Kostić i Bubiša Simić su utemeljili mjuzikl u našoj sredini. Sa 
horom „Вгапко Krsmanović“ spremio je 1951. prvo izvođenje Mocartovog 
,,Rekvijema“, da bi krajem osamdesetih godina počeo da stvara muziku za 
hor. 

Iza rata u prestonici se svirao džez, čak je i na mnogim restoranima stajao 
plakat sa upozorenjem „Svira odličan džez“. Pravi proboj u javnosti džez je 
napravio tek posle proslave Titovog rodendana, 25. maja 1959. godine. Tada 
je, po svedočenju Simića, u Belom dvoru, pred Titom svirao njegov čuveni 
sastav. Kada je Broz prišao da se pozdravi sa muzičarima, Bubiša Simić ga 
je mimo protokola upitao: 

„Druže Tito, da li je tačno, kao što se priča, da vi ne volite džez?“ 

Tito je kao iz topa ispalio odgovor: 

„Nije tačno. Volim ja džez, ali onaj pravi“. 

Sutradan je u svim novinama objavljeno da Tito voli džez i status ove 
muzičke vrste se bitno promenio. U Beograd je tada, krajem pedesetih, 
došao najveći džez muzičar XX veka Luj Armstrong zvani Sačmo. 
Beogradski Big bend orekstar je pod Simićevim vodstvom bio prvi evropski 
bend koji je 1962. američkoj javnosti predstavio čuveni kritičar Vilis 
Kanover. 

O svojim muzičkim danima u kafani «Moskva», koja je bila pozornica džez 
muzike u Beogradu, dirigent Vojislav Simić danas kaže: 

- Godine 1974. na inicijativu Udruženja džez muzičara, džez orkestra Radio 
Televizije Beograd i našeg orkestra pokrenuli smo igranke u hotelu 
«Moskva» pod nazivom «Muzika moje mladosti». Naša želja bila je da 



pravimo igranke za stariji ludi svet, da sviramo muziku naše mladosti. A to 
je bio stariji i moderniji džez iz vremena četrdesetih do šezdesetih godina, 
koji je ispunjavao standarde Benija Gudmana i Glena Milera. Takvu muziku 
nigde drugde niste mogli da čujete tada u Beogradu. Zato smo u hotelskoj 
kafani imali svoju publiku, posebno među starijim Beograđanima. Želeli 
smo da na taj način obogatimo kultumi i zabavni život prestonice. Počeli 
smo da sviramo u decembru 1974. godine. Večeri «Muzika moje mladosti» 
u hotelu «Moskva» smo priređivali sve do marta 1975. Sa nama su nastupali 
najbolji džez pevači. Pevali su, na primer, Nada Knežević iz Beograda i 
Stjepan Džimi Stanić iz Zagreba. Više puta je sa nama pevala i Beti Ser, 
žena atašea američke ambasade. A u orkestru su bili viruozi poput viliniste 
Vlade Vitasa ili sjajnog bubnjara Radivoje Milivojevića Nafte. Igranke su se 
održavale u sali hotela i uvek su bile izuzetno posećene. Dolazili su nam i 
mnogi ljudi iz Skupštine grada Beograda, iz Vlade Srbije, i savezne 
administracije, iz kultumog života Jugoslavije, kao i profesori muzike i 
diplomate sa njihovim suprugama - seća se Vojislav Simić i dodaje: 

- Honorari nam, ipak, nisu bili veliki, jer smo mi svirali iz ljubavi. Steta što 
danas 2007. godine nema više animir-orkestara i salonske muzike u glavnom 
gradu Srbije i beogradskim hotelima - žali Vojislav Simić. 

Pišući o tom vrlo značajnom kultumom događaju, časopis «Ugostitelj», br 
14. april 1975. je objavio: 

« Kad su Beograđani već izgubili nadu da će u svom gradu naći mesto za 
razonodu, koje će imati sve odlike kultumog zbivanja, Kultumo-prosvetna 
zajednica, Turistički savez Beograda, i neverovatno, ali istinito, jedna kafana 
«Moskva», udružili su se da upravo to pruže stanovnicima prestonice. 

Tako se od januara ove godine, svakog ponedeljka ili utorka, u kafani 
«Moskva» može uživati u muziciranju orkestra RTB pod dirigentskom 
palicom Vojislava Simića, u neprolaznim melodijama Grina, Strausa, u 
izvrsnom izboru džez-klasike, može se igrati u starom dobrom ritmu tanga i 
valcera. Grabež za ulaznice, kojima se jedva pokrivaju troškovi orkestra, je 
opšti i neporeciv. Na ove priredbe žele da dođu svi: stari i mladi, 
predstavnici ambasada i skromni parovi, koji nisu za disko-klubove ili skupe 
ekskluzivne restorane. 

«Večeri evrergrina», «Stari ludi svet» ili «Muzika moje mladosti», kako sve 
iz milošte zovu ove večeri, služe na čast entuzijastima i organizatorima, koji 
su preko Udruženje džez-muzičara i pevača angažovali Nadu Knežević, 
Senku Veletanlić, Krstu Petrovića i druge da sviraju i pevaju Beograđanima 
za simboličnu novčanu nagradu». 

Posle džez orkestra RTV Beograd i Vojislava Simića, u kafani je svirao 
punih 20 godina oktet gospodina Dragana Ristića i to po notama iz 1908. 



godine. Gospodin Ristić je bio jako strog dirigent i imao je običaj da kada 
njegovi umetnici pogreše ili preskoče note, da im deli ćuške. Oktet je imao 
ugovor sklopljen sa hotelskim preduzećam «Unija». Orkestar je izvodio 
najpopulamije odlomke velikih svetskih majstora muzike i time stvarao 
štimung kome se nije moglo odoleti. Dugo godina prva violina hotelskog 
orkestra bio je gospodin Milan Malinović. U kafanu i hol, u popodnevnim 
satima, ovaj virtuoz je sa sedmoro svojih kolega, unosio muziku Pučinija, 
Verdija, Bizea, Lehara, Lista i Čajkovskog. Slušanje «Mađarske raspodije» 
je punih deset godina bio očaravajući hobi beogradskih studenata muzike, 
kojima je gospodin Milinović bio uzor. 

Tu muzičku atmosferu ponajbolje je opisao srpski pripovedač Momo Kapor 
i sam čest gost kafane «Moskva». Sa dozovolom autora objavljujemo 
njegovu priču o animir-orkestru. 

VELIKI GRADSKI VIR 

»Postoji u beogradskim letnjim večerima jedno međuvreme (između sedam i 
devet), koje je nemoguće izdržati u kući. Kroz otvorene prozore osluškujete 
uznemireni grad, žamor njegovih toplih trotoara; kuckanje potpetica, mladi 
smeh, dovikivanje i zvižduke - dopire vam do ušiju onaj tako posebni mazni 
beogradski akcenat, pun nagoveštaja, lenjih obećanja i neke pritajene 
obesti, koja kao da se opire nežnostima mlake letnje noći. 

Za mene, Beograd je najlepši baš u tim časovima, dok je veče još 
nepotrošeno, a nada da će se nešto izuzetno dogoditi poklanja očima 
poseban sjaj u sumraku, a telima uzbudljive kretnje gradskog baleta kome je 
koreografija poziv za Ijubav. U to vreme dobro je sedeti u pletenim 
stolicama ispred hotela »Moskva« i posmatrati uzavrelu svetinu - veliki 
gradski vir što guta lica i sudbine... 

I usred matice tog neprekidnog, uzgibanog živog tkanja, koje teče od 
Terazija ka Slaviji, poput šačice brodolonmika na uzdignutom splavu, koji 
sa svih strana zapljuskuju ravnodušni talasi, muzicira poslednja animir- 
kapela. 

Nekada se nijedan otrnen restoran nije mogao zamisliti bez ovakvog 
orkestra. Jedna po jedna muzička porodica napuštala je stara hotelska 
zdanja podignuta po ugledu na neprevaziđeni bečki »Saher«; odlazila 
zajedno sa mermernim stočićima, plišanim stolicama, toplim pecivom pod 
staklenim zvonom i otmenim gostima koji su još umeli da na takvim mestima 
sede na pravi način, poput »drveća što umire uspravno«. Bili su to poslednji 
muzičari koji su pamtili uvertire za »Groficu Maricu«, »Princa studenta«, 



»Orfeja u paklu«, »Laku konjicu«,«V'ojnika od čokolade«, »Noć na 
Persijskom trgu« ili potpuri iz »Lepe Jelene«... 

U tim buketima uvelih melodija šušte jošpodsuknje, pljušte poljupci u senci 
vilenjaka, znoje se ruke i dlanovi u tajnim, nedozvoljenim dodirima; u njima 
ima vrtoglavice od vina, usjajenog parketa i oglancanih cipela, u kojima se 
ogledaju svetla kristalnih lustera. 

Uvertire starih opereta mirišu na puder pomešan sa sasušenim, 
ispresovanim cvetovima kada se otvori neko Ijubavno pismo s početka veka, 
zagubljeno među stranicama bakinog spomenara. Propada nepovratno tip 
»grancl-hotela«, baš kao neka stara dama u izlizanom krznu, čija je nekada 
visoka penzija udovice nadsavetnika danas samo bedan sitniš nedovoljan za 
zivot. Umiru na naše oči, napušteni kao prazne školjke na plazi, čiji je zivot 
potrošen, a zadovoljstvo isisano do kraja. Zajedno sa lešom stare dame, 
pogrebnici iznose i njen dotrajali nameštaj, pa se u kitnjasta secesionistička 
zdanja useljavaju snek-barovi i samoposluge, a umesto posteljine sa 
»šlingerajima« - ambulantna bezličnost sterilizovanih plahti prekriva nove 
Ijubavne ležajeve. 

Koliko će nam vremena biti potrebno da shvatimo lepotu i draž iščezle 
srednjoevropske kafane - dremljive oaze potonule civilizacije »singer«- 
mašina, Orijent-ekspresa, izbledelih akvarela, fijakera, valcera, steznika, 
rascvetanih bašti na šeširima širokog posuvraćenog oboda, šlajera, 
»plehnatih omega-uri«, metresa, testamenata, preljube i slatkog poroka? 
Starom Evropom tutnji ekspres »Nostalgija«! 

Evo o čemu mislim dok slušam kako poslednji beogradski animir-orkestar 
izvodi »Pariske slike«, a jedna gospođa u tom orkestru obmotava sanjivo 
letnje veče Arijadninim koncem svoje solo-deonice naflauti. Bože, kako je to 
lepo i tužno! 

Oko kapele u crnim odelima, sve dokle oko dopire - uzburkana pučina 
plavog džinsa. Uski bokovi, gola leđa sportistkinja, snažne mišice ispod 
majica sa amblemima prekomorskih univerziteta, slobodne grudi bez 
grudnjaka, blesak belih zuba i nervozno pramenje kose - mlada gužva tela, 
ravnih stomaka, preplanulih listova - mlečna putenost kože, u grmljavini 
večernjeg rasula što škrguće zubima, trese vreli asfalt, reži i štekće, guta 
oktane, električnu struju, novac za parkiranje, energiju, mladost, znoj i 
spermu... 

A usred čitavog tog haosa, poput lajt-motiva koji je izgubio svoju pratnju, pa 
sad luta kroz nečije tuđe vreme, provlači se buđava tema Žaka Ofenbaha 
tražeći uzalud među gluvima svoje slušaoce, ne znajući da u njihovim žilama 
i nervima pulsira i tutnji neki sasvim drugi, sinkopirani ritam« - zapisao je 
Moma Kapor. 



XXVII poglavlje 


RAJ ZA GURMANE 

Od osnivanja palata «Rosija» i hotel «Moskva» imali su na međuspratu ili, 
kako mnogi kažu, na prvom spratu, svoj mali restoran, koji je uglavnom, 
služio zaposlenima u kancelarijama i gostima da doručkuju. Tek 1954. 
restoran je pretvoren u javnu gostionicu. I pored toga restoran su i dalje, 
uglavnom koristili hotelski gosti, tako da su Beograđani veoma malo zalazili 
na prvi sprat. Pokazalo se vremenom, da je ta tiha sklonjenost restorana 
«Moskva», jedna od njegovih najvećih vrednosti, jer je daleko od očiju 
gradskih šetača i javnosti, u njemu moglo na miru da se jede, pije, ali i 
razgovara. 

Sank i kuhinja su bili u prizemlju, a šef kuhinje je bio Milan Jezeršek, 
Slovenac koji je umeo da pravi sva evropska jela. Na zahtev gostiju šef 
kuhinje je sa dve kuvarice pripremao i narodna jela: đuveč, gulaš, paprikaš i 
pasulj. Pričalo se u šali da je Slovenac naučio srpska jela od svoje supruge 
Anice, koja je zajedno sa njim radila u restoranu hotela «Moskva». 

- Kako mi u kafani i restoranu, pa čak i u bašti restorana nismo pripremali 
jela na roštilju, ja dugo nisam znala šta su to ćevapi. Čula sam jednom da se 
jedan kolega hvali kako je u kafani «Skadarlija» pojeo 30 ćevapa. Pomislila 
sam da je to nešto malo i sitno i da ja mogu da pojedem barem 100 komada. 
Kad sam čula da se za doček Nove 1965. godine, za nas zaposlene u hotelu 
sprema roštilj, odlučila sam da se najedem ćevapa. Kolege su poslužile nešto 
malo, crno, gužvavo, što je strašno mirisalo na ugalj. Kada su mi rekli da su 
to ćevapi odustala sam da ih jedem, a i shvatila sam zašto se nisu spremali u 
našem restoranu - kaže danas Borka Jovanović, tada kuvar početnik. 

Kako su vrata kuhinje uvek bila otvorena, gosti restorana su mogli da vide 
kuvare i konobare kako pripremaju jela i napitke. 

- Ja sam se kao kuvarica zaposlila u restoranu hotela «Moskva» u avgustu 
1966. Moja prva plata bila je 56.000 dinara, što je bilo veoma dobro za 
tadašnje prilike u Srbiji. Tog leta smenjen je Aleksandar Ranković i čitava 
srpska tajna policija je «počišćena», pa su se moji roditelji u Zrenjaninu 
zabrinuli šta će biti sa mnom. Otac mi je rekao: «Ćerko da li ćeš imati posao, 
sada kada je smenjen Ranković i kada se vratiš u Beograd?» Bila sam mlada 
i nisam razumela potpuno očevu brigu za moju sudbinu zbog političkih 
previranja u Beogradu, ali sam shvatila da važni događaji mogu da utiču i na 
sudbinu zaposlenih u hotelu «Moskva». Kasnije se pokazalo da je ta misao 
tačna, jer kako su se politički i društveni događaji nizali, tako su gužva u 



našem hotelu, a i naša uposlenost bivali sve veći - priznaje Borka Jovanović, 
koja je vremenom postala šef restorana na prvom spratu i u njemu se 
penzionisala 2002. godine. 

Borka Jovanović je sa 14 godina prvi put kročila u «Moskvu». Bila je 1964. 
godine učenica Ugostiteljske škole, smer za kuvare. Iz rodnog sela Krajišnik 
kod Zrenjanina u prestonicu je poslao čuveni ugostitelj Milan Brkljač, 
komšija koji je želeo da se seoska deca školuju. Borkin otac, seljak zaposlen 
u zadruzi nije imao ništa protiv, jer je u Beogradu imao rođaka, pa mu je 
poslao dete. Tako se to radilo pre četiri decenije. 

- U hotelu me prihvatio šef personalnog odelenja, koji mi je ponudio 
stipendiju od 7.000 dinara. Ja sam stanovala u internatu, hranila sam se u 
kuhinji i restoranu i imala sam 2.000 dinara svog novca, što je bio sjajno za 
mene kao učenicu. Osećala sam se srećnom, jer je hotel bio lep, velik i čist. 

U njemu su svi bili lepi, jer je direktor Trifun Subotić tražio da konobari i 
šefovi sala budu pristojnog izgleda i komunikativni. «Ako ne zna zanat 
naučićemo ga, ali ako nije lep, nema šanse da uspe u poslu» - govorio je 
direktor Subotić za konobare, ali i za kuvarice, jer su tada vrata od kuhinje 
bila staklena, pa su nas gosti iz restorana i kafane gledali. 

Jedan od lepih i vrednih konobara tih šezdesetih godina, seća se Borka 
Jovanović bio je Bratislav Mišković, poznatiji po nadimku Braca. 

- Tih godina glavni gosti u restoranu bili su italijanski trgovci konjima iz 
Padove, koji su u Požarevcu i okolini kupovali stoku. Imali su običaj da 
nama kuvaricama rukama naručuju špagete, pokazujući koliko treba da budu 
dugi i kako se stavljaju u usta. Mi smo se u kuhinji smejali, jer smo ih i tako 
razumeli i jer su bili simpatični. Jedan od njih gospodin Markoni, mi je 
jednom prišao dok sam lupala meso i rekao: «Nemojte mlada damo toliko da 
tučete tu šniculu, neću imati šta da pojedem. Meso je sočnije i lepše, ako se 
manje tuče» - posavetovao me na vrlo simpatičnom srpskom jeziku - seća se 
Borka Jovanović. 

Gost Beograda u to vreme bio je i gospodin Mario Cukuli, industrijalac iz 
Venecije, koji je odseo u hotelu, koji je za vreme ručka od šefa restorana 
naručio parče lubenice. Kada mu je šef restorana rekao da u kuhinji nema 
lubenica, gospodin je srdito odgovorio: 

- Molim vas, idite u robnu kuću «Beograđanka». Ja sam tamo video da vi u 
Srbiji imate lubenice i kupite mi jedno parče! 

Njegov zemljak, novinar Adriano Benatoci iz redakcije «La stampa», bio je 
skromniji, on je samo tražio da ga posluže zlatiborskim pršutom i dinjama, 
ali na srebnom ovalu. 

Oba gosta su bila poslužena i bila jako zadovoljna. 



U vreme renoviranja hotela, početkom sedamdesetih, restoran i kuhinja nisu 
radili. Posle rekonstrukcije 1974. restoran je dobio aperitiv bar i otvoren je 
za javnost. Kuhinja od 40 kvadrata je dobila vrata, pa gosti restorana i bara 
nisu mogli da gledaju majstore kulinarstva kako pripremaju svoja jela. U to 
vreme restoran, bar i kuhinja na prvom spratu, okrenuti prema Balkanskoj 
ulici i bioskopu «20. oktobar», imali su 60 zaposlenih. 

Sefovi restorana tih godina su bili, prvo Mile Tošić, od 1974. do 1990. a 
potom Bogdan Momčić do 2006. godine. Danas je šef restorana gospodin 
Milan Komazec. Sef kuhinje je sedamdesetih godina bio majstor kulinarstva 
Ivica Grnčarević. Posle njega šef kuhinje je bio Ljuba Racanović, koji je 
vodio kulinarstvo u restoranu do 1983. 

O kakvim se majstorima kuhinje radilo govori podatak da je sedamdesetih u 
kuhinji počela da radi kao kuvar i Draginja Radojević, koja se seća da je 
ekipa iz restorana hotela «Moskva» na takmičenju kuvara u Vrnjačkoj banji 
sedamdesetih dobila zlatnu medalju za rozbrif. Za svoj najveći uspeh, koji je 
ostvarila sa kolegom Ljubom Rackovićem, gospođa Draginja Radojević 
smatra delo «moruna u tesnacu», kako je nazvala svoj rad iz 1975. koji je, 
takođe, ovenčan zlatnim odličjem. 

Majstori kuhinje hotela «Moskva» su na ugostiteljskim takmičenjima u 
bivšoj Jugoslaviji bili četiri puta za redom šampioni u kulinarstvu, 
ugostiteljstvu i hotelijerstvu. Dešavalo se, na primer, da na takmičenju od 
1.000 učesnika majstori hotela «Moskva» osvoje nagrade u 17 disciplina. 
Gospođa Draginja Radojević kaže da su sami gosti restorana smatrali da su 
njihovi najbolji kuvari bili Pera Gracun, poreklom iz Budve i Nikola Bulj, 
poreklom iz Dalmacije. Kako se danas seća Draginja Radojević, koja je već 
34 godine kuvar u «Moskvi», Branko Pešić, gradonačelnik Beograda, voleo 
je da angažuje majstore kulinarstva za prijeme koje je imao tokom 1977. u 
Skupštini grada. Gospodin Branko Pešić je voleo da od majstora iz kuhinje 
naručuje morske rakove. 

Eksluzivno jelo tih godina bio je kavijar od morune sa Dunava kod Kladova, 
koji se služio na ledu uz tost i potom beogradski tatar biftek. Jugoslovenski 
političari, koji su odsedali ili dolazili u hotel, jeli su divljač, ponajviše srneće 
meso, divlje svinje i file od jelena. Disident Milovan Đilas je u restoran 
“Moskva” dolazio uvek kad izađe iz zatvora. I to sa ženom i sinom 
Aleksom. Đilas je samo jeo paštete i pio vino. 

Kada je Dragutin Surbek, čuveni stonoteniser, dobio nagradu AVNOJ, 
krajem sedamdesetih mu je priređen slavljenički prijem u restoranu 
«Moskva». Sef kuhinje je za tu priliku smislio neobičan specijalitet za 
slavljenika. Napravili su mu tortu u obliku stonotenisarskog stola sa 
reketima. 



Restoran «Moskva» je od osnivanaja 1908. koristio srebrno posuđe, kašike, 
viljuške i noževe, koji su kupljeni u Rusiji i na Kosovu i Metohiji, kod 
majstora za srebro iz Prizrena. Taj unikatni pribor osvajači i okupatori Srbije 
su odnosili iz Beograda, pa je uprava restorana morala kod svake nove 
adaptacije i renoviranja da kupuje novo srebrno posuđe i escajg. 

Bašta restorana, poznatija kao «Mala Moskva» u Balkanskoj ulici, bila je 
sedamdesetih mesto u kome su se okupljali ljudi i zanatlije iz komšiluka. 

Oni su uglavnom jeli meso sa roštilja i pili laka vina i pivo. Konobari se 
sećaju da su im stalni gosti, na primer, bili Nidža fotograf, Sloba graver, Aca 
čistač cipela, gospodin Baron, mesar, roštiljdžija Žika pljeskavica, Pera iz 
bioskopa «20. oktobar», ali i članovi KUD «Branko Krsmanović». Među 
njima posebno se stasom i glasom isticala Darinka Matić, koja je kasnije 
postala čuveni dirigent srpskim studentskim horovima Darinka Matić- 
Marović. 

Da bi ta bašta-restoran bila privlačna za goste, rukovodstvo je moralo da 
brine i o tome kako radi njihova konkurencija u Srbiji. 

- Pre nekoliko godina među ugostiteljima se pričalo da u kafani “Zlatno 
burence” u Leskovcu prave tako dobar roštilj da gost ne može da pojede celu 
porciju hrane. Uz to, govorilo se da je taj leskovački roštilj izuzetno 
kvalitetan, da su gužve ogromne i da kafana ne može da primi sve goste. 
Pošto su istu priču počeli da pričaju i ljudi iz mog tima, naredio sam radniku 
sa roštilja, šefu kuhinje i svima redom do mog zamenika, da uzmu kola i odu 
u Leskovac. Da posete “Zlatno burence”, da jedu i piju, ali i da snime 
situaciju i da je primene kod nas. Uradili su to, i nećete verovati, vrlo brzo 
smo postali čuveni u Beogradu baš po roštilju. Dakle, nikada se nisam libio 
da “kupujem znanje” od onih koji bolje rade od mene. Takve ekspedicije 
slao sam da snimaju sve beogradske letnje bašte, kako nas neko u nečemu ne 
bi pretekao - seća se dr Sava Janićević. 

TAJNA BANKET SALE 

Najmističnije mesto u novom restoranu bila je banket sala na prvom spratu, 
koja je sedamdesetih godina namenjena isključivo političarima, partijskim 
ljudima i direktorima velikih državnih preduzeća. 

- Banket sala restorana «Moskva» ima 40 mesta. Tu smo sedamdesetih 
godina služili Dražu Markovića, prvog čoveka Srbije, bosanske kadrove 
Džemala Bijedića i Branka Mikulića, hrvatske političare Miku Spiljka i 
Milku Planinc, osamdesetih godina Staneta Dolanca iz Slovenije, a 
devedesetih godina Jovana Raškovića iz Knina, ali i Slobodana Miloševića i 
Miru Marković. Sve do kraja osamdesetih banket sala je tretirana kao 



državna institucija i bila je poslovna tajna našeg hotela. U banket salu su 
mogli da uđu samo specijalni gosti, koje su sa srebrnim escejgom i posuđem 
posluživali strogo odabrani konobari. Dakle, to su bili ljudi u koje su 
upravnici restorana imali poverenje, jer nisu smeli da slušaju šta političari 
pričaju. Konobari su morali da nose bele rukavice i da budu vrlo diskretni. 
Selekciju osoblja je vršio lično upravnik sale Vlada Veselinović. Od 
devedesetih banket sala je otvorena za biznismene, a potom i za sve ljude 
koji dobro plaćaju, pa konobari više nisu morali da budu strogo poverljive 
ličnosti - seća se Draginja Radojević. 

U početku se u restoranu i banket sali negovala francuska kuhinje, potom 
italijanska, zatim internacionalna, a onda ruska i srpska jela. Visokim 
jugoslovenskim i srpskim političarima su servirana eksluzivna jela - rak 
langust, tatar biftek, smuđ i som na srebrnom pladnju. Bosanski političari su 
naručivali bosanski lonac, srpske pite i gibanice. A hrvatski političari su 
posebno tražili da imaju divljač na jelovniku. 

Jugoslovenski primijer, Džemal Bijedić bio je čest gost «Moskve», jer je u 
to vreme postojala praksa da političari iz republičkih centara «na 
privremenom radu u Beogradu» odsedaju u centru grada ili tu provode svoje 
slobodno vreme u razgovorima sa svojim kolegama. Bijedića je lično 
predsednik Tito 1971. pozvao da iz BiH dođe u Srbiju. Imao je 53 godine i 
razmišljao je da odradi još samo taj posao, pa da ide u penziju. Zato nije 
planirao da se sa suprugom Razom seli iz Sarajeva. 

Kompromisni politički kandidat, ni Srbin ni Hrvat, kako su ga u svetskoj 
štampi predstavljali, Džemal Bijedić je bio poštovan od starije Titove 
generacije i mladog bosanskog političara Branka Mikulića, ali nije poštovan 
od bosanskih kadrova i Muslimana u prestonici, Hakije Pozderca, Osmana 
Karabegovića, Avde Hume i Hajre Kapetanovića. Sam Džemal Bijedić je za 
sebe govorio da je Mostarac iz Sarajeva na privremenom radu u Beogradu. 
Taj njegov rad je, međutim, bio jako politički efikasan. Premijer Jugoslavije 
je uz Titovu podršku sproveo "drakonski" program ekonomske stabilizacije. 

- Džemal Bijedić je bio duhovit čovek. Govorio je za one koji ne znaju 
ujutro šta su sinoć pričali, da moraju prestati piti. Naročito mu je draga bila 
dosetka o odnosima oca i sina: "Kad otac daje sinu - obojica se smeju, a kad 
sin daje ocu - oba plaču." - govorio je u kafani «Moskva». Znao je da priča i 
o ženama, jer bi da dohvatiti ženske grudi i pita: "Bogati, šta je ovo što ti 
imaš, a ja nemam?" - seća se svojih beogradskih dana Meho Omeragić, 
premij erov prij atelj. 

Konobari kafane i posebno restorana voleli su kad im Džemal dođe u goste, 
jer ih je razveseljavao anegdotama o svojim kolegama političarima. Tako je 
jednom populami Džemo kazivao kako raspameti uvek ozbiljnog Edvarda 



Kardelja, tvorca jugoslovenskog sampoupravljanja, pričom može li muško 
roditi bebu? "Nauka nije dokazala, ali se u Bosni uporno vrše eksperimenti", 
odgovarao bi Džemal Bijedić. A Kardelj, kad je to čuo, ceo dan se smejao. 
Pri otvaranju lovne sezone 1976. na Crepoljskom, jedan političar je doneo 
zeca da se pohvali jugoslovenskom premijeru, a ovaj mu kaže: "Sta ti je to? 
Bogami, to mi ne liči na zeca, nego na kunića. Mora da si ga doneo od kuće 
mrtvog!" 

A jednom je prilikom ne sednici vlade Džemal prekinuo Borisava Jovića u 
njegovom zanosu: "Borislave, umiri se!" "Druže predsedniče, ja nisam 
Borislav nego Borisav", reagovao je Jović. A Džemo uzvrati: "Mislio sam da 
si lav, a vidim da si av." 

- Džemal Bijedić je kao poverljiv Titov čovek išao u 50 međunarodnih 
misija u ime SFRJ. Jedini je svetski državnik koji se u jednoj godini, 1974, 
sreo sa Džonom Fordom, predsednikom SAD-a, Leonidom Brežnjevim, 
generalnim sekretarom KP SSSR-a, Indirom Gandi, predsednikom Indije i 
Mao Ce Tungom, predsednikom Komunisticke partije, što mu daje 
kredibilitet uvaženog međunarodnog poslanika. Kada bi se vratio žalio se 
kako tamo u Americi, Rusiji i Kini kuvaju lošu kafu i kako je najbolja ona u 
restoranu «Moskva» - seća se Meho Omeragić. 

Za razliku od njega Branko Mikulić je bio tvrdi aparatčik, koji nije mario za 
narod, a uz to je imao velike probleme sa jetrom, pa je dosta mrzovoljan 
dolazio u hotel. Kuvari u ,,Moskvi“ imali su zadatak da premijeru Mikuliću 
kuvaju surutku i služe kao topli napitak, da bi ovaj mogao da smiri svoju 
bolesnu jetru. 

Upamćeno je daje Džemal Bijedić bio posebno naklonjen hotelskoj gošći 
Sirimavo Bandaranaike, koju je upoznao na Samitu nesvrstanih, ali je 
kasnije, početkom sedamdesetih vodio na rehabilitaciji kičme u Igalu. Pričao 
je konobarima u restoranu «Moskva» da ga je premijerka Cejlona, kasnije 
Sri Lanke, ubeđivala da Jugoslavija uveze velike količine cejlonskog čaja. 

- Objasnio sam joj da mi ovde pijemo čaj samo kad smo bolesni. A da 
Jugosloven rakiju pije kad mu ništa nije. Premijerka Bandaranaike se slatko 
nasmijala i priznala da joj niko kao ja nije tako lepo odbio ponudu za izvoz 
čaja sa Cejlona - smeškao se Džemal Bijedić. 

DIREKTOR SVETSKE BANKE 

Zaposleni u hotelu tvrde da je Džemal Bijedić kao jugoslovenski premijer 
preporučio Robertu Maknamari, direktoru Svetske banke, da kada je prvi put 
dolazio u Beograd, odsedne u «Moskvi». Tu mu je, pričao je Džemo, bilo 
najlakše da posle službenih razgovora poseti i ugosti svog američkog gosta. 



Konobari se sećaju da je Bijedić imao poteškoća da direktoru Svetske banke 
objasni problem nelikvidnosti privrede SFRJ. Žalio se da ga je posle 
"debelog obrazloženja", Maknamara upitao: "Da li to Vi meni govorite da je 
neko nešto kupio i da nema novca da plati, jer njemu neko drugi već 
duguje?" 

"Da, otprilike" - reče Džemal Bijedić. 

"Gospodine predsedniče, to je kriminal, pljačka ili tako nešto" - zaključio je 
nekadašnji američki ministar odbrane Robert Maknamara i novi direktor 
Svetske banke. 

Džemal Bijedić je često konobarima u restoranu «Moskva» prepričavao ovaj 
dijalog, jer se, kako reče, Amerikanac usudio da mu kaže da su Jugosloveni 
prevaranti i pljačkaši. Nije bio ljut zbog toga, jer je ovaj jugoslovenski 
premijer bio veliki realista. A to je direktor Svetske banke umeo da ceni. 
Robert Maknamara je i posle pogibije Bijedića u saobraćajnoj nesreći 1977. 
nastavo redovno da odseda u hotelu «Moskva». 

Maknamaraje rođen 1916. u San Francisku. Diplomirao je ekonomiju na 
Berkliju, a doktorirao biznis na Harvardu. Ipak, nije zapamćen kao 
biznismen već kao ratni ministar odbrane, jer je u SAD bio strateg 
Vijetnamskog rata. Bio je čovek od velikog poverenja američkih 
predsednika Džona Kenedija i Lindona Džonsona, koji su cenili Tita i 
Jugoslaviju. Na čelo Svetske banke došao je 1968. i na toj funkciji ostao sve 
do 1981. 

U hotelu “Moskva” direktor Svetske banke je stanovo u apartmanu 319 u 
više navrata, a jednom se zadržao čak punih šest meseci. 

- Kako je Robert Maknamara bio jedan od najdražih gostiju predsednika 
Tita, direktor Svetske banke je u hotelu imao i predsednički status. Njegova 
soba se tri puta dnevno čistila i sređivala, kako je bio alergičan na prirodno 
cveće, mi smo apratman ukrasili sa svilenim cvetovima, što je Maknamaru 
oduševilo. U sobi je imao svoj lični sef, u kome je, pretpostavljamo, čuvao 
svoja poslovna dokumenta, a koji mi nismo smeli ni da dodirnemo - seća se 
jedna hotelska sobarica. 

Maknamara je toliko bio popularan da ga je Tito, uvek kada bi ovaj 
Amerikanac dolazio u Beograd, vodio sa sobom u svoje rezidencije na 
Romaniji, u Dubrovniku, Brdu kod Kralja i na Brione. Otuda bi se Robert 
Maknamara vraćao vidno umoran, jer bi, seća se sobarica, sledeće noći 
spavao punih devet sati. 

Robert Maknamara je imao uvek rezervisan apartman, čak i kada nije bio u 
Beogradu. Imao je veliko obezbeđenje, koje se trudilo da ne bude upadljivo, 
bučno i neprijatno. Ne zna se da li zbog obaveza ili zbog straha da se 
pojavljuje u hotelskim prostorijama, tek direktor Svetske banke je u svom 



apartmanu i doručkovao i ručao. Jeo je samo ćuretinu, ribu, kavijar, rakove, i 
škampe, a kao pravi Amerikanac pio viski sa mnogo leda. 

I svi američki ambasadori u Beogradu, koji su direktoru Svetske banke 
pravili društvo, voleli su da sastanče i ručavaju u restoranu «Moskva». U to 
vreme krajem sedamdesetih šef sale restorana “Moskva” bio je Prvoslav 
Ivić, koji je zapisao da se u kuhinji spremalo čak 120 jela i služilo 90 vrsta 
vina iz Jugoslavije, Srbije i celog sveta. I da je po tome restoran «Moskva» 
bio pravi raj za gurmane. 

Prećutkivao je, međutim, restoranske tajne, da je, na primer, u banket sali, 
američki ambasador Voren Cimerman, na primer, vodio početkom 
devedesetih diskretne, ali i žučne rasprave sa srpskim političarima i ruskim 
diplomatama oko raspada SFRJ. Američki „izvanredni poslanici” su od 
1942. kada su uspostavljeni diplomatski odnosi Beograda i Vašingtona, 
nastanjivali jugoslovensku i srpsku prestonicu. U proseku, ovde su ostajali 
po dve godine. Među posleratnim ambasadorima, najistaknutije je bilo ime 
Džordža Kenana, diplomate koji, kao tvorac hladnoratovske „doktrine 
obuzdavanja”, ima istaknuto mesto u istoriji američke spoljne politike. 

Iz novijeg vremena, sećamo se Lorensa Iglbergera, koji je bio ambasador od 
1977. a koji će tokom devedesetih, kao zamenik državnog sekretara, biti 
akter u jugoslovenskoj krizi. Gospodin Igleberger je ,,otkrio“ restoran 
,,Moskva“ i u njemu redovno održavao neformalne sastanke svog kabineta 
sa jugoslovenskim političarima i privrednicima. Najviše njegovom zaslugom 
Jugoslavija je izvezla svoj simpatični automobil marke ,,yugo florida“ u 
SAD i zapadni svet. U Holuvudu je čak snimljeno i desetak filmova, u 
kojima je manji autombil ,,yugo“ prikazan kao jugoslovenski, ali i američki 
automobil. 

Ambasador Džon Daglas Skenlan je, takođe, bio gost ,,Moskve“. Novinarki 
Desi Trevisan se u sećanje urezala jedna neobična slika susreta američkog 
amabasadora Skenlona sa Slobodanom Miloševićem u restoranu: 

- Američki ambasador Džon Skenlon, videla sam to, je prilikom rukovanja 
poljubio Miloševića. Malo sam ga bocnula: “Od kad se američki ambasador 
ljubi sa predsednikom komunističke partije?” Skenlon je odgovorio: “O, pa 
mi smo stari prijatelji.” Milošević mi je više puta veoma pohvalno govorio i 
o Lariju Iglbergeru, koji je kao drugi čovek Stejt dipartmenta bio u poseti 
Jugoslaviji. “Lari je bio ovde” - pohvalio se Milošević Piteru i meni. 
“Razgovarali smo četiri sata. Rekao je da će, ukoliko pobede demokrate, to 
biti dobro za Srbiju, jer će oni imati zagarantovana mesta u vladi, ali i ako 
pobede republikanci i Buš - opet će biti dobro, pošto će i u njihovoj vladi 
biti mesto za njega.” 



Milošević mi je to ispričao usred izbora u Americi. Smatrala sam da je to 
nekorektno, otišla sam kod Skenlona i rekla mu da malo pripazi, pošto je 
Milošević veoma indiskretan i sve priča okolo. Uostalom, tek danas znamo 
odakle izvire njihovo veliko prijateljstvo. Lorens Iglberger i Henri Kisindžer 
su zaradili ogromne pare na projektu “Yugo Amerika”. Projekt je, naravno, 
propao, ali su njih dvojica, samo zato što su ušli u konzorcij, dobili po 
250.000 dolara. Iglberger je kasnije, kad je postao državni sekretar, to morao 
da prizna i pred američkim kongresnim organima. Ne znam šta je sve uticalo 
na kasnije pogoršanje odnosa između Iglbergera i Miloševića, ali o tim 
ljudima mislim samo najgore. Neverovatno je da je Milošević tako dugo 
uživao u njihovoj podršci i pod njihovim okriljem. Čak je i ambasador 
Skenlon bio ljut na mene pošto sam o Miloševiću - pod utiskom privatnih 
susreta sa njim - izveštavala veoma negativno. 

-1 Ričard Holbruk je bio oduševljen Miloševićem. Svi ostali političari, koje 
je upoznao na prostoru bivše Jugoslavije, činili su mu se dosadnim: 
“Milošević je zanimljiv - menja saveznike, menja generale i vojskovođe, 
iznenađuje.” Dobro poznajem i Strouba Talbota, koji je bio dopisnik iz 
Jugoslavije. U Beogradu sam mu bila dve godine nekakav mentor. Stroub je, 
svejedno, bio među retkima koji su bili protiv bombardovanja Jugoslavije - 
priznaje Desa Trevisan. 

I Skelnonov naslednik Vorenu Cimermanu je u ovom restoranu primao 
slovenačke i hrvatske politčare i poslenice SSSR-a. Cimerman, poslednji 
ambasador u ,,avnojskoj“ Jugoslaviji, nije bio omiljen u Beogradu. Tokom 
sankcija OUN prema Jugoslaviji šef misije SAD u Beogradu bio je diskretni 
Ričard Majls. Posle 5. oktobra 2000. ambasador Vilijam Montgomeri, 
nastavio je sa tradicionalnim posetama ,,Moskvi“, što čini i danas kao 
penzioner, jer često boravi u Hrvatskoj i Srbiji. 

Jedan od tih Amerikanaca je u hotelsku Knjigu utisaka upisao: «Ovo je 
najneobičniji restoran na svetu, jer mi je konobar, dok sam pušio jednu 
cigaretu, pet puta promenio pepeljaru! Bravo!» 

XXVIII poglavlje 

VEČNA AMBASADA 

Posle popularnog Džeme, jugoslovenski premijer je postao Mika, simpatični 
političar kog je narod voleo. Mika Spiljak je pripadao staroj partizanskoj 
gardi hrvatskih političara, koji je posle funkcije predsednika Vlade Hrvatske 
delegiran u jugoslovenski politički vrh. Rođen je 28. decembra 1916. u Odri 
kod Siska i po obrazovanju je bio obućar. U Beogradu najprije obavlja 



dužnost predsednika Saveznog izvršnog veća, koju je preuzeo u leto 1967. a 
potom preuzima uticajnu funkciju predsednika Veća Saveza sindikata 
Jugoslavije. Punih deset godina Mika Spiljak je, kao prvi sindikalac 
Jugoslavije i član Predsedništva CK SKJ, poslovno i privatno posećivao 
hotel “Moskvu” i restoran na prvom spratu. Sa njim je dolazio i njegov šef 
kabineta Vuk Drašković. 

- Voleo je ribu i belo vino, ali i srpsku pitu od višanja. Spiljak je bio narodni 
čovek, uvek dobro raspoložen i ljubazan. Nije voleo kruti protokol, pa je 
često znao i sam da dođe da bi na miru večerao. U toj banket sali se sastajao 
sa Milkom Planinc, koja je bila na čelu Saveza komunista Hrvatske, a koja 
je, takođe, kao hrvatski političar bila početkom osamdesetih jugoslovenski 
premijer. Njih dvoje su bili suprostavljeni Vladimiru Bakariću, glavnom 
hrvatskom kadroviku, kog nisu pozivali u banket salu - seća se šef kuhinje 
Draginja Radojević. 

Milku Planinc su zaposleni u hotelu upamtili kao čeličnu političarku i jedinu 
damu u banket sali. Milka Planinc je rođena 1924. u Hrvatskoj gde je kao 
partizan pravila svoju političku karijeru, pa zato nije htela da se seli u Srbiju 
i u Beograd. Ipak, na kraju je to učinila: 

- Nakon odbijanja tri puta, na kraju sam morala prihvatiti. Očito sam postala 
specijalist za krize. U SIV nisam želela. Ali, tako su u Predsedništvu SFRJ 
odlučili. Došli su Petar Stambolić, Boris Kraiger i Cvijetin Mijatović u 
Zagreb i rekli mi: "Moraš u SIV, jer, niti jedan kandidat, a bilo ih je 
nekoliko, nije dobio potrebnu podršku svih republika i pokrajina”. Ja nisam 
bila na listi, ali su se svi vrlo brzo složili da budem kandidat. 

Njene kolege iz Hrvatske su volele, dok Milka sedi u restoranu «Moskva», 
da je zadirkuju, što je drugarica Planinc teško podnosila. Osoblje banket sale 
se seća priče da se hrvatska političarka Milka Planinc na jedanom sastanaku 
nesvrstanih u Beogradu 1977. pojavila sa crnom tačkom na čelu, kakvu nose 
udate žene u Indiji. Svi su se čudili njenom izgledu, pa je predsednik Tito 
diskretno upitao: 

"Milka, za boga miloga, što će vam ta točka usred čela?" 

Na to Milka, upirući prstom prema glavi: 

"Ma, rekla mi je juče Indira Gandi da mi tu nešto fali". 

Ovoj šali smejali su se i sami konobari, ali da ih premijerka Milka Planinc ne 
vidi. 

Tek nakon smrti Josipa Broza (1980.) i Vladimira Bakarića (1983.) Mika 
Spiljak ulazi u Predsedništvo SFRJ, da bi godinu dana kasnije postao i 
njegov predsednik. Umro je u Zagrebu 18. avgusta 2006. i u javnosti je ostao 
upamćen kao narodni čovek. Dok je Milka Planinc ostala upamćena samo 
kao čelična jugoslovenska premijerka. 



I slovenački političari su voleli da dolaze u hotel «Moskva», ali više u 
restoran nego u kafanu. Naime, oni su izbegavali da se u kafani susreću sa 
saveznim premijerom Svetozarom Đuranovićem i drugim Crnogorcima, pa 
je Stane Dolanc, prvi čovek do Tita, voleo da ručava sa svojim kadrovima u 
restoranu na prvom spratu. 

- Mi konobari nismo imali ni vremena, a i nismo ni smeli da slušamo priče 
naših gostiju, pa bilo da su to državnici, umetnici, stranci, a posebno ako su 
bili predsednici i premijeri. Nije bilo dozvoljeno da slušamo ni njihove 
privatne razgovore. U takvim situacijama, kada gosti mnogo i glasno pričaju, 
držali smo se starog pravila, koje glasi: konobar treba da čuje dobro želje 
gostiju, ali ne mora da sluša njihove priče - kaže bivši šef sale Cvetko 
Đokić. 

Za goste koji sednu u kafanu ili restoran, a ništa ne naruče, šef sale Cvetko 
Đokić je koristio oporbani trik. Donosio im je po dve čaše obične vode i 
posluživao, tek da sto pred tim gostima ne bude prazan, dok oni čitaju 
novine . Jedan Crnogorac se toliko na to navikao, da mu je čak i prijalo, ali 
mu je Đokić doskočio, jer je pored vode počeo da mu besplatno služi paštete 
i kiselo mleko. Kada je Crnogorac video kakav je red u “Moskvi”, počeo je 
sam da naručuje kiselo mleko i paštete i da ih plaća. 

- Crnogorci posebno vole “Moskvu”, jer ih ona na indirektan način 
približava njihovoj velikoj braći Rusima. Svi crnogorski političari, od Blaže 
Jovanovića preko Veselina Đuranovića do Mila Đukanovića, kad god bi 
došli u Beograd, svraćali bi u “Moskvu”. To je bio obavezni deo 
crnogorskog protokola u prestonicia. Na taj način Cmogorci su se 
zahvaljivali Srbiji i Beogradu na gostoprimstvu i sreći koju smo im podarili, 
jer mnogi od njih su u prestonicu došli kao sirotinja, potom kao skromni 
studenti, a postali su ili direktori ili predsednici ili doktori nauka - kaže u 
šali Cvetko Đokić. 

Obično se kaže da dobar konobar ima dve plate, svoju platu i bakšiš. Od 
novije generacije Crnogoraca mladi Momir Bulatović i Milo Đukanović su u 
banket sali poverljivim konobarima ostavljali najbolji bakšiš. Kako se sećaju 
konobari, bosanski, hrvatski, slovenački i cmogorski političari su se u banket 
sali ponašali kao gospoda. Naručivali su najlepša jela i pili redom, najbolja 
pića, ponajviše viski, crna i bela vina. A onda su samo potpisivali račune, jer 
je vlada Jugoslavije sve to plaćala. 

- Zbog svojih gostiju iz sveta i bivših jugoslovenskih republika hotel 
«Moskva» je često proglašavan svojevrsnim predstavništvom Rusa, 
Crnogoraca, Bosanaca, JJrvata, Slovenaca, ICrajišnika i Amerikanaca. 

Naime, zbog čestih dolazaka moskovskih diplomata, biznismena i 
emigranata Beograđani su početkom 20. veka hotel proglasili za rusku 



ambasadu. Kada se, međutim, posle balkanskih ratova u hotelu pojavio 
crnogorski legendarni vojskovođa serdar Janko Vukotić «Moskva» je 
postala crnogorska ambasada. Taj nezvanični naziv hotel je nosio i u drugoj 
polovini 20. veka kada su u njemu gosti često bili crnogorski rukovodioci, 
Blažo Jovanović, Veselin Đuranović, ali i njihovi naslednici Momir 
Bulatović, Milo Đikanović i Dragiša Pešić. Otac Mila Đukanovića je imao 
običaj, kada je osamdesetih dolazio da poseti sina u Beogradu, da odseda u 
hotelu «Moskva». U međuvremenu, sedamdesetih je ovde boravio 
jugoslovenski premijer Džemal Bijedić, pa je hotel prozivan i kao bosanska 
ambasada. A kada su se potom u hotelu i restoranu pojavili zagrebački 
političari Mika Spiljak i Milka Planinc postali smo hrvatska ambasada. 

Naziv slovenačka ambasada smo dobili zbog poseta Staneta Dolanca, 
osamdesetih godina, koji je bio pravi Titov zamenik, ali i zbog Janeza 
Drnovšeka, koji je kao predsednik Jugoslavije 1989. u hotelu živeo godinu 
dana. Od slovenačkih političara u kafanu ,,Moskva“ je zalazio samo Janez 
Korošec, zvani Komiteja, kog se sećamo kao komuniste iz Slovenije, koji je 
napustio i razbio Centralni komitet Jugoslavije - otkriva nam dr Sava 
Janićević, nekada prvi čovek ovog hotela. 

Početkom devedesetih godina, posle političkih sukoba u Hrvatskoj, 

Sloveniji, ВШ i raspada SFRJ, hotel «Moskva» je postao i krajiška 
ambasada. U njemu su prvo odsedali srpski zvaničnici i uglednici iz Kninske 
krajine, kao što je bio dr Jovan Rašković, koji je dolazio sa suprugom i 
ćerkom Sandom. Kad je doktor preminuo kafanu i restoran su počeli u 
velikom broju da posećju iseljeni Krajišnici. 

A kad je Zoran Bingulac bio ministar sporta Srbije, bio je stalni gost u 
restoranu i hotelu “Moskvi”. Ovde su često dolazili i Franko Frenki 
Simatović, komandant «crvenih beretki», ali i Sreten Jocić, poznatiji u 
podzemlju kao Joca Amsterdam. Danas je hotel prava beogradska ambasada, 
jer su izbeglice postale Beograđani, a i jer su se u kafanu i restoran vratili 
stari velegradski posetioci i gosti. 

XXIX poglavlje 

CENTAR SVETA 

Zahvaljujući specifičnoj politici Jugoslavije pod vođstvom Josipa Broza 
krajem sedamdesetih godina Beograd je postao značajan međunarodni, 
politički, kultumi, sportski i privredni centar sveta. U našoj prestonici su tih 
godina održani važni međunarodni skupovi, kao što su Konferencija o 
evropskoj bezbednosti i saradnji - KEBS (1977-78.), prvi FEST (1977. - 



78.), Godišnja skupština Svetske banke za obnovu i razvoj i Međunarodnog 
monetarnog fonda (1979.), XXI generalna skupština UNESCO-a (1980.) i 
šesti sastanak UNKTAD-a (1983.), kao i niz kultumih, sportskih i drugih 
manifestacija. 

Većina tih skupova održavani su u tek izgrađenom «Sava» centru, dok su 
strani gosti smeštani u gradske hotele, pa je tako i «Moskva» kao prva na 
listi, postala za svetske goste njihov privremeni dom. To se vidi i iz časopisa 
«Ugostitelj», br. 18, decembar 1976. koji je najavio KEBS, ali je i 
opomenuo hotelijere da treba da pokažu svoj profesionalizam i svoje 
gostoprimstvo: 

« Konferencija o evropskoj bezbednosti i saradnji održaće se u Beogradu. 
Početak rada očekuje se E juna 1977. Očekuje se da će rad ove konferencije 
trajati 6 meseci. Konferencija će se održati u Kongresnom centru na Novom 
Beogradu. Oko 600 učesnika KEBS-a treba smestiti u hotele «Moskva», 
«Jugoslavija», «Metropol», «Slavija»,»Mažestik»,»Ekscelzior»,»Balkan», 
Putnik»,»Srbija», «Sumadija» i «Turist». Na redovnim sastancima u ovim 
kolektivima treba tretirati način i sistem pružanja ugostiteljskih usluga, 
urednost osoblja, njihov odnos prema korisnicima ugostiteljskih usluga, 
zaštitna i radna odela i obuću, ispravnost konzumnih karata, način isticanja 
cena, asortiman jela i pića, znanje jezika, raspored rada i slično. Posebno 
treba istaći uređenje objekta, spoljašnji i unutrašnji izgled, čistoću prostorija, 
mašina, uređaja, aparata i inventara». 

Zbog visokih zvanica i svetskih gostiju “Moskva” je od otvaranja 1974. do 
1986. promenila pet gamitura nameštaja u apartmanima i sobama. A sve 
sobe su dobile televizore u boji. U takmičenju za “Beogradski zvezdani 
pečat” 1986. hotel “Moskva” je bio šampion. Za učesnike KEBS-a hotelski 
kuvari su, na primer, pripremali srpske specijalitete, koje su njihove kolege 
konobari služili kao zakusku u pauzama konferencije u “Sava” centru. 

Sef bara Joca Stojiljković, koji je u «Moskvi» radio sedamdesetih godina, 
bio je barmen svetskog glasa. Skolovao se u barovima Francuske, Svedske, 
Amerike i na Tajlandu, gde je na brodu «Kvin Elizabet» osvojio titulu 
najboljeg barmena na svetu. Iza njega je ostalo E499 njegovih kolega. 
Gospodin Joca je govorio četiri svetska jezika i bio spreman da u svakom 
trenutku napravi jedan od 2.300 napitaka, koje je imao u svojoj karti pića. 

Uz piće uvek je išla i sočna priča, tako da su gosti bara voleli da se uz čašu 
druže sa najboljim barmenom na svetu. Takav zahtev su imali i predstavnici 
KEBS-a, kada su sedamdesetih počeli da dolaze u Jugoslaviju. Zato je hotel 
«Moskva» za njih bilo prvo i vrlo prijatno svratište. 

Formiranje KEBS-a je predložio Varšavski pakt 1966. u jeku hladnog rata. I 
mada je NATO u početku bio vrlo obazriv prema ovoj ideji, ipak, je 



Konferencija o evropskoj bezbednosti i saradnji, koja je počela 1973. u 
Helsinkiju, nastavljena u Ženevi i završena 1. avgusta 1975. u Helsinkiju 
okupila 40 država, koje su potpisale Povelju o evropskoj bezbednosti i 
saradnji. Kada je Josip Broz u Finskoj preuzeo obavezu da bude domaćin 
narednog KEBS-a, odlučeno je da se pod hitno završi izgranja «Sava» 
centra, da se svi hoteli adaptiraju za potrebe novih gostiju i da prime visoke 
predstavnike Austrije, Belgije, Bugarske, Kanade, Kipra, Čehoslovačke, 
Danske, Finske, Francuske, Demokratske Republike Nemačke, Savezne 
Republike Nemačke, Grčke, Svete Stolice, Mađarske, Islanda, Irske, Italije, 
Lihtenštajna, Luksemburga, Malte, Monaka, Holandije, Norveške, Poljske, 
Portugalije, Rumunije, San Marina, Spanije, Svedske, Svajcarske, Turske, 
Saveza Sovjetskih Socijalističkih Republika, Ujedinjenog Kraljevstva, 
Sjedinjenih Američkih Država, Alžira, Egipta, Izraela, Kraljevine Maroko, 
Sirijske Arapske Republike i Tunisa. 

Krajem decembra 1977. mnogi učesnici KEBS-a bili su gosti hotela. Među 
njima su bili nemački ambasador Per Fišer, istočnonemački ambasador 
Ernest Krabaš, američki ambasador Artur Goldberg, austrijski ambasador 
Helmut Liderman, belgijski ambasador J. Grafe, bugarski ambasador Stefan 
Stojkov, kanadski ambasador T.Delvort, kiparski ambasador Andreas 
Mavromatis, francuski ambasador M. Beterko, britanski ambasador M. 
Parsons, grčki ambasador Mitiades Delivanis, i još desetak njihovih kolega. 
Oni su u knjizi utisaka napisali: 

„ Beograd nam je pružio široko gostoprimstvo, predusetljivost i pažnju 
svojih građana. Kvalitet, maštovitost i estetičnost, koju su demonstrirali 19. 
decembra 1977. majstori beogradskog kulinarstva iz hotela ,,Moskva“ 
duboko su se urezala u naša sećanja. Hvala za jedno izuzetno oproštajno 
veče“ - napisali su učesnici KEBS-a pre nego su narednog dana 20. 
decembra napustili hotel i srpsku prestonicu. 

- Time je Beograd dao ogoroman doprinos da se KEBS razvije u jednu od 
najdominantijih svetskih organizacija, jer je 1994. prerastao u OEBS. 
Ogroman značaj za svet je imala i Godišnja skupština Svetske banke za 
obnovu i razvoj i Međunarodnog monetamog fonda 1979. koja je, takođe, 
održana u «Sava» centru, a čiji su učesnici bili i naši gosti. Kada bi zidovi 
ovog hotela znali da govore mogli bi da ispričaju ko zna čiju sve istoriju. 
Ovde su boravili mnogi svetski državnici: Leonid Brežnjev, Indira Gandi, 
Filipe Gonzales, Andreas Papandreu, Muamer el Gadafi i mnoge druge 
važne ličnosti. A kod njih je svraćao i Josip Broz Tito. Ako se zna da su 
Beograd pohodili i svetski umetnici, onda je jasno da je glavni grad 
Jugoslavije na prelasku iz sedamdesetih u osamdesete godine prošlog veka 
bio svojevrsni centar sveta. Mnogi današnji gosti, koji iznajmljuju 



predsednički aprtman, iskazuju otvorenu želju da budu u prostoru u kome su 
boravili ili spavali ovi svetski ljudi. Bio je to ujedno i period zlatnog doba 
hotela «Moskva» - napisao je jednom prilikom veliki srpski novinar Zuko 
Džumfur. 

Nagrade koje su tada osvojene govorile su same po sebi da se u “Moskvi” 
odlično radi. Na Zboru ugostiteljskih radnika Srbije, održanom 21. 
novembra 1973. u Beogradu, od radnika ovog hotela zlatnu medalju dobili 
su, na primer, sobarica Katarina Marović i slikar Milan Veljović. Hotel je 
krasila i diploma za najuređeniji prostor, diploma za izuzetne rezultate u 
organizaciji i rukovođenja poslom, kao i zahvalnica za izuzetan doprinos 
kulinarske izložbe i prijema u vreme KEBS-a. Povodom 20 godina 
postojanja HURO «Unija», u januaru 1986. direktor Novica Saban je 
odlikovan ordenom zasluga za narod. A naredne godine hotel je dobio i 
nagradu „Turistički cvet 1987.“ 

Samo tako dobro organizovan i pripremljen kolektiv mogao je da u maju 
1980. bez greške prihvati i ugosti na stotine političara, izveštača, pisaca i 
gostiju, koji su došli u Beograd da se oproste od Josipa Broza Tita. 

- Uvedeno je vanredno stanje. Ukinuti su godišnji odmori i laka bolovanja. 
Na posao su pozvani čak i naši stariji radnici, penzioneri. Od trenutka kada 
je 4. maja javljeno da je Tito umro, pa do njegovog pokopa 8. maja hotel, 
restoran, kafana, bašta i bifei su bili prebukirani. Naši prvi gosti iz 
inostranstva, koji su u «Moskvu» stigli još tokom aprila, bili su strani 
novinari i snimatelji. O smrti i sahrani Joosipa Broza je izveštavao 721 list i 
58 televizijskih i radio stanica iz celog sveta. Mislim da je u jednom trenutku 
u hotelu «Moskvi» bilo 1.000 ljudi. U bašti i u kafani su, na primer, sedeli 
ljudi pridošli iz čitave Jugoslavije, koji su gledali beogradske novine, Titovu 
sliku u njima i plakali. Predsednički apartman nismo nikome izdavali, jer je 
bio rezervisan za sovjetskog lidera Leonida Brežnjeva. Najavljeno nam je da 
će predsednik Brežnjev tu da se odmare, pre nego krene u Saveznu skupštinu 
da se pokloni senima Josipa Broza. Tako je i bilo - seća se dr Sava 
Janićević. 

Josip Broz Tito je bio veliki svetski državnik. Rođen je u Kumrovcu, 
Hrvatska, 7. maja 1892. a umro je u Kliničkom centru u Ljubljani, Slovenija, 
4. maja 1980. u 15.05 časova. Sahranjen je u Beogradu u Kući cveća na 
Dedinju. Prvi put je u Beograd došao, posle boravka u Beču, Moskvi i 
Zagrebu, 1939. godine i u njemu izgradio svoju političku karijeru i svetski 
ugled. Tito je bio je generalni sekretar Komunističke partije Jugoslavije, 
narodni heroj, vrhovni komandant, maršal, predsednik CK SKJ i doživotni 
predsednik LNRJ i SLRJ punih 35 godina. 



Vladao je Jugoslavijom balansirajući među svetskim političkim polovima, 
od Engleske i SAD preko Moskve do Pokreta nesvrstanih. Na planu 
unutrašnje politike Tito je 1950. inicirao uvođenje radničkog 
samoupravljanja kao pokušaj sprečavanja dalje birokratizacije 
jednopartijskog sistema, ali je i 1974. pokrenuo proces decentralizacije 
zemlje, koji je okončan potpunim raspadom Jugoslavije 1991. 

Kada je umro Josip Broz je imao 88 godina i ugled svetskog državnika. Na 
njegovoj komemoraciji 7. maja, članovi preko 200 stranih delegacija 
poklonili su se kovčegu Josipu Broza u saveznom parlamentu. Pored odra 
Josipa Broza stajala su četiri kralja, šest prinčeva, 31 predsednik i 10 
potpredsednika republika, 11 predsednika nacionalnih parlamenata, 22 
premijera, 12 zamenika predsednika vlada, 47 ministara inostranih poslova. 
A na sahrani 8. maja u Beogradu, bilo je prisutno 209 delegacija iz 127 
zemalja i 700.000 ljudi. Među gostima iz sveta je bilo 122 državne i 68 
partijskih, četiri delegacije oslobodilačkih pokreta, devet međunarodnih 
organizacija i šest ostalih delegacija. 

Kada se radi o međunarodnim organizacijama bili su prisutni predstavnici 
Evropskog saveta, Izvršnog saveta Evropske zajednice (preteča EU), 
Ujedinjenih nacija, UNESKO, OECD, Evropskog parlamenta, Arapske lige, 
Komonvelta, ali i delegacije koruških Slovenaca, molučanskih Hrvata, 
društva Italijansko-srpskog prijateljstva, iseljeničkih klubova iz Njujorka. 

Iz SAD sahrani su prisustvovali potpredsednik Volter Mondejl, Lilijan 
Karter, majka predsednika Kartera; Averel Hariman, veteran američke 
diplomatije i Džordž Vest, pomoćnik državnog sekretara. Delegaciju SSSR- 
a su činili predsednik Leonid Iljič Brežnjev i Andrej Gromiko, ministar 
inostranih poslova. U delegaciji Velike Britanije su osim premijera Margaret 
Tačer bili i lord Karington, tadašnji ministar inostranih poslova, princ Filip 
vojvoda od Edinburga, Titovi ratni drugovi Ficroj Maklin i Vilijem Dikin. 
Nemačka je poslala predsednika Karla Karstensa, kancelara Helmuta Smita i 
ministra inostranih poslova Hansa Ditriha Genšera. 

Sa Titom su se oprostili i njegovi prijatelji Indira Gandi, premijer Indije, La 
Pasionarija, prva dama španskih komunista, Sandro Pertini, predsednik i 
Frančesko Kosiga, premijer Italije, Rudolf Kirhšleger, predsednik i Bruno 
Krajski, premijer Austrije, Urho Kekonen, predsednik Finske, Gustav 
Husak, predsednik Čehoslovačke, Masajoši Ohira, premijer Japana, Spiros 
Kiprijanu, predsednik Kipra, Hua Goufeng, predsednik KP Kine, Hafez el 
Asad, predsednik Sirije, Adolfo Suarez, premijer Spanije, Fransoa Miteran, 
Andreas Papandreu, Felipe Gonzales, Bulat Edževit, Vili Brant, Sirimavo 
Bandaranaike, Nikolae Čaušesku, Sadam Husein, predsednik Iraka, Todor 
Živkov, predsednik Državnog saveta Bugarske, Kurt Valdhajm, generalni 



sekretar UN i Kim II Sung, predsednik DNR Koreje. A Kenet Kaunda, 
predsednik Zambije je nad Titovim odrom, brišući oči belom maramicom 
spevao pesmu. 

Među krunisanim vladarima bili su švedski kralj Gustaf XVI, norveški kralj 
Olaf Peti, Luksemburški veliki vojvoda Žan, jordanski kralj Husein, 
belgijski kralj Boduen Prvi, princ Henrik od Danske, nepalski princ 
Gjenedra Bin Bikram. Vatikan je, osim papskog nuncija Mikelea Cekinija, 
predstavljao Akile Silvestrini, vatikanski ministar inostranih poslova. 

- Indira Gandi je tada rekla: "Ja na Tita gledam kao na oca, jer sam još kao 
dete dolazila s tatom na Brione". Sandro Pertini, tadašnji predsednik Italije 
kome je bilo 84 godine dolazi do Titovog odra u Skupštini SFRJ. Spušta 
ruku na sanduk. Dva minuta stoji nemo. Potom tiho, gotovo za sebe kaže: 
"Prijatelju moj..." 

Ovako scenu oproštaja, koju je doživeo kao najdirljiviju tokom tadašnjih 
dana žalosti u SFRJ, opisuje Zoran Mišković, nekadašnji generalni sekretar 
Vlade koji je u vreme sahrane Josipa Broza Tita bio zadužen za doček 
stranih delegacija i njihovo odvođenje do Skupštine SFRJ. Mišković se seća 
da je dva sata pre nego što je na medijima pročitano saopštenje lekarskog 
konzilijuma, vest, u formi šifre za one koji su je znali, pročitana na Radio 
Beogradu, kako bi odmah počele pripreme. 

- Bio je to događaj koji je okupio svetsku elitu na jednom mestu. Nema 
sumnje da je sahrana Josipa Broza Tita bi najposećeniji pogreb jednog 
državnika u dotadašnjoj istoriji čovečanstva - kaže Zoran Mišković. 

Najveće iznenađenje u Beogradu 1980. bio je dolazak Leonida Brežnjeva, 
koji je "povukao" i ostale lidere istočnih zemalja. U hotelu “Moskva”, gde 
su svratili da se okrepe prilikom Titove sahrane susreli, Leonid Brežnjev i 
tadašnji kineski lider Hua Guofeng su popili kafu pomirenja. Političko 
pomirenje Moskve i Pekinga je pre toga obavljeno tajno u vili koju im je 
Savezna vlada SFRJ obezbedila. 

- Kad je Tito umro, hotel je bio pun uglednih ljudi iz svih krajeva 
Jugoslavije. Svi su sedeli, plakali i čekali red da odu do Titovog odra. Od 
državnika koji su došli na njegovu sahranu, sem Brežnjeva, koji je svratio, 
niko od visokih državnika nije kod nas boravio, jer su predsednici i premijeri 
bili tada smešteni u “Interkontinentalu”. Kod nas su bili saradnici, savetnici, 
pratioci, visoki činovnici iz SAD, Velike Britanije, Italije, Nemačke, 
Francuske, Spanije, a ponajviše iz nesvrstanih zemalja. Ipak toliko je bilo 
mnogo posla i u “Moskvi”, po ceo dan je trebalo opsluživati državnike, 
njihove saradnike i savetnike, pa strane i domaće novinare, ljude iz 
obezbeđenja, da nam je svima izbila krv na noktima na stopalima, koliko 
smo jurcali po celom hotelu - seća se Cvetko Đokić. 



Nije ovo, međutim, bio prvi dolazak Leonida Brežnjeva u srpsku «Moskvu». 
Kad je početkom sedamdesetih godina za vreme boravka u Jugoslaviji 
Leonid Brežnjev posetio fabriku elektronskih uređaja i telefonije, umesto 
Tita tamo ga je pratio Stane Dolanc. Beogradskim ulicama vozili su se ka 
Zemunu. Za pozdravljanje sovjetskog lidera okupilo se veoma malo ljudi. 
Pored puta, tu i tamo, su stajale veće grupe dece koja su dovedena iz škola. 
Sve zajedno bilo je dosta jadno i Brežnjev je primetio nelagodu domaćina. 
"Nemoj da brineš, Stari u svakom slučaju umiru, dok ovi još rastu i oni će 
me se još dugo sećati" - rekao je Brežnjev. 

Leonid Brežnjev je već tada bio veoma bolestan. Operisao je grlo i lekari su 
mu strogo ograničili pušenje, mada je bio strastveni pušač. Kod sebe je u 
hotelu imao kutiju za cigare koja je bila čvrsto zatvorena i koja se 
automatski otvarala samo u određeno vreme. Zato je Brežnjev stalno tražio 
cigare od saradnika i konobara. 

Sovjetski lider se hranio u hotelskom apartmanu. Naručivali su mu ribu i 
salatu, kao i srpsko kiselo mleko. Konobari tvrde daje malo jeo, ali je zato 
gutao mnogo tableta. 

Odlazeći iz Beograda sovjetski predsednik 1974. je iz hotela «Moskva» 
otišao kod Tita na oproštajnu večeru u Dobanovcima kod Beograda. Pevale 
su im pevačice Usnija Redžepova i Neda Ukraden. Nastalo je baš prijatno 
raspoloženje. U jednom trenutku ustao je Jože Smole, uhvatio za ruke Nedu 
Ukraden i Redžepovu i pozvao u kolo Brežnjeva. Zaista su svo četvoro 
zaigrali, Smole je čak izvukao maramicu i počeo da maše njome, jer je 
očigledno mislio da tako treba da radi onaj ko vodi kolo. Konobari iz hotela, 
koji su tamo služili, rekli su mu da je prizor bio neponovljiv. Sef sovjetskog 
protokola sav prestrašen dotrčao je do šefa orkestra i počeo panično da 
govori da je Brežnjev bolestan i da ne sme da igra. Dok se Brežnjevu 
očigledno prilično dopalo da bude među pevačicama. 

- Kada je, međutim, došao na sahranu Titu, Leonid Brežnjev je zbog bolesti 
jedini sedeo dok su se opraštali od Josipa Broza - seća se dr Savo Janićević. 
Dolores Ibaruri Gomez poznatija kao La Pasionarija kao gost hotela 
smeštena je u sobu sa čijeg prozora je mogla da gleda kako se narod oprašta 
od Tita. La Pasionarija je rođena u Titovo doba 1895. i bila je predsednik 
Komunističke partije Spanije. Kada je izbio građanski rat u Spaniji, podigla 
je glas u odbranu republike sa čuvenim sloganom ,,No pasaran“. Priča se da 
je Tito ratovao sa njom u španskom građanskom ratu. Posle pada Madrida 
1939. La Pasionarija beži u egzil u SSSR. Nakon smrti Franka vratila se u 
Spaniju 1975. Bila je i dalje politički aktivna. Preminula je u 93. godini. 
Govoreći o obezbeđenju skupa, Zoran Miškovič navodi da nije bilo niti 
jednog incidenta ili problema: 



- Ljudi su zaista plakali i bili šokirani. Čini mi se manje zbog Titove smrti, a 
više zbog zabrinutosti za svoju sudbinu. Broj krivičnih dela u Beogradu je u 
tri dana sveden na minimum. Čak su i lopovi stali. 

Međutim, nije bilo tako. Jugoslovenska tajna policija se bojala da neprijatelji 
Jugoslavije ne izvedu neku diverziju, pa su Tita stavili u kovčeg i sahranili 7. 
maja uveče, dok je na ceremonijalnoj sahrani u kovčegu bila vreća peska. 

- Josip Broz jeste sahranjen dvaput! - govori Titov unuk Josip-Joška Broz, 
tada radnik Saveznog SUP-a, a danas vlasnik beogradskog restorana 
"Čuburska lipa". 

Kako je hotel «Moskva» tada bio državno preduzeća, i u njemu su uvedene 
velike mere bezbednosti. 

- Kada je predsednik Tito umro i njegov kovčeg izložen u zgradi saveznog 
parlmenta, region od palate «Albanija», pa do glavne pošte bio je zatvoren. 
Svi stanari i zaposleni na Terazijama i okolini bili su pod kontrolom srpske 
tajne policije. Tako da su i zaposleni u hotelu «Moskva» dobili specijalne 
propusnice, da bi svakognevno mogli da dolaze i odlaze sa posla. Zbog toga 
što su u hotelu odseli pojedini članovi vlada stranih zemalja, tajna policija je 
dolazila sa svojim ekspertima za hranu, da pregledaju kuhinju i naše 
namirnice. Posle su nam inspektori Službe državne bezbednosti rekli da smo 
mi iz «Moskve» bili savršeni, jer nam nisu našli nijednu grešku - seća se 
kuvarica Borka Jovanović. 

XXX poglavlje 

SUSRET SA KAMILOM 

- Iskustva u pripremi i organizaciji Titove sahrane uveliko su nam pomogla 
da 1989. organizujemo IX Samit nesvrstanih zemalja u Beogradu za koji mi 
se čini da je posle Brozovog pogreba bio najveći dotadašnji skup državnika, 
jer su na njemu prisustvovali predsednici 145 zemalja - posvedočio je 
jednom prilikom Zoran Mišković, generalni sekretar svih saveznih vlada od 
Titove smrti do raspada SFRJ. 

U Beograd su tim povodom došli mnogi svetski zvaničnici, pre svih Peres de 
Kueljar, generalni sekretar UN, zatim palestinski lider Jaser Arafat, indijski 
predsednik Radžid Gandi, jordanski kralj Husein, a umesto Fidela Kastra, 
predsednika Kube, došao je njegov brat Raul Kastro. Skup je pratilo oko 900 
novinara i snimatelja. 

Domaćin samita je bio jugoslovenski predsednik dr Janez Drnovšek, koji je 
bio stanar hotela «Moskva». Rođen je u Celju 1950. ali u Beograd prvi put 
kao političar dolazi 1986. kada je postao slovenski parlamentami delegat u 



Odboru republika i pokrajina SFRJ. Na toj dužnosti je bio do 1989. godine, 
kada je bio na prvim izborima sa više kandidata u Sloveniji izabran za člana 
Predsedništva SFRJ. 

Dok je bio predsednik Jugoslavije 1989. i 1990. godine Janez Drnovšek je 
stanovao u hotelu «Moskva» u sobi broj 423, koja je okrenuta prema 
Terazijama. Soba je prostrana, ima stilski nameštaj i veliki francuski ležaj. 
Njegov dosta česti gost je bio Dragoljub Mićunović, lider demokrata, sa 
kojim je razgovarao o političkoj situaciji u Jugoslaviji. Mićunović je imao 
običaj da ruča u hotelu zajedno sa predsednikom države. 

- Janez Drnovšek je kao prvi čovek države bio jako skroman, ljubazan i fin 
gost. Nije u hotel uvodio svoje policijsko obezbeđenje, čak ni svoje 
saradnike, jer nije radio u sobi. Hotel je koristio za boravak, odmor i susrete 
sa prijateljima i poznanicima, kao i sa svojim slovenačkim kolegama. Rado 
je prihvatao naše savete oko hrane i nije imao nijednu zamerku na rad našeg 
osoblja - seća se recepcionar Živko Lukić. 

Drnovšek je 18. jula 1991. poslednji put boravio u “Moskvi” i Beogradu 
kada je kao član ondašnjeg Predsedništva SFRJ, posle žestokih sukoba 
između jedinica JNA i slovenačke Teritorijalne odbrane, otputovao za 
Ljubljanu. Ponovo je posetio hotel i srpsku prestonicu tek 2002. godine. 

U vreme devete Konferencije nesvrstanih zemalja u Beogradu 1989. u hotelu 
«Moskva» bilo je smešteno 36 delegacija i 35 ministara. Kako je ova 
konferencija radila bez prestanka, i osoblje ovog hotela je gostima iz ovih 
država bilo neprestano na usluzi. 

- U vreme Samita nesvrstanih ceo hotel je bio blokiran, kao i Beograd, jer su 
to nalagale službe bezbednosti. Pre predsednika država i vlada nesvrstanih u 
Srbiju su došli novinari i snimatelji, da javljaju o pripremama samita, potom 
šefovi kabineta i protokola, da organizuju smeštaj i boravak svojih 
državnika, a onda i sami učesnici samita. Rukovodstvo hotela «Moskva» je 
sve apartmane, sobe i posebno kupatila renoviralo, i u njih unelo nove 
tepihe, kao i vaze pune cveća. Cilj je bio, ne samo da se hotel predstavi kao 
lepo i gostoprimljivo zdanje, već i da se gosti iz svih sveta osećaju prijatno, 
opušteno kao da su kod kuće - kaže Novica Saban, tadašnji generalni 
direktor. 

Najvažniji gost je bio Peres de Kueljar, generalni sekretar Organizacije 
ujedinjenih nacija iz Njujorka, koji je dobio jedan od najlepših apartmana. 

- Havijar Peres de Kueljar je bio peruanski političar, prvo ministar spoljnih 
poslova, a kasnije i premijer, jedan od najuspešnijih generalnih sekretara 
OUN, koji je iskreno cenio Jugoslaviju i zvanični Beograd. Rođen je u Limi 
1920. ali je rano ušao u politiku i diplomatiju. Generalni sekretar OUN je bio 
od 1982. do 1991. Upamtili smo ga kao velikog gospodina, koji je plenio 



svojom elegantnom pojavom i vrlo toleratnim pristupom svakom 
sagovomiku - seća se Novica Saban ovog gosta, koji se lepo izjasnio o 
hotelu. 

I drugi gosti, Godi Falek, ministar iz Etiopije i Abud Rijad, potpredsednik 
Arapske lige, imali su samo reči hvale. 

- «Moskva» se izmenila, to je sada nov hotel sa bogatom tradicijom. U ovom 
hotelu se gost poštuje i zato se uvek u njemu jako prijatno osećam - rekao je 
etiopski ministar, koji je i ranije dolazio u Beograd. 

- Beograd je lep grad, stari delovi me prosto fasciniraju. Hotel «Moskva» je 
jako udoban, usluga divna, hrana odlična. Sve je onako kako se poželeti 
može - bio je precizan Abud Rijad, potpredsednik Arapske lige. 

Glavni savetnik jugosloevnske diplomatije Predrag Marković, koji je bio 
zadužen za protokol sa strancima, zadovoljan radom hotela «Moskva», 
kratko je rekao: 

- Sve je funkcionisalo besprekorno! 

Na devetom Samitu nesvrstanih najzanimljiviji gost je bio Moamer Е1 
Gadafi, predsednik Libije, koji je odseo na Dedinju, u kući u kojoj je danas 
smešten Olimpijski komitet Srbije. Dvorište kuće u Ulici generala Vasića 
broj 5 bilo je mesto na kojem je Gadafi sa svojom svitom postavio raskošne 
šatore. Ispred šatora su bili stražari na rasnim konjima. A obližnji park 
pukovnik Gadafi je pretvorio u obor za svoje kamile koje je doveo iz Libije, 
da mu daju mleko, koje je pio svako jutro i da ih potom daruje beogradskom 
Zoološkom vrtu. 

Pukovnik Gadafi je kasno noću dolazio i boravio u hotelu «Moskva». Imao 
je apartman broj 321. Zahtevao je ujutro da pije hladno, prokuvano, kamilje 
mleko. Direktor hotela Sava Janićević se seća da je mleko donošeno rano, u 
šest sati, i da su ne samo restoran već i čitav hotel tih dana mirisali na 
kuvano kamilje mleko. Pretakanjem mleko se hladilo, zatim stavljalo u 
zamrzivač i posluživalo, kada bi pukovnik Muarem el Gadafi oko osam sati 
zatražio doručak u svom apartmanu. Ispred apartmana stajala je njegova 
specijalna garda, sastavljena od šest žena-komandosa. 

- Pukovnik Gadafi je pre podne nosio belu odeću, pantalone sa dugom 
tunikom, a popodne oficirsku uniformu i beretku. Njegovi komandosi su 
nosili uniformu kaki boje i crne beretke, na lepo očešljanoj kosi. Jedna od 
njih, upitana zašto štiti predsednike Libije, je rekla ponosito: « Zivot bismo 
dale za pukovnika Gadafija. Kad bi on umro, umrli bi i svi oslobodilački 
pokreti. Za nas je pukovnik Bog!» - seća se recepcionar Zivko Lukić. 

Drugi interesantan gost ovog samita i hotela «Moskva» bio je palestinski 
vođa Jaser Arafat, stari Titov prijatelj i simpatizer jugoslovenskih vlasti. 



- On је fizički delovao veoma skromno, ne toliko uverljivo kolika je bila 
njegova stvama uloga. Bio je sitan, tih i da nije one njegove marame, 
gotovo, neupadljiv čovek - kaže Živko Lukić. 

Jaser Arafat je rođen kao Abdul-Rahman Abdel-Rauf Arafat al Kudva al 
Huseini, ali o datumu i mestu njegovog rođenja postoje različiti podaci. On 
je tvrdio da je rođen 1. avgusta 1929. godine u Jerusalimu, dok neki drugi 
izvori navode da je u njegovom rodnom listu upisan 24. avgust 1929, a kao 
mesto rođenja Kairo. Diplomirao je građevinu na kairskom Univerzitetu i 
stekao zvanje građevinskog inženjera. Političku karijeru je počeo kao 
gerilac, koji nije odustajao ni od najgrubljih vidova obračuna, ali je izarstao 
u političara koji je spreman i na dijalog i dobio je i Nobelovu nagradu. 

- Lider PLO je bio dobro zaštićen od radoznalih novinara, snimatelja i 
Beograđana. U hotelu je bio, gotovo, nevidljiv čovek, jer se tražilo da 
napustimo sve prostore i prostorije, kad je on ulazio ili izlazio iz “Moskve”. 
Ova poseta 1989. bio je poslednji Arafatom dolazak u Beograd. 

Umro je petnaest godina kasnije, sredinom novembra 2004. godine - kaže dr 
Sava Janićević. 

IIX Samit nesvrstanih održan u Beogradu 1989. bio je i poslednji na kom je 
učestvovala država SFRJ. 

XXXI poglavlje 

STO ZA PISCA 

U međuvremenu, između velikih svetskih skupova, hotel «Moskva» je i 
dalje živeo svoj normalni svakodnevni život. 

- Posle Titove smrti zahvaljujući ugledu koji je Beograd imao u svetu kao 
centar kulture, nama su u goste dolazili mnogi velikani. Sećam se da je 
čuveni češko-američki reditelj Miloš Forman na FEST-u 1987. stalno pio 
kiselu vodu i u jednom trenutku otvoreno rekao: «Ja sve nekako ima utisak 
kako vi smatrate da sam ja knjaz Miloš!», misleći na kiselu vodu. Sofija 
Loren nam je došla direktno iz Los Anđelosa, zbog snimanja filma «Mama 
Lučija», ali je svo vreme boravka u našoj prestonici, pored snimanja provela 
u apartmanu sa četiri sobe hotela «Interkontinental» - seća se beogradski 
hroničar kultumih zbivanja Radovan Popović. 

Osamdesetih je poseta slavnih stranaca Beogradu i «Moskvi» bila na 
visokom nivou, jer su nam dolazili američki milijarder i politička mecena 
Armand Hamer, reditelji Česlav Miloš i Roman Polanski, opet, Grem Grin, 
Bernardo Bertoluči, Josif Brodski, nobelovac koji se hranio u kafani «Vuk» i 



crtao vinjete Mići Danojliću. Svoj srpski honorar pisac Brodski je poklonio 
1988. za manastir Manasija. 

Zlatne godine hotela su bile u vreme od 1974. do 1990. kada je srpsko 
društvo bivalo sve bogatije, a srednja i gomja klasa sve moćnija. Hotel 
«Moskva» je zato bio stecište srpske gornje srednje klase, političke i 
umetničke elite, kao i stranih gostiju. U hotelskim gostionicama se i 
osamdesetih pila dobra kafa i ćaskalo o politici, umetnosti i životu. 

U restoranu “Moskva” redovno je sedeo čuveni filmski kritičar Vicko 
Raspor. Često bi ga neko upitao zašto ne ode preko vikenda u prirodu, ili 
zašto sedi u hotelu “Moskva”, kad u gradu ima i boljih mesta? Vicko bi tada 
poludeo od besa i počeo da viče: 

- Čitava Evropa se napne da napravi Jugoslaviju, pa se čitava Jugoslavija 
napne da napravi Beograd, a Beograd jedva nekako uspe da napravi hotel 
‘Moskvu’ - najlepši hotel u gradu. I sad ja treba da idem negde u neku 
vukojebinu, kad svi čeznu da jedanput dođu u Beograd i da sede pred 
hotelom “Moskva”, gde ja, evo, sedim! 

Vicko Raspor je bio Kotoranin i jedan od najvećih filmskih kritičara na 
Balkanu, po čijem se imenu i danas dodeljuje i nagrada kritičarima. Ovaj 
iskaz o Rasporu zapisao je naš pripovedač Momo Kapor, koji je i sam imao 
naviku da sedi u “Moskvi”. 

Kapor je Sarajlija, koji je kao student doživljavao Beograd kao svetsko čudo. 
Svoje prve beogradske dana Momo Kapor je, kako priznaje, provodio iza 
hotela “Moskva”, u bioskopu koji se tada zvao “Luksor, a danas “20. 
oktobar” i koji je, inače, bio stecište mladih velegradskih akademaca: 

- Prelazak iz Sarajeva u Beograd doživeo sam potresno i otužno. Beograd mi 
je izgledao isuviše jednostavno i prosto, za razliku od Sarajeva preko koga 
su se vekovima prelamali različiti civilizacijski uticaji, turski, austrougarski i 
sefardski. Beograd je kroz istoriju toliko razaran, rušen, spaljivan, da je malo 
šta od istorijskih i kultumih naslaga ostalo, osim raštrkanih tragova po 
Kalemegdanu, Doćolu, Neimaru i Dedinju. Povrh svega, sav u ruševinama je 
postao prestonica komunizma i socijalizma. Glavno izdavačko preduzeće 
zvalo se “Novo pokolenje” i izdavalo je uglavnom knjige ruskih socrealista. 
Iz te prigušene atmosfere jedini izlaz u svet dugo nam je bio bioskop 
“Luksor” sa dve sale. U Beogradu sam prvi put video i trolejbus. Na radio- 
aparatu “Kosmaj”, sa magičnim okom, osluškivao sam zvuke koji su 
nagoveštavali neki sasvim drugačiji život. Svi smo onda hteli da budemo 
Nikola Tesla. A kao radio-amater, učestvovao sam na jednoj prvomajskoj 
paradi i video Tita izbliza na tribini ispred Skupštine Jugoslavije. Prolazili 
smo ispred njega u koloni od bezbroj kamiona. Cerar je vežbao na konju sa 




hvataljkama, Gligorić i Trifunović su igrali šah, a atomski fizičari su lebdeli 
u vazduhu oko atomskog jezgra kao u nekom ringišpilu. 

Načinivši kasnijih godina samo korak više Kapor se iz “20. oktobra” 
preselio u “Moksvu”: 

- U hotel sam lično doveo, pored Arsena Dedića i dr Jovu Raškovića iz 
Knina i Dušana Džamonju iz Zagreba, kao i mnoge moje prijatelje. Sve 
moje goste smeštao sam u “Moskvu”, čak i one najslavnije, koji su želeli da 
zbog prestiža stanuju u “Interkontinentalu”. Tvrdio sam da je komfor isti, s 
tim što im ne treba taksi, jer su u centru. Običnim danima popodne, tu u 
“Moskvi”, sedeo je Vasko Popa i čitao novine. Vasko je imao svoj sto za 
kojim je pio vino i vodio poslovne razgovore. Mi smo po običaju dugo 
razgovarali o umetnosti - seća se Momo Kapor. 

Vasko Popa je dolazio svakog radnog dana u «Moskvu» tačno u 15 sati i 30 
minuta. Pio je vino «kavadar» i razgovarao sa prijateljima i poslovnim 
ljudima. Bio jedan od poslednjih originalnih pesnika srpske moderne 
književnosti i svetski priznati poeta. Rođen je 29. juna 1922. u Grebencu 
kraj Vršca. Došao je u Beograd dvadeset leta kasnije kada se upisao na 
Filozofski fakultet. Pre oslobođenja prve pesme objavljuje u listovima 
“Književne novine” i “Borba”. Slaganjem usmenog nasleđa, igara i 
zagonetki, Popa je stvorio poseban pesnički jezik moderne srpske poezije. 

Od 1954. do 1979. radio je kao urednik u izdavačkoj kući “Nolit”. 

- Vasko Popa nam je dolazio svaki dan. A gradonačelnici Branko Pešić, 
Živorad Kovačević, Bogdan Bogdanović, povremeno. Sećam se da je Vasko 
Popa, kad je izbila revolucija u Rumuniji krajem osamdesetih, stalno sedeo u 
našem restoranu. Bio je zabrinut, jer je Popa poreklom bio Rumun i voleo je 
da zna šta se dešava u “njegovoj zemlji”. Pio je vino, kaberne od tri deci i 
nikad u kafanu nije silazio. Kako je Vasko Popa svakodnevno dolazio kod 
nas, mi smo se sa njim sprijateljili. I dan pre nego je umro, Vasko Popa je 
proveo za svojim stolom u “Moskvi”. Sahranjen je 6. januara 1991. u Aleji 
zaslužnih građana u Beogradu. Svi zasposleni u restoranu su bili na njegovoj 
sahrani - seća se nekadašnji konobar Cvetko Đokić. 

Popa je bio i jedan od osnivača Vojvođanske akademije nauka i umetnosti u 
Novom Sadu. Prvi je dobitnik "Brankove nagrade" za poeziju, zatim 1957. 
dobija Zmajevu nagradu, a 1968. austrijsku državnu nagradu za evropsku 
literaturu. 

-1 pisac Branko Ćopić je bio sa Momom Kaporom u restoranu hotela 
“Moskva” 24. marta 1984. onog dana kada se bacio sa mosta. Ćopić je, 
sećam se, pre podne bio naš gost, a po podne se bacio sa mosta. Veliki pisac 
je imao običaj da dolazi u aperitiv bar, ali je najčešće bio sam. A ponekad bi 



sedeo sa svojim prijateljima iz Srpske akademije nauka i umetnosti - priča 
Cvetko Đokić. 

Momo Kapor, međutim, ne želi da priča o svom prijatelju Branku Ćopiću, sa 
kojim je krajem marta 1984. zajedno popio piće, pre nego je veliki 
romanopisac i satiričar odlučio da zauvek napusti Beograd i «Moskvu». 
Branko Ćopić je srpski književnik, rođen 1. januara 1915. u selu Hašanima u 
tada Austro-Ugarska. Učiteljsku školu je završio u Banja Luci, a Filozofski 
fakultet u Beogradu. Već kao student Ćopić se afirmiše kao pisac od dara, 
skreće na sebe pažnju književne kritike i dobija zasluženo priznanje 
dodeljivanjem nagrade Milana Rakića. 

Ceo radni i životni vek nakon Drugog svetskog rata Branko Ćopić je proveo 
u Beogradu, ali je vrlo često putovao po Jugoslaviji i drugim evropskim 
državama. Mnogi su za njega govorili da je najveći dečiji pisac svih vremena 
rođen na prostorima bivše Jugoslavije. 

Iako je pripadao narodnooslobodilačkom pokretu Ćopić je, kao čovek 
velikog obrazovanja, bistrog uma, osećaja za pravdu i pravednost i kritičkog 
posmatranja stvarnosti koja ga je okruživala veoma rano počeo da iznosi 
sopstvena mišljenja o nekim pojavama. Radio je to otvoreno i glasno ili u 
literaturi kao pisac. Jedno od najpoznatijih dela bila je njegova «Jeretička 
priča», objavljena pedesetih, zbog koje je kasnije tri decenije trpeo velike 
udare komunističke partije na vlasti i državnih organa, pa i od samih kolega. 
Takvih progona je bilo mnogo, pa je književni istoričar Ratko Peković to 
sabrao u knjigu «Sudanije Branku Ćopiću» iz koje se vidi na kakve je sve 
probleme Ćopić nailazio u svom književnom i političkom životu. 

Sa suprugom Bogdankom živeo je u ulicama Generala Ždanova, Prvog maja 
i Maršala Tita 23, odmah do hotela «Moskva». Tajna policija ga je uredno 
pratila i prisluškivala, a i poturala mu špijune, dok je sa prijateljima sedeo u 
kafani hotela «Moskva». Njegova omiljena uzrečica za kafanskim stolom u 
«Moskvi» je bila: "Znam ja nas, jebo ti nas!" 

Pretpostavlja se da su ti progoni i glavni razlog samoubistva koji je Branko 
Ćopić izvršio skočivši s mosta u reku Savu 26. mart 1984. u Beogradu. 

Drugi tvrde da je Ćopić to uradio jer je shvatio i video kako stari i novi 
političari rasturaju Jugoslaviju. 

XXXII poglavlje 

MALA AKADEMIJA 

"Moskva" je u bila sastajalište i viđenijih intelektualaca poput Milana 
Predića, reditelja Branka Gavele, Bojana Stupice i čuvenog glumca Dobrice 



Milutinovića. Glumci Ljuba Tadić i Miodrag Petrović Čkalja vikendom su 
na terasi hotela «Moskva» prema Terazijama pili kafu, čitali novine i pričali 
o pozorištu. Stalni gosti hotela “Moskva” osamdesetih godina su bili 
zaljubljeni par, glumica Maja Sabljić i američki filmski producent Đorđe 
Zečević. Imali su apartman, ali su najviše voleli da sede u restoranu i piju 
viski. Društvo su im često pravili glumci Bata Živojinović i Mima Karadžić, 
koji su, takođe, pili viski. 

Najpoznatiji beogradski advokat sedamdesetih i osamdesetih Toma Fila bio 
je stalan gost restorana, ali sa suprugom. I dok je Fila naručivao i pio 
klekovaču, njegova žena je pila “manastirku”. Dušan Maravić je dolazio sa 
gostima iz Svajcarske na tatar biftek, a oni su mu posle govorili da im je u 
restoranu “Moskva” bilo kao da su u nekom ekluzivnom restoranu u Cirihu. 

- Tatarski biftek je specijalitet koji vuče poreklo iz daleke prošlosti, kada su 
Tatari na svojim osvajačkim pohodima, da bi očuvali meso, stavljali ga pod 
sedlo svojih konja. Trenjem sedla o meso stvarala se gusta masa koju su 
onda obogaćenu začinima, tatarski ratnici jeli u pokretu, jer im je bila pri 
ruci. Tatarski biftek se zato i danas pravi u pokretu, ali pred gostima, tako 
što se ručno meša sa svim neophodnim sastojcima i služi kao hladno jelo. Za 
pripremu tatar bifteka najvažnije je da se meso, juneći file od govečeta 
starog najviše dve godine, pre serviranja samelje, i to najbolje dva puta. Za 
pripremanje tatar bifteka treba da najpre penasto umutite žumanca, veoma 
sitno naseckati luk i imati odličan senf. Postupno dodavati ulje, so, tabasko, 
krastavcic, kari i vinjak, pa onda viljuškom izmešati ovu masu. Kuvar koji 
ume i ima osećaj za biftek, može da napravi sjajno jelo. A kako je naš hotel 
uvek imao majstore u kuhinji, to je i tatar biftek kod nas godinama najbolji. 
Uz tatar biftek prija tostirani hleb koji, dok je topao, natrljate češnjem belog 
luka. Kao varijante mogu se dodati grubo usitnjen cmi i beli biber, nekoliko 
kapi limuna ili naseckani zeleni začini koji ga osvežavaju. I onda prijatno - 
otkrio nam je restoransku tajnu Milan Komazec. 

Cvetko Đokić se seća da je srpski političar Dragoslav Draža Marković 
radnim danom neko vreme bio stalan gost kafane “Moskva”. Vrlo često u 
“Moskvu” je dolazio i Ivan Stambolić, kadaje osamdesetih postao prvi 
čovek Srbije. 

- Posluživao sam Arsena Dedića i Gabi Novak, kada bi dolazili iz Zagreba, 
ali i dr Vojislava Sešelja, kada je pristigao iz Sarajeva i prodavao svoje 
zabranjene knjige - priča bivši konobar i šef sale Žika Žebeljan. 

Čuveni srpski novinar Đuka Julijus, bio je stalni stanar hotela «Moskva». 
Ovaj dopisnik lista «Politika» iz Nemačke, Rusije, Meksika i Australije, 
uvek je bio okružen mladim damama, kojima je davao intervjue ili pričao 



svoje dogodovštine iz sveta. Stalni gost hotela bila je i Nada Obrić, narodna 
pevačica. 

- Ja sam bio gost hotela “Moskva” najviše tokom osamdesetih. I to u 
restoranu, koji je, inače, bio jedan od najboljih restorana u Beogradu, a da se 
to nije znalo. Subotom u podne, u aperitiv baru sakupljalo se društvo 
akademika u kome su bili Voja Đurić, Dobrica Ćosić, Vojin Matić, Miroslav 
Pantić, Nikša Stipčević i ostali. Bilo je zanimljivo slušati ih kako govore o 
sudbini srpskog naroda i srpske države, ali i o svojim ličnim i umetničkim 
mukama, ali i uspesima - otkrio nam je svoju malu tajnu Momo Kapor. 
Srpski romanopisac Kapor se u aperitiv baru pojavio prvi put 1981. Živeo je 
tada blizu, u Dalmatinskoj ulici, pa je u “Moskvu” dolazio da sluša velike 
srpske intelektualce, kako disidente, tako i akademike. Naručio bi votku za 
sebe, ali je naručivao piće i za ljude koji su ga usluživali. 

- Sećam se da smo posluživali akademike Pavla Savića, Dejana Medakovića, 
Nikšu Stipčevića, Nikolu Hajdina, pa Vasilija Krestića. Intenzivno su počeli 
da nam dolaze osamdesetih, posle izbijanja nemira na Kosovu i Metohiji. 
Svake subote su bili u restoranu. Nisu ručali, samo su pili, kafu, lozu, kiselu 
vodu i jeli sladoled. Akademik Hajdin je pio kapućino. Pričali su o svim 
aktuelnim vladama, kako i šta Tito nije radio dobro, kakav je Draža 
Marković, šta može Ivan Stambolić, koliko je Slobodan Milošević dobar ili 
loš za srpski narod. Akademici nikad nisu silazili dole u kafanu, jer su gore 
imali svoj sto. I dan-danas ja tamo odem gore u restoran nađem ponekog 
akademika iz tog društva osamdesetih godina - otkrio nam je Cvetko Đokić. 
Ovu priču potvrđuje i jedan od najstarijih posetilaca kafane i restorana. 

- Sredinom osamdesetih aperitiv bar na prvom spratu je dobio ime «Mala 
akademija», jer su se u njemu svake subote okupljali ugledni članovi SANU, 
ali i poznati pisci i mislioci. Bili su tu svake subote Dobrica Ćosić, Dejan 
Medaković, Matija Bećković, Momo Kapor, Dušan Kanazir i Vasilije 
Krestić. Pili su čaj, kafu i vodu i ćaskali o srpskim i belosvetskim 
problemima. Dugo su sedeli zajedno, a kada se oko nečeg ne bi složili, 
sedeli bi odvojeno za svojim stolovima, ali hotel «Moskvu» nisu napuštali. 
Kasnije smo saznali da su je tu u toj «Maloj akademiji» nastao čuveni srpski 
dokument Memorandum SANU o Kosovu i Metohiji - seća se stari 
beogradski boem, ljubitelj beogradske tvrđave i kasnije poznati ugostitelj 
Dragan Pokubica, koji je dobio nadimak Dragan Kalemegdan. 

Nekadašnji konobar Svetko Đokić se seća da je Dobrica Ćosić, zvani Gedža, 
takođe, gost restorana preko četiri decenije. 

- Akademik i pisac Dobrica Ćosić je stalno od 1962. dolazio u naš restoran i 
bio najdraži gost. Ćosić je rodom iz Velike Drenove kod Trstenika. Jednom 
smo se dogovarali da ga vozim u selo, jer se u vreme rata kada su ga jurili 




četnici, krio u bunaru kuće koja sad pripada mojoj svastici Radmili Vasić. 
Kad je restoran renoviran i kad je napravljen aperitiv bar, Dobrica Ćosić je 
počeo da nam dovodi i druge akademike. Ja sam se pored Dobrice Ćosića 
dobro zbližio i sa akademikom Nikolom Hajdinom, koji me zamolio da 
budem domaćin u njegovom stanu kad je ženio sina - kaže Cvetko Đokić. 
Ćosić i danas redovno dolazi u restoran “Moskva”, u kome ima svoj sto. 
Aleksandar Cvrkotić je konobar koji ga poslednjih godina redovno 
poslužuje. 

- Najveći živi srpski pisac Dobrica Ćosić i otac nacije, kako ga pojedini 
političari zovu, dolazi jednom nedeljno na ručak sa svojom suprugom 
Božicom ili sa prijeteljima ili sa novinarima. Uvek je dobro raspoložen i vrlo 
je darežljiv kada daje bakšiš - priznaje Aleksandar Crvkotić, dok namešta 
sto za svog omiljenog gosta. 

Zvanično Memorandum SANU je dokument kog je stvorila Srpska 
akademija nauka i umetnosti kao strateški program srpske inteligencije, koji 
određuje smer rešenja srpskog pitanja unutar Jugoslavije. U njemu se 
otvoreno kaže da je "položaj Srba morao biti blagovremeno razmotren i 
regulisan sa stanovišta njihovog nacionalnog integriteta i nesmetanog 
kultumog razvoja, a ne da to izuzetno pitanje ostane otvoreno za rešenja koja 
pogađaju vitalne interese srpskog naroda". 

Akademik Milorad Ekmečić to ovako objašnjava: 

“Memorandum Srpske akademije nauka bio je jedan plemeniti akt, jedan 
pokušaj srpskih naučnika da sumiraju položaj srpskog naroda u 
jugoslovenskoj socijalističkoj državi onoga vremena. U tom pogledu i 
Memorandum SANU predstavlja jedno svedočanstvo vremena, jednu 
odgovornost srpskih naučnika pred svojim narodom i pred svojom 
istorijom”. 

Elaborira se i poznata teza Dobrice Ćosića o srpskim pobedama u ratu i 
porazima u miru: 

"Reč je prvenstveno o srpskom narodu i njegovoj državi. Nacija koja je 
posle duge i krvave borbe ponovo došla do svoje države, koja se sama 
izborila i za građansku demokratiju i koja je u poslednja dva rata izgubila 
2,5 miliona sunarodnika, doživela je da joj jedna aparatski sastavljena 
partijska komisija utvrdi da posle četiri decenije u novoj Jugoslaviji jedino 
ona nema svoju državu. Gori istorijski poraz u miru ne da se zamisliti. 
Mnoge nevolje koje muče srpski narod iznikle su u prilikama koje su 
zajedničke svim jugoslovenskim narodima. Međutim, srpski narod pritiskuju 
i druge nedaće. Dugoročno zaostajanje razvoja privrede Srbije, neregulisani 
državno-pravni odnosi sa Jugoslavijom i pokrajinama, kao i genocid na 
Kosovu, pojavili su se na političkoj sceni sa udruženom snagom koja čini 



situaciju napetom, ako ne i eksplozivnom. Ova tri mučna pitanja, koja 
proizilaze iz dugoročne politike prema Srbiji, svojom dramatikom 
ugrožavaju ne samo srpski narod, već i stabilnost čitave Jugoslavije. Zbog 
toga se ona moraju naći u središtu pažnje”. 

Kada je reč o Kosovu, tvrdi se: 

"Fizički, politički, pravni, kultumi genocid nad srpskim stanovništvom 
Kosova i Metohije najteži je poraz u oslobodilačkim borbama što ih je 
vodila Srbija od Orašca 1804. do ustanka 1941. Pet godina dugog albanskog 
rata na Kosovu uverile su njegove predvodnike i pobornike da su jači nego 
što su i mislili, da uživaju podršku po raznim centrima moći u samoj zemlji 
neuporedivo veću nego kosovski Srbi od Republike Srbije, ili ova Republika 
od ostalih u Jugoslaviji. Agresija je u toj meri ohrabrena da se i najzvaničniji 
predstavnici Pokrajine, kao i njeni naučnici ponašaju ne samo arogantno, već 
i cinično, proglašavajući istine za klevete, a učene za svoja zakinuta prava". 
Ovaj dokument je preko jugoslovenske tajne policije tajno nabavljen i 
objavljen preko novina "Večernje novosti" u dva nastavka 24. i 25. juna 
1986. kao optužba za velikosrpski nacionalizam. Bila je to politička igra 
Staneta Dolanca, Slovenca i hrvatskog rukovodstva protiv zvaničnog 
Beograda. 

MEMORANDUM SANU 

Njihove optužbe su polazile od tvrdnje da Memorandum SANU u svom 
sadržaju nimalo ne odstupa od već poznatih velikosrpskih programa 
("Načertanije","Srbi svi i svuda","Homogena Srbija"..) i da je samo kao 
dokument modemizovan. Kritičari Srbije su tvrdili da su autori ovog 
dokumenta akademici i visoki srpski intelektualci Pavle Ivić, Antonije 
Isaković, Dušan Kanazir, Mihajlo Marković, Miloš Macura, Dejan 
Medaković, Miroslav Pantić, Nikola Pantić, Milorad Ekmečić, Ljubiša 
Rakić, Radovan Samardžić, Miomir Vukobratović, Vasilije Krestić, Ivan 
Maksimović, Kosta Mihajlović i Stojan Čelić. I da su tvrdili da granice 
Srbije nisu u skladu s etničkim sastavom i kao takve one se trebaju 
prekrajati, jer nanose mnogo štete Srbiji, zbog stvaranja autonomnih 
pokrajina Vojvodine i Kosova, kao i zbog razvodnjavanja federacije. Da se 
ugroženost srpskog naroda od strane drugih naroda unutar SFR Jugoslavije 
vodi preko asimilacije, iskorištavanja, isterivanja, nemogućnosti izražavanja, 
marginalizacija u političkoj, ekonomskoj, kulturnoj i naučnoj sferi, kao i 
jačanja antisrpkih snaga (hrvatski, vojvođanski i albanski nacionalisti) 
unutar SFRJ. I da ističu potrebu za brzu i skoru akciju da se spreči 
propadanje Srbije i srpskog naroda 



Memorandum SANU je, po mišljenju Hrvata i Slovenaca, “imao 
dalekosežan uticaj na razvoj i obnovu nacionalističkog pokreta u Srbiji prvo 
pod okriljem Saveza komunista Srbije. I imao je direktan uticaj na pojavu 
Slobodana Miloševića kao srpskog vožda, koji je ideje izložene u 
memorandumu pokušao da sprovede u delo. A ta i ideja o velikoj Srbiji je 
kasnije bila uzrok rata u Sloveniji, Hrvatskoj, BiH i na Kosovu”. 

To akademik Milorad Ekmečić odlučno odbija: 

“Optužba da je Memorandum Srpske akademije nauka iz 1986. jedan deo 
srpskog programa za agresiju na susedne narode i nesrpske teritorije je 
pogrešna. Pogrešno se ocenjuje, a to se zlonamerno radi sa ciljem da se 
građanski rat 1992. predstavi kao agresija Srbije na nezavisne države 
Hrvatsku i Bosnu i Hercegovinu. To je pokušaj da se odgovornost za 
građanske ratove, za raspad Jugoslavije, za krvoprolića, za etnička čišćenja, 
prebaci od onih koji su to uradili na srpski narod”. 

Iako Memorandum SANU nikad nije bio usvojen kao zvanični dokument 
ove kuće, jer je njegovo pisanje prekinuto nakon objavljivanja pojedinih 
delova u štampi, njegove osnovne pretpostavke uglavnom su se slagale sa 
onim što je rukovodstvo Srbije pokušalo da ostvari u tim prelomnim 
godinama. U međuvremenu su se čule brojne kritike i odbrane ovog 
kontroverznog spisa koji je izazvao pravu političku buru. Nećemo se baviti 
samo suštinom i uticajem Memoranduma SANU na društvene procese, jer je 
on bio jedan nedovršeni naučni projekt, koji je zloupotrebljen u politikanske 
svrhe. Ali i kao takav ovaj dokument, koji je smišljan u restoranu hotela 
“Moskva” i koji je kasnije u Haškom tribunalu analiziran kao predložak 
optužbi za srpski genocid na Balkanu, je i na taj način ušao u savremenu 
istoriju Jugoslavije i Srbije. 

Akademik Dejan Despić, tvrdi da su autori Memoranduma SANU bili oštri 
kritičari Slobodana Miloševića i da je prozivanje Akademije kao ustanove 
tokom suđenja Miloševiću krajnje deplasirano: 

“ Akademija kao celina se ne može u tom smislu ni za šta optuživati. Mogu 
se eventualno prozivati pojedinci koji su direktno u tome sudelovali i koji se 
tretiraju kao nekakvi tvorci Memoranduma SANU, mada je i to bila cela 
grupa ljudi koja je na tome radila. Krivica je uvek u krajnjoj liniji 
individualna i treba je individualizovati”. 

Niko nikada kasnije nije politički ili krivično odgovarao zbog stvaranja i 
pisanja Memoranduma SANU. 

XXXIII poglavlje 


BEOGRADSKI MARATON 



Još jedan, danas bi se slobodno moglo reći, istorijski događaj zbio se u 
najlepšem beogradskom hotelu ,,Moskva“. Krajem osamdesetih godina, 
naime, u prestonici je formiran Beogradski maraton, koji je za dve decenije 
prerastao u najveća i najmasovnija sportska manifestacija u Srbiji. Prvi 
Beogradski maraton je održan 1988. na inicijativu Đoke Vještice, novinara 
radio stanice „Studio B” i atletskog radnika Brane Radovića, a u organizaciji 
grada Beograda. Staza je bila duga 23 kilometara. 

Kada je staza 1990. produžena na pravu maratonsku daljinu od 43 kilometra, 
prvi oficijelni rekorderi staze postali su Kenijac Džozef Nzau sa 2:19,32 kod 
muškaraca i Suzana Ćirić sa 2:45,09. Uz maratonsku trku u program su 
uvršteni polumaraton i „Тгка zadovoljstva” na 5.000 metara. 

Kakva je uloga bila hotela “Moskva” u ovoj značajnoj svetskoj manifestaciji 
govorio namje jedan od njenih organizatora, Dejan Nikolić, direktor 
»Beogradskog maratona«: 

- Preduzeće »Beogradski maraton« sarađuje sa hotelom još od početka svog 
rada, jer se u »Moskva« nalaze naš sekretarijat i sudijska služba. Uz to u 
hotelu odsedaju brojne zvanice, takmičari i novinari. Ove 2007. godine gosti 
maratona i hotela su bili legende svetske atletike skakači Bob Bimon i Majkl 
Pauel, koji su bili oduševljeni »Moskvom« i Beogradom. Prošle godine u 
»Moskvi« je odseo Alen Stajnfeld, direktor Njujorškog maratona. A u 
proleće 2005. u »Moskvi« je nekoliko dana boravila slavna sprinterka 
Marlen Oti, možda najbolja atletičarka svih vremena i promoterka našeg 
maratona. Svi oni su bili veoma zadovoljni smeštajem, kao i samim 
izgledom hotela, njegovom lokacijom i uslugom. 

Interesatno je da »Beogradski maraton« sa hotelom nikad nije imao nikakav 
poseban ugovor, a njihova sportska i ugostiteljska saradnja veoma uspešno 
traje skoro 18 godina. Hotel je domaćim i svetskim maratoncima uvek 
pružao izvanredne usluge, ali davao i velike komercijalne popuste. 

- Pre i posle maratona, u ograđenom prostoru ispred hotela borave skoro svi 
naši gosti. To je zaštićena zona u koju dolaze sve zvanice, od novinara i ljudi 
iz tehničkih službi, do takmičara, sponzora, poslovnih partnera, političara. 

Na platou ispred hotela novinari velikih medijskih kuća kao što su BBC, 
CNN, Eurosport i Rojters intervjuišu takmičare pred početak maratona. 

Posle trke, tu dodeljujemo nagrade pobednicima i držimo kratke brifinge za 
medije. Duže konferencije za novinare smo održavali u poslastičarnici 
»Moskva«. Tu smo i dodeljivali nagrade najuspešnijim saradnicima i 
volonterima maratona, kao i novinarima. Hotel »Moskva« je i u tehničkom 
smislu za nas idealno rešenje, jer nam omogućava da start i cilj sve tri trke u 



okviru »Beogradskog maratona« bude na jednom mestu, što se, inače, retko 
događa u svetu - kaže jako zadovoljan direktor Dejan Nikolić. 

Hotel »Moskva« i plato ispred njega na Terazijama su ujedno i startno i 
ciljno mesto »Beogradskog maratona«. I zato je na tom prostoru uvek 
najveća gužva i najveće interesovanje za trku. Sam maraton je poslednjih 
godina organizovan u dosta neugodnim uslovima, jer je, na primer, zbog 
početka sukoba na području bivše SFRJ od više od 500 takmičara iz 
inostranstva u Beograd 1991. došlo samo oko 200 maratonaca. 

I dok su se mnogi bojali da dođu u Srbiju, svetski rekorer u skoku udalj Bob 
Bimon je došao direktno iz Amerike i glasno rekao: “Beogradski maraton je 
svetska priredba sporta i ne treba ga mešati sa politikom”. 

Posle toga hotel je ostvario sjajnu saradnju i sa Skupštinom grada Beograda 
kao pokroviteljem manifestacije. Uprava grada Beograda prihvatila je i 
obavezu uz maksimalnu kooperativnost u tehničkoj organizaciji i finansijsku 
podršku u skladu sa mogućnostima. 

Učesnici maratonske trke, zbog sankcija i blokade zemlje, koja je pogodila i 
beogradski aerodrom, dočekivani su na letalištima u susednim zemljama i 
dovoženi u Beograd. Podršku „Beogradskom maratonu” pružio je ceo 
maratonski pokret, a njegov osnivač Fred Libou i lično došao je u Beograd i 
pretrčao polumaraton, iako je nekoliko meseci ranije imao tešku operaciju. 
Uprkos medijskoj i ekonomskoj blokadi „Beogradski maraton” zaključuje 
1995. prvi međunarodni sponzorski ugovor sa japanskom kompanijom 
ASICS. Sklopljen je i višegodišnji ugovor sa kompanijom „Nike”. A te 
godine u maratonu pobeđuje Ahmed Salah iz Džibutija, jedan od najboljih 
svetskih maratonaca svog doba. 

Vremenom „Beogradski maraton” se razvijao i u svetsku kulturnu 
manifestaciju, jer je, na primer, 1998. u saradnji sa Skupštinom grada 
Beograda organizovan je veliki koncert ser Boba Geldofa. A 1999. je pod 
sloganom „Zaustavite rat - trčite svetom” održan prvi maraton na svetu u 
uslovima ratnog stanja, iako se zbog bombardovanja odustalo svih 
programa. Bez poziva u Beograd su došli trkači iz sedam zemalja, kao i 
mnogobrojni prijatelji ove priredbe iz inostranstva pa je održana 
manifestaciona maratonska trka u kojoj je 39 maratonaca složno pretrčalo 
celu stazu za 3:17,00 ušavši zajedno u cilj visoko podignutih ruku. Bio je to 
prvi i jedini maraton u kom su svi učesnici bili pobednici. Istog dana u 21 
ruskom gradu - od Moskve do Vladivostoka - održani su lokalni 
„Beogradski maratoni” u znak solidarnosti sa beogradskim maratoncima. 

Na pragu 21. veka „Beogradski maraton” je opet okupio najveće zvezde 
svetske atletike, čiji je promoter 2006. bio lično jedan od najboljih trkača i 
skakača u dalj Karl Luis. 



- Veliki Luis je stigao u Beograd, na Terazije i u hotel “Moskva” sa 
zadrškom od 12 godina, jer nam je još 1994. obećao da će učestvovati ili kao 
trkač ili kao promoter. Svi su u Beogradu oduševljeni dolaskom velikog 
sportiste, koji je promovisao ne samo „Beogradski maraton” već i Srbiju kao 
slobodnu i demokratsku zemlju. Karl Luis je u hotelu koristio apartman broj 
119 sa pogledom na reku Savu. Svi zaposleni u hotelu su želeli da se slikaju 
sa Karlom Luisom i ona nam je vrlo rado ispunio taj zahtev - priča 
recepcionar Đorđe Lakobrija, koji je načinio snimak velikog sprinteriste i dr 
Save Janićevića u hotelskom apartmanu. 

U vreme maratona svake godine u Beograd su dolazili i iseljeni Srbi, bivši 
sportisti i humanitarci, koji su želeli da učešćem u trci zadovoljstva daju svoj 
prilog svetskom ugledu srpske prestonice. Jednog proleća na startu su se 
tako našli i Mira i Slobodan Pavlović, graditelji i humanisti iz Čikaga. 

- Nismo došli iz Amerike u Srbiju da pobedimo u ovoj trci već da pokažemo 
koliko su naša srca vezana za Beograd - pričali su Pavlovići dok su okruženi 
novinarima sedeli u poslastičamici “Moskva” i pili limunadu. 

Predsednik Upravnog odbora „Beogradskog Banka Inteza maratona” 2007. 
bio je naš proslavljeni košarkaški reprezentativac Aleksandar Đorđević. A 
promoteri su bili Bob Bimon i njegov kolega skakač u dalj Majkl Pauel. 

- Glavni promoter svetski rekorer Bob Bimon bio je smešten u sobi broj 216. 
Dva sprata iznad njega bila je srpske rekoderka Olivera Jevtić, u sobi 430. 
Njih dvoje su se sreli na dodeli medalja, kada je čuveni skakač u dalj slavnoj 
maratonski dodelio zlatno odličje, za pobedi u ženskom maratonu. Ova 
trijumfalna priredba održana je na platou ispred hotela «Moskva» Teško da 
se u tom trenutku mogla naći bolja ličnost od Boba Bimona za promotera 
Srbije - smatra Đorđe Lakobrija, koji već 30 godina radi na recepciji i 
dočekuje najslavnije beogradske goste. 

Pre sedamnaest godina Bob Bimon je bio već pomalo zaboravljeni svetski 
rekorder u skoku udalj. Njegovih 8,90 metara iz Meksika sa Olimpijskih 
igara 1968. nazvani su skokom za novi milenijum. Bimon je tog 23. oktobra 
1968. imao samo 22 godine i postigao je rezultat kakav se postiže jednom u 
životu, ili češće nikada, i Bimon je brzo završio sportsku karijeru i povukao 
se sa scene. Na sjajnog atletičara svi su već bili zaboravili, ali ne i 
„Beogradski maraton”. Kao da su naslućivali skoru, novu revoluciju u skoku 
udalj. Bob Bimon je 1990. godine došao u Beograd kao prvi promoter 
„Beogradskog maratona”. 

Bob Bimon je to dokazao na Terazijama družeći se sa Beograđanima, sa 
najmlađim trkačima i pravim maratoncima šireći dobre vibracije, izazivajući 
osmehe bez obzira na jezičku barijeru. Boravak Boba Bimona u Beogradu 
bila je vest za mnoge svetske medije. 



Godinu dana kasnije u Tokiju na Svetskom prvenstvu Majk Pauel je posle 
više od 23 godine prekinuo Bimonovu vladavinu nadmašivši ga za pet 
santimetara (8,95), a među prvima koji su mu uputili čestitku bio je baš Bob 
Bimon. 

Hotel “Moskva” je i za jubilami 20. “Beogradski maraton” bila domaćin 
slavljenicima i pobednicima Džonu Maluniju iz Kenije i Oliveri Jevtić iz 
Srbije. Kenijac je zakasnio za rekordom staze samo 59 sekundi, ali je Maluni 
sa 1:27 minuta popravio svoj lični rekord (2:13,17). Olivera Jevtić je posle 
četiri trijumfa u polumaratonu svoj 11. maraton u karijeri posvetila 
Beograđanima i Beogradu i samo zbog njih i uz njihovu podršku stigla je do 
cilja. Osvojila je 5.000 evra za pobedu, premiju od 2.500 evra „Delta 
đenerali osiguranja” za najbolji domaći rezultat u istoriji beogradskog 
maratona i 140.000 za titulu prvaka Srbije. 

- Kada sam trčala pored Hrama Svetog Save rekla sam sebi. Ako stignem 
živa do cilja deo nagrade priložiću za završetak hrama i pri tome ostajem, - 
rekla je Olivera Jevtić pošto su iskušenja u kojima se našla završena. 

Stari problemi sa pripojem mišića desne noge, koji su se vratili pre desetak 
dana zbog hladnog vremena, bili su jači no što je očekivala kada je sa 
velikim optimizmom startovala u trci na 42.195 metara. Od petog kilometra 
počeli su problemi naše rekorderke, aktivirani spustom niz Nemanjinu ulicu. 
Prvu vest o tome doneo je Viktor Sejler, fotoreporter Njujorškog trkačkog 
kluba koji je taj deo trke pratio na motoru. 

- Olivera ima problema sa desnom nogom... 

Vest smo proverili kod trenera Slavka Kuzmanovića, koji je bio u vozilu sa 
„semaforom” koji je maratonkama pokazivao rezultat. 

- Imala je Olivera problema, ali sada je uhvatila korak. Cela grupa dobro 
ide. 

Zaposleni u hotelu su maraton gledali sa prozora i terasa, oni nestrpljivi su u 
restoranu “Čajkovski” u prizemlju gledali i slušali šta govore i rade 
organizatori, snimatelji i novinari. A najzauzetiji radnici “Moskve” su na 
televiziji gledali trku i navijali i za sjajnu Srpkinju i za sjajnog Kenijca. 

- Presrećna sam i prezadovoljna što sam uspela da završim trku. Ovo je 
sigurno bio najteži maraton u mom životu. Od početka sam imala bol u 
mišiću i samo zbog publike sam trčala. Pobedila sam samu sebe samo zbog 
ovih ljudi ovde - rekla je, kada je uspela da se pribere, srpska šampionka 
Olivera Jevtić. 

Sampion maratona Džoni Maluni je posle trke hvalilo beogradsku publiku: 

- Dobra trka. Morao sam da menjam taktiku trčanja jer su me hvatali grčevi 
u levoj nozi. Morao sam žestoko da pritisnem da bih pobedio. Ovo je moj 
najbolji rezultat u karijeri. Trčao sam u Beogradu i prošle godine i obećavam 



da ću doći i sledeće, kako bih odbranio titulu. Beograd je divan. Ljudi nas 
vole, publika iskreno navija. Osetio sam da sa postao ljubimac Beograđana, 
neverovatno sam srećan - rekao je Džoni Maluni, šampion 20. 

„Beogradskog maratona”. 

- Bio je ovo veliki dan. Zaista smo svi uživali - i gledaoci i takmičari i ja - 
rekao je Majk Pauel, svetski rekorder u skoku udalj i promotor 20. 
„Beogradskog maratona”. 

Prostor ispred hotela je bio ukrašen balonima, transparentima i lepim 
promoterkama kompanija koje su bile sponzor maratona. Na velikoj tribini 
svirao je pop orkestar, dok su Beograđani mahali šarenim zastavicama. U tu 
sliku hotel «Moskva» je uklapao kao veliki crveni ukras, koji je dominirao 
celokupnom scenom na Terazijama. A u hotelu dešavala se mala drama: 

- Olivera Jevtić je bila strašno umoma i uz to su je noge bolele. Ipak, 
sačuvala je svoj sportski duh i izašla iz sobe da se pozdravi sa zaposlenima u 
hotelu, da nam se zahvali na gostoprimstvu i obeća da će opet, vrlo rado doći 
u, kako je rekla « našu Moskvu» - ispričao nam je recepcionar Đorđe 
Lakobrija. 

XXXIV poglavlje 

BITKA ZA ZVEZDICE 

Početkom devedesetih, dok je hotel još bio u sastavu preduzeća “Unija”, za 
novog generalnog direktora hotela “Moskva” imenovan je Sava Janićević. 

Do tog mesta Janićević je, kako sam kaže, stigao napomim i predanim 
radom. 

- Prošao sam 17 radnih mesta u hotelu i do funkcije direktora nisam 
preskočio ni jednu stepenicu. I ni jednog posla se nisam stideo. Na 
direktorsko mesto došao sam 1. marta 1990. godine putem javno objavljenog 
konkursa, iako sam pre toga pet godina bio zamenik generalnog direktora za 
investicije i finansijska pitanja. Svi me pitaju, kako sam uspeo da se uz rad 
školujem i izgradim karijeru u struci. Odgovor je prost - radom i ljubavlju 
prema poslu koji radim. Dok sam učio, pošto sam prethodno po čitav dan, ili 
noć radio, da ne bih zaspao, držao sam noge u hladnoj vodi. I uvek sam sve 
ispite polagao redovno i visokim ocenama. Za sve vreme nisam imao nikoga 
ko bi me gurao napred, ko bi eventualno urgirao za mene. Morao sam to da 
zaslužim radom i učenjem. Iako sam radio veoma mnogo, znao sam da bez 
škole ne mogu da napredujem. Najpre sam završio Višu turističku, a onda i 
Prirodno-matematički fakultet, smer turizam. Da bih ispunio obećanje dato 
sebi, najpre sam magistrirao, a onda i doktorirao. Sve u okviru struke. Moja 



doktorska disertacija "Strategija razvoja turizma u zaštićenim prirodnim 
područjima Srbije" preporučena je Ministarstvu turizma za planiranje razvoja 
u ovoj oblasti - seća se danas bivši direktor. 

Sava Janićević je kada je došao u “Moskvu” 1974. bio kvalifikovani 
ugostiteljski radnik, a potom i šef Aperitiv bara i sekretar OOSK i 
predsednik Akcione konferencije OK SK Stari grad. U toj funkciji bio je 
zadužen za glavne probleme, ne samo hotela “Moskva” već i ugostiteljstva i 
hotelijerstva u centru Beograda. Već tada se zalagao da turizam i 
ugostiteljstvu budu privredna grana i da imaju status izvozne delatnosti. To 
je načelno bilo prihvaćeno, ali se konkretno nije sprovodilo, jer kako tvrdi 
Janićević, opterećivanjem kroz poreze i doprinose ova grana se gušila. 

Svesni činjenice da su lider srpskog hotelijerstva, zaposleni u «Moskvi» su 
krajem osamdesetih čekali prvu ozbiljnu priliku da podignu svoj standard 
tako što će dobiti status hotela sa pet zvezdica i što će izgraditi novo krilo 
hotela. Doktor Sava Janićević se seća da hotel nije dobio pet zvezdica zbog 
nedostatka parkinga i pratećih sadržaja, kao što su teretana, sauna i bazen. 
Ali i zbog nerazumevanja gradskih vlasti Beograda. 

- Naš Zakon o kategorizaciji hotela, strožiji je, recimo, od francuskog. U toj 
zemlji, koja je lider u turizmu sa 77 miliona gostiju godišnje, hoteli poput 
“Moskve” odavno imaju pet zvezdica. Mi, iako po mnogim sadržajima 
imamo kvalitet i za šest zvezdica, ostali smo na četiri, jer nemamo parking, 
garažu, teretanu i kongresnu salu. Kako to da imamo, kad hotel izlazi na dve 
ulice i ne možemo da se širimo ni u dubinu, ni u visinu. Uz to, naši gosti su 
prolazni, oni koji dođu na kratko, najviše tri do pet dana. Oni kod nas 
taksijem dolaze direktno sa aerodroma. I tako odlaze. Pošto se zna šta je 
“Moskva” i kakav kvalitet nudi, dnevno možemo da ponudimo i spremimo 
228 jela, država nije ništa uradila da nam da i tu petu zvezdicu. Čak nisu 
prihvatili da hoteli poput ovoga ostanu izvan kategorizacije - priča dr Sava 
Janićević. 

U svetu je osamdesetih bilo slučajeva da raritetni ugostiteljski objekti kao 
spomenici kulture, kakav status ima hotel «Moskva», dobiju pet zvezdica. 
Gradska administracija nije tako razmišljala. A nije uzimala u obzir ni 
činjenicu da je hotel beležio popunjenost soba od 63 odsto, a da je stalnim 
gostima hotela poklanjao srpski zlatnik na dar. 

Prema rečima Save Janićevića, upravo zbog velike vrednosti hotelskog 
zdanja trebalo bi dograditi novi hotel visokog ranga sa pet zvezdica, kakav 
nedostaje našem gradu, kao poslovnom i administrativnom centru države. 

Još je direktor Novica Saban planirao da plac iza hotela, na Terazijama i 
prema Balkanskoj ulici, otkupi. Hotelsko preduzeće je 1986. čak dalo 3,3 
milijardi starih dinara da se reši pitanje proširenja. U taj posao su bili 



uključeni Invest biro i SIZ za stambena, komunalna i građevinska pitanja SO 
Stari grad. 

Ta ideja zaposlene u hotelu nije puštala ni narednih godina. Prema 
procenama dr Janićevića, koliko novca treba uložiti u izgradnju luksuznog 
hotela "Moskva 2", zavisilo je devedesetih godina od projekta i spratnosti 
objekta: 

- Prema mojoj proceni, ulaganjem 10 miliona evra možemo dobiti jedan 
elegantan hotel. Ukoliko bi zadržali stil secesije i multiplicirali "Moskvu", to 
bi bio najveći hotel tog tipa. Za to imamo argumenata jer smo kompletnu 
fasadu mikrofilmovali i zaštitili u mađarskoj fabrici "Zornaj" u Pečuju. Ova 
fabrika je zadržala originale kalupa fasade i svih ornamenata tako da smo taj 
problem rešili zajedno sa stručnjacima iz Zavoda za zaštitu spomenika 
kulture. 

Svoja zalaganja za izgradnju drugog dela hotela dr Janićević je, kako 
jednom reče, odložio za bolja vremena, jer je tokom devedesetih, u taj 
prostor iza hotelske zgrade ušla kompanija Braća Karić, koja je imala svoj 
plan da podigne hotel “Moskva 2”. A u 21. veku, to je i dalje bilo otvoreno 
pitanje, jer se pokazalo da kompanija BK nije uspela u svojim planovima. 

XXXV poglavlje 

POVRTAKA PRINCEZE 

Bez obzira na zvezdice koje nedostaju hotel “Moskva” je i devedesetih 
godina bio jedan od najpopulamijih i najboljih u Beogradu. Zato je privlačio 
i neke druge zvezde i zvezdice, koje su žele da budu u istom rangu. Kada se 
prvi put, posle četiri decenije kneginja Jelisaveta Karađorđević, ćerka kneza 
Pavla Karađorđevića, na duže pojavila u Beogradu, bila je gost hotela 
,,Moskva“. 

Kada je Jugoslavija počela da se raspada, a sa njom da popuštaju okovi 
komunizma, u otadžbinu su počeli da se vraćaju mnogi prognani i izbegli 
Srbi. Iz kraljevske porodice, koja je još 1941. prognana u svet, prva se 
odvažila da se vrati u prestonicu kneginja Jelisaveta Karađorđević, koju je 
sredinom osamdesetih živela u Njujorku. Sećajući se svog detinjstva u 
Beogradu i tog uzbudljivog trenutka povratka ćerka kneza Pavla 
Karađorđevića nam je rekla: 

- Rođena sam u Belom dvoru, u sobi koju je Josip Broz kasnije pretvorio u 
biblioteku. Kao dete bila sam vrlo srećna, jer sam mogla slobodno da se 
igram i da trčim po parku. To vreme pamtim u fragmentima, jer sam bila 
mala i zato se sećam samo da je sunce uvek sijalo i da je naša bašta bila puna 



cveća. Ruže koje je sadila moja majka Olga lepo su mirisale. A zimi kada bi 
sneg napadao, volela sam da se valjam po tom belom pokrivaču. Pamtim 
čika Bradicu, mog pazitelja, koji je uvek bio pored mene kada sam po parku 
trčala sa našim psom. 

U porodičnom albumu kneginja čuva fotografije sa Belog dvora, sobe u 
kojoj je rođena, kabineta njene majke, radne sobe njenog oca i umetničke 
vaze, koja je tada bila veća od nje. Seća se i vremena izgnanstva, jer se tada 
formirao njen, kako sama kaže, nezgodni karakter. Slikarka Olja Ivanjicki 
kneginju zbog tog karaktera zove Karađorđe bez brkova. 

Kada se porodica kneza Pavla preselila u Francusku kneginja je pohađala 
školu lepih umetnosti u Parizu. 

- Htela sam da budem balerina, ali mi nisu dali - kaže kneginja. 

S 18 godina, dan pre zakazanog venčanja, pobegla je od kuće, jer joj se 
istopio entizujazam da se uda za sina grčkog kralja. Ali se zato 1961. prvi 
put udala za Amerikanca. Iz drugog braka Jelisavete s Nilom Balfurom rodio 
se sin Nikola, a njen treći muž Manuel Ulou, bivši peruanski premijer, uspeo 
je da je prvi put posle 47 godina dovede kući. 

- Nikad nisam mislila da ću se vratila u Beograd, jer je to nama bilo 
najstrožije zabranjeno. Bila sam, međutim, svesna da duboko u meni postoji 
pritajena nada da ću opet videti Beli dvor. Naime, dešavalo se da tada, kada 
nisam znala nijednu reč našeg jezika, kad god bih čula da neko govori 
srpski, osetim ogromnu uznemirenost, kao čovek koji pokušava da se seti 
nečega što je nekad znao, pa zaboravio. Kada sam se 1987. udala za 
Manuela Uloa, premijera Perua, iste godine, u oktobru otputovali smo 
zajedno u Budimpeštu na neku međunarodnu konferenciju. U jednom 
trenutku Manuel me pitao da li želim da posetimo Beograd. Bila sam jako 
iznenađena tom njegovom idejom i samo sam promrmljala: 

- Da, želim da vidim Beograd! 

- Moj muž je onda direktno pitao Mitju Ribičića, tada jugoslovenskog 
premijera, koji je bio u Budimpešti na istoj toj konferenciji, da li kneginja 
Jelisaveta Karađorđević Uloa može da poseti svoj rodni grad. Mitja Ribičić 
je odobrio moje putovanje i ja sam u Ambasadi Jugoslavije u Budimpešti 
dobila jugoslovensku vizu. Iste večeri ukrcali smo se u voz za Beograd, jer 
sam ja želela da se kući posle 46 godina izgnanstva, vratim vozom, onako 
kako smo napustili Beograd 1941. godine. Te godine smo vozom iz 
Beograda cele noći, moj otac, majka i braća putovali do Atine. A te 1987. 
sam ja sa suprugom putovala čitave noći vozom od Budimpešte do 
Beograda. Bila sam u Beogradu samo 24 sati. Prošetala Beogradom, koji je 
za mene bio totalno nepoznat i nov grad - seća se danas kneginja Jelisaveta 



Karađorđević, koja je zbog te posete imala u Londonu probleme sa svojim 
bratancem, prestolonaslednikom Aleksandrom Karađorđevićem. 

- Sledeće put došla sam u Beograd naredne 1988. u maju i ostala čitava dva 
dana. Odsela sam u predivnom hotelu “Moskva”. Imala sam vremena da 
razgledam prestonicu, da odem u Beli dvor, ali i da posetim manastire 
Studenicu i Žiču. Tada sam videla koliko se i Srbija promenila i postala lepa 
zemlja. Tek kada sam 2000. došla u posetu prijateljima odlučila sam da 
ostanem da živim u Beogradu, jer to je grad u kome sam rođena i u kome se 
osećam predivno - priznala nam je kneginja Jelisaveta, koja tvrdi da i njena 
deca vole glavni grad Srbije. 

I kada je narednih godina dolazila kući, kneginja Jelisaveta Karađorđević je 
uzimala svoju sobu u “Moskvi”, odakle je svakog dana išla na kurseve 
srpskog jezika u Institut za učenje stranih jezika. Jednom prilikom se desilo 
da je kneginja zaboravila haljinu u hotelu i otputovala, pa se osoblje 
pobrinulo da joj se voljena odežda dopremi direktno u London. 

Posle kneginje Jelisavete, 1989. na proslavu 600 godina od Kosovske bitke 
na Gazimestanu, na Kosovu i Metohiji, iz Londona je došla i princeza Linda 
Karađorđević, supruga kraljevića Tomislava Karađorđevića. Boravila je 
prvo na Cetinju i prisustvovala prenosu zemnih ostataka kralja Nikole iz 
Italije u Crnu Goru, a onda je stigla na Oplenac. Posle toga dolazila je 
nekoliko puta u Beograd. Kada je boravila u “Moskvi”, govorila je 
prijateljima i novinarima "da priprema dolazak suprugea kraljevića 
Tomislava Karađorđevića kući". 

KUTAK ZA EMIGRANTE 

Hotel je bio i utočište jednog drugog emigranta, Vaneta Ivanovića, koji je 
bio poznat kao vodeći jugoslovenski emigrant u Velikoj Britaniji i neumorni 
borac za jedinstvo Jugoslavije. Bio je i čovek fascinantne biografije, izrazite 
fizičke privlačnosti i obrazovanja, aktivni svedok 20 veka. Rođen je u 
Osijeku, Hrvatska, 1913. u mešovitom braku i uglednoj familiji čiji su 
članovi u stvaranju prve jugoslovenske države. Kao poznati atletičar branio 
je boje Jugoslavije na Olimpijadi u Berlinu 1936. Stigao je do polufinala u 
trci na 110 metara sa preponama. Zapisano je da je u Berlinu uspeo da 
pridobije mnoge takmičare da mu se pridruže u odbijanju da pozdrave 
Hitlera. Jugoslovenski rekord na 400 metara držao je od 1935. do 1953. 

U Britaniju ga odvodi njegova majka Milica. Ostaje zapisano da je po 
izbijanju Drugog svetskog rata porodica Ivanović bila prva koja je svoju 
flotu od 22 trgovačka broda stavila na raspolaganje saveznicima. 
Demobilisan kao major, ostao je u Britaniji gde je obnovio svoje pomorske 



poslove. Bio je osnivač i prvi predsednik Udruženja slobodnih građana 
Jugoslavije, dobrotvorne organizacije koju je uglavnom sam finansirao, a 
koja se bavila pomaganjem drugih jugoslovenskih emigranata. Princ Renije 
ga je postavio 1967. godine za generalnog konzula Monaka u Londonu. 

Vane Ivanović je svoje zemljake pomagao do smrti stipendirajući izbegle iz 
poslednjih ratova na jugoslovenskim prostorima. Ipak, istoričari će zapamtiti 
Ivanovića, piše "Indipendent", pre svega zbog njegove uloge u zalaganju za 
demokratiju kao alternativu Titovoj Jugoslaviji. Ivanović je bio duhovni 
vođa "Demokratske alternative" osnovane 1963. godine, koja je okupljala 
demokratski nastrojene jugoslovenske emigrante. Njegova poslednja želja je 
bila da pokloni svoju ogromnu biblioteku i zbirku slika i skulptura bivšim 
Jugoslovenima. Međutim, ni Zagreb, ni Beograd nisu pokazali zanimanje za 
nešto što bi bilo spomenik Ivanovićevom idealu tolerantne i demokratske 
Jugoslavije. 

U Beograd je Vane Ivanović po dobijanju pasoša dolazio relativno često. 
Obično je u tim prilikama odsedao u hotelu "Moskva". Gospodin sa 
cilindrom i štapom delovao je nestvamo u balkanskoj krčmi koju je do kraja 
života pomagao i voleo. 

I slavna holivudska diva Mila Jovović, zvezda malih i velikih ekrana, ali i 
slavna manekenka i pevačica, dete crnogorskog emigranta, bila je gost 
hotela 1990. godine: 

- Mila Jovović je imala samo 14 godina kada je došla te godine u Beograd sa 
ciljem da okupi svoju porodicu i vodi je u Ameriku. Ona je u tim godinama 
već bila poznata manekenka, zvali su je „Dolar bejbi“, a i glumica dečijih 
filmova. Kako su neki članovi njene porodice već duže vreme bili u zavadi, 
Mila Jovović je iskoristila ambijent ,,Moskve“ da ih izmiri. U tome je bilo i 
velike simbolike, jer je Mila rođena u SSSR-u, tačnije u Kijevu, i jer je njena 
majka Galina Longina bila poznata ruska i ukrajinska glumica. Njen otac 
Bogić Jovović je bio doktor, koji je postao jako uspešan u Los Anđelesu. 
Novac i slava, ali i problemi sa nekim novčanim malverzacijama su ga 
odveli u zatvor i razdvojili od porodice. Mila je onako mala i mršava 
sastavila u Beogradu oca i majku i ubedila ih da treba u Americi da budu 
zajedno - seća se recepcionar Đorđe Lakobrija, koji nije uspeo da od slavne 
glumice dobije autogram. 

KRAJIŠKA AMBASADA 

Još jedna familija je hotel ,,Moskvu“ pretvorila u prijatan porodični kutak. 

To je bila porodica doktora Jovana Raškovića iz Knina, koji je još 



osamdesetih godina, kada bi dolazio na službeni put u Beograd, sa sobom 
vodio suprugu Tanju i ćerku Sandru. 

Kako se seća njegov prijatelj Dragan Tanasić, doktor se družio sa srpskim 
akademicima i intelektualcima, ali i i pojedinim političarima. Pokušavao je 
da Knin približi Srbiji, ali i Zagrebu. Pitao je za stolom hotelskog restorana 
Tanasića šta misli o ideji da organizuje jedan miran marš Krajišnika prema 
Zagrebu, a da nam se onda priključe i Srbi iz drugih oblasti Hrvatske. 

- Ako budeš mogao da sprečiš ljude da nose oružje, onda je to vrlo dobra 
ideja. Izloži je sutra na ručku, pa ćemo videti kako će je primiti naši 
prijatelji. Predložiću i da pozovemo neke poznate svetske novinare da pišu o 
pobudama marša - predložio mu je Dragan Tanasić. 

-1 to je zanimljiva ideja. Tako bi svetska javnost mogla saznati o brojnim, 
nevinim žrtvama Srba u Drugom svetskom ratu i strahovima sadašnje 
generacije. A sutra je dobra prilika da proverimo tu ideju. 

Za taj značajan ručak pripremljeno je Jovino omiljeno jelo - pasulj sa suvim 
svinjskim rebrima. Na ručku će osim Tanje i Jove Raškovića, biti Dobrica i 
Božica Ćosić, Anđelka i Sveta Stojanović i Nevenka i Ljuba Tadić. 

Posle ručka dr Jovan Rašković se, kao i obično, odmarao u sobi hotela 
"Moskva". 

Bio je, međutim, jako uzbuđen. Dr Jovan je sedeo na jednoj stolici, crven u 
licu, užagrenih očiju, raščupane kose, sa dva prsta peruti po obodu čela. Kao 
da ga je neko natrljao brašnom. Tada se poverio Draganu Tanasiću: 

- Čim smo ušli u hotelsku sobu zazvonio je telefon. Javio se Slobodan 
Milošević. Tražio je da hitno dođem kod njega. Ja sam mu rekao da se ne 
osećam dobro i da bih morao da se malo odmorim. On se pravio da ne čuje 
šta ja govorim. Nastavio je po svome: 

"Profesore, moramo, hitno, nešto da se dogovorimo, radi se o važnoj stvari, 
poslaću Vam auto, cmi audi, čekaće vas ispred hotela". 

Kad sam sišao dolje, shvatio sam da je taj auto već bio tu, još pri povratku u 
hotel. Čim sam stupio u njegov kabinet, Slobodan Milošević me je još na 
vratima osorno pitao: "Kakve su to gluposti o gandijevskom maršu?" 

Tako se tumomo i neuspešno završila jedna od mnogih poseta doktora 
Jovana Raškovića, lidera krajiških Srba, Beogradu. I u vreme raspada 
Jugoslavije, ratnim događanja, a posebno posle progona Srba iz Hrvatske, 
hotel ,,Moskva“ i njegova poslastičamica, bili su luka u kojoj su bi se preko 
dana okupljali izbegli Kninjani i dogovarali se o svom novom životu u 
Srbiji. Zato su Beograđani neko vreme za ovu poslastičamicu govorili da je 
prava Krajiška ambasada. 


MILOŠEVIĆEVI GOSTI 



Zbog uvedenih sankcija i ratnih sukoba na tlu bivše Jugoslavije, u 
Miloševićevo vreme glavni grad Srbije i njegovi hoteli nisu imali mnogo 
prilike da viđaju znamenite državnike, političare i umetnike. Srbiju su 
mnogo više posećivali ratni pregovarači i izveštači. 

- Iako je čeznuo da bude novi Tito, Slobodan Milošević je izgubio imidž 
svetskog državnika, pa je ugošćavao samo, rekao bih ratne goste, političke 
operativce sa Zapada, koji su dolazili da nam razbiju državu. Još se sećamo 
lorda Karingtona, Holbruka, Olbrajtove, Solane i drugih, koji su prosto 
protrčavali kroz Beograd i Miloševićev kabinet. Od pravih gostiju iz sveta 
kulture u Miloševićevo doba posećivali su nas slavni trubač Majls Dejvis, 
koji je na pres konferenciji pred novinarima ćutao i crtao male vinjete po 
papiru, francuski sociolog Edgar Moren, američki bit-pesnik Alen Ginzberg, 
Vanesa Redgrejv, engleska glumica i ambasador UNICEF-a, engleski 
književnik Ronald Harvud, Patrik Beson i nezaobilazni pisac Peter Handke. 

- kaže beogradski hroničar Radovan Popović. 

Francuski književnik Patrik Beson je bio od onih beogradskih gostiju koji su 
iskreno zavoleli Srbe i to nisu krili. U vreme kada je Slobodan Milošević bio 
na vlasti izjavio je: "Kosovo srpsko" i" Kosovo je kolevka Srbije". I dodao: 

- Albansko Kosovo - to bi bilo isto kao kad bismo dozvolili Alžircima da 
upravljaju Francuskom. Primedba: Francuzi su prilično dobro upravljali 
Alžirom. 

Ta izjava ga je dosta koštala, jer je Beson proglašen za “slobistu”, što je on 
sam demantovao: 

- Tokom deset proteklih godina bio sam izložen snažnoj cenzuri medija, 
knjižara pa čak i čitalaca zbog moje pozicije u korist Srba. Peter Handke, 
Vladimir Volkov, koji, nažalost, danas nije više među živima, imali su isti 
problem kao ja. To je sasvim mala, beznačajna cenzura kada se poredi sa 
brojem mladih Srba koji su poginuli za odbranu svoje domovine, boreći se 
protiv zavere međunarodne zajednice. 

I posle pada Miloševića francuski pisac je u Beogradu objavio nekoliko 
svojih knjiga i nastavio da posećuje srpsku prestonicu i hotel “Moskvu”. 
Patrik Beson je rođen 1956. Objavio je pedesetak knjiga, većinom romana, 
ali pisao je i dramske tekstove, eseje, duhovite prikaze. Beson je srpsku 
čitalačku publiku osvojio romanima "Dara", "Veština zavođenja", 
"Brabanovi", "Titanika" i "Krik protiv klevetnika Srbije". Poslednji put 
Patrik Beson je bio gost našeg velegrada 2006. kada je predstavio svoj 
najnoviji roman "Hristov grob" i rekao: 

- Srbi mi izgledaju sve tajanstveniji što godine prolaze. To je jedan elegantan 
narod, inteligentan i miran, koji zaslužuje da upozna prosperitet. Pred njim 



је velika budućnost. Srpski narod ima visok kultumi i intelektualni nivo koji 
treba da mu obezbedi dobru poziciju u ovom svetu koji je sve više i više 
tehnokratski. U srpskoj prestonici najviše me fascinira beogradsko nebo. To 
je ono što bih želeo da vidim kad budem umirao. Treba dakle sve da učinim 
da bih umro ovde - pokazujući prozore hotela “Moskva” iz kog je gledao 
srpska nebesa. 

Iz Rusije su u vreme Miloševićeve vladavine dolazili Genadij Zjuganov, 
lider moskovskih komunista, koji je imao velike šanse da postane predsednik 
svih Rusa. I Mihail Timošejevič Kalašnikov, tvorac najboljeg automata na 
svetu, koji je sarađivao sa kragujevačkom fabrikom oružja. Obojica su 
odsela u hotelu “Moskva”. Direktor dr Sava Janićević je velikom 
konstruktoru Kalašnikovu uručio zlatnik kao dar za privrženost 
beogradskom hotelu “Moskva”. 

Neobičan gost bio je bugarski operski pevač Emil Tabanov, jedan od retkih 
koji se usudio da u vreme embarga dođe u Beograd. On je bio gost 
Beogradske filharmonije 1995. i odseo je u hotelu “Moskva”. Nastupao je u 
jeftinoj perlon košulji bele boje, za koju je govorio da je njegova talija. 
Međutim, kada je odlazio maestro Tabanov je zaboravio košulju, koja je bila 
pocepana, pa su je sobarice bacile. Ljut zbog toga što je izgubio srećni deo 
garderobe, Emil Tabanov je, kada je naredni put došao u “Moskvu” tražio da 
mu se kupi nova, ista, bela perlon košulja. Kako takve košulje nije bilo u 
Beogradu, komercijalni direktor hotela ju je nabavio na buvljaku u 
Budimpešti. Operski pevač Emil Tabanov je bio srećan što je dobio svoju 
taličnu košulju, a uprava hotela nesrećna, jer je platila jako skupo, kao devet 
tadašnjih plata u Srbiji. 

XXXVI poglavlje 

ŠKOLA ZORANA ĐINĐIĆA 


- Hotel je još 1968. u vreme studentskih previranja, a potom i devedesetih 
bio jedan od mnogobrojnih štabova za političku borbu i opozicije, ali i 
pozicije. Od ukupno 12 velikih mitinga u Beogradu, većina se događala 
ispred “Moskve”, pored “Moskve”, ali i u “Moskvi”. Dugo je to bila 
poslovna diskrecija, čak i tajna zaposlenih, ali kako je vremenom načinjena 
distanca, koja sve te političke događaja smešta u istorijski rakurs, to se može 
danas slobodno govoriti o tome da je i “Moskva” bila centar Miloševićevog 
kontramitinga - potvrđuje dr Sava Janićević. 

Kako se seća šef sale Cvetko Đokić, restoran i kafana “Moskva” bili su 
privlačni i novim demokratskim političarima iz samog Beograda. Lider 



demokrata Dragoljub Mićunović je u kafanu počeo da dolazi još kao mladić, 
pre nego je krajem šezdesetih otišao na robiju. 

Naime, velike studentske demonstracije 1968. nisu mimoišle hotel 
,,Moskva“. Drugog juna 1968. je bila zakazana večemja manifestacija pod 
nazivom "Karavan prijateljstva 68" i "Mikrofon je vaš", čiji su organizatori 
bili Dom Omladine i „Večernje novosti“. Manifestacija je prvobitno trebalo 
da se održi u omladinskom naselju, napolju. U slučaju kiše, bilo je 
predviđeno da se priredba premesti u salu Radničkog Univerziteta na 
Novom Beogradu. Kiše je, ipak, bilo. Prednost za ulazak na priredbu imali 
su brigadiri, tako da u dvorani nije bilo dovoljno mesta za sve 
zainteresovane studente. Oni koji su ostali napolju, protestvovali su i uskoro 
su počele da lete kamenice. Priredba je prekinuta i došlo je do opšte tuče 
između brigadira i studenata. Ubrzo je došla policija koja je tako brutalno 
delovala da su se brigadiri i studenti okrenuli protiv policije. 

Načelnik beogradske policije Nikola Bugarčić je izdao naređenje policiji da 
studenti ni po koju cenu ne smeju da prođu most. Na mesto linije konflikta 
studenata i policijskog kordona ubrzo su stigli Veljko Vlahović, poznati 
predratni studentski vođa i ugledni revolucionar, veoma popularan među 
studentima i Miloš Minić tadašnji predsednik skupštine Jugoslavije. 
Pregovori su potrajali neko vreme, a onda je došlo do incidenta koji se 
pretvorio u policijski juriš na studente. Policija pod šlemovima je upotrebila 
vatreno oružje. Bilo je mnogo ranjenih, a smrt četvoro ljudi je bila 
zataškana. U osamnaest časova uveče u zgradi Rektorata BU održan je hitan 
sastanak svih dekana oko 40 fakulteta i akademija i doneta je odluka o 
opštem štrajku univerziteta, prekidu predavanja i ispita. Beogradski 
univerzitet je tada imao oko 50.000 studenata. Jezgro pobune se prenelo na 
sve fakultete, organizovane su studentske straže i štamparije letaka, a list 
,,Student“, čiji je glavni i odgovomi urednik bio student filologije Đorđije 
Vuković, svakog dana je imao vanredno izdanje. Celokupna redakcija 
,,Studenta“ se hranom snadbevala u restoranu hotela ,,Moskva“, jer su 
novinare i urednike podržavali šef kuhinje i konobari, koji su ih smatrali za 
svoju decu. 

Na Filozofskom fakultetu je počeo intenzivan program. Profesori kao što su 
Nikola Milošević, Dragoljub Mićunović i drugi držali su predavanja i 
diskutovali sa studentima o svim problemima društva. A na glavnoj bini su 
se smenjivali umetnici, od kojih je Stevo Žigon dobio ovacije izvođenjem 
govora Robespjera. 

Niko od političara se nije javljao, svi su čekali šta će da kaže Tito. A Tito je 
poslao par svojih emisara da na licu mesta vide o čemu se radi. Među njima 
je bio i Veljko Vlahović, koji je sa pojedinim profesorima pregovarao u 



restoranu hotela ,,Moskva“. Ubeđivao ih je da se smire, „јег će samo u tim 
uslovima Tito na sve da pristane“. 

Ovaj političar i inženjer mašinstva, rođen je 2. septembra 1914. u selu 
Trmanje, u Rovcima kod Kolašina, Crna Gora. Osnovnu školu učio je u 
rodnom mestu, a gimnaziju u Podgorici i Beogradu. Studirao je u Beogradu, 
Pragu, Parizu i diplomirao na Univerzitetu u Moskvi. U KPJ je primljen 
1935. kao već istaknuti studentski aktivista. Bio je tada član Akcionog 
odbora stručnih studentskih udruženja na Beogradskom univerzitetu, i jedan 
od najistaknutijih organizatora i rukovodilaca velikih studentskih štrajkova. 
Učestvovao je u španskom građanskom ratu, kao borac Internacionalnih 
brigada. Zbog toga je bio omiljen kod studenata BU. 

Aprilski rat i okupacija Jugoslavije 1941. godine zatekli su ga u Moskvi. 
Organizovao je s Đurom Salajem radio stanicu „Slobodna Jugoslavija", 
preko koje je u svet prodirala istina o borbi naroda Jugoslavije protiv 
okupatora i domaćih izdajnika. U Jugoslaviju se vratio krajem 1944. i 
preuzeo dužnost načelnika Uprave za agitaciju i propagandu Centralnog 
komiteta Komunističke partije Jugoslavije. 

Posle oslobođenja zemlje, obavljao je najodgovomije partijske i državne 
dužnosti, a za člana CK KPJ (SKJ) biran je od V do X kongresa. U vreme 
demonstracija 1968. bio je i predsednik Gradske konferencije Saveza 
Komunista Beograda sve do marta 1970. Priča se da je dobio grdne batine 
od policije kada je stao na stranu studenata. Umro je 7. marta 1975. godine. 
Sahranjen je u Beogradu, u Aleji velikana. 

Sedmoga dana demonstracija Tito je prelomio i u kasnim večernjim 
časovima obratio se tudentima posredstvom televizije. U svom dosta 
nervoznom i improvizovanom govoru on je rekao ,,da je bilo nekih 
nepravilnosti“ i da „niko nije nezamenljiv, pa ni ja!?“. Studenti su brzo 
shvatili da ipak neće sve ostati kako je bilo i da je ovo maksimum koji je 
mogao da se dobije. Demonstracije su se brzo pretvorile u manifestacije sa 
pesmom i klicanjem Titu. Ipak, mnogi organizatori, a pre svega, profesori su 
bili pod neprestanom kontrolom policije i za svaku sitnicu hapšeni. Tu 
torturu prošao je i profesor Dragoljub Mićunović, koji je nastavio da dolazi u 
,,Moskvu“. 

Kasnije, osamdesetih godina, sa Mićunovićem je redovno dolazio doktor 
Zoran Đinđić. Mladi Đinđić je u restoranu “Moskva” pio kampari. 

- Dolazak u kafanu i restoran, gde je slušao srpske disidente i akademike, za 
Zorana Đinđića je bio svojevrsna politička škola. Mladi Đinđić je brzo učio i 
tu školu uspešno završio. Krajem osamdesetih, kada je Slobodan Milošević 
došao na vlast u Srbiji, Đinđić je još ličio na studenta. Imao je repić na glavi. 
Voleo je da me zapitkuje: “Sefe, da li Vi volite predsednika? Slobodana 



Miloševića”. Ja sam odgovarao taktično: “Poštujemo sve koji su na vlasti, a i 
one nove, kad oni dođu na vlast.” Od početka devedesetih u restoran su 
dolazili i Vuk i Dana Drašković, pa i Vojislav Koštunica. Svi oni bili su ljuti 
protivnici Slobodana Miloševića i Mire Marković. Sećam se da 9. marta 
1991. na velikim demonstracijama nismo pretrpeli štetu, jer je Vuk 
Drašković sa simpatizerima na naše prozore i izloge stavio svoje plakate, pa 
ih demonstranti nisu kamenovali - otkriva nam Cvetko Đokić. 

Kraj osamdesetih i čitave devedesete godine u Srbiji obeležili su masovni 
mitinzi naroda, političke pozicije, opozicije, nezadovoljnog naroda i 
studenata. Te mitinge pokrenuo je 2. marta 1988. sam Slobodan Milošević 
kao oblik javnog okupljanja građana ispred Skupštine SFRJ u Beogradu. On 
je na Ušću 18. novembra 1988. doživeo vrhunac, jer je tog dana na miting 
podrške novom srpskom lideru došlo oko milion ljudi. 

Opozicija mu je odgovorila 9. marta 1991. kada je na Trgu republike u 
Beogradu organizovan prvi veliki miting. Sa terase Narodnog pozorišta 
okupljenim građanima su se obratili lideri opozicije, a milicija na konjima 
pokušala je da rastera demonstrante. Kasnije je intervenisala vodenim 
topovima, tukla demonstrante, pri čemu su poginuli Branislav Milinović, 
demonstrant i Nedeljko Kosović, policajac. Slobodan Milošević je u izjavi 
za TV Beograd demonstrante nazvao "snagama haosa i bezumlja". Na 
ulicama glavnog grada pojavili su se i tenkovi. 

- Kao odgovor na tenkove u centru Beograda, iz Studentskog grada krenuli 
su studenti. Na Brankovom mostu ih je 10. i 11. marta 1991. sačekala 
policija, bacila suzavac i nekoliko njih pretukla. Zoran Đinđić je pregovarao 
sa policijom, koja je grupu od 5.000 studenata pustila da se pridruži 
demonstrantima tj. studentima kod Terazijske česme. Demonstranti su tu 
ispod prozora hotela ,,Moskva“ izneli 8 svojih zahteva i tražili ostavku 
Dušana Mitevića, direktora RTB, četvoro urednika TV Beograd, ostavku 
ministra policije Radmila Bogdanovića i omogućavanje rada Radija B92 i 
NTV Studio B. Na tom platou ispred hotela bilo je najmanje 20.000 ljudi. 
Nažalost, jedan mladi čovek je tom prilikom stradao, tako da njegovi 
prijatelji već godinama na Terazijsku česmu stavljaju venac - priča nam 
Milan Komazec, šef restorana ,,Moskva“. 

Prvi kontramiting u organizaciji SPS, održan istog dana na Ušću bio je 
odgovor vlasti na studentski protest kod Terazijske česme i hotela 
,,Moskva“. Na tom kontramitingu 11. marta 1991. su govorili Petar 
Skundrić, akademik Mihajlo Marković, Živorad Igić, Radoman Božović i 
Dušan Matković, koj je rekao da su studenti na Terazijama huligani i pozvao 
prisutne da krenu sa Ušća i obračunaju se sa njima. 



Kada su počeli beogradski građanski protesti u hotelu «Moskva» je 9. marta 
1991. formiran prvi srpski Međunarodni press centar za izveštače iz čitavog 
sveta. Punih devet godina najpoznatiji svetski novinari su se javljali iz hotela 
«Moskva» svojim redakcijama i izveštavali o događanjima u Jugoslaviji i 
Srbiji. Gosti hotela su bili, na primer, američki i britanski izveštači Tim 
Maršal, Kristijana Amanpur, Dejvid Bajnder, Tim Džuda, kao i mnoge 
druge njihove kolege iz BBC-a, CNN-a, Rojtersa, Figara. Zbog svetskih 
novinara svetla u njihovim sobama, ali i u restoranu, nisu gašena po čitavu 
noć, jer su zbog vremenske razlike izveštaji morali da stižu, na primer, u 
redakcije u Njujorku, Londonu, Parizu, Meksiko sitiju, Tokiju i Sidneju u 
određeno vreme. 

I kasniji mitinzi opozicije, naroda i studenata, koji su organizovani u centru 
Beograda, 1992. i 1993. ispred Savezne skupštine, kada su uhapšeni Vuk i 
Danica Drašković, širili su se prema Terazijskom trgu i hotelu ,,Moskva“, 
koji je tako postao stecište protesta demokratskih snaga. 

- Posle krađe na lokalnim izborima, koalicija ,,Zajedno“ organizovala je 
svakodnevne proteste građana u većim gradovima Srbije. Uporedo sa 
građanskim otpočeli su i protesti studenata. Pištaljke i šetnja bile su 
karakteristika protesta, ali i kordoni milicije - dovedene iz unutrašnjosti. U 
jednom "probijanju kordona" učestvovala je i SPC i patrijarh Pavle. 
Studenstki i građanski protesti su trajali od 22. novembra 1996. do 20. marta 
1997. širom Srbije, a u Beogradu su se dešavali na potezu od Slavije preko 
Terazija i hotela ,,Moskva“ do Trga republike. Kako je bila zima, 
demonstranti su ulazili u kafanu i restoran da se ogreju i okrepe, a njihove 
vođe da se dogovore. Ispred “Moskve” je bila i improvizovana tribina, koju 
je napravila opozicija, a na kojoj su govorili Zoran Đinđić, Vuk Drašković, 
Cedomir Jovanović i Branislav Lečić. Oni su često ulazili u kafanu i molili 
me: «Gospodine Ziko, da li možemo da dobijemo struju za razglas?» Morao 
sam da pitam upravnike kafane Mileta Tošića i Zarija Raičkovića šta da 
radim, ali su oni uvek odobravali da im se da struja. Posle su se u proleće 
1997. u restoranu tajno sastajali Zoran Đinđić, Vojislav Koštunica i 
Dragoljub Mićunović. A kada je 1997. Zoran Đinđić bio gradonačelnik, u 
hotelskom restoranu je često pio kafu. Uz Zorana Đinđića su tu u okrilju 
,,Moskve“ stasali i neki novi političari - seća se bivši konobar Zika 
Zebeljan. 

Tu Zebeljan verovatno misli na dvojicu mladih demokrata, Cedomira 
Jovanovića i Čedomira Antića. Jovanović, koji je na Terazijama i ispred 
,,Moskve“ zavredeo da ga veliki broj okupljenih studentkinja moli da "ih 
oženi", ubrzo posle demonstracija osniva Studentski politički klub, prvu 
studentsku stranku. Ona će se nešto docnije kolektivno učlaniti u 



Demokratsku stranku, u kojoj će Jovanović dogurati do potpredsednika. 
Munjevit uspon u političkoj karijeri Čeda duguje Zoranu Đinđiću koga je, 
prema nekim svedočenjima, podsećao na mladog buntovnika kakav je i sam 
svojevremeno bio. Jovanović je najpre postavljen za šefa izbornog štaba 
DOS-a pre septembarskih izbora 2000., da bi posle promena postao najpre 
predsednik odbomičke grupe DOS-a u Skupštini Srbije, a posle ubistva 
premijera i potpredsednik vlade. Danas je Jovanović lider Liberalno- 
demokratske partije i prvi na izbomoj listi koalicije u kojoj dominira njegova 
stranka. Optuživali su ga da je propali student, ali on je nakon započetih 
studija ekonomije diplomirao dramaturgiju na Fakultetu dramskih umetnosti. 
Drugi Čeda studentskih protesta, Čedomir Antić, danas je magistar istorije. 
Ubrzo posle demonstracija za vreme kojih je bio predsedavajući Glavnog 
odbora skupštine, postao je generalni sekretar Studentskog političkog kluba. 
Kada se Klub uključio u Demokratsku stranku, Antić je godinu dana bio 
portparol DS-a. Posle 5. oktobra, Antić je postao član G17 plus, a ubrzo i 
član Predsedništva. 

Antić je diplomirao 1999. godine kao prvi u generaciji na Odeljenju za 
istoriju Filozofskog fakulteta. Magistrirao je Savremenu istoriju u Bristolu 
2002. a drugu magistarsku tezu odbranio je na katedri za istoriju Novog veka 
u Beogradu. Zaposlen je na Balkanološkom institutu Srpske akademije 
nauka i umetnosti i bavi se istorijom međunarodnih odnosa Velike Britanije i 
Srbije u 19. i 20. veku. 

Da ne bi došlo do građanskog rata u Srbiji, uznemirena Evropa je u februaru 
1997. Beograd poslala svog mirotvorca. Bio je to Felipe Gonzales, koji je 
odseo upravo u hotelu ,,Moskva“, da bi valjda bio na licu mesta događanja 
studentskog i narodnog protesta. Felipe Gonzales je, kažu zaposleni u 
,,Moskvi“, u hotelu po čitav dan pisao izveštaj za Evropu, ali i razrađivao 
način kako da Milošević bezbolno prizna pobedu opozicije i poraz od 
sopstvenog naroda. Tek na pritisak Evrope, odnosno njenog izaslanika 
Felipea Gonzalesa vlast je donela "lex specialis" i priznala pobedu opozicije 
na lokalnim izborima. Bio je to prvi veliki poraz Slobodana Miloševića. 

- Sam Zoran Đinđić me je često pitao: “Sefe, kad ćemo da smenimo 
Miloševića?” Odgovarao sam mu: “Sto pre, jedva čekam da Vi to uradite!” 
Đinđić se na to nasmejao, vidim bilo mu drago šta narod misli - kaže bivši 
šef sale Cvetko Đokić. 

SLOBIN KONTRAMITING 

Kako se seća generalni direktor, Slobodan Milošević je u hotel ,,Moskva“ 
ušao prvi put početkom osamdesetih, kada je bio direktor ,,Beobanke“. 



Priređivao je u hotelskom restoranu poslovne ručkove i bankete za svoje 
partnere i bankare iz sveta. Svoje goste Slobodan Miloševićev je u restoranu 
,,Moskva“ čašćavao ribom ili čuvenim tatar biftekom, a lično je najviše 
voleo da jede guščju džigericu. 

Kad je postao prvi čovek Srbije lider SPS-a nije običavao da svraća u 
restorane i hotele, jer je svoje aktiviste držao pored sebe u partijskim 
kancelarijama ili kod kuće na Dedinju. Tek kada su SPS i JUL odlučili da 
24. decembra 1996. organizuju drugi kontramiting na Terazijama, cela 
srpska vlada smestila se u restoran na prvom spratu hotela ,,Moskva“. Tu su 
bili Mira Marković, Mirko Marjanović, Zoran Lilić, Nikola Sainović, 
Nebojša Čović, koji je u jednom trenutku doveo i Slobodana Miloševića. 
Mira Marković je sa svojim štabom JUL-a bila u apartmanu 119, koji gleda 
na Savu, Prizrensku ulicu i hotel ,,Balkan“ i odatle komandovala članovima 
svoje stranke. 

- Bila je preplašena i tražila je policijsko pojačanje. Kada je Milošević odbio 
njen zahtev, počela je da ga psuje na sav glas. Mi smo se sklonili da ne 
slušamo tu njihovu bračnu svađu. Valjda zbog straha i nervoze čelnici SPS-a 
i JUL-a nisu mnogo jeli i pili. Tražili su samo sendviče sa tunjevinom, kafu i 
čaj - seća se jedna konobarica. 

Slobodan Milošević je koristio sobu broj 123, odakle je sa balkona 
posmatrao pristalice SPS-a i JUL-a, koji su dolazili na prostor ispred 
Terazijske česme i simpatizere opozicije, koji su pravili svoj skup, preko 
puta, ispred zgrade Privredne komore Srbije. Neprestano je osmatrao da li će 
se opozicija probiti preko trga do hotela ,,Moskva“. 

- Nikola Sainović ga je neprestano zapitkivao: „Sefe, da li treba još nešto!“, 
ali ga je Milošević ignorisao. Ljudi iz MUP-a Srbije su samo kratko 
referisali koliko simpatizera SPS-a i JUL-a dolazi u Beograd i iz kojih 
gradova. Videlo se po Miloševićevom licu da nije bio zadovoljan odzivom. 

A i kako bi, bila je zima, a narod je već bio umoran od davanja podrške 
socijalistima - govori hotelska konobarica. 

Negde oko 14 sati Milošević je sazvao radni sastanak i ručak u separeu 
restorana. Tu je uz toplu pileću supu i roštilj napravljen plan nastupa na 
mitingu. Za restoranskim stolom na prvom spratu hotela Slobodan Milošević 
je napisao svoj govor i ispisao rečenicu, koju će na povike studenata „Slobo 
Sadame“ i „Slobo volimo te!“ izgovoriti kao svoje spasenje: 

- Volim i ja vas ! 

Ova rečenica je potom dobila mnoga tumačenja, parafraziranja i 
humorističke transformacije. Ostala je jedna od najčešće pominjanih 
rečenica druge polovine devedestih godina u političkom životu Srbije. 



Ove reči inspirisale su Boru Đorđevića iz benda „Riblja čorba“ da napiše 
istoimenu sarkastičnu pesmu. Pesma je objavljena kao dodatak na albumu 
„Njihovi dani“, na kojem se nalazi deset pesama i sve su posvećene 
Slobodanu Miloševiću, njegovoj ženi Miri Marković i njihovom režimu. 
Kontramiting na Terazijama ispred hotela "Moskva" je organizovan pod 
nazivom "Za Srbiju" sa početkom u 15 sati. Napravljen je nasuprot mitingu 
koji je držala opozicija sa studentima i narodom par stotina metara dalje, na 
Trgu Republike. 

Milošević se pojavio na bini na Terazijama u 16.20. Dočekan je ovacijama 
svojih pristalica. Državna televizija je prenosila događaj prikazujući samo 
najbližu okolinu, da se ne bi videlo da je od najavljenih 200.000 ljudi došlo 
jedva oko 40.000. Kamere televizije nisu snimale policijske kordone koji su 
gusto štitili pristalice SPS-a i JUL-a od učesnika protesta na Terazijama, koji 
su se opasno približili govornici. Prenos nije uspeo u potpunosti da prikrije 
pozadinsku buku koja je nadjačavala podršku pristalica. Stoga su pristalice 
glasno i često skandirale, čak i tokom govora Miloševića. Opozicija i 
studenti su jajima i voćem sa prozora hotela ,,Balkan“ gađali binu SPS-a i na 
njoj Slobodana Miloševića, Miru Marković i članove srpske vlade. 

Mnogi svetski izveštači javili su iz ,,Moskve“ da je Srbija tog dana bila na 
ivici građanskog rata. Jer je, prema njihovim procenama, na Trgu republike 
bilo 400.000, a na Terazijama 40.000 zavađenih ljudi. Za vreme i posle 
mitinga bilo je nekoliko eskcesnih situacija između pristalica koalicije 
,,Zajedno“ i pristalica Slobodana Miloševića. 

Incidenti su počeli oko podneva kada su iz unutrašnjosti počele da pristižu 
pristalice SPS-a, noseći slike Slobodana Miloševića i transparente među 
kojima su bili "CNN go home", "Srbijom neće upravljati tuđa ruka", "Vukov 
brat je rat", "Prodajete zemlju i narod, šifra Zajedno", "Slobo uz tebe smo", 
"Čvrsto stojimo uz svog predsednika", "Vuče izvedi svoju decu - ne damo 
našu", "Koalicijo ne trguj sa Kosovom", "Jedinstvena Srbija je garancija za 
mir na Balkanu", "Srbiju ne damo", "Hvala za Dejton". 

Neistomišljenici su se sukobili u blizini železničke stanice i Zelenog venca, 
a najžešći sukobi dogodili su se na Terazijama gde se, na obe strane, okupilo 
nekoliko desetina hiljada građana. Policija se na ulicama pojavila tek oko 
14.45 i razdvojila sukobljene strane. 

Sukobi su prekinuti nakon što je Milošević održao govor pred oko 40.000 
svojih pristalica, u kome je poručio da neće dozvoliti destabilizaciju Srbije i 
optužio spoljne faktore da uz pomoć unutrašnje pete kolone nastoje da 
oslabe Srbiju, jer im jaka Srbija ne odgovara. 



"Mi ćemo iz pokušaja destabilizacije izaći jači, jer Srbija uvek pod 
pritiscima postaje jača i čvršća" - rekao je Slobodan Milošević na platou 
ispred hotela ,,Moskva“. 

Uz skandiranje "Mi smo Slobini, Sloba je naš" i povike "Uhapsite Vuka", 
Miloševićeve pristalice su oko 18 časova napustile uži centar grada. 

Nakon toga jake policijske snage su uz upotrebu suzavca i palica rasterale 
preostale pristalice koalicije "Zajedno". Sudar opozicije i pozicije sa 
policijom završio se tragično. Na smrt je pretučen opozicionar Predrag 
Starčević, a teško je ranjen demonstrant Ivica Lazović, član SPO-a. Bilo je i 
više desetina povređenih na obe strane. 

Lideri koalicije "Zajedno" Vuk Drašković, Zoran Đinđić i Vesna Pešić iste 
večeri su optužili Slobodana Miloševića da je organizovanjem kontramitinga 
u Beogradu, kojem su prethodili slični skupovi njegovih pristalica i u 
unutrašnjosti, svesno želeo da izazove krvoproliće i građanski rat. 

Ono što nije učinio 24. decembra 1996. Slobodan Milošević je učinio 2. i 3. 
februara 1997. na Brankovom mostu, kada je naredio prebijanje građana, 
koji su učestvovali na mitingu Vuka Draškovića i Zorana Đinđića. 

XXXVII poglavlje 

GODINA RASPLETA 

U međuvremenu, odlukom Privrednog suda u Beogradu hotel “Moskva” je 
kao kolektiv 1994. izašao iz poslovne zajednice “Unija”. Razlog za to je bila 
činjenica da je glomazno i preopterećeno zajedničko preduzeće bilo sve 
neproduktivnije i sve siromašnije. Naime, u kolektivnom preduzeću hotel 
“Moskva”, koji je dobro poslovao, doživeo je da se njegov prihod preliva u 
hotele koji su imali gubitke. Uz to inflacija, embargo, nedostatak namirnica, 
loš kurs dinara, ali i odlazak ljudi, slabili su “Moskvu”, a jačali one hotele 
koji su živeli na njenoj grbači. 

Postojala je opasnost čak da ujedinjeni kolektiv “Unija” prosto proguta 
“Moskvu”, u kojoj je i proizvodnja, i održavanje bilo ugroženo. Zato je 
Radnički savet hotela “Moskva” predložio Radničkom savetu “Uniji” da se 
posle tri decenije raskine njihova poslovna zajednica i da “Moskvi” pripadne 
25 odsto zajedničke imovine. Rukvodioci “Unije” se nisu slagali sa ovom 
odlukom o podeli Radne zajednice, pa su se žalili Višem privrednom sudu u 
Beogradu. Ovaj sud je, međutim, prihvatio predlog “Moskve”. Odluku o 
osamostaljivanju je potpisao dr Jezda Mitrović, predsednik suda, a “Unija” 
je bila obavezna da je izvrši. Rešenje o osamostaljivanju “Moskve” potpisao 



је 1. januara 1994. Mija Batričević, tadašnji predsednik Radničkog saveta 
“Unije”. 

Tako je posle tri decenije hotel “Moskva” postao samostalno preduzeće. 
Njegov generalni direktor je ostao dr Sava Janićević. A direktorovi najbliži 
saradnici su bili Nada Pavlović, Danica Noter, Nada Vujović, Radivojka 
Baša, Draginja Radojević, Ljubica Marjanović, Zorica Pavlović, Anđelka 
Momić, Slobodan Banićević, Vasa Nikolić i Bogdan Momčić. Oni su kao 
članovi Upravnog odbora preduzeća “Moskva” imali samoupravno pravo da 
glasanjem odluče o sudbini generalnog direktora, ali se nikada nije desilo da 
glasaju o poverenju ili nepoverenju dr Savi Janićeviću. Većina ovih ljudi i 
danas radi u “Moskvi”. 

Bila je to za direktora i zaposlene prilika da podvuku crtu i vide na čemu su. 
U proleće 1995. kada je embargo međunarodne zajednice prema SRJ i dalje 
bio na snazi, hotel «Moskva» je imao 250 zaposlenih i 30 sezonskih radnika. 
Prosečne plate zaposlenih bile su 450 dinara. 

Hotelski objekat se sastojao se od devet etažnih nivoa - podruma, suturena, 
prizemlja, međusprata, četiri sprata i potkrovlja. Za smeštaj gostiju koristilo 
se oko 60 odsto ukupnog prostora hotela. Te prostorije namenjene gostima 
podeljene su na apartmane, duplekse, klasične dvokrevetne i jednokrevetne 
sobe. Postojalo je ukupno 167 ležajnih jedinica i 41 pomoćnih. 

Gostinske sobe se nalaze na prva četiri sprata i terazijskom delu potkrovlja. 
Opremljenost ovog smeštajnog prostora zadovoljava kriterijume za hotel sa 
4 zvezdice, dok kapaciteti enterijera zadovoljavaju i 5 zvezdica. 

Iskorišćenost «Moskve» je bila dvostruko veća od svih ostalih elitnih 
beogradskih hotelskih zdanja. I tada su u hotel dolazili retki gosti iz 
inostranstva, kao i domaći posetioci, a pristigli su i predstavnici izbeglica iz 
Kninske krajine i BiH. 

Već naredne godine vremešni hotel «Moskva» je u grupaciji ugostiteljskih i 
turističkih preduzeća bio rangiran na drugom mestu. A na listi 500 najvećih 
firmi u SRJ hotel ,,Moskva“ je bio na 392. mestu. Da je hotel ,,Moskva“ 
sredinom devedesetih bio jedan od najkvalitetnijih, ne samo u Srbiji već i na 
Balkanu, govorili su i šampionski trofeji, koje su osvajali njegovi majstori. 
Na XXI zboru jugoslovenskih ugostitelja u Novom Sadu vredna ekipa hotela 
«Moskva» je osvojila 11 zlatnih medalja i tri pehara, koji krase vitrine u 
recepciji. Zlato su osvojili kuvari Vinka Minić i Borka Jovanović, 
poslastičari Bojana Vidić i Jasmina Jovanović, pekari Radojle Poledica i 
Dejan Nakić, serveri Milan Komazec i Predrag Ilić, recepcionar Milan Latić, 
sobarice Sanja Kojić i Vesna Popović. A 1997. «Moskva» je osvojila i 
Turistički cvet, najviše priznanje Turističkog saveza Srbije za kvalitet i još 



deset medalja i pehara na raznim ugostiteljskim i hotelijerskim 
takmičenjima. 

Od kako je postao samostalno preduzeće, hotel ,,Moskva“ je poslovao sa 
velikim ekonomskim uspehom. Krajem 20. veka imao je prihod od 5 miliona 
nemačkih maraka. Upravo odanost preduzeću, požrtvovanje zaposlenih, ali i 
ugled koji su oni stvorili u teškim vremenima po Srbiju i Jugoslaviju, dali su 
im snage da prežive svetski oružani konflikt koji je izbio 1999. Od marta do 
juna te godine avioni 18 članica NATO su bombardovale Jugoslaviju i 
Beograd. U tih 78 dana rata u hotelu ,,Moskva“ bila je smeštena velika i 
mnogobrojna ekipa stranaca. 

- Zbog stranih gostiju naš hotel je bio jedna od najsigurnijih zgrada u 
Beogradu, jer NATO nije hteo da gađa zdanje u kome se nalaze državljani 
članica Alijanse. Mi imamo atomsko sklonište za bezbednost zaposlenih, ali 
ga nismo koristili, jer nam je hotel bio pun stranih gostiju, a njih je trebalo 
uslužiti. U hotelu novinari, snimatelji, izveštači, ali i strane diplomate, kao i 
strani posmatrači, kao i špijuni svih država sveta. Radili smo neprestano. Za 
vreme bombardovanja, svih 78 dana, direktor Sava Janićević je radio i 
spavao u hotelu. Njegova porodica je bila u podrumu na Bežanijskoj kosi. 
Generalni direktor je odlazio kući samo rano ujutro da se presvuče. Mi smo 
preko dana radili, a celu noć dežurali i obilazili sve prostorije hotela. I tako 
svih 78 dana. One kolege koje su strepele od bombi sklonili smo u nekoliko 
soba dok napadi NATO ne prođu - pripoveda penzioner Cvetko Đokić. 
Interesantno je da su hotel, restoran i kafana bili popunjeni više od 80 odsto. 
Generalni direktor i zaposleni su najviše bili zabrinuti za goste koji su izlazili 
napolje, da bi sa Terazijskog trga gledali nadletanja i napade NATO 
bombardera. Strepeli su da neka krhotina od bombi ne pogodi nekog od 
gostiju. Novinarka CNN-a Kristijana Amanpur je imala običaj da noću 
napusti svoju hotelsku sobu i ode sama na Kalemegdansku tvrđavu da gleda 
napade NATO. Jer, bombarderi zapadne Alijanse su u Srbiju ulazili sa 
severa. Kretali su iz baze Avijano u Italiji, nadletali Mađarsku i prema 
Beogradu se spuštali niz reku Dunav i napadali Novi Sad, Vojvodinu, Srem i 
potom Beograd. Kristijana Amanpur je sa Kalemegdana gledala odsjaje 
eksplozija u vojvođanskoj ravnici, a potom i bombardovanje hotela 
,,Jugoslavija“ i zgrade CK na Ušću Save u Dunav. Snimke i izveštaje o 
napadima aviona NATO, ali i o životu u Beogradu, slavna reporterka CNN-a 
je slala satelitskim telefonom sa Kalemgdana, sa ulica srpske metropole, ali i 
iz hotelske sobe 114 u kojoj je bila odsela. 

U to vreme hotel je posetio i lično general Nebojša Pavković, tada načelnik 
Generalštaba Vojske SRJ, koji je dao nekoliko intervjua stranim 
dopsinicima. Među novinarima koji su intervjuisali generala Pavkovića bili 



su i Kristijana Amanpur i Tim Maršal. Kada su pojedini novinari u sali 
hotela ,,Moskva“ upozorili generala Nebojšu Pavkovića da ne koristi mobilni 
telefon, jer ga NATO može locirati, načelnik Generalštaba Vojske 
Jugoslavije je odgovorio: 

- Neću da se skrivam u svojoj zemlji! 

I nije isključio nijedan od svoja tri mobilna telefona, čiji su signali mogli da 
privuku američke bombardere. 

Za vreme napada NATO hotel je posetio i general Rade Marković, tadašnji 
načelnik Resora državne bezbednosti, ali on kao šef srpske tajne policije nije 
davao izjave za medije, niti je dozvoljavao da ga strani izveštači fotografišu i 
snimaju. 

Kada su tokom aprila 1999. bombe NATO pogađale zgrade državne 
administracije i ministarstava u Ulici Kneza Miloša i na Učšću, od 
detonacije prozori hotela ,,Moskva“ su drhtali. Gosti hotela su se budili i kod 
zaposlenih raspitivali šta se dogodilo. Bilo je i pitanja: 

- Da li je hotel ,,Moskva“ pogođen? 

Ali su dežurni recepcionari i generalni direktor obično odgovarali: 

,,Moskvu“ NATO ne sme da dirne!“, aludirajući na glavni grad Rusije. 

Bila je to šala, koja je smirivala probuđene goste i vraćala ih natrag u krevet. 
Za goste hotela najgori je bio 30. dan bombarodavanja, kada su u noći 
između 22. i 23. aprila avioni NATO-a uništili zgradu Radio-televizije Srbije 
u Aberdarevoj ulici. Ovo zdanje se nalazi na samo 250 metara vazdušnom 
linijom od hotela ,,Moskva“. Tokom bombardovanja RTS-a ceo terazijski 
plato je podrhtavao. U rušenju Radio-televizije Srbije poginulo je 16 ljudi, a 
18 lakše i teže povređeno. 

Režim Slobodana Miloševića je čak i najtragičnije trenutke u novijoj istoriji 
srpskog naroda koristio za partijsku propagandu. Organizovana su velika 
okupljanja naroda na antiratnim koncertima na Trgu republike i na 
Brankovom mostu. Ta okupljanja su dovela u hotel veliki broj posetilaca, 
koji su u kafani pili kafu i raspravljali o najnovijim događanjima. Te bume 
godine i opozicija je posle prestanka bombardovanja snaga NATO imala 19. 
avgusta 1999. miting ispred Savezne skupštine. Odatle je krenuo talas 
protesta širom Srbije, koji je svoje finale imao, opet na istom mestu 21. 
septembra. Organizatori protesta su tada bili Savez za promene i Savez 
demokratskih partija, čiji su predstavnici tog jutra u kafani ,,Moskva“ 
skicirali svoje podnevne nastupe. Tada je isplanirano da 29. septembra sa 
Trga republike krenu prema Dedinju i rezidenciji Slobodana Miloševića i sa 
sobom povedu oko 50.000 građana. Na uglu Nemanjine ulice, demonstrante 
je sačekao četvorostruki kordon policije iza kojeg su se nalazili vodeni 
topovi i oklopna vozila. Nakon razgovora sa pripadnicima MUP-a, lideri 



SZP pozvali su građane da sednu na asfalt. Policajci su počeli da tuku 
demonstrante i potiskuju ih niz Nemanjinu ulicu. Građani su počeli da beže 
nazad ka Železničkoj stanici. Bilans policijske intervencije bio je šezdesetak 
povređenih demonstranata i pet policajaca. 

- Dan kasnije, policija je intervenisala protiv mirnih demonstracija na 
Brankovom mostu. S novobeogradske strane kordon policije sačekao je više 
od 40.000 demonstranata u šetnji prema Palati federacije, i brutalno 
intervenisao, pre nego što su pristalice SZP uspele da se povuku. Batine su 
dobili i lideri SZP, razbijena je kamera Studija B, a dvadesetak ljudi je 
povređeno. U vreme svih tih događanja u centru Beograda hotel je služio 
kao pozadinsko mesto, gde su se i pozicija, a više opozicionari sklanjali. 
Mnogi od tih uznemirenih ljudi posle demonstracija i batinanja su satima 
sedeli u našoj kafani i restoranu i sabirali utiske sa ovog najvećeg protesta 
protiv Slobodana Miloševića - seća se dr Sava Janićević. 

XXXVIII poglavlje 

PETI OKTOBAR 

Kada je Slobodan Milošević u septembru 2000. izneverio glasačku volju 
srpskog naroda, Demokratska opozicija Srbije pozvala je građane da se 5. 
oktobra okupe ispred Savezne skupštine kako bi se suprotstavili toj velikoj 
izbornoj krađi koju je Savezna izborna komisija sprovela po nalogu lidera 
SPS-a i predsednika SRJ. DOS je ultimativno zatražio da Slobodan 
Milošević do četvrtka, 5. oktobra, u 15 časova, prizna izbornu volju građana 
izraženu na saveznim, predsedničkim i lokalnim izborima održanim 24. 
septembra 2000. Zahtevano je, takođe, i da generalni direktor, glavni 
urednik i uređivački kolegijum Radio-televizije Srbije podnesu ostavke, a da 
RTS promeni uređivačku politiku i omogući objektivno informisanje o 
zbivanjima u Srbiji. DOS je zahtevao i da se svi uhapšeni puste na slobodu i 
da se povuku potemice i krivične prijave pokrenute protiv onih koji su 
protestovali za poštovanje izborne volje građana Srbije. 

Predsednik Savezne izborne komisije Borivoje Vukičević obavestio je 
predsednike izbornih komisija izbornih jedinica da su "privedene kraju 
pripremne radnje" za drugi krug predsedničkih izbora, 8. oktobra. Vojislav 
Koštunica, predsednički kandidat DOS-a, zatražio je od Slobodana 
Miloševića da prizna poraz u prvom krugu predsedničkih izbora i ukazao na 
opasnost izbijanja otvorenih sukoba u Srbiji: 



"Mi ni u kakav drugi krug ne možemo da idemo, jer bismo time postali 
saučesnici u krađi biračkih glasova. Prevara iz prvog kruga ne može se 
poništiti drugim, petim ili ko zna kojim krugom". 

- Pristalice DOS-a dolazile su u Beograd od ranog jutra, organizovano iz 
više pravaca, iz cele Srbije. ,,Moskva“ je za njih bila velika čekaonica, jer 
smo mi iz provincije znali da je u njoj mirno, i da tu možemo da se 
dogovorimo kada da se nađemo i kuda da idemo. Ja sam nervozan stajao na 
ulaznim vratima, pa su me konobari često sklanjali, govoreći da tu nije 
sigurno, jer ako se pojavi policija, mogu da dobijem batine. Zato sam ušao 
unutra i seo do prozora, odakle se vidi ćoše Savezne skupštine i čekao da 
počne novi miting - priča Zoran Marić, kragujevački mesar, koji je sa 
prijateljima došao u Beograd tog dana. 

Po njegovim rečima, oko 15 časova građani okupljeni na mitingu ispred 
Skupštine SRJ pokušali su da uđu u zgradu Skupštine. Velika grupa ljudi je 
oko 15.35 sati kroz prozor ušla u jugoslovenski parlament. Policija je uspela 
da velikom količinom suzavca rastera znatan broj ljudi sa platoa ispred 
Skupštine SRJ. Više desetina građana ušlo je oko 16 časova u Saveznu 
skupštinu, dok su se policajci koji su do tada čuvali zgradu povukli. Iz 
desnog krila Skupštine vijorio se gust, crni dim, a gotovo sva stakla na 
zgradi su bila polupana. Demonstranti su demolirali nekoliko policijskih 
vozila u Kosovskoj ulici iza jugoslovenkog parlamenta. Tokom sukoba 
policije i demonstranata čula se i pucnjava iz vatrenog oružja. Komandir 
beogradske policije oko 17 časova je zatražio razgovor sa predstavnicima 
DOS-a. Oko 18 sati pripadnici policijske stanice u ulici Majke Jevrosime 
položili su oružje i priključili se demonstrantima. U Urgentni centar je 
primljeno više desetina građana sa lakšim i težim povredama. 

- Policija je bacila suzavac i u blizini zgrade Radio-televizije Srbije, dok je 
bager krenuo da se probije do ulaza. Zgrada RTS-a u Takovskoj ulici je 
potom zapaljena, a redovni program RTS-a je prestao da se emituje posle 17 
sati. Na sva tri programa državne televizije emitovani su spotovi, reklame i 
snimljene emisije. Radio televizija Studio B od poslepodne je počela da 
emituje redovne vesti o zbivanjima na ulici. Kasnije, jedna za drugom i sve 
ostale televizije počinju da izveštavaju o stvamim događajima na 
beogradskim ulicama. Ja sam se povukao natrag u hotel ,,Moskva“ jer su tu 
bili smešteni domaći i strani novinari, pa sam od njih mogao da čujem 
najnovije vesti. Jer jedini elektronski medij u Beogradu koji je i pre i u toku 
5. oktobra slobodno i profesionalno izveštavao o postizbornoj krizi i 
protestima, bio je Radio Indeks - kaže Zoran Marić, demonstrant iz 
Kragujevca. 



Novoizabrani predsednik SRJ Vojislav Koštunica obratio se predveče 
građanima sa terase Skupštine grada Beograda, a potom i preko RTS-a. U 
toku večeri održana je i konstitutivna sednica novog sastava Skupštine grada 
Beograda. Stotine hiljada ljudi je tokom cele noći bilo u centru Beograda, 
slaveći pobedu, ali i strepeći od moguće intervencije Vojske i drugih 
bezbednosnih formacija bivšeg režima. Demokratska opozicija Srbije je 
formirala krizni štab za ključne funkcije u zemlji u koordinaciji sa novim 
predsednikom, a predstavnici DOS-a razgovarali su tokom noći sa čelnicima 
državne i javne bezbednosti. 

- Kada je 5. oktobra 2000. pao Slobodan Milošević sa vlasti, naš hotel je 
radio čitavu noć. Kafana i aperitiv bar su bili puni ljudi. Jedni su dolazili da 
proslave pad Miloševića, drugi da ga ožale i da se uteše, a treći samo da 
prisustvuju ovom istorijskom činu - seća se šef sale Cvetko Đokić. 
Istovremeno, dok su opozicija i građani bili svoju političku bitku, grupe 
huligana su krenule da ruše i pljačkaju beogradske prodavnice, računajući da 
treba tako da naplate svoju revoluciju. Žrtva tog napada bio je i hotel 
,,Moskva“, koji su njegovi zaposleni uspešno spasli od vandala: 

- Sve radnje, kiosci i ostali objekti u centru Beograda bili su 5. oktobra 2000. 
razbijeni i opljačkani. I meni su neki policajci, ali i zaposleni savetovali da 
tog dana zatvorimo hotel, restoran i kafanu. Međutim, odlučio sam da hotel 
“Moskva” radi. Angažovao sam celokupno ljudstvo da dođu na posao. Pored 
restorana i kafane, radila je čak i letnja bašta. Sve stolice i stolovi su bili puni 
čitavog dana, i naredne noći, a da nijedna stolica i čaša nisu slomljeni. Niti je 
bilo koji gost izašao iz hotela, a da nije platio račun. Za tih 24 sata narodne 
revolucije prodali smo naše tromesečne zalihe hrane i pića, zaradili ogromne 
pare i, što je najvažnije, spasili smo hotel od eventualnog razaranja - otkriva 
dr Sava Janićević. 

Jutro 6. oktobra 2000. ispred Skupštine grada Beograda u velikom parku 
dočekao je veliki broj ljudi. Bilo je to prvo jutro bez diktatora na vlasti, ali sa 
„kriznim štabom“ i novim vladarima DOS-a. Nova vlast je imala i nove ideje 
u vezi sa sudbinom hotela ,,Moskva“, seća se dr Sava Janićević: 

- Negde oko sedam sati uveče, došla je jedna manja grupa i predstavila se 
kao krizni štab. Tražili su da im predam hotel. Rekao sam im, nema 
problema, zašto to da radimo noću, kada možemo sutradan na miru. 
Dogovorili smo se da dođu u 10 sati. Oni su došli, ali sam ja pozvao 
novinare, da im hotel predam pred njima. Kada su predstavnici nove vlasti, 
kako su se predstavljali, videli novinare i silne kamere, okrenuli su se i otišli. 
Kasnije, napravili su "krizni štab" od nekih ljudi iz hotela. I njima sam rekao 
da nema problema. Napisao sam kraću ostavku i podneo Upravnom odboru 
preduzeća “Moskva”. I obrazložio situaciju. Onda su oni rekli, ti ne moraš da 




ideš, ali smeni svojih 17 saradnika. Rekao sam, ne dolazi u obzir. I nisam to 
učinio. Ljudi iz DOS-a su videli da ne mogu bez mog tima koji vodi hotel 
uspešno da posluju i ostavili nas da radimo. 

Već krajem oktobra, kada je formirana prelazna Vlada Srbije koju su činili 
predstavnici Demokratske opozicije Srbije, Socijalističke partije Srbije i 
Srpskog pokreta obnove i kada su raspisani vanredni republički 
parlamentami izbori, život u Srbiji se vratio u normalu. Sankcije 
međunarodne zajednice su ukinute, Stalni savet Organizacije za evropsku 
bezbednost i saradnju (OEBS) primio je, jednoglasnom odlukom, SR 
Jugoslaviju u svoje članstvo. A nacionalna valuta dinar ponovo je 
uspostavila unutrašnju konvertibilnost. 

U zimu 2001. konstituisana je nova Skupština Republike Srbije u kojoj je 
Demokratska opozicija Srbije imala 176 od ukupno 250 poslanika. A Srbija 
je dobila prvu demokratsku vladu. Premijer nove vlade postao je dr Zoran 
Đinđić, predsednik Demokratske stranke. 

Hotel ,,Moskva“ je sa novim srpskim parlamentom sklopio dogovor da 
predstavnici državne administracije i poslanici mogu da se usele u hotel i 
koriste njegove usluge. Na osnovu tog ugovora prvi gost hotela postala je 
Nataša Mićić, poslanik Demokratske stranke iz Užica u Narodnoj skupštini 
Srbije. Nataša Mićić je koristila sobu broj 122 u u njoj boravila sve do marta 
2003. Svakog dana kada bi iz hotela polazila na posao javljala se direktoru i 
zaposlenima sa «dobro jutro». Kada je 12. marta 2003. ubijen premijer 
Zoran Đinđić poslanik Nataša Mićić je iz bezbednosnih razloga preseljena u 
jedan privatan apartman. Zaposleni su na njeno traženje sakupili posteljinu i 
odneli je zajedno sa stvarima gospođe Mićić. Policija je tog dana procenila 
da je život gospođe Mićić ugrožen, jer postoji opasnost da je tzv. zemunski 
klan ubije. 

Pored poslanika Nataše Mićić redovan stanar hotela je bila i Maja Gojković, 
predstavnik Srpske radikalne stranke iz Novog Sada, kao i mnoge njene 
druge kolege poslanici, koji su povremeno odsedali ili danas odsedaju u 
,,Moskvi“. 

XXXIX poglavlje 

21. VEK 

U novi milenijum rukovodstvo i zaposleni hotela ,,Moskva“ ušli su sa 
ambicijom da ostanu lideri srpskog hotelijerstva, ali i da ova gradska palata 
ne bude samo privredni i poslovni objekat, već i kultumo istorijski 
spomenik. Već tokom 2000. hotel je uložio tri miliona maraka u zaštitu 



fasade prema Balkanskoj ulici, krovne konstrukcije sa 14.000 crepova i 
očuvanje stilskog nameštaja. U svim sobama su zamenjeni klasični 
nameštaji i ubačeni stilski. Uz to, ugrađene su i đakuzi kade. Taj novac je 
izdvojen iz sopstvene akumulacije. Potom su preduzeti veliki konzervatorski 
radovi na zaštiti vrednih umetničkih slika iz prve polovine prošlog veka. 
Svaka soba je dobila umetničku sliku, ali i modernu elektronsku opremu od 
telefona do televizora. Samo restauracija jednog apartmana i vrednog 
nameštaja koštali su 8.500 maraka. Tako da je kompletna adaptacija hotela 
na kraju iznosila više od 6 miliona evra. 

Prema mišljenju rukovodilaca hotela, jedna od njegovih najvećih vrednosti 
je njegova stručna radna snaga. 

- To su sve vrhunski profesionalci. Uspeli smo da ih zadržimo da ne odu u 
druge hotele. Lično sam svakog od njih birao, obučavao i tako stvarao 
timove za sve poslove i to funkcioniše besprekorno. Za poslednjih 100 
godina danas najstariji srpski hotel posetilo je 35 miliona ljudi. U hotelu je 
noćilo oko četiri miliona gostiju. I sve njih je zbirinjavalo, u proseku oko 
250 stalno i povremeno zaposlenih ljudi - otkrio nam je dr Sava Janićević, 
profesor i četvrti generalni direktor ,,Moskve“. 

Zbog konstantnog kvaliteta ambijentalne sredine i usluga zaposleni u hotelu 
«Moskva» su početkom 21. veka, četiri godine za redom bili proglašavani za 
najbolje ugostitelje u Srbiji. Na 23. zboru ugostitelja Srbije 2001. godine, na 
primer, hotel «Moskva» je sa 395 bodova ubedljivo osvojio prvo mesto u 
državi. Zlatom su se tada okitili majstori ukrašenih jela Dobrila Stanković, 
Radica Lilić i Snežana Milković, kuvari Vinka Minić, Snežana 
Milosavljević, Milica Zivković, pekari Radojle Poledica, Dejan Nakić i 
Duška Dragić. A zlatni šampioni postali su i kuvari i poslastičari Đorđe 
Pešić, Nataša Spasojević, Jasmina Jovanović, konobari Ljupčo Mladenovski 
i Predrag S. Ilić, kuvar riblje čorbe Katarina Stojanović, roštiljdžija Vukica 
Krstić, barmeni Zoran Petrović i Zarko Jovanović, recepcionar Milun 
Aksentijević, sobarice Ljiljana Kovačević i Dragana Jelić. 

Da bi preduzeće napredovalo kao moderna firma, shodno novim političkim i 
privrednim intencijama, a prevashodno zbog potrebe Zakona o privatizaciji, 
“Moskva” je 2000. ušla u proces razdruživanja sa državom. U taj proces 
preduzeće “Moskva” je ušlo uz dogovor zajedno sa preduzećima i hotelima 
“Balkan” i “Mažestik”. Zbog toga je formiran i poseban Odbor za akcije, 
koji je utvrdio da pravo na deonice preduzeća imaju zaposleni, penzioneri, 
ali i građani, odnosno posetioci u gosti “Moskve”. 

Ovlašćena agencija za procenu kapitala procenila je da ova palata površine 
skoro 5.500 kvadratnih metara vredi 125 miliona dinara. To, po mišljenju 
rukovodstva i 250 zaposlenih nije bila prava tržišna vrednost hotela, jer je po 



procenama stranih supervizora “Moskva” vredela najmanje 7 miliona 
maraka. Samo promet ovog preduzeća iznosio je oko 5 miliona maraka 
godišnje. 

Odlukom Privrednog suda u Beogradu, koju je potpisao Jezda Mitrović, 
hotel je privatizovan i registrovan kao akcionarsko društvo Hotelsko- 
turističko i ugostiteljskog preduzeća "Moskva". Nekada državno i društveno 
preduzeće je, tako posle skoro sto godina, opet postalo privatno vlasništvo. 
Kapital hotela je podeljen na 98.000 akcija. Mali akcionari, njih 1.900 dobilo 
je 30 odsto akcija, a država je zadržala 40 odsto svojih akcija. Odluku o 
privatizaciji je potpisao Dragan Nikolić, predsednik Radničkog saveta. Bila 
je to prva uspešna privatizacija u srpskom hotelijerstvu, koja je okončana 
bez ikakvih sporova. 

I kao novo privatizovano preduzeće “Moskva” je radila uspešno, jer je na 
početku 21. veka hotel imao godišnji prihod od oko tri miliona evra 
godišnje. Na ime doprinosa državi plaćalo se preko 10 miliona dinara 
godišnje. Iz te akumulacije preduzeće je finansiralo lične dohotke, ali i 
socijalnu zaštitu zaposlenih i penzionera, zbog čega je formiran poseban 
fond. Zaposleni u hotelu ,,Moskva“ su 2000. imali najbolje plate, najbolje 
penzije i najbolje stipendije za svoju decu, koja su se školovala za 
ugostiteljstvo i hotelijerstvo. Njih petoro su godišnje dobijali stanove od 
svog preduzeća. Kako su sami zaposleni govorili, ,,bio je to socijalizam na 
švedski način u Srbiji“ 

Turistički savez Beograda je tada povodom pola veka svog postojanja u 
decembru 2003. generalnom direktoru hotela «Moskva» doktoru Savi 
Janićeviću dodelio Povelju sa pet zlatnih zvezdica za izuzetan doprinos 
beogradskom turizmu. Bila je to i vrhunska nagrada za sam hotel «Moskva» 
u kome je direktor radio 33 godine. 

ХХХХ poglavlje 

POVRATAK VELIKANA 

Novo vreme u Srbiji, koje čitav svet naziva demokratskim, dovelo je u hotel 
i nove, ali i vratilo stare goste. Među novima bili su asovi svetske atletike 
Karl Luis, Majkl Pauel, Bob Bimon, ali i ruski kosmonauti, osvajači svemira 
Valentina Tereškova i Aleksej Leonov, kao i srpski iseljenici Nikola Janić iz 
Stokholma, Robert Jovičić iz Australije i Bogdan Maglić iz SAD. 

Žena veka, kako su je nazvali Britanci, general-major avijacije Valentina 
Vladimirovna Tereškova gostovala je u Beogradu 2003. na poziv Ruskog 
doma, koji je proslavljao 70 godina postojanja, ali i četiri decenije od njenog 



leta sa borodom Vostok u kosmos. Bila je iskreno iznenađena lepotom 
hotela i posedno ruskim detaljima na vitražima i fasadi: 

- Nisam znala da imate hotel koji je lepši od mnogih sa sličnim imenom koje 
imamo mi u Rusiji. Drago mi je da se ovde u “Moskvi” osećam kao da sam 
kod kuće - priznala je Valentina Tereškova šefu recepcije. 

Proslavljanje dve godišnjice prvog leta u kosmos i rođendana Ruskog doma, 
obeleženo je u Beogradu i hotelu “Moskva” brojnim koktelima i susretima 
sa zvaničnicima, ali i projekcijom filma "Čitav život u letu". To je bio 
dugometražni dokumentarni film, u kojem se Tereškova priseća tog 
istorijskog događaja, kao i ličnih trenutaka u njenoj svemirskoj misiji, 
životu, detinjstvu, roditeljima i porodici. 

Rodila se 1937. u selu Maslenikovo u Jaroslavskoj oblasti u Rusiji. Roditelji 
su joj bili kolhozni radnici. Otac joj je poginuo u Drugom svetskom ratu, 
nakon čega se majka s troje dece preselila u Jaroslavlj. Zbog siromaštva koje 
je vladalo u prvim godinama iza rata, Tereškova nije pohađala školu sve do 
svoje desete godine. Nakon završetka sedmogodišnje škole, kao 
sedamnaestogodišnja devojka zaposlila se u lokalnoj fabrici automobilskih 
guma, no uz posao je nastavila školovanje u večernjoj školi. Uz posao i 
učenje bila je i aktivna članica aerokluba u sklopu kojeg se bavila 
padobranstvom i imala 163 skoka. 

U to vreme su padobranski treninzi bili važan deo obuke budućih sovjetskih 
kosmonauta, jer su se oni pri povratku u Zemljinu atmosferu izbacivali iz 
svemirskog broda i prizemljivali padobranom. Ljubav prema svemirskom 
programu i njene kvalifikacije, naterale su je da se pismeno obrati 
Sovjetskom svemirskom centru u Moskvi koje je upoznala sa svojim 
padobranskim sposobnostima i željom za učestvovanjem u svemirskom 
programu. 

Godine 1962. Tereškova je pozvana u Zvezdani grad nedaleko od Moskve 
da započne s pripremama za svemirski let. Izabrana je među 400 
kandidatkinja. Sa kosmodroma Bajkonur u današnjem Kazahstanu 16. aprila 
1963. lansirana je u svemir brodom “Vostok 6”, čime je postala prva žena u 
svemiru. Za vreme svoga leta, komunicirala je s “Vostokom 5” koji se 
istovremeno nalazio u svemiru i kosmonautom Valerijem Bikovim. Nakon 3 
dana i 48 kruženja oko Zemlje, Tereškova se izbacila iz broda i padobranom 
spustila na Zemlju. Njen let se odvijao 7 dana pre održavanja moskovske 
međunarodne konferencije žena na kojoj su joj svoje priznanje odali, između 
ostalih, i engleska kraljica Elizabeta II i sovjetski premijer Nikita Hruščov. 
Proglašena je herojem Sovjetskog Saveza i postala je nosilac najviših 
državnih počasti i nagrada. 



- Danas je to žena u najboljim godinma, gracioznog držanja i dostojanstvene 
pojave. Cenjena je kao intelektualac, jer je doktorka Valentina Tereškova 
rukovodilac Ruskog centra za međunarodnu naučnu i kulturnu saradnju, po 
kojoj je nazvan krater na Mesecu i mala planeta "Galeb". Kako mi je rekla u 
Moskvi živi mirnim životom sa svojom ćerkom Jelenom, koja je, takođe, 
doktor, ali medicine - diskretno nam je saopštio Đorđe Lakobrija, koji je u 
holu recepcije hotela “Moskva” uspeo da dobije autogram od “žene 20. 
veka”. 

Kosmonaut Aleksej Leonov je prvi čovek koji je u svemiru izašao iz 
vasionskog broda i lebdeo oko njega. Bilo je to 18. marta 1965. Tu prvu 
ljudsku šetnju svemirom, naučnici i mediji su po njemu nazvali 
,,leonovanje“. Leonov je leteo drugi put u svemir brodom „Sojuz 19“, deset 
godina kasnije, u zajedničkoj sovjetsko-američkoj misiji 17. jula 1975. Dva 
broda su se spojila u vasioni i Aleksej Leonov se tom prilikom rukovao sa 
Tomom Stafordom. U Beogradu je boravio 2004. kao gost srpskih naučnika. 
Lider švedskih Srba, rođeni Beograđanin, Nikola Janić, vlasnik i glavni 
urednik lista “Koreni” već pet godina je redovan gost “Moskve”. Svoju sobu 
broj 432 je pretvorio u redakciju, a bife kod recepcije u kancelariju, u kojoj 
prima svoje saradnike. 

- Potreba da uspostavim što bliže veze između otadžbine i dijaspore u 
Skandinaviji, obavezuju me da skoro svakog meseca dolazim u Beograd. 
Iako ovde imam porodicu, odsedam u hotelu, jer mi omogućava maksimalne 
uslove za rad i za odmor. Kako se “Moskva” nalazi u centru Beograda, svim 
mojim saradnicima, je lako da me pronađu, da dođu, završe naše poslove i 
odu tamo kuda ih put dalje nosi. U hotelu obavljam najmanje dve vrste 
posla, uspostvljam kontakte sa državnom administracijom, ministarstvima i 
srpskim organizacijama, ali i skupljam i uređujem informacije, koje plasiram 
u srpskim medijima u Svedskoj i preko interneta po svetu. Uvek kada imam 
neki problem, ljudi u hotelu mi pomažu da ga rešim, tako da mi se ponekad 
čini da me uopšte ne smatraju za gosta već za nekog ko je njihov kolega i 
prijatelj - kaže Nikola Janić. 

Srpski iseljenik Robert Jovičić, star 38 godina, koji je iz Australije 
deportovan u Srbiju u prošle godine, jer nema državljanstvo nijedne države, 
spavao je tri dana ispred australijske ambasade u Beogradu, protestujući 
zbog proterivanja. 

- Rođen sam u Parizu, odakle sam sa roditeljima otišao u Australiju sa dve 
godine. Otac Stamenko rođen je u selu Gornji Dubalj, a majka u Velikoj 
Plani. Moj brat Dragan i sestra Suzana su rođeni u Srbiji, ali svi danas imaju 
australijsko državljanstvo. Jedino ga ja nemam, već samo dozvolu za 
boravak i rad. Moja drama u Melbumu je počela 2001. godine, kad sam 



osuđen na dve godine zatvora zbog tuče. A onda su me pozvali u policijsku 
upravu za imigrante i rekli mi da je moja radna i boravišna dozvola 
suspendovana, pa mi preti deportacija - kaže Robert Jovičić. 

Nakon zatvorskih dana, Robert je prebačen u deportacioni centar u kojem je 
bio do 18. juna prošle godine, kad je doznao da ga sud deportuje u u Srbiju 
iz koje je poreklom. 

Usledio je put preko Kuala Lumpura i Rima do Beograda. Prema rečima 
Jovičića, koji pre toga nije nigde putovao, pa i nije imao pasoš Australije, 
policajci su uporno odbijali da mu pokažu sa kakvim ga dokumentima 
deportuju u Srbiju. 

- Tek kad smo stigli na beogradski aerodrom, dvojica federalnih šerifa koji 
su me pratili su mi uručili tri koverte. U prvoj je bilo 1.500 dolara za 
troškove, u drugoj presuda po kojoj sam deportovan, a u trećoj nekakav mali 
dokument, nalik ličnoj karti u Srbiji. U njoj je bila moja slika i nekakav 
pečat sličan vizi. Serifi su se okrenuli i otišli, a da mi nikada nisu dali pasoš. 
Pogranična policija na aerodromu me je samo propustila. Na aerodromu sam 
upoznao taksistu koji mi je pomogao da dođem u hotel "Moskva" u kome 
sam se smestio i odakle sam pokrenuo svoju bitku za pravdu - ispričao je 
Robert Jovičić. 

STARE LJUBAVI 

Od nekadašnjih gostiju “Moskvi” su se kao staroj ljubavi vratili italijanski 
režiser Robeto Čuli, američki i britanski novinari Dejvid Bajdner i Tim 
Džuda, austrijski pisac Peter Handke, ali i norveška glumica Liv Ulman i 
francuska diva Milen Demonžo. 

Čuveni novinar „Njujork tajmsa“ i dugogodišnji dopisnik ovog lista iz 
nekadašnje Jugoslavije, Dejvid Bajnder bio je proletos gost NUNS-a. Ovaj 
Amerikanac imao je predavanje u Nezavisnom udruženju novinara Srbije o 
tačnosti i verodostojnosti u izveštavanju i o važnosti objavljivanja ispravke u 
štampanim medijima bez posebnih zahteva čitalaca. Bila je to i prilika da 
mladim novinarima Bajnder opiše kako se i kada on prvi put sreo sa Srbima. 

- Pripadam generaciji koja je verovala da se novinarstvo ne može naučiti 
studiranjem, nego radom. Da je to zanatska profesija. Počeo sam od nule, 
bio potrčko u redakciji, pratio lokalne vesti, policiju, sudove, pisao 
nekrologe. Radio sam u desetak listova, u Masačusetsu, Kentakiju, Ilinoisu, 
Minesoti. Posle ređanja svih ovih država američkog Srednjeg zapada, teško 
da bi neko pomislio da sam rođen u Londonu! Moj otac je tamo bio dopisnik 
jednog od tada najboljih američkih listova, „Čikago dejli njuza“. Mnogo 
boljeg od „Njujork tajmsa“, i mnogo, mnogo boljeg od „Vašington posta“. 



Bio је cenjen dopisnik i iz Italije, SSSR, Nikaragve... Ne samo što mi je on 
bio uzor u novinarstvu, već i moj deset godina stariji brat, koji je pisao 
izvanredno. Nažalost, Drugi svetski rat je sprečio njegovu karijeru, on se 
prijavio u vazduhoplovstvo i leteo u 26 misija nad Nemačkom, a zatim 
poginuo. Moja majka je radila za jedan list u Čikagu, levičarski. Jednom mi 
je rekla da sam začet u Budimpešti i nošen u stomaku do Beograda, Tirane i 
Raguze (Dubrovnika). Tako da je kontakt sa Balkanom bio još u mojoj 
prenatalnoj fazi - pričao je Dejvid Bajnder, koji je otkrio daje posle studija 
na Harvardu u Beograd kao dopisnik došao još davne 1963. 

- Bila je to ljubav na prvi pogled. Odmah sam spoznao da su Srbi komičan, 
duhovit svet. Smestili smo biro u sobu hotela "Moskva", otvorio sam vrata, 
otkačila su se. Pridržavao sam ih rukama, došlo je osoblje, sa osmehom su 
rekli: „Nema problema, sad ćemo to da popravimo“! Ujutro je luster pao 
pravo na doručak, otišao sam da operem ruke, lavabo je otpao... Verovatno 
bi se većina Amerikanaca razgnevila, ja sam se smejao i smejao... - priča 
Bajnder, koji nijednog trenutka nije pomislio da napusti ,,Moskvu“. 

U Beogradu je Bajnder prvi od svih američkih i svetskih novinara 1968. 
saznao i objavio da će trupe Varšavskog pakta izvršiti invaziju na 
Čehoslovačku. A potom je i prvi objavio procenu CIA iz novembra 1990. 
godine da će se SFRJ raspasti. U hotelskim sobama ,,Moskve“ ovaj novinar 
je napisao seriju tekstova o Srbima, koji se mogu smatrati i pravom studijom 
o političkim dešavanjima na Balkanu. Jedan od tih tekstova pod naslovom 
"Umotana u oblandu zvanu Jugoslavija", govori o novijoj istoriji Srbije, a 
naročito o poslednjoj deceniji XX veka. Pominje Miloševića i njegove 
zablude i poraze. Međutim, za nas je najinteresantnija njegova ocena stava 
međunarodne zajednice u vezi sa raspadom SFRJ. 

U tom tekstu Dejvid Bajdner kaže: 

"U međuvremenu, Srbija je groteskno postala predmet odvratnosti 
međunarodne zajednice, pa čak i mržnje. Na političko-intelektualnoj 
globalnoj osi, koja ide od Pariza do Londona, do Vašingtona i Njujorka i sve 
do Holivuda, antisrpski sentiment jednak ili čak i veći od onoga koji je 
postojao prema nacističkoj Nemačkoj, fašističkoj Italiji, imperijalističkom 
Japanu ili staljinističkoj Rusiji." 

Prema Bajnderovom mišljenju, ovako cma slika Srbije je kreirana zato "što 
su stari zlikovci počeli da blede i svetu bio potreban bar jedan novi zlikovac, 
pa je kocka pala na Srbiju." 

- Gospodin Bajnder se u hotelu najviše zadržao sredinom devedesetih kada 
je sa koleginicom Norom Belof radio na filmu „Raspad Jugoslavije“, koji 
oni tumače nasilnom secesijom Slovenije i Hrvatske. Tada sam iskoristio 
priliku da ga zamolim za autogram, koji mu i danas rado pokazujem, jer je 



od tog njegovog istorijskog potpisa prošlo punih 12 godina - priznao nam je 
recepcionar Đorđe Lakobrija. 

Timoti Tim Džuda, dopisnik, se u Beogradu pojavio punih trideset godina 
posle Dejvida Bajndera. Ono što ovaj Britanac ima zajedničko sa kolegom 
Amerikancem jeste, nada sve, razumevanje za srpsko viđenje sopstvene 
tragedije i međunarodnih zbivanja. To je i jednom i drugom otvorilo mnoga 
srpska vrata i privuklo ih da se nanovo vraćaju Beogradu i hotelu “Moskva”. 
Kada se britanski novinar Tim Džuda pre desetak godina pojavio u 
Beogradu imao je status dopisnika londonskog “Tajmsa” i nedeljnika 
“Ekonomist” iz više balkanskih zemalja. U međuvremenu je bio izveštač iz 
Avganistana, Kurdistana, Irana i Sudana. Danas je Džuda nezavisni 
publicista i ekspert za Balkan, koji svoje informacije prodaje svetskim 
medijskim agencijama. Autor je knjiga: "Srbi: Istorija, mit i destrukcija 
Jugoslavije" i "Kosovo: Rat i osveta", koje je objavila izdavačka kuća Jejl 
univerziteta. 

Nije skromno ako kažemo da je ovaj britanski novinar i ekspert za balkanska 
pitanja većinu skica za svoje knjige načinio upravo u tišini sobe hotela 
“Moskva”. 

PRIJATELJ DŽORDŽA BUŠA 

Od srpskih iseljenika stalni gost je i čuveni atomski fizičar dr Bogdan 
Maglić, direktora kalifornijske kompanije “Haj enerdži tehnolodžis”. Maglić 
je član SANU i jedan od 50 svetskih šampiona inovacije, koji su izabrani 
proletos u konkurenciji od 1.650 naučnika iz 30 zemalja. Na dan dobijanja 
tog prestižnog priznanja, u leto 2005. lično mu je čestitala Lora Buš, prva 
dama SAD, jer je Maglić prijatelj porodice američkog predsednika Džordža 
Buša i njegovog oca Džordža Buša starijeg. Ovo priznanje je dr Maglić 
dobio za inovaciju i razvoj prve svetske tehnologije za detekciju eksploziva. 
Naime, Bogdan Maglić je bio na čelu tima koji je razvio “Carbon finder” ili 
stohiometar, koji detektuje hemijsku formulu supstanci skrivenih u metalu 
za manje od 15 sekundi. Njegova firma „Нај enerdži tehnolodžis“ potpisala 
je ugovor sa američkom vojskom za istraživanje proizvoda koji će 
detektovati protiv-tenkovske podzemne mine. Taj epohalni izum dr Maglić 
je promovisao u Srbiji i tim povodom je bio i u Beogradu i u hotelu 
,,Moskva“. 

Kako je jednom prilikom pričao prijateljima, u divnom ambijentu hotela, 
Maglić je u Ameriku otišao sa jugoslovenskim službenim pasošem da radi 
doktorat. Odmah se zaposlio u nacionalnoj laboratoriji Atomske komisije, 
mada je pre toga bio član Komunističke partije. To je suprotno tzv. 



Makaranovom zakonu, koji izričito kaže da niko ko je bilo kad bio član 
komunističke partije, ni pod kojim uslovima ne može da uđe u Ameriku. 
Međutim, više od deset hiljada rukovodilaca Titove partije bili su u periodu 
od 1955-70. u Americi. Kako je to uopšte bilo moguće, pitali su ga prijatelji, 
a dr Bogdan Maglić je odgovorio: 

- Zato što je Stejt Department napravio izuzetak, dajući službeno tumačenje 
da članovi SKJ, zapravo, i nisu komunisti, ili su samo na rečima - 
komunisti. Zato smo svi mi iz Srbije mogli da slobodno dolazimo u 
Ameriku. Ja sam još '61. godine ostvario najveće otkriće iz oblasti fizike i 
od tog momenta se moj status potpuno promenio. Amerikanci su se onda 
pribojavali da Tito potajno toliko investira u nuklearnu energiju, da bi 
mogao da napravi atomsku bombu. Sumnjivo je bilo i to što je Tito dao 
izričitu izjavu da neće da pravi bombu, i da je odustao od bombe. U 
Nukleamom institutu u Vinči postojala je ratoborna struja koja je žarko 
želela da se pod hitno napravi atomska bomba. U stvari, smatralo se da to i 
nije toliko Titova opsesija, nego da Tito sve manje i manje kontroliše te 
tajne atomske planove. 

Bogdan Maglić je Srbin, rođen u Somboru 1928. godine. Sa 13 godina je 
preživeo ustaški logor. Diplomirao je 1950. fiziku na Beogradskom 
univerzitetu; magistrirao 1955. na Univerzitetu u Liverpulu, a doktorirao 
1959. na Tehnološkom institutu u Masačusetsu. Otišao je u Ameriku 1956, 
kao stipendista UNESCO-a, u Masačusetski institut za tehnologiju (MIT). 
Kasnije se pričalo da ga je Tito poslao da uhodi Amerikance i njihov razvoj 
atomske bombe, a u Beogradu se tvrdilo da je Maglić emigrirao i počeo da 
radi za CIA. 

Na Kalifomijskom univerzitetu je radio od 1961, gde je otkrio česticu omega 
mezon. Patentirao je aneuronsku nukleamu energiju, odnosno proces fuzije 
bez radioaktivnosti, kao i najnoviji supersenzor, koji identifikuje hemijski 
sastav materije, a za koji se predviđa masovna primena u borbi protiv 
terorizma. 

Bio je predsednik Korporacije za višu fiziku u Prinstonu, rukovodilac u 
Centru za vasionsku tehnologiju u Nju Meksiku, saradnik Američkog 
udruženja fizičara, kopredsednik Teslinog memorijalnog komiteta; 
predsedavajući Alumni kluba Nju Džersi pri Institutu za tehnologiju 
Masačusets, član nacionalnog upravnog odbora Ripon udruženja... 

Dobitnik je Priznanja predsednika SAD Džona Kenedija za otkriće omega- 
mezona 1961, odlikovan Ordenom jugoslovenske zastave sa zlatnim vencem 
za produbljivanje američko-jugoslovenske tehničke saradnje 1976, član 
SANU, počasni građanin Svajcarske. Živi u oblasti Orini u Kalifomiji 
(SAD). 



Maglić је nosilac Zlatne medalje Kongresa SAD, a član je i Srpske 
akademije nauka i umetnosti (SANU) u Beogradu. Devedesetih godina je 
bio aktivan miloševićevski aktivista i srpski lobista u SAD, ali je time 
prestao da se bavi posle Dejtonskog sporazuma 1995. godine. Srbi najradije 
vole da govore kako je dr Maglić zet u čuvenoj porodici Rokfeler. 

Kada je Maglić u hotelskim razgovorima priznao da se viđao sa Josipom 
Brozom mnogi mu nisu verovatli: 

- Prvi susret sa Titom imao sam za vreme proslave dvestogodišnjice 
Amerike. Bio sam predsednik Jugoslovensko-američkog komiteta za 
proslavu Američke Revolucije. To se tako zvalo. Tito je onda tražio da se za 
120 rođendan Tesle, koji je padao na 10. jul 1975. iz Vašingtona pošalje 
specijalna predsednička delegacija. U to vreme, ja sam imao komunikacije 
sa Henrijem Kisindžerom u vezi sa izgradnjom nuklearke Krško. I zato je 
baš mene Kisindžer poslao da na Teslinoj proslavi budem predstavnik 
predsednika Džeralda Forda, zajedno sa direktorom NASA Džimom 
Flečerom. Od tog momenta, Tito i ja smo najedanput postali najveći 
prijatelji. Čudna je bila ta promena atmosfere, a novine su konačno objavile 
da sam i ja član američke delegacije na večeri kod Tita. 

Doktor Maglić je kasnije kao ugledni naučnik dolazio na Beli dvor i kod 
Slobodana Miloševića, kome je predložio da se napravi Jugoslovensko- 
američka banka. To je bilo u julu 1989. 

- Moj prijatelj Branko Milinović i ja smo od Miloševića tražili da dozvoli da 
se Oplenac vrati Karađorđevićima, da princ Tomislav dođe u Jugoslaviju, i 
da Igumanovu palatu vrati Srpskoj pravoslavnoj crkvi. Milošević je pristao: 
"Vi hoćete da se vrati Oplenac i Igumanova palata? Nema problema - u 
redu!" Ispunio je obećanje posle dva meseca. Sve formalnosti su brzo bile 
obavljene. A mi odemo u Ameriku i kažemo ovima našima: "Neverovatan je 
ovaj čovek! Sta god kaže - ispuni!" Naravno, ništa nije bilo od projekta 
Jugoslovensko-američka banka. Milošević i njegovi pajtaši trebalo je da daju 
30 miliona dolara, pošto smo mi u Americi našli 30 miliona dolara. Kapital 
od 60 miliona je vrlo mali za jednu banku. Najedanput - nikako nema 30 
miliona iz Beograda - seća se dr Bogdan Maglić. 

TRAGOVI SEĆANJA 

Kada se pre nekoliko meseci u hotelu ,,Moskva“ pojavila slavna norveška 
glumica Liv Ulman, dočekana je kao stara srpska prijateljica i poznanica. 

Liv Ulman, koja je rođena 1938. a prvi film “Persona” snimila 1966. se u 
Srbiji prvi put pojavila sedamdesetih godina kao gošća FEST-a. Iza sebe je 



već imala nekoliko uspešnih filmova, kojima je pečat davao njen suprug 
Igmar Bergman. I tada je prvi put bila stanar hotela “Moskva”. 

Desilo se, međutim, da se mlada Liv u Beogradu zaljubila u televizijskog 
novinara Dragana Babića. Ta ljubav je vremenom ušla u legendu 
beogradskog mondenskog i belosvetskog života, koji je opisivao Momo 
Kapor: 

- Družio sam se sa Draganom Babićem koji je bio pratilac Liv Ulman. Često 
su dolazili u atelje u kome sam ja tada slikao. Sećanja me jako varaju, pošto 
smo Dragan i ja uglavnom bili pijani. Kad bih kinuo, Dragan bi počeo da se 
kleberi. Rekao je da ću kinuti tačno 11 puta, pošto je to normalna alergija na 
alkohol. I on je uvek kihao po 11 puta. Uvek mi je dolazio sa čvrstom 
odlukom da će prestati da pije, jer je to tako obećao Liv. Međutim, kad bi 
mu pustio neku našu ploču, Zvonka Bogdana ili nešto slično, toliko bi se 
raznežio da je odmah pitao ima li kod mene nešto da se pije. I napili bismo 
se kao letve. Moj prijatelj Lale Đurić i ja smo ogromno platno stavili na pod, 
iz tube iscedili boje, i počeli da razmazujemo, dok na njega nije ugazila Liv 
Ulman, pošto je i sama popila flašu votke. Izvinjavala se, ali je Lale smatrao 
da su sve njene stope čista umetnost. 

Dragan Babić i Liv Ulman su, kako svedoče njihovi prijatelji, voleli da se 
svađaju, tuku i opijaju 11 godina po svim kontinentima, a onda je svako 
otišao na svoju stranu. Upamćena je scena njegovog intervjua sa njom u 
“Kino oku”, koja je okončana njihovim energičnim izlaskom iz studija, 
posle čega su u hotelu “Moskva” imali izliv emocija. Od te spektakulame 
ljubavi ostao je strip "Tri praseta" koji su zajedno nacrtali u kalifornijskom 
gradiću Karmel, čiji je gradonačelnik bio Klint Istvud, prilično uzdržana 
sećanja Dragana Babića i memoarska knjiga Liv Ulman "Izbori - plime i 
oseke". 

Međutim, Liv Ulman je u sebi sačuvala ljubav ili makar prijatna sećanja na 
Beograd, jer je devedesetih godina u pismu upućenom Borki Pavićević, 
direktoru Centra za kulturnu dekontaminaciju, izrazila najdublje žaljenje i 
zabrinutost zbog situacije u koju je dovedena naša zemlja. 

- Kao vaš stari prijatelj želim da izrazim punu podršku za ono što Vi i vaše 
kolege činite. Verujem da je vaš rad od krajnje važnosti i zbog toga želim da 
vam izrazim naše poštovanje - kaže se u poruci Liv Ulman. 

Beograd joj je uzvratio pažnjom, jer je Ulman dobila pregršt nagrada, od 
kojoj je najdraža ona koju joj je dodelila Kinoteka: 

- Srećna sam da na svetu postoji muzej, i to baš u Beogradu, koji ima sve 
filmove Igmara Bergmana - rekla je tom prilikom norveška diva. 

Liv Ulman je najzapaženije usloge ostvarila u 11 filmova u režiji 
legendarnog švedskog reditelja Ingmara Bergmana. Nominovana je za 



Oskara za uloge u filmovima "Emigranti" i u Bergmanovom "Licem u lice". 
U Nju Delhiju je proletos dobila indijsku nagradu za životno delo. Liv 
Ulman je danas ambasador UNICEL-a i profesor doktor Norveškog 
univeriteta za nauku i tehnologiju. U Beograd dolazi i kao glumica, i kao 
naučnik, ali najčešće kao prijatelj. 

Omiljena francuska plavuša uz Brižit Bardo šezdesetih godina 
Milen Demonžo, danas gospođa koja ima 71 godinu, doputovala je u 
Beograd proletos sa ekipom filma "Kalifornija". Mada iza sebe ima skoro 90 
filmova, u kojima su joj partneri bili Iv Montan, Rodžer Mur i Alen Delon, 
priznala je domaćinima u hotelu da joj je film Žaka Lišija bio poseban 
izazov. Za "Kaliforniju" osim glumačkog angažmana vezuju je i porodične 
veze, jer je film snimljen po knjizi njenog svekra Žorža Simenona. Lilm je 
pomalo mračan i perverzan i govori o čudnom odnosu bogate naslednice i 
njene ćerke sa dvojicom emigranata. 

- Lilmska francuska legenda Milen Demonžo došla je, kako mi je rekla, na 
Lestival francuskog filma, koji je otvoren u u Domu omladine. Očarana 
lepotom hotela, ali i grada, dok mi je potpisivala autogram na svojoj 
fotografiji, rekla je: „Dugo već poznajem vašu zemlju, jer sam u bivšoj 
Jugoslaviji snimala film "Kada dođe ljubav". Sećam se da smo tada krstarili 
okolinom Dubrovnika i da sam se prvi put u životu napila i to od šljivovice. 
Najlepše uspomene vežu me i za mornara koji je svirao na harfi. Ovaj 
prostor veže me i za snimanje filma "Čiča Tomina koliba", kada mi se 
udvarao Omar Sarif. Hotel je divan. Soba je tako elegantna i lepa, da sam 
uživala u njoj. Najviše me iznenadio mir i tišina koju hotel pruža, iako se 
nalazi u centru, kojim prolazi na hiljade automobila i autobusa. Nadam se da 
ću sledeće godine ponovo doći u Beograd da predstavim svoj novi film 
"Ispod krovova Pariza" - rekla je Milen Demonžo i pozdravila se sa svima 
nama u recepciji - ispričao je Đorđe Lakobrija. 

ŽIVETI SA SRBIMA 

Početkom 21. veka u hotelu ,,Moskva“ su UNMIK i britanska agencija LIA 
potpisali ugovor o razmeni podataka i saradnju u borbi protiv krijumčarenja 
cigareta. A povodom 37 godina postojanja, Prirodno-matematički fakultet je 
u proleće 2006. u hotelu ,,Moskva“ priredio Svečanu proslavu kojoj su 
prisustvovali univerzitetski profesori, javne ličnosti, privrednici, inostrani 
gosti i studenti. 

Kontroverzni kum alternativne muzike od sedamdesetih na ovamo, Aleks 
Čilton je u aprilu 2006. imao sjajan autorski koncert u beogradskom Domu 
omladine. U Beogradu je boravio skoro nedelju dana u izuzetno uređenoj 



sobi na dva nivoa hotela "Moskva", pripremajući sa lokalnim parom 
muzičara svoj beogradski nastup. Od obavezne priručne toalete u sobi je bila 
njegova skupocena zlatna gitara, mapa sa notama i ličnim beleškama, ali i 
bezbojna pakla cigareta marke “natural american spirit”. 

Noseći te stvari svuda sa sobom po svetu, Čilton za sobom razvejava 
prirodan američki duh bez greške. Kad ga čovek prvi put vidi, Aleks Čilton 
se doima kao vizuelna verzija miksa Vudija Alena i Džejmsa Džojsa. Na 
prvog asocira njegova tipično američka aura smušenog intelektualca, 
profesora sa naočarima koji sa svojim prijateljima svira nešto najviše nalik 
džezu. Docnije, za stolom restorana "Moskva”, dok naručuje zelenu salatu, 
tanjir sa sirevima, škarpinu i omiljenu kolu lajt, zapisujući na papirnom 
podmetaču reči za "molim", "hvala", "škarpina", počinje da podseća na 
Džojsa. 

Čilton je rođen krajem decembra 1950. Bio je belac tinejdžer koji peva 
tržišno potentni soul u razomo popularnoj atrakciji grupe Вох Tops, da bi 
potom iz tako zrelog muzičkog žanra otišao u navodnu frivolnost roka. 
Ljubitelj Bitlsa i Kinksa, sin uglednog lokalnog džez muzičara sa nekoliko 
braće i sestara u porodici, umeo je u svojoj profesionalnoj biografiji da 
načini mesta i za posao perača sudova i čistača poda u njuorlianskim 
klubovima i da postane muzički gigant. 

Privatno i u hotelu slušao je Baha, Hendla, koga jednostavno obožava, 
Telemana, a kako reče, počinje da otkriva Vivaldija, a zatim i manje poznate 
francuske predstavnike, kakvi su Mofat i Žan Baptista Lili. Uživao je i u 
poznom romantizmu Bramsa i Vagnera. Od srpske muzike, slušao je u 
hotelskoj sobi samo disk sa španskim gitarskim bravurama profesora Jovana 
Jovičića. 

Austrijskog pisca Petera Handkea zaposleni u hotelu više ne smatraju ni 
strancem, a ni gostom već jednim od domaćina, jer je zajedno sa njima već 
desetak godina. Poslednji put je bio u proleće 2007. kada je došao da poseti 
manastir Visoki Dečani. Naime, tada su Peter Handke, Klaus Pajman, 
upravnik pozorišta "Berlinski ansambl", glumica Keti Rejhel, dramaturg Juta 
Ferbers i politikolog Ekart Spoo posetili Kosovo i Metohiju. Došli su iz 
Beča u Beograd, prenoćili u “Moskvi” i uputili se u Dečane. U ime igumana 
manastira, goste iz Austrije i Nemačke primio je protosinđel Sava Janjić. 
Proveli su vaskršnje praznike sa Srbima iz Velike Hoče, gde su uručili prilog 
od 50.000 evra koje je Handke dobio za nagradu “Hajnrih Hajne” i kao 
prilog više nemačkih umetnika. U manastiru Visoki Dečani prilog su monasi 
podelili najsiromašnijim srpskim porodicama u Metohiji. Bio je to izraz 
lične solidarnosti i podrške Petera Handkea srpskom narodu. 



Handke је jedan od vodećih pisaca savremene svetske književnosti. 

Značajno je doprineo menjanju književnih paradigmi. Prevođen je na mnoge 
svetske jezike. Na srpskom jeziku, pored ostalog, objavljena su i njegova 
dela “Užas praznine”, “Spori povratak kući”, “Detinja povest”, “Pouke 
planine Sent-Viktoar”, “Kroz sela” i “Oproštaj sanjara”. Rođen je 1942. u 
Grifenu u Austiji. A u Srbiji se pojavio početkom devedesetih da bi javno 
izrazio svoj protest zapadnom nasilju nad srpskim narodom: 

- Moja majka je Slovenka, imao sam dvojicu braće i jedan brat je bio 
veliki zastupnik Jugoslavije. Majka mi je o Jugoslaviji puno pričala i 

to ne može da ode iz mene. I to nije Srbija, to je stara Jugoslavija. Srbi su 
narod, koji nije ni bolji, ni lošiji od drugih naroda. I niko to ne opisuje - kaže 
kao da se pravda Peter Handke. 

Pre desetak godina napisao je esej „Pravda za Srbiju”, koji je, kako je sam 
opisao, „zamišljen ne kao pamflet, već kao pledoaje sa mnogo 
pripovedačkih elemenata”. Tada je zbog vatrene odbrane Srbije i njenog 
ondašnjeg predsednika Slobodana Miloševića izazvao lavinu kritika. Ponovo 
je dospeo u žižu interesovanja javnosti pošto je u prilogu za nemački 
književni časopis „Literaturen” zatražio „više pravde” za Slobodana 
Miloševića. Kontroverzni Handke u tom prilogu piše o svojoj trosatnoj 
poseti Miloševiću u haškom zatvoru Sheveningenu, uz simboličnu 
„reportažu” iz španske La Manče - one iste iz koje potiče Servatesov Don 
Kihot - provincije koja mu je poslužila kao alegorija za nestalu Jugoslaviju. 

- Niko nije Srbiju vemo opisao. Ja sam to počeo da radim, radim još uvek, 
ne znam da li ću to raditi ubuduće. Postoji jedan pozorišni komad u kome 
žena kaže suprugu "Nećeš ti pobeći od moje ljubavi! Isto tako Srbija neće 
pobeći toj "ljubavi" Evrope - poručuje Peter Handke, za kog su svi u 
Beogradu uvereni da će se opet doći. 

ХХХХ1 poglavlje 


NAJNOVIJA ,,MOSKVA“ 


Palata «Rosija» i hotel «Moskva» su za sto godina svog postojanja preživele 
9 država i političkih sistema, a time i 5 puta menjali svoj društveno- 
ekonomski status. Palata i hotel su podignuti u Kraljevini Srbiji, a i danas 
opet egzitsiraju u Republici Srbiji. U tom međuvremenu od jednog veka 
palata «Moskva» je od poslovnog zdanja i gostionice prerasla u istinski hram 
politike, umetnosti, sporta i ugostiteljstva. ,,Moskva“ je imala 11 vlasnika - 
Akcionarsko osiguravajuće društvo «Rosija», Ujedinjenu banku, Jadransku 
banku, državnu Poštansku štedionicu, nemačku državu, privatnu agenciju 



«Putnik» kao akcionarsko društvo, državni Maršalat i Protokol predsednika 
Tita, ujedinjeno Hotelsko preduzeće «Unija», samoupravno preduzeće 
«Moskva», akcionarsko društvo sa hiljadu akcionara i američku of-šor 
kompaniju "Netwest finance". Građen je kao internacionalna palata, čiji su 
vlasnici bili Rusi i Srbi, Rusi i Mađari, Srbi, Dalmatinci, Nemci, 
Jugosloveni. A danas su Srbi, Svajcarci i Amerikanci. 

Hotel je u međuvremenu menjao i svoj društveno-ekonomski status, jer je 
prvo bio akcionarsko društvo, odnosno privatno preduzeće, zatim državna 
firma, i u kraljevini i u komunističkoj Jugoslaviji. A potom društveno 
samoupravno preduzeće i akcionarsko društvo sa hiljadu akcionara. 

Naime, kada je Agencija za privatizaciju Vlade Srbije u proleće 2005. 
raspisala prodaju državnih i privatnih akcija AD HTUP ,,Moskva“, za 
kupovinu akcija hotela prijavilo se šest kupaca, među kojima četvoro iz 
inostranstva. U Komisiji za hartije od vrednosti otvorene su ponude 
litvanske firme „Ukio banko investicione group“, italijanskog konzorcijuma 
,,Serbia“, kompanije ,,Netwest finance“, firme „Delta M.“, konzorcijuma „ 
Balkan Midland“ i kompanije „Domikor LTD“ sa Kipra. Najbolju ponudu 
po oceni Komisiji za hartije od vrednosti dala je kompanija ,,Netwest 
finance“, koja je ponudila da za 14.137 dinara otkupi minimum i maksimum 
51 odsto akcija hotela. 

Za preuzimanje ovog paketa akcija "Moskve" ova kompanija ponudila je 
8,45 miliona evra, što je bila tri puta veća suma od knjigovodstvene 
vrednosti. A za celokupni kapital preduzeća "Moskve" kompanija ,,Netwest 
finance“ dala je 16,5 miliona evra, što je većina akcionara i članova bivšeg 
rukovodstva prihvatila. Time su hotelsko preduzeće i palata ,,Moskva“ 
povratili svoj državotvomi i društveno-ekonomski status koji su imali 
prilikom osnivanja pre 100 godina. 

Posle preuzimanja hotela ,,Moskva“ novi vlasnici su generalnog direktora dr 
Savu Janićevića imenovali za specijalnog savetnika, a na njegovo mesto je 
došao Miodrag Marinković, koji je pre toga, bio na čelu ugledne vojne 
hotelske ustanove na Tari. Za predsednika Upravnog odbora kompanije 
,,Moskva“ imenovan je gospodin Veljko Kadijević. 

I pored neophodne reorganizacije menadžmenta i poslovanja hotela, većina 
zaposlenih je sačuvala svoja radna mesta, jer je preduzeće odmah krenulo u 
nove poslove. Jedan od prvih je bio pretvaranje stare poslastičamice u 
moderan restoran, koji je dobio rusko ime ,,Cajkovski“. 

Dovoljno klasičan i tradicionalan, a opet savremen i egzotičan, enterijer 
restorana “Čajkovski” je oplemenio prostor hotela “Moskva”. Njegov 
jelovnik, uz intemacionalnu i prepoznatljivu nacionalnu kuhinju, gostima 



daruje neobične slatke, slane i ljute ukuse Istoka, prilagođene kulinarskoj 
kulturi našeg podneblja. 

- Novi restoran «Čajkovski» ima u meniju 50 svetski poznatih jela. Kuhinja 
restorana je sposobna da ugosti do 100 posetilaca i da im ponudi oko 200 
različitih vrsta predjela i jela. Danas su u modi hladni bifei sa morskim 
plodovima, domaćom i ribom iz uvoza. Najtraženiji su dimljena domaća 
pastrmka, ali i losos i smuđ. Gosti iz arapskih zemalja, na primer, vole, 
pored pastrmke, škampe i orade. 

Od nacionalnih jela kuhinja restorana «Moskva» priprema sjajan gulaš, 
najpopulamiji u gradu Beogradu, sarmice od zelja, kolenice, ribić i teleća 
rebra za šta troši 70 kilograma mesa mesečno. Služi se i cmogorski i 
zlatiborski pršut, kao i kozji sir i čuvena feta. Kajmak i ajvar, koji se svake 
nedelje sprema, su srpski brend koji gosti redovno traže. Restoran 
zadovoljava i prohteve vegetarijanaca, kao i gostiju koji se hrane po meniju 
za krvne grupe - kaže šef kuhinje Draginja Radojević, koja se kao veteran 
nalazi na čelu malog kolektiva od 30 zaposlenih u restoranu. 

I naglašava da je specijalitet ovog restorana tatar biftek, koji je proneo slavu 
kuhinje hotela ,,Moskva“. Tatar biftek se pravi od teleta, koje treba da je 
staro 2 godine i teško oko 400 kilograma. Teleći file se priprema pred 
gostima tako što se meša da postane mekan kao pašteta i što mu se dodaje 30 
vrsta začina. 

A novi specijaliteti ,,Moskve“ pripremaju se sa majčinom dušicom, nanom, 
ruzmarinom, ali i avokadom, papajom ili mangom. 

Početkom jula 2007. restoran hotela «Moskva» je bio domaćin jednog po 
malo neobičnog skupa. Naime, u restoranu je održan specijalni sastanak 
predstavnika Radio-televizije Srbije i verskih zajednica u Srbiji, na kome je 
dogovoren i potpisan Sporazum o medijskoj saradnji. RTS je predstavljao 
akademik Nikša Stipčević, dok su verske zajednice predstavljali srpski 
mitropolit, katolički biskup, muslimanski muftija i jevrejski rabin. 

- Shodno verskim i nacionalnim pravilima i navikama hrišćana, muslimana i 
Jevreja mi smo u kuhinji pripremili tri menija. Našim gostima smo ponudili 
karpaćo od teletine, preliven dresingom od tune, salatu od morskih plodova i 
lososa, potaž od špargli, dimljene pastrmke sa mirođijom, bracun na žaru sa 
dalmatinskim varivom, ćuretinu „а la Havaji“, goveđi file „Мопако“ i vina 
iz podruma Radovanović - rekla nam je šef kuhinje Draginja Radojević, 
koja je te nedelje i zvanično otišla u penziju. 

Sa jelovnika gosti restorana, uz gutljaje belog vina ,,šardone“, za predjelo 
mogu izabrati i laganu salatu ,,aleksandar“ - pomorandžu sa pilećim belim 
mesom, zelenom salatom, pavlakom i majonezom. Supa od anisa, egipatske 
biljke neobičnog mirisa, sa kockicama prepečenog hleba i svinjski medaljoni 



u master sosu od crnog vina, senfa, suvog grožđa i pinjola ili piletina sa 
sosom od kikirikija i rezanci od pirinča, neke su od kulinarskih majstorija 
restorana. 

A bogata vinoteka, pažljivo izabrana domaća i strana žestoka pića ili 
kubanske cigarete zaokružuju ponudu restorana. Ručak ili večera u 
,,Čajkovskom“ obično se završavaju poslasticom, tortom „moskva šnit“, uz 
šampanjac ili liker. 

Hotel ,,Moskva“ danas raspolaže sa 126 komforne sobe i 6 apartmana. Na 
prvom spratu nalaze se 37 dupleks soba, koje su retkost u hotelijerstvu. Sve 
sobe su opremljene stilskim nameštajem, mini barom, kablovskom 
televizijom, klima uređajima, telefonskim i internet vezama. I prilagođene za 
odmor i sve druge aktivnosti poslovnog sveta i gostiju. 

Posetiocima hotela stoji na raspolaganju recepcija koja radi 24 sata i 
hotelska usluga, od pranja, peglanja, šišanja, fotokopiranja, faksiranja preko 
iznajmljivanja vozila do dostave hrane i pića, koja je u funkciji punih 17 sati. 
Na raspolaganju je poslovna sala Arbat sa 100 mesta i Banket sala za 60 
osoba, koja ima su neophodnu opremu za poslovne konferencije, 
prezentacije i predavanja. 

Kafe poslastičamica, decenijama najbolja u Beogradu, sa 200 mesta nudi 
veliki izbor pića, torti i kolača, koji predstavljaju srpski brend. U kafeu u 
leto 2007. sreli smo čuvenog advokata Zdenka Tomanovića, koji je pio sok 
od pomorandže i uživao u ambijentu, koji su ispunjavali navijači FK 
„Crvena Zvezda“, pristigli iz celog sveta da gledaju meč sa Skotima. 

- Volim terasu ovog kafea jer se u njoj i ispred nje svakodnevno nižu 
događaji, koji ulaze direktno u istoriju grada Beograda i Srbije - kaže 
advokat Zdenko Tomanović. 

A restoran ,,Čajkovski“ na slikovit način pokazuje mogućnost da se spoji 
staro i novo, tradicija i modernizam, i da hotel ,,Moskva“ ostane lider 
srpskog i balkanskog hotelijerstva. 

- Nova rekonstrukcija treba da vrati «Moskvu» u 1908. i vreme njenog 
nastavka, da oživi duh s početka 20. veka, ali i da bude moderno zdanje. To 
znači i da će «Moskva» arhitektonski da se renovira i vrati stilu ruske 
secesije, kako bi u punom sjaju predstavila svoju originalnost ili, što bi 
narod rekao, ostala svoja. Renoviranje «Moskve» ima za cilj da se hotel 
modernizuje, da se čitavo zdanje vrati svojoj orginalnosti, kako enterijera, 
tako i eksterijera, da se racionalnije organizuje poslovni i gostinski prostor. 
Hotelski restoran sa prvog sprata će sa kuhinjom, na primer, biti spušten u 
prizemlje, gde je i bio pre jednog veka, a u zgradi će biti izgrađeni i moderni 
banket prostori. Čitav nameštaj će biti zamenjen i usklađen sa umetničkim 
stilom vremena nastanka hotela. Uz to hotel "Moskva" je i simbol 



beogradskog arhitekte - kaže umetnički savetnik Gordana Gordić iz Zavoda 
za zaštitu spomenika kulture grada Beograda. 

Beograđanima "Moskva" najčešće služi kao odrednica kretanja, poput onog 
"kod Moskve, preko puta Moskve, ispod Moskve". A strancima kao orijentir 
za kretanje po srpskoj prestonici. Hotel je udaljen pet minuta od Glavne 
železničke stanice, šest minuta od Beogradske autobuske stanice i 16 minuta 
od aerodroma „Nikola Tesla“. 

Preduzeće danas ima 120 zaposlenih i godišnji promet od 3 miliona evra. 
Uprava hotela planira da proširi ovo zdanje na susednu parcelu na kojoj se 
ceo vek nalaze objekti koji svojim izgledom ruže ovaj deo grada. Profesor 
Prirodno-matematičkog fakulteta i bivši generalni direktor hotela 
“Moskva”dr Sava Janićević smatra da bi upravo zbog velike vrednosti ove 
palate, pored postojećeg objekta, trebalo dograditi novi hotel visokog ranga, 
kakav nedostaje Beogradu, kao poslovnom i administrativnom centru 
države: 

- Smatram da je za grad Beograd najcelishodnije da se na susednom placu 
izgradi drugi deo hotela ,,Moskva“. Ukoliko bi zadržali stil secesije i 
multiplicirali sadašnju "Moskvu", to bi bio najveći i najlepši hotel tog tipa u 
ovom delu Evrope. Za to imamo argumenata jer smo kompletnu fasadu 
mikrofilmovali i zaštitili u mađarskoj fabrici "Zornaj" u Pečuju. Ova fabrika 
je zadržala originale kalupa fasade i svih ornamenata tako da smo taj 
problem rešili zajedno sa stručnjacima iz Zavoda za zaštitu spomenika 
kulture. To može i treba da bude klasičan srpski hotel sa pet zvezdica prema 
intemacionalnim standardima, jer sadašnji hotel u postojećim gabaritima, ne 
može da zadovolji sve probirljiviji ukus inostranog gosta (nepostojanje 
kongresne dvorane, bazena, garaže, luksuznih butika itd.) 

ХХХХП poglavlje 

VIRTUELNA BUDUĆNOST 

Tokom 2006. godine novi vlasnici hotela ,,Moskva“ doneli su odluku da se 
hotel renovira. U proleće 2007. otpočela je izrada ahritektonsko- 
građevinskog projekta za renoviranje hotela. Posao je poveren beogradskom 
projektnom studiju «MIS ING». Glavni arhitektonsko-građevinski projekat 
je završen u jesen 2007. godine i predat je nadležnim gradskim službama 
radi dobijanja neophodnih dozvola za otpočinjanje radova. Projekat predviđa 
potpunu izmenu svih instalacija, povećanje kvadrature soba, tako da će 
najmanja hotelska soba imati 25 m 2 . To podrazumeva ukupno smanjenje 
broja soba, tako da će renovirani hotel ,,Moskva“ imati 100 soba i 



apartmana. Renoviranje predviđa vraćanje glavnog ulaza u hotel na čeonu 
stranu, iz pravca Terazijske česme, kako je to inače i bilo 1906. godine kada 
je zgrada podignuta. U samom hotelu predviđeno je otvaranje novih 
hotelskih sadržaja (restorani, barovi, fitnes i velnes centar, banket prostori). 
Takođe, unutrašnjost hotela enterijerski će u potpunosti biti vraćena u epohu 
u kojoj je hotel izgrađen. U nekoliko narednih skica pokušaćemo da vam 
virtuelno predstavimo kako je zamišljno da izgledaju neki delovi hotela, 
naravno uz ogradu da u toku finalizacije projekta enterijera može doći do 
izvesnih promena u datim skicama. Radovi na renoviranju hotela treba da 
otpočnu u leto 2008. godine i planira se da traju oko godinu dana. 

ХХХХШ poglavlje 

HRONOLOGIJA 

Palata «Rosija» i hotel «Moskva» su za sto godina svog postojanja preživele 
devet država i političkih sistema, a time i pet puta menjali svoj društveno- 
ekonomski status. Građen je kao internacionalna palata, čiji su vlasnici bili 
Rusi i Srbi, Rusi i Mađari, Srbi, Dalmatinci, Nemci, Jugosloveni. 

Hronologija života palate «Moskva»: 

- 1904. - gospodin Svetozar Vukadinović kupuje han «Velika Srbija» 

- 1906. - počinje izgradnja palate «Rosija» na Terazijama 

- 15. januar 1908. - otvaranje palate «Rosija» 

- 1914. - palata «Rosija» bombardovana 

- 1918. - palata «Rosija» prodata «Ujedinjenoj banci» iz Beograda 

- 1921. - palata «Rosija» prodata «Jadranskoj banci» 

- 1923. - palata «Rosija» prodata Poštanskoj štedionici 

- 1923. - otvoreni šalteri Poštanske štedionice 

- 1923. - renovirana kafana «Moskva» 

- 1924. - renoviran hotel «Moskva» 

- 1941. - palata «Rosija» opet bombardovana 

- 1941. - nemačka komanda menja ime u «Velika Srbija» 

- 1942. - palata «Rosija» i hotel «Moskva» renovirani zbog požara 

- 1944. - partizani ulaze u hotel i vraćaju ime «Moskva» 

- 1945. - privatna agencija «Putnik» postaje vlasnik hotela 

- 1945. - hotel ulazi u Maršalat i Protokol predsednika Tita 

- 1946. - hotel «Moskva» dobija status spomenika kulture 

- 1951. - hotel posluje kao samostalno preduzeće 



- 1963. - hotel «Moskva» ulazi u sastav Hotelskog preduzeća «Unija» 

- 1968. - hotel «Moskva» zvanično stavljen pod zaštitu države 

- 1974. - završeno renoviranje hotela kog nazivaju «nova Moskva» 

- 1980. - hotel «Moskva» postaje samostalna firma 

- 1993. - hotel «Moskva» izlazi iz sastava Hotelska preduzeća «Unija» 

- 1994. - hotel «Moskva» postaje samostalno društveno preduzeće 

- 2000. - hotel «Moskva» postaje akcionarsko društvo sa hiljadu 
akcionara 

- 2005. - hotel je kupila kompanija "Netvest fajnens" 

- 2007. - izrađen arhitektonsko-građevinski plan rekonstrukcije hotela 
«Moskva» 

- 2007. - aktiviran plan za izgradnju hotela «Moskva 2» 

Palata i hotel su podignuti 1908. u Kraljevini Srbiji, i radili u: 

- Kraljevini Srbiji, 

- Kraljevini SHS, 

- Kraljevini Jugoslaviji, 

- Demokratskoj federalnoj Jugoslaviji - DFJ, 

- Federalnoj narodnoj republici Jugoslaviji - FNRJ, 

- Socijalističkoj federalnoj republici Jugoslaviji - SFRJ, 

- Saveznoj republici Jugoslaviji - SRJ, 

- Državnoj zajednici Srbiji i Crnoj Gori - SCG, i 

- Republici Srbiji. 

Preduzeće ,,Moskva“ je imalo 11 vlasnika: 

- Akcionarsko osiguravajuće društvo «Rosija», 1905-1919. 

- Ujedinjenu banku, 1919-1923. 

- Jadransku banku, 1920. 

- Poštansku štedionicu Kraljevine Jugoslavije, 1923-1941. 

- nemačku državu, 1941-1944. 

- privatnu agenciju «Putnik» kao akcionarsko društvo, 1944-1945. 

- državni Maršalat i Protokol predsednika Tita, 1945-1966. 

- ujedinjeno Hotelsko preduzeće «Unija», 1966-1994. 

- samoupravno preduzeće «Moskva», 1994-2000. 

- akcionarsko društvo HTU ,,Moskva“, 2000-2005. i 

- kompaniju "Netwest finance", od 2005. 


ХХХХ1У poglavlje 



LISTA GOSTIJU 


Sam podatak da je ugledni hotel “Moskva” za prvih sto godina njegovog 
postojanja posetilo 36 miliona ljudi i u njemu noćilo 4 miliona gostiju je 
činjenica koja se mora poštovati. Izdvajamo najznamenitije goste i posetioce 
po redosledu njihovog pojavljivanja u “Moskvi” od 1908. do 2007. 

Period 1908-1941. godine: 

- srpski kralj Petar I Karađorđević, 

- srpski kralj Aleksandar Karađorđević, 

- ruski knez Lav Lovanov Rostovski, 

- Rajna Karastojanova, poznata operska diva iz Bugarske, 

- turski ambasador Azarijan, 

- francuski izaslanik gospodin De Frans, 

- ruski poslanik V. Sergijev, 

- Milorad Drašković, narodni poslanik, 

- Miloš Lukićević, sekretar Ministarstva narodne privrede, 

- major M. Savatić, industrijalac, 

- gospodin Čijez, poslanik rimskog parlamenta 

- gospodin Mičeli, rektora univerziteta Sekola 

- Ljubomir Jovanović, predsednik Skupštine SNO, 

- beogradski prota Đurić, 

- đeneral kraljevske vojske Boža Janković, 

- Vladislav Vlajko Savić, direktor lista «Novo vreme», 

- Nikola Pašić, srpski premijer, 

- Branislav Nušić, komediograf 

- Stanislav Kaćanski, pisac, 

- Stevan Sremac, pisac, 

- Jovan Dučić, pisac i diplomata, 

- Rista Odavić, gimnazijski profesor, 

- Nikodije Stefanović, general u penziji, predsednik Srpskog 
olimpijskog kluba, 

- direktor SOK Svetomir Đukić, 

- sekretari SOK potporučnik Miloš Ilić i student Aleksandar Bodi, 

- blagajnici SOK drogerista Milosav Jovanović i kapetan Milorad 
Petrović, 

- princ Đorđe Karađorđević, član Srpskog olimpijskog kluba 

- crnogorski đeneral-serdar Janko Vukotić, 



srpski vojvoda Živojin Mišić, 
srpski vojvoda Petar Bojović, 
sekretar Beogradskog univerziteta gospodin Dačić, 
grčki premijer Venicelos, 

Stojan Novaković, ministar 

Andra Nikolić, predsednik beogradske opštine, 

narodni poslanici Ljuba Davidović i Pavle Marinković, 

profesor Dragoljub Pavlović, pasionirani fotograf, 

književnik Branimir Ćosić, 

sin srpskog premijera Radomir Pašić, 

profesor Aleksandar Deroko, 

izdavač Geca Kon, 

Ban Nušić, sin čuvenog pisca, 
pilot Eduard Rusijan iz Slovenije, 

potpredsednici Srpsko novinarskog udruženja g. Borivoje Popović i g. 
Mile Pavlović, sekretari g. Milan Đorđević, g. Milan Đorđević i g. 
Ivan Ivanić, blagajnici g. Pera Despotović i Naum Dimitrijević, 
knjižničar g. Branko Lazarević, 

Nikola Kašiković, glavni urednik «Bosanske Vile», 

Nikola Zec, prvak bečke Opere, 

Barker, predsednik francuskog Udruženja novinara, 

Grant, glavni urednik ilustrovanog "Dejli mirora", 

velika kneginja Olga, sestra ruskog cara Nikolaja II Romanova, 

ruska balerina Ana Pavlovna, 

Olga Jančevecki, kraljice ruske romanse, 
igračica svetske reputacije Džozefina Bejker, 

slavna balerina Tamara Karsavina i njena profesorka Jelena Poljakova 

iz Carske ruske baletske škole, 

arhitekta i slikar Grigorije Ivanovič Samojlov, 

fizičar Albert Ajnštajn i njegova žena Mileva Marić, 

arhitekta Sarl Zanere , čuveni Le Korbizije, 

francuski slavista Emil Omon, 

Lav Trocki, dopisnik moskovske “Pravde”, 

Dragiša Lapčević, socijalista, 
američki putopisac Džon Rid, 

Rebeka Vest, autorka romana "Crno jagnje i sivi soko", 
matematičar, pisac i filozof Rabindranat Tagore, 
ruski pisac Maksim Gorki, 

Lranše d’Epere, francuski general, 

pisci Sima Pandurović, Miloš Crnjanski, Rastko Petrović, 



slikar i pesnik Sibe Miličić, 

muzičar Miloje Milojević, 

slikar i umetnički kritičar Branko Popović, 

pisci Todor Manojlović, Stanislav Vinaver, Dragiša Vasić, Ljubomir 
Micić, Rade Drainac, Velibor Gligorić i Marko Ristić, 
gimnazijski profesori Velimir Živojinović i Milorad Janković, 

Milan Đoković, urednik časopisa “Misao”, 
kralj srpskih boema Avgustin Tin Ujević, 

umetnici Boško Tokin, Zvonko Tomić, Petara Palavičini i Moni de 
Bulija, 

Branko Miljković, pesnik, 

pisac Veljko Petrović i njegova supruga Mara, 

turski princ Mahmud Beobej, sina velikog kalifa Abduel Medžima, 

prevodilac Miodrag Pešić, 

profesori Raško Dimitrijević i Milovan Đurić, 

slikar Milenko Serban, 

Desimir Blagojević, mladi pesnik, 

Jovan Bijelić, slikar, 

Lola Dimitrijević, novinar "Politike", 

Vladan Đorđević, dr profesor, 

slikari Mihailo Petrov, Mirko Kujačić, Stevan Aralica, Petar 
Dobrović, Sava Sumanović, Nadežda Petrović, Mića Popović, Mika 
Petrov, Ivan Lučev, Vladimir Zerdrinski i Petar Lubarda, 

Viland Vagner, slikar i unuk Riharda Vagnera, slavnog kompozitora, 
Mateja Mata Milošević, poznati reditelj, pedagog i glumac, 

Gvido Tartalja, pisac, 

Dragan Ristić, vajar, 

Paul Vajs, violinista iz Beča, 

Karl Kučera, muzičar iz Praga, 
francuska lepotica Margarita Difran, 
fudbalski reprezentativci Kaira, 

Mihailo Nemski i Ernest Bekoči, gosti iz Londona, 

Milan Mihailović, student, 

Slobodan Vidaković, urednik «Novosti», 

Božidar Branislav Petrović, beogradski džentlmen, 
grof Kudenhov, 

Jovan Ranković, arhitekta, 

američki reditelji Erich von Stroheim i Robert Vejn, 

glumci Abel Jacquin, Bernard Lancret, Dita Parlo i Georges Rolin, 

Mladen Ljubinković, vozač auto-trka, 



- legendarni italijanski vozač Taci Novelaro, poznatiji kao "Leteći 
Mantovljanin", 

- vozač "mercedesa" Fon Braunhič, srpski vozači Boško Milenković i 
Laza Radić, 

- biciklisti Đorđe Drljačić, Dragiša Ješić, Kosta Todorović, Dušan 
Davidović, Maks Ames, Avgust Prosineku, Drago Davidović i Ivan 
Peternel, drvar iz Delnica u Sloveniji, 

- Vojislav Petrović, kraljev izaslanik, 

- Aleksandar Aca Bugarski, osnivač „Тгке kroz Srbiju“, 

- Miodrag Cokić, novinar dnevnog lista «Politika», i 

- Dušan Pantić, ministar za fizičko vaspitanje naroda. 

Period od 1941-1980. godine: 

- Fric Runicki, nemački komandant, 

- Vilhelm Kanaris, šef Abvera, i Rajnhard Flajdrih, šef Glavne uprave 
bezbednosti Rajha, 

- Duško Popov, beogradski šarmer i engleski obaveštajac, 

- Johan Jebsen, engleski agent, 

- Mustafa Golubić, šef ruske tajne agenture «Crveni orkestar», 

- Josip Broz Tito, vrhovni komandant NOVJ, 

- Aleksandar Saša Aranicki, Srbin izbeglica iz Zagreba, 

- Metodije Kuić, izbeglica iz Sarajeva, 

- Nikola Mesarović, beogradski hotelijer, 

- profesori Aleksandar Gusina, Jovan Tadić i Vladimir Hriška, 

- potpukovnik Velimir Vemić, 

- Nikola Kalabić, ravnogorski komandant, 

- Slobodan Penezić Krcun, šef srpske tajne policije Ozna, 

- Milovan Đilas, član političkog vrha FNRJ, 

- Jefta Sašić, načelnik vojne tajne službe KOS, 

- Milan Basta, istoričar, 

- Jovan Kapidžić, šef jugoslovenske Udbe, 

- general Vlado Dapčević, 

- Dragan Pokubica, gost kafane, 

- Desa Trevisan, dopisnica lista “Tajms”, 

- fudbaleri mađarskog državnog tima Grošić, Karpati, Kotas, Božik, 
Beržeji, Berendi, Sandor, Kočiš, Hidegkuti, Puškaš, Cibor, 

- Žan Pol Sartr, filozof i pisac, 

- Žerar Filip, Silvija Monfor i Žan Vilar, prvaci Francuskog narodnog 
pozorišta, 



pisac Erskin Koldvel, 
svetski psihoanalitičar Erih From, 
reditelj i glumac Orson Vels, 
vajar Henri Mur, 

Deni Kej, komičar i ambasador UNICEF-a, 
pisac Albert Moravija, 

šansonjer Iv Montan i glumica Simon Sinjore, 

Agah Aksel, ambasador Turske, 
prvakinja opere Anita Mezetova, 
japanski predstavnik gospodin Nakamura, 
filosofski pisac Brana Petronijević, 

Milan Stoimirović, Jovan Cvijić, Slobodan Jovanović i Bogdan 
Popović, srpski intelektualci, 

Gordana Gordić, istoričar umetnosti, 

U Nu, predsednik Burme, 

dr Osvaldo Dortikos, predsednik Kube, 

Modibo Keita, predsednik Malija, 

Sirimavo Bandaranaike, premijerka Cejlona, 

Ahmet Sukamo, prvi čovek Indonezije, 

Mika Spiljak i Milka Planinc, hrvatski političari, 

Dejvid Bajnder, dopisnik "Njujork tajmsa" iz Beograda, 
nobelovac Sol Belou, 

Mario del Monako, operski pevač, 

Djuk Elington, muzičar, 

Mikis Teodorakis, kompozitor, 

Robert Grejvs, pisac, 
zvezda svetskog baleta Maja Pliceskaja, 
pesnik Jevgenij Jevtušenko, 
glumica Džeraldina Čaplin, 

Arsen Dedić, šansonjer, 

Gabi Novak i Ivo Robić, pop pevači iz Zagreba, 
dirigent Dražen Bojić, 
vajar Dušan Džamonja, 

Mija Aleksić, Zoran Radmilović, Jova Radovanović, Olivera 
Marković, Rade Marković, Bata Zivojinović, Milena Dravić, Dragan 
Nikolić, Bata Stojković, Milutin Butković, Dobrica Milutinović, Petar 
Kralj, Đuza Stojiljković, Ljiljana Krstić, Eva Ras, Neda Arnerić, Lane 
Gutović i Gidra Bojanić, beogradski glumci, 

Mića Orlović, televizijski voditelj, 
putopisac Zuko Džumhur, 



Ivo Andrić, nobelovac, 

Momo Kapor, slikar i pisac, 

Branko Ćopić, pisac, 

Vasko Popa, pesnik, 

pevači i pevačice narodne muzike Lepa Lukić, Silvana Armenulić, 
Cune Gojković, Nada Obrić, Ana Bekuta i Fahreta Jahić, 
šlager pevač Miki Jevremović, 

Ljuba Tadić, doajen srpskog glumišta i srpskih kafana, 

Miodrag Todorović, novinar, 

Stevan Čukić, Branko Miljuš i Dragan Malešević Tapi, slikari, 
Gordana Kuić, književnica, 

Dragoslav Sekularac, Miloš Milutinović, Rajko Mitić, Moša 
Marjanović, Zoran Miladinović, Rajko Mitić, Dragan Džajić i 
Vladimir Petrović, fudbaleri, 

Radivoje Korać i Rajko Žižić, košarkaši, 

Mate Parlov, bokser, 

Bogdan Nestorović, dr Stojan Vasić, Milivoj Žugić i Oliver Minić, 
beogradske arhitekte, 

Jovan Sekulić, direktor Zavoda za zaštitu spomenika kulture, 
vajari Tanasije Stojić, Trajko Medenica i Boro Rakić, 

Antonij Sostakov, ataše za kulturu Ambasade SSSR, 

Dragoslav Draža Marković, predsednik Srbije, 
fudbalski asovi “Ajaksa” i “Juventusa”. 

Rej Čarls, američki pevač, 

ser Lorens Olivije, dramski glumac i glumica Vivijen Li, 

Rože Garodi, francuski marksista, 

Kirk Daglas, američki glumac, 

Piter Justinov, britnaski glumac, 

Robert de Niro, američki glumac, 

Monika Viti, italijanska glumica, 

Miloš Forman, Piter Bogdanović, Mark Danskoj, Andžej Vajda, 
Sergej Bondarčuk, Bemardo Bertoluči, filmski reditelji, 

Liv Ulman, norveška glumica, 

Mišel Pikoli, francuski glumac, 

Dejvid Skot, Alfred Vorden i Džems Irvin, američki kosmonauti, 
Žilijet Greko, francuska šansonjerka, 

А1 Bano, italijanski šansonjer, 

Plasido Domingo, operski pevač, 
pijanista Svjatoslav Rihter, 

Rene Kler, francuski filmski režiser, 



Viktor Sklovski, književni teoretičar, 

dirigent Herbert fon Karajan, 

američki reditelji Alfred Hičkok i Roman Polanski, 

holivudski glumaci Džek Nikolson i Majkl Daglas, 

operski pevač Lučano Pavaroti, 

srpski šahista Svetozar Gligorić, zvani Gliga, 

šahovski velemajstori Gari Kasparov i Anatolij Karpov, 

Ričard Nikson, predsednik SAD, 

Jovanka Broz, supruga predsednika Jugoslavije, 

Dušan Ristić, dirigent, 

Đorđe Marjanović, legenda pop muzike, 

Vojislav Simić, legenda srpskog džeza, 

Nada Knežević, Senka Veletanlić i Krsta Petrović, džez pevači, 

Beti Ser, žena atašea američke ambasade, 

muzičari Vlada Vitas, Radivoje Milivojević Nafta i Milan Malinović, 
Mario Cukuli, industrijalac iz Venecije, 

Adriano Benatoci, novinar redakcije «La stampa», 

Branko Pešić, gradonačelnik Beograda, 

Bogdan Bogdanović, gradonačelnik Beograda, 

Zivorad Kovačević, gradonačelnik Beograda, 

Aleksa Đilas, sin Milovana Đilasa, 

Dragutin Surbek, čuveni stonoteniser, 

Darinka Matić-Marović, dirigent, 

Džemal Bijedić i Branko Mikulić, bosanski političari, 

Stane Dolanc, jugoslovenski funkcioner iz Slovenije, 

Robert Maknamara, direktor Svetske banke, 

američki ambasadori Džordž Kenan, Lorens Iglberger, Džon Daglas 
Skenlan, 

Blažo Jovanović i Veselin Đuranović, crnogorski političari, 

nemački ambasador Per Fišer, 

istočnonemački ambasador Ernest Krabaš, 

američki ambasador Artur Goldberg, 

austrijski ambasador Helmut Liderman, 

belgijski ambasador J. Grafe, 

bugarski ambasador Stefan Stojkov, 

kanadski ambasador T.Delvort, 

kiparski ambasador Andreas Mavromatis, 

francuski ambasador M. Beterko, 

britanski ambasador M. Parsons, 

grčki ambasador Mitiades Delivanis, 



- Leonid Brežnjev, predsednik SSSR-a, 

- Indira Gandi, premijerka Indije, 

- Felipe Gonzales, španski ministar, 

- Andreas Papandreu, grčki političar, 

- Muamer el Gadafi, predsednik Libije, 

- kineski lider Hua Guofeng, 

- Zoran Mišković, generalni sekretar Vlade SFRJ, 

- Dolores Ibaruri Gomez poznatija kao La Pasionarija, španska 
političarka, 

- Josip-Joška Broz, Titov unuk, 

- Zoran Đinđić, mladi demokrata, 

- Veljko Vlahović, ugledni revolucionar, 

- Đorđije Vuković, student filologije, i 

- Nikola Milošević, profesor BU. 

Period od 1980-2000. godine: 

- Slobodan Milošević, bankar, predsednik Srbije i njegova supruga 
Mira Marković, 

- Petar Skundrić, Mihajlo Marković, Zivorad Igić, Radoman Božović 
Dušan Matković, srpski političari, 

- Peres de Kueljar, generalni sekretar UN, 

- Jaser Arafat, palestinski lider, 

- Radžid Gandi, indijski predsednik, 

- jordanski kralj Husein, 

- Raul Kastro, brat predsednika Kube, 

- Zoran Bingulac, ministar sporta Srbije, 

- opozicionari Vuk i Dana Drašković, 

- dr Vojislav Koštunica, lider DSS, 

- Jovan Rašković sa ćerkom Sandom iz Knina, 

- Janez Drnovšek i Janez Korošec, slovenački političari, 

- Dragiša Pešić, Momir Bulatović i Milo Đukanović, crnogorski 
političari, 

- američki ambasadori Voren Cimerman i Vilijam Montgomeri, 

- Vicko Raspor, filmski kritičar, 

- Bratislav Petković, direktor Muzeja automobila u Beogradu, 

- Dragoljub Mićunović, lider demokrata, 

- Godi Falek, ministar iz Etiopije, 

- Abud Rijad, potpredsednik Arapske lige, 

- Predrag Marković, diplomatski savetnik, 



kneginja Jelisaveta Karađorđević, ćerka kneza Pavla Karađorđevića, 
princeza Linda Karađorđević, supruga kraljevića Tomislava 
Karađorđevića, 

Vane Ivanović, jugoslovenski emigrant u Velikoj Britaniji, 
američki milijarder i politička mecena Armand Hamer, 

Grem Grin, pisac, 

Josif Brodski, nobelovac, 

Branko Ćopić, pisac, 

pozorišni reditelji Branko Gavela i Bojan Stupica, 

Miodrag Petrović Čkalja, glumac, 

glumica Maja Sabljić i američki filmski producent Đorđe Zečević, 
Mima Karadžić, glumac, 

Ivan Stambolić, prvi čovek Srbije, 

Đuka Julijus, novinar, 

Voja Đurić, Dobrica Ćosić, Vojin Matić, Pavle Ivić, Antonije 
Isaković, Miroslav Pantić, Pavle Savić, Dejan Medaković, Nikola 
Hajdin, Dušan Kanazir, Matija Bećković i Vasilije Krestić, akademici, 
Dejan Nikolić, direktor »Beogradskog maratona«, 

Đoko Vještica, novinar radio stanice „Studio B”, 

Brana Radović, sportski radnik, 

Džozef Nzau i Suzana Ćirić, maratonci, 

Dragan Tanasić, novinar i mason, 

Mila Jovović, američka glumica, njena majka Galina Longina i otac 
Bogić Jovović, doktor, 

Majls Dejvis, američki trubač, 
francuski sociolog Edgar Moren, 
američki bit-pesnik Alen Ginzberg, 

Vanesa Redgrejv, engleska glumica i ambasador UNICEF-a, 
engleski pisac Ronald Harvud, 

Čedomir Jovanović, Čedomir Antić i Branislav Lečić, političari 
Demokratske stranke, 

Tim Maršal, Kristijana Amanpur, Tim Džuda, britanski i američki 
novinari, 

Franko Frenki Simatović, komandant «crvenih beretki», 

Sreten Jocić, poznatiji u podzemlju kao Joca Amsterdam, 

Alan Nuri, francuski glumac, 

Mira Banjac, glumica, 

Mirko Marjanović, srpski premijer, 

Zoran Lilić, predsednik Jugoslavije, 

Nikola Sainović, socijalista, 



- pisac Vladimir Volkov, 

- Emil Tabanov, bugarski operski pevač, 

- Genadij Zjuganov, lider ruskih komunista, 

- Mihail Timošejevič Kalašnikov, tvorac ruskog automata, 

- Milan Bulatović, savetnik Slobodana Miloševića, 

- Vesna Pešić, opozicionar, 

- Nebojša Pavković, načelnik Generalštaba Vojske SRJ, i 

- Rade Marković, načelnik tajne službe Srbije. 

2000 - 2007 . 

- Zoran Marić, kragujevački mesar, 

- Ivan Ćurković, predsednik Olimpijskog komiteta Srbije, 

- Patrik Beson, pisac, 

- Peter Handke, dramski pisac, 

- Bob Bimon i Majkl Pauel, atletičari, 

- Alen Stajnfeld, direktor Njujorškog maratona, 

- Fred Libou, osnivač maratonskog pokreta, 

- Ahmed Salah iz Džibutija, maratonac, 

- Karl Luis, američki atletičar, 

- Mira i Slobodan Pavlović, graditelji i humanisti iz Čikaga, 

- Aleksandar Đorđević i Vlade Divac, košarkaši, 

- Džon Maluni iz Kenije i Oliveri Jevtić iz Srbije, pobednici 
Beogradskog maratona, 

- Marlen Oti, slavna sprinterka, 

- Bob Geldof, muzičar i engleski lord, 

- Viktor Sejler, fotoreporter Njujorškog trkačkog kluba, 

- Radmila Hrustanović, zamenica gradonačelnika, 

- Nataša Mićić, poslanik Demokratske stranke iz Užica, 

- Maja Gojković, predstavnik Srpske radikalne stranke iz Novog Sada, 

- Valentina Tereškova i Aleksej Leonov, ruski kosmonauti, 

- Nikola Janić iz Stokholma, Robert Jovičić iz Australije i Bogdan 
Maglić iz SAD, srpski iseljenici, 

- Milen Demonžo, francuska filmska diva, 

- Aleks Čilton, američki muzičar, vođa alter sastava “Big Star” 

- Klaus Pajman, upravnik pozorišta "Berlinski ansabl", 

- glumica Keti Rejhel, 

- dramaturg Juta Ferbers, 

- politikolog Ekart Spo, 

- advokati Zdenko Tomanović i Milo Kovačević, 



- Hamdija Jusufspahić, beogradski muftija, 

- mitropolit Amfilohije, 

- Nikša Stipčević, akademik, i 

- navijači državne reprezetnacije i simpatizeri FK “Crvena zvezda”. 
Lista je zaključena u leto 2007. 

